
NIŪRI „SEPTYNVARČIŲ TĖBŲ“ MAGIJA 


Į pranašystėmis garsėjanti senovės Graikijos miestą Delfus 
atvykusius ir Apolono šventyklon Šventojo kelio vingiais 
kopiančius keliauninkus lydėdavo daugybė dievų, herojų, 
žmonių ir gyvūnų statulų!. Šioje gausybėje ne vieno akis 
tikriausiai užkliūdavo ir už septynių mitinių karvedžių, 
pasiryžusių nuversti karalių Eteoklį. Galbūt kaip tik tada 
keliautojas prisimindavo liūdną ir kruviną Tėbų istoriją. 

Tų narsių vyrų figūrų šiandien neliko nė ženklo, jų dul- 
kes seniai išpustė vėjas, retai kas prisimena ir pasakojimus 
apie jų žygius. Vis dėlto žodis „Iėbai nevalingai pažadina 
sielos gelmėse glūdintį pirmapradį smalsumą ir nepaaiški- 
namą grėsmės nuojautą, o iš už kiekvienos tariamos raidės 
išnyra vis kita istorija apie nepermaldaujamą lemtį, besaikį 
valdžios troškimą, dėl kurio aukojama tai, kas brangiausia, 
apie apsisprendimo ir pasirinkimo pamokas. Sudėtinga 
miesto istorija ir spalvinga mitologija įamžinta ne viena- 
me literatūros kūrinyje. Tačiau Tėbai yra ne tik miestas, 
tai — sąžinės testas, nauja Sfingės mįslė, labirintas, iš kurio 
išeisime tik atsakę į svarbiausius klausimus. 

Pristatoma knyga - XII a. prancūzų Tėbų romanas — 
pasakoja apie vieną garsiausių mitinių šio miesto epizodų. 


' Dalia Dilytė, Senovės Graikijos kultūra, Vilnius: Vilniaus universiteto 
leidykla, 2007, p. 223-225. 


Tad įvesdindami skaitytoją į knygoje minimus įvykius, pa- 
teikiame platesnę su Tėbais susijusios istorijos, mitologijos 


ir literatūros panoramą. 


TESTIS TEMPORUM 
(LAIKO LIUDININKAS) 


Graikijos viduryje, nuo jūros gerokai nutolusioje lygumo- 
je, kurią vagoja Ismeno ir Dirkės upės, stūksantys Tėbai 
nuo seno garsėjo žirgų augintojais ir derlingais sodais. 
VI a. pr. Kr. miestas pamažu ėmė stiprėti ir plėstis, o V a. 
pr. Kr. tapo reikšmingiausiu ir galingiausiu Bojotijos po- 
liu. Tačiau tėbiečiai norėjo kur kas daugiau, nei dominuo- 
ti tik vienoje iš Graikijos sričių. Nuolatinis hegemonijos 
siekis, pasitelkiant tokias priemones, kaip sąjungininkų 
keitimas, nesutarimai ir kovos tai su Atėnais, tai su Spar- 
ta, nenoras būti kitų šešėlyje - tokia permaininga Tėbų 
istorija. Tėbiečiai nepasirodė esantys patriotai ir karų su 
persais metu (499-448 m. pr. Kr.), kai atsisakė dalyvauti 
kovose ir atsipirko pasiuntę į Iermopilus 400 hoplitų. 
Po karų su persais Tėbai atsidūrė Spartos įtakos zonoje. 
IV a. pr. Kr. Graikijoje ypač paaštrėjo takoskyra tarp Spar- 
tos propaguotos oligarchinės ir Atėnams būdingos demo- 
kratinės valdymo formų. Jų susidūrimas buvo lemtingas 
Tėbams, bent trumpam tapusiems galingiausiu Graikijos 
miestu. Tėbų sėkmės istorija prasidėjo nuo didelės nelai- 
mės. 382 m. pr. Kr. spartiečių vadas Foibidas su dideliu 
karių būriu buvo išsiųstas į Chalkidikę. Būriui keliaujant 


per Bojotiją, vienas tėbiečių oligarchijos lyderių Leontija- 
das, tikėdamasis tapti vienvaldžiu Tėbų valdovu, paprašė 
Foibido užimti Kadmėją. Spartiečių vadas nedvejojo: tai 
buvo puiki proga pavergti Tėbus, kuriuose vis atsirasdavo 
kurstančiųjų sukilti prieš Spartą. Miestas buvo greitai ir 
lengvai užimtas. Norėdami nubausti tėbiečius, spartiečiai 
įvedė oligarchinį valdymą, o demokratijos šalininkai pra- 
dėti negailestingai persekioti ar net žudyti. Gelbėdamasi 
nuo tokios lemties, nemaža dalis miesto gyventojų pabėgo į 
Atėnus. Šie įvykiai supurtė ir pažadino Tėbų bendruomenę. 
Vadovaujami draugų Pelopido ir Epaminondo, tėbiečiai 
sukilo, nusimetė Spartos jungą ir tapo stipriausiu to meto 
Graikijos miestu su galingiausia kariuomene. 
Trumpą Tėbų aukso amžių įrėmina du mūšiai: 
371 m. pr. Kr. mūšis prie Leuktrų, kai vadovaujami 
Epaminondo tėbiečiai ir jų sąjungininkai sutriuškino 
Spartą, ir 362 m. pr. Kr. mūšis prie Mantinėjos, kai ve- 
dami to paties vado jie stojo prieš spartiečių, atėniečių 
ir jų sąjungininkų pajėgas. Mūšio metu Epaminondas 
buvo sunkiai sužeistas, o kovos lauke jį galėję pakeisti 
karvedžiai žuvo. Gulėdamas mirties patale, vadas nu- 
traukė mūšį ir liepė sudaryti taiką“. Taip baigėsi Tėbų 
2? William Smith, „Phoebidas“, in: A Dictionary of Greek and Roman bio- 
grapby and mytbology, edited by William Smith, London, 1870. Inter- 
netinė prieiga: http://www.perseus.tufts.edu/hopper/text?doc=phoe- 
bidas-bio-1 8 fromdoc= Perseus963 Atext%3 A1999.04.0104. 
3 John Buckler, The Theban Hegemony 371-362 BC (Harvard Historical 
Studies, 98), Harvard University Press, 1980, p. 96. 


* Simon Hornblower, The Greek world 479-323 BC, London and New 
York: Taylor & Francis, 2011, p. 253-267. 


hegemonija Graikijoje, šalia kurios jau augo nauja ga- 
linga valstybė - Makedonija. 

Pretekstu įsiveržti į Vidurio Graikiją Makedonijos val- 
dovui Filipui tapo šventasis karas (356-355), prasidėjęs 
tarp Fokidės ir Tėbų. Ir nors tėbiečiai karą laimėjo, 338 m. 
pr. Kr. prie Chaironėjos pralaimėjo Filipui. Kadmėjoje 
atsirado makedoniečių būrys, o Bojotijos sąjunga iširo. 
Tėbai nesusitaikė su tokia padėtimi ir 335 m. pr. Kr. su- 
kilo. Sukilimo malšinti skubiai atvyko jaunasis Aleksand- 
ras. Jis nedvejodamas sulygino miestą su žeme, paliko tik 
kelias šventyklas ir savo mėgstamo poeto Pindaro namus", 

III a. pr. Kr. viduryje Tėbai vėl atsitiesė, tačiau visa 
Graikija jau ritosi į prarają. 146 m. pr. Kr. miestas atiteko 
romėnams. 87 m. pr. Kr., kilus konfliktui tarp Sulos ir 
Mitridato, Tėbai palaikė Mitridatą ir, šiam pralaimėjus 
Orchomeno mūšį (85 m. pr. Kr.), buvo nubausti. Kaip 
tik tuo metu iš klestinčio miesto jie virto menku kaimu. 

Viduramžiais Tėbai dar kartą atgimė tapę šilko kelio 
prekybos centru. Šis audinys imtas čia gaminti ir dažyti, o 
garsas apie Tėbų audėjų darbus plačiai sklido po Europą. 
XII a. šioje srityje Tėbai net aplenkė Konstantinopolį. 
1147 m. miestas buvo nusiaubtas normanų, tačiau greitai 
atsigavo ir klestėjo iki pat Konstantinopolio užkariavimo 
I 204-aisiais. Po Bizantijos padalijimo Tėbai atsidūrė Pelo- 
poneso archonto, vėliau frankų, galų gale turkų valdžioje. 
Tada ir patyrė didžiausią nuosmukį - iš buvusios šlovės 


liko tik prisiminimai. 


5 Ibid., p. 294-296. 

SIC ERAT IN FATIS 
(TAIP BUVO LEMTA) 


Karai ir laikas nebuvo gailestingi Tėbams - juose neliko 
tokių kvapą gniaužančių statinių kaip Atėnuose, Delfuose 
ar kituose Graikijos miestuose. Bet liko laikui nepavaldi, 
iš lūpų į lūpas perduodama, į garsiausių Antikos kūrėjų 
eiles sugulusi be galo spalvinga mitologija, tarsi įsigėrusi 
į miesto orą, sklindanti, pripildanti ir persmelkianti visą 
rašytinį senosios Graikijos palikimą. Su Tėbais susijusios 
net penkios ypač garsių ir reikšmingų mitų grupės. Jos 
kryžiuojasi, sluoksniuojasi, galiausiai susipina į vientisą 
ir darnų mitų ciklą, susijusį ir su graikų sąmone, ir su 
kintančiais papročiais, žmogaus mąstymo modeliais. 

Pirmajai ir, kaip manoma“, archajiškiausiai grupei 
priklauso mitai apie Tėbų įkūrimą. Pasak jų, Tėbus įkūręs 
Foinikijos karaliaus Agenoro sūnus Kadmas, beieškoda- 
mas Dzeuso pagrobtos sesers Europės. Delfų orakulo liep- 
tas, jis sekė paskui karvę, o ten, kur ji sustojo, susigrūmė 
su Arėjo sūnumi drakonu, jį nugalėjo ir jo dantimis apsėjo 
lauką. Iš dantų išaugo ginkluoti kariai — spartai, kurie 
kovėsi tarpusavyje ir išžudė vieni kitus. Tik 5 liko gyvi: 
Echijonas, Udajas, Chtonijas, Peloras ir Hiperenoras, jie 
ir tapo Tėbų aristokratų giminių pradininkais’. Kartu su 
jais Kadmas pastatė tvirtovę - Kadmėją. Aplink ją išaugo 
Tėbų miestas. 


* Geoffrey Stephen Kirk, The Nature of Greek Myths, Harmondsworth: 
Penguin Books, 1974, p. 234. 

" Aleksandra Veličkienė, Antikos mitologijos žodynas, Kaunas: Šviesa, 
1996, p. 166-167. 


Vėliau Kadmas vedė Arėjo ir Afroditės dukterį Har- 
moniją ir tapo Tėbų karaliumi. Per vestuves žmonai jis 
padovanojo karolius, pražudysiančius Amfiarają“, jo 
sūnų Alkmajoną" ir kitus. Su Harmonija Kadmas susi- 
laukė sūnaus Polidoro ir keturių dukterų: Agaujės" (ji 
tapo Pentėjo motina), Autonojės" (Aktajono motina), 
Ino" (Melikerto motina) ir Semelės? (Dioniso motina). 


Sulaukę senatvės, jiedu persikėlė į Ilyriją, ten pavirto 


* Amfiarajas - Apolono sūnus, garsus pranašas, sapnų aiškintojas ir herojus, 
dalyvavęs argonautų žygyje ir Septyneto žygyje prieš Tėbus. Būdamas 
pranašu numatė, kad Septyneto žygis baigsis nesėkmingai ir nenorėjo jame 
dalyvauti, bet pranašo žmoną Erifilę papirko Polineikas, padovanojęs jai 
Harmonijos karolius, todėl žmona įkalbėjo Amfarają eiti į karą. Sumušus 
Septyneto prieš Tėbus kariuomenę, Amfiarajas bėgo ir tik Dzeusas nelei- 
do, kad jis būtų nukautas. Jį su visu kovos vežimu prarijo žemė. 

? Alkmajonas, Amfiarajo sūnus, keršydamas už tėvą nužudė savo motiną 
Erifilę. Už šį nusikaltimą jį persekiojo Erinijos, todėl apimtas beproty- 
bės Alkmajonas ilgai klajojo po žemę, kol buvo apvalytas nuo pralieto 
kraujo, bet paskui jį nužudė žmonos broliai. Įdomu tai, kad Tėbuose, 
prie Pindaro namų, stovėjo Alkmajono šventykla, o Psofidėje, kur buvo 
apvalytas nuo nusikaltimo, būta šventu laikyto jo antkapinio paminklo. 

“ Agaujė mitologijoje žinoma tuo, kad netikėjo dieviška Dioniso kilme, 
todėl Dionisas ją nubaudė - atėmė protą. Beprotybės apimta, per Dio- 
niso pagerbimo šventę kartu su kitomis mainadėmis jinai, palaikiusi 
savo sūnų Pentėją liūtuku, sudraskė jį į gabalus. Šis mito epizodas 
pavaizduotas Euripido tragedijoje Bakcbantės. 

" Autonojė kartu su kitomis bakchantėmis užpuolė ir sudraskė savo giminaitį 
Pentėją. Jos sūnus Aktajonas pamatė besimaudančią Artemidę, todėl buvo 
paverstas elniu. Aktajoną-elnią sudraskė penkiasdešimt jo paties šunų. 

" Ino - antrojo Bojotijos valdovo Atamanto žmona, bandžiusi pražudyti 
savo vyro vaikus Friksą ir Helę. Kadangi ji garbino sesers sūnų Dionisą, 
deivė Hera atėmė Atamantui protą, todėl jis užmušė savo sūnų Learchą. 
Tuomet Ino su kitu sūnumi Melikertu puolė į jūrą ir virto jūrų dievy- 
bėmis, globojančiomis į audrą patekusius jūreivius. 

3 Semelė su Dzeusu susilaukė sūnaus Dioniso, kuris taip pat tapo dievu. 


drakonais ir pateko į senovės graikų požemio pasaulio 
šviesiąją dalį — Elisiją. 

Mitas apie tai, kad Agenoro sūnūs (Kadmas, Foinikas, 
Kilikas) buvo priversti klajoti ir bandyti išsikovoti vietą po 
saule, rodo, jog jo atsiradimo metu kaip tik vyko genčių 
kraustymaisi, o kartu su gentimis keliavo ir jų pasakojimai, 
herojai bei įkūrėjai. Foinikas buvo siejamas su Foinikija, 
Kilikas - su Kilikija, o Kadmas - su Bojotija“. Manoma, 
kad būtent šio mitinio-istorinio veikėjo nuopelnas - 
į Graikiją atneštas foinikiečių raštas. 

Antroji mitų grupė susijusi su ypatingą reikšmę 
mitologijoje turinčiais dvyniais ir Tėbų kaip miesto 
sustiprėjimu. Įdomu tai, kad šis mitas labai primena 
Romos įkūrimo mitus. Tėbų valdovo Niktėjo!* duktė 
Antijopė su Dzeusu susilaukė dvynių - Amfijono ir 
Dzeto, bet Niktėjo brolis Likas juodu išmetė iš namų, o 
jų motiną laikė užrakinęs ir žiauriai su ja elgėsi. Dvynius 
netoli Kitairono kalno surado ir išauklėjo piemenys. 
Antijopei pavyko pasprukti nuo žiauraus dėdės, ji rado 
jau suaugusius savo sūnus, šie išvijo Liką iš miesto, o jo 
žmoną Dirkę, kankinusią jų motiną, pririšo prie jaučio 
ragų. Vėliau Dirkės kūną jie įmetė į upę prie Kitairono 

* Mitologijos enciklopedija. Pasaulio tautų mitologinės būtybės ir vaiz- 


diniai, t. 1, iš latvių kalbos vertė Irena Teresė Ermanytė, Vilnius: Vaga, 


1997, p. 228. 

5 Gintaras Beresnevičius, Religijų istorijos metmenys, Vilnius: Aidai, 
1997, p. 184-185. 

'ė Niktėjas - iš Kadmo pasėtų drakono dantų gimusio Chtonijo sūnus. 
Kai jo duktė tapo Dzeuso mylimąja ir, bijodama tėvo rūstybės, pabėgo 
į Sikijoną, Niktėjas iš liūdesio nusižudė. 


kalno. Upelis ir šaltinis prie Tėbų buvo pavadintas Dir- 
kės vardu. Taigi Tėbų sostas atiteko broliams dvyniams. 
Pradėję valdyti, jie tuojau pastatė miesto sienas. Dvyniai 
buvo labai skirtingi, bet priešingos jų savybės leido pui- 
kiai vienas antrą papildyti. Dzetas - grubios fizinės jėgos 
įsikūnijimas, medžiotojas, karys, praktinių gebėjimų 
turintis herojus, nešiojęs akmenis Tėbų miesto sienoms. 
Amfijonas - dainius ir menininkas, skambindavęs lyra, 
kurią jam dovanojo Hermis, ir taip priversdavęs akmenis 
sugulti į reikiamas sienų vietas. Amfijono gyvenimas ne- 
buvo laimingas: jis vedė Nijobę"", susilaukė su ja septynių 
sūnų ir septynių dukterų, bet jo žmona labai puikavosi 
gausia šeimyna, troško būti garbinama kaip deivė ir buvo 
nubausta — supykusi Latona savo vaikams Apolonui ir 
Artemidei liepė iššaudyti visus Nijobės vaikus. Kartu su 
jais žuvo ir Amfijonas. Abu broliai mitologijoje liko kaip 
vienas nuo kito neatsiejami dvyniai - dvasinis ir fizinis 
pradas, diena ir naktis, gamta ir civilizacija. 

Trečioji ir pati žinomiausia mitų grupė susijusi su 
Tėbų klestėjimo laikais, o vaizduojami įvykiai apima 
laikotarpį dar iki Trojos karo. Kadangi ši paini istorija yra 
ir pristatomos knygos pagrindas, išskirsime pagrindines 
jos linijas. Dvyniams Amfijonui ir Dzetui užėmus Tėbų 


" Nijobė buvo iš vienos labiausiai visame graikų pasaulyje prakeiktų 
giminių. Prakeiksmą užtraukė Nijobės tėvas Tantalas, vėliau jo liniją 
tęsė Tantalo sūnus Pelopas, jo palikuonys buvo Trojos karo vadai ir 
herojai Agamemnonas ir Menelajas. Giminės prakeiksmą panaikino 
tik Agamemnono sūnus Orestas. 


sostą, Lajas, Labdako!* sūnus, buvo išvytas į Peloponesą. 
Ten jis pasigrobė Pelopo sūnų Chrisipą ir jį išniekino. 
Berniukas nusižudė. Šis nusikaltimas užtraukė Lajui dievų 
pyktį ir rūstybę, nulėmusius tolesnį jo paties ir jo pali- 
kuonių gyvenimą. Ilgai būdamas bevaikis, Lajas kreipėsi 
į Delfų orakulą, kuris išpranašavo: Lajui gims sūnus, bet 
jis nužudys savo tėvą. Ir iš tiesų Lajas su žmona Jokaste 
pagaliau susilaukė sūnaus, tačiau, bijodamas pranašystės 
išsipildymo, perdūrė ką tik gimusiam kūdikiui kojų saus- 
gysles ir įsakė berniuką išmesti Kitairono kalno papėdėje. 
Naujagimio pasigailėjo vietinis piemuo ir atidavė kūdikį 
bevaikei Korinto valdovų porai. Taip prasideda vienas 
garsiausių Antikos pasakojimų apie karalių Oidipą. 
Oidipui taip pat buvo išpranašauta, kad jis užmuš tėvą 
ir ves savo motiną. Bėgdamas nuo lemties, jis nebegrįžo 
į Korintą, o patraukė prieglobsčio ieškoti kitur. Pakeliui 
sutikęs kažkokį senį, neprasilenkė su juo siaurame kelyje 
ir smogęs lazda užmušė jį ir jo tarnus. Oidipui net nekilo 
mintis, kad pranašystė pildosi, - pats to nežinodamas, 
užmušė savo tėvą Lają. Netoli Tėbų Oidipas sutiko Sfingę, 
kuri užduodavo mįslę kiekvienam sutiktajam ir, jei šis 
neatspėdavo, nustumdavo nelaimingą keleivį į bedugnę. 
Oidipas atspėjo Sfingės mįslę ir išvadavo Tėbus nuo 
miestą kankinusios pabaisos. Dėkingi tėbiečiai pasiūlė 
jam būti karaliumi vietoje Lajo ir vesti jo našlę Jokastę. 
Oidipas dvidešimt metų teisingai ir išmintingai valdė 
Tėbus, su Jokaste susilaukė keturių vaikų: Polineiko, 


" Labdakas - Kadmo anūkas. Jį, kaip ir Pentėją, sudraskė bakchantės. 


Eteoklio, Antigonės ir Ismenės, buvo geras valdovas, 
tėvas, vyras, žmogus. Tik tuomet, kai miestą užklupo 
maras ir buvo paskelbta, kad jis baigsis, kai bus išvytas 
Lajo žudikas, karalius uoliai ėmėsi šio ieškoti ir sužinojo 
baisią savo istoriją. Jokastė iš sielvarto pasikorė, o Oidipas 
jos segėmis išsidūrė akis ir buvo išvytas iš Tėbų. Jį lydėjo 
tik duktė Antigonė. Ilgai klaidžioję, jiedu pagaliau 
pasiekė šventą giraitę Atėnų priemiestyje Kolone. Čia 
sielvartaujantį neregį priglaudė Tesėjas, kuriam Oidipas 
prasitarė, jog ateityje, tėbiečiams kariaujant su Atėnais, 
laimės tie, kurių žemėje jis bus palaidotas. Todėl Tesėjas 
neatidavė aklo karaliaus iš Tėbų jo pasiimti atvykusiam 
Jokastės broliui Kreontui, tuo metu valdžiusiam miestą. 
Vėliau, kai pas tėvą atvyko Polineikas, prašydamas jį 
palaiminti kare su broliu Eteokliu, Oidipas prakeikė abu 
sūnus, išvariusius jį iš Tėbų, ir išpranašavo jiems mirtį. 
Po šių įvykių jį prarijo atsivėrusi žemė, ir tik Tesėjas žinojo, 
kurioje vietoje tai įvyko. 

Abu Oidipo sūnūs pretendavo į Tėbų sostą, todėl buvo 
sutarta, kad Tėbus valdys pamečiui. Pirmajam burtas 
teko Eteokliui, Polineikas išvyko į Argą pas karalių 
Adrastą", kur vedė jo dukterį Argėją. Po metų Eteokliui 
atsisakius Tėbų sostą perleisti Polineikui, šis nusprendė 


jį atsiimti jėga ir įkalbino uošvį vadovauti žygiui prieš 


* Adrastas - Argo karalius. Už Tidėjo išleido savo dukterį Dejipilę, o 
už Polineiko - Argėją. Žygyje prieš Tėbus Adastas iš visų karvedžių 
vienintelis liko gyvas, nes Heraklis jam buvo padovanojęs stebuklingai 


greitą žirgą Arejoną. 


Tėbus. Į karą išsiruošė septyni karvedžiai: Amfiarajas??, 
Hipomedontas*, Kapanėjas*2, Partenopajas?, Tidėjas*, 
pats Polineikas ir Adrastas. 

Dar prieš žygio pradžią Amfiarajas numatė, kad šis 
baigsis nesėkmingai, o iš vadų gyvas liks tik Adrastas. 
Buvo ir kitų nelaimes pranašaujančių ženklų, bet apim- 
ti valdžios ir turtų troškimo karvedžiai nekreipė į tai 
dėmesio. Su savo kariuomene jie peržengė Ismeno upę, 
paaukojo Arėjui bei Foibui ir metė burtus, kam prie kurių 
Tėbų vartų kautis. Septyni karvedžiai prie septynerių 
Tėbų vartų — visi jie buvo įžūlūs, pagyrūnai, pasirengę 
kautis ir be dievų malonės, per daug pasitikintys savo 


jėgomis. Tačiau mūšis septynetui nepasisekė. Kaip ir 


0 Žr. išnašą nr. 8. 

U Hipomedontas reiškia „žirgų tramdytojas“. Aristomacho sūnus, gyveno 
prie Lernos ežero ir buvo labai aukšto ūgio, mūšio prieš Tėbus metu 
jo skyde buvo pavaizduotas Tifonas. Jį vieną iš paskutiniųjų nužudė 
tėbietis Ismaras. 

2 Kapanėjas, Argo karalius. Jis buvo pasigyręs, kad sudegins Tėbus net 
ir tada, jei tam prieštarautų Dzeusas. Kapanėjas žuvo jau užsilipęs ant 
"Tėbų sienos - jį žaibu nutrenkė Dzeusas. 

B Partenopajas, nimfos Atalantės sūnus, dalyvavo Septyneto prieš Tėbus 
žygyje, taip atsilygindamas argiečiams už savo išauklėjimą. Jis prisiekė, 
kad sugriaus Tėbus, net ir Dzeusui prieštaraujant. 

* Tidėjas - Aitolijos karaliaus Oinėjo sūnus. Jo pastangų dėka Amfiarajui 
nepavyko atkalbėti karvedžių nuo žygio prieš Tebus. Dalyvaudamas 
žygyje, jis nukovė kelis karius, tačiau grįžtantį atgal tėbiečiai užpuolė 
jį iš pasalų. Tidėjas išžudė visus penkiasdešimt užpuolusiųjų, paliko 
tik vieną Meoną. Kito mūšio metu Tidėją mirtinai sužeidė Melanipas. 
Atėnė panoro padaryti jį nemirtingą. Kai Amfiarajas mirštančiam 
Tidėjui atnešė nukauto Melanipo galvą, žiaurusis Tidėjas ją perskėlė 
ir su pasimėgavimu iščiulpė smegenis. Pasibaisėjusi Atėnė atsisakė savo 
sumanymo. Tidėją palaidojo Meonas, kurio jis buvo pasigailėjęs. 


pranašauta, kovos lauke susitiko broliai Eteoklis ir Poli- 
neikas. Eteoklis netikėtai smogė Polineikui į pilvą, ir šis 
krito žemėn. Pamanęs, kad brolis nebegyvas, Eteoklis ėmė 
plėšti nuo jo šarvus, bet Polineikas sukaupė paskutines 
jėgas ir mirdamas nudūrė Eteoklį. Taip pat buvo išpra- 
našauta, kad pasiaukojęs dievams Menoikėjas* išgelbės 
Tėbus nuo pražūties. Tai sužinojęs karalaitis nusidūrė prie 
dievo Arėjo uolos, o visi prieš Tėbus stoję vadai, išskyrus 
Adrastą, žuvo. 

Vėliau Tesėjas susikovė su tėbiečiais ir atsiėmė iš jų 
nukautų karvedžių kūnus, kad giminaičiai galėtų deramai 
juos palaidoti. Tuometis Tėbų valdovas Kreontas neleido 
palaidoti tik Polineiko, bet tai padarė jo sesuo Antigonė, 
kuri to paties Kreonto buvo nuteista mirti. Užmūryta 
oloje, ji pasikorė. Antigonę mylėjęs ir vaduoti ėjęs Kre- 
onto sūnus Haimonas pavėlavo - oloje rado jau atšalusį 
kūną ir iš nevilties pats nusižudė. Sužinojusi baisią žinią, 
nusižudė ir Kreonto žmona Euridikė. 

Prieš pat Trojos karą Tėbus užkariavo ir sugriovė sep- 
tynių žuvusių vadų vaikai - epigonai. 

Tėbų kontekste svarbūs ir mitai, susiję su Dioniso kulto 
įsigalėjimu*s. Juk Dionisas yra ne kas kitas kaip dievo 
Dzeuso ir Tėbų įkūrėjo karaliaus Kadmo dukters Semelės 


sūnus. Mitas pasakoja, kaip Hera, sužinojusi apie Dzeuso 


8 Menoikėjas - Kreonto sūnus. Nusižudė, nes Teiresijas buvo išpra- 
našavęs, kad taip jis permaldaus Arėją, supykusį už tai, jog Kadmas 
nužudė drakoną, ir taip išgelbės Tėbus nuo žūties. 

* Karl Kerényi, Dionysos: Archetypal Image of Indestructible Life, 
Princeton: Bollingen, 1976, p. 254. 


santykius su Semele, pasivertė moterimi ir įkalbėjo Se- 
melę prašyti Dzeuso pasirodyti jai visoje savo dieviškoje 
didybėje. Dzeusas negalėjo atsakyti Semelei ir atvyko 
svaidydamas žaibus. Visi rūmai paskendo liepsnose, sude- 
gė ir Semelė. Dzeusas spėjo išgelbėti tik jų sūnų Dionisą, 
kuriam dar buvo ne laikas gimti. Jis užsiuvo kūdikį savo 
šlaunyje ir išnešiojo jį iki gimimo. Taip Dionisas gimė iš 
Dzeuso šlaunies. Berniuką auklėjo Semelės sesuo Ino ir 
jos vyras Atamantas. 

Dioniso kultas ypač paplito Graikijoje VIII-VII a. 
pr. Kr. formuojantis polių sistemai ir demokratinei val- 
dymo formai. Nuo tada šis žemdirbių dievas dažniausiai 
priešinamas aristokratijos dievui Apolonui. Mituose 
nuolat pasakojama apie Dioniso pastangas visur įtvirtinti 
savo kultą: dėl to, kad nenorėjo pripažinti jo kaip dievo, 
Dionisas nubaudė savo pusbrolį Tėbų valdovą Pentėją ir 
jo motiną Agauję, atėmė protą Likurgui??. Visi šie pasa- 
kojimai rodo, kad Dioniso kultui buvo gana sudėtinga 
įsitvirtinti skirtingose Graikijos žemėse. 

Paskutinė Tėbų mitų grupė siejama su Dzeuso sūnu- 
mi Herakliu. Ko gero, neverta pasakoti visos Heraklio 
istorijos, svarbu paminėti tiesioginę jo sąsają su Tėbais. 


Tariamas Heraklio tėvas Amfitrijonas turėjo ieškoti 


" Likurgas - Trakijos karalius. Apie jį išliko keli mito variantai. Vienas pasa- 
koja, kad Dzeusas apakino Likurgą dėl to, kad šis iš savo žemės išvijo mažą 
Dionisą kartu su jo palydovėmis. Kitas variantas nurodo, kad Likurgas 
nenorėjo pripažinti Dioniso dievu, tad šis jam atkeršijo - atėmė protą. 
Apimtas beprotybės, savo sūnų Drijantą Likurgas palaikė vynuogienoju 
ir užkapojo kirviu. Žmonės atidavė Likurgą sutrypti žirgams. 


prieglobsčio pas motinos brolį Kreontą, valdžiusį Tė- 
bus. Todėl ir Heraklis gimė Tėbuose. Vėliau, išaiškėjus 
nepaprastai berniuko jėgai, Amfitrijonas išsiuntė jį pas 
piemenis ant Kitairono kalno. Ten Heraklis užmušė 
Kitairono (arba Nemėjos) liūtą, siaubusį apylinkes, - 
jo kailis tapo neatsiejamu Heraklio atributu. Sulaukęs 
aštuoniolikos, Heraklis grįžo į Tėbus. Pakeliui sutiko 
pasiuntinius, iš kaimyninio Orchomeno vykusius paimti 
kasmetinės 100 jaučių duoklės. Heraklis apipjaustė pa- 
siuntinių nosis, rankas bei ausis ir liepė nunešti visa tai 
karaliui Erginui vietoje duoklės. Taip prasidėjo karas su 
Orchomenu, per kurį Ergino kariuomenė buvo sumušta. 
Atsidėkodamas už išvadavimą nuo duoklės mokėjimo, 
Tėbų karalius Kreontas išleido už Heraklio vyresniąją 
dukterį Megarą, su kuria šis susilaukė trijų vaikų. Hera 
iš piktumo atėmė Herakliui protą ir jis savo vaikus 
nužudė. Už bausmę Heraklis tarnavo Tirinto karaliui 
Euristėjui, kurio lieptas atliko dvylika žygdarbių, grįžo 
į Tėbus, išleido už Jolajo savo pirmąją žmoną Megarą ir 
iškeliavo į Oichaliją ketindamas vesti karaliaus Eurito 
dukrą Jolę?*. Tikriausiai tuo Heraklio sąsajos su Tėbais 
ir baigiasi. Dėl ryšio su šiuo miestu jame Heraklis buvo 
garbinamas kaip palestrų, termų, gimnasijų dievas, gydy- 
tojas ir nelaimių nutolintojas. Jo garbei Tėbuose švęstos 


Heraklėjų šventės. 


28 Imrė Trenčeni-Valdapfelis, Mitologija, vertė G. Gustaitė [et al.], Vilnius: 
Mintis, 1972, p. 225-233. 

NOTA NOSTRA MANET 
(MŪSŲ RAŠTAI LIEKA) 


Gausi ir pamokanti mitologinė medžiaga buvo labai 
mėgstama graikų kūrėjų. Įvairūs Tėbų mitų variantai tapo 
daugelio Antikos kūrinių pagrindu. Kai kurie užfiksuoti 
jau Homero Iliadoje ir Odisėjoje, daug peno jie davė ir 
žymiesiems graikų tragikams: Aischilas parašė tragediją 
Septynetas prieš Tėbus; Sofoklis - Karalių Oidipą, Oidipą 
Kolone, Antigonę; Euripidas - Foinikietes, Bakcbantes, 
Maldautojas. Romėnų literatūroje taip pat mėgti Tėbų 
mitų ciklai. Ovidijaus Metamorfozėse rasime ne vieną 
Tėbų ciklo pasakojimą, Seneka Tėbų mitų siužetus pa- 
naudojo tragedijose Oidipas, Pamišęs Herkulis. Garsino 
Tėbus ir vienas I a. po Kr. sukurtas epas. 

I-ojo a. po Kr. romėnų literatūrą įprasta vadinti sidabro 
amžiaus literatūra?". Tuo metu klestėjo istoriografija, 
dramaturgija, satyra, radosi naujų žanrų ir jų atmainų 
(pasakėčia, romanas, satyrinė epigrama)??. Romai tai 
buvo puikus laikas visose srityse: plečiamos valstybės 
sienos prie Reino, Dunojaus, Britanijos salose; gyvai pre- 
kiaujama su Vakarų provincijomis; atgabenama daugybė 
vergų. Į miestą iš visų imperijos kampelių traukė filosofai, 
poetai, dailininkai ir kiti menininkai”. Jis buvo puošia- 
mas monumentaliais statiniais, puikiomis šventyklomis, 
3 Sidabro amžiaus literatūra laikomi kūriniai parašyti nuo imperatoriaus 

Augusto mirties (14 m. po Kr.) iki Trajano mirties (117 m. po Kr.). 


3 Dalia Dilytė, Antikinė literatūra, Vilnius: Jošara, 1998, p. 354-355. 
* Anekcanap AoceB, Anrzuvnas numepanypa, Mockea: YePo, 1997, p. 435. 

teatrais, paminklais, liudijusiais imperijos didybę ir galią. 
Paradoksalu, bet kaip tik tuo metu romėnai jautėsi dva- 
siškai pavargę ir pasenę. Tai ypač atsispindėjo literatūros 
kūriniuose. Štai I a. pr. Kr. literatūroje buvo didžiuoja- 
masi romėniškumu, valstybės galia, jos misija pasaulyje, 
tikima ateitimi ir Romos amžinumu. Didelę ir galingą 
valstybę, romėnus kaip pasaulio valdovus savo kūriniuose 
apdainavo žymieji poetai Vergilijus ir Horacijus. I a. po 
Kr. situacija jau labai pasikeitusi: netramdoma impera- 
torių valdžia, žlugusi respublika, pražūties nuojauta. Šie 
dalykai nusivylusių poetų žvilgsnius kreipia į praeitį, tik 
ten tikimasi rasti stiprybės ir vilties. Kūrėjai karštligiškai 
bando išsiaiškinti nelaimių priežastis: Lukanas (39-65 m. 
po Kr.) rašo epą apie Farsalo mūšį ir bando atsekti res- 
publikos žlugimo pradžią, Tacitas (55-120 m. po Kr.) 
ir Svetonijus (70-140 m. po Kr.) kone prikišamai rodo, 
kas ir kodėl palaužė respubliką”. Ne vienas imperatorių 
nemalonėn patekęs rašytojas priverčiamas nusižudyti — 
persipjauti venas. Tokio likimo sulaukė Seneka, Lukanas, 
Petronijus. 

I a. po Kr. Romoje įsigalėjo vadinamasis naujasis, arba 
deklamacinis-retorinis, stilius - priešprieša „senajam“ 
Cicerono stiliui. Naujajam stiliui būdinga patetika, 
emocingumas, sakinių-sentencijų ir metaforų gausa, o 
jo atramomis tapo „aistringumas“, „veržlumas“, „audrin- 
gumas“. Nyko ribos tarp poezijos ir prozos: poetinės 


išraiškos priemonės buvo persmelkusios prozą, poezi- 


2 Dalia Dilytė, op. cit., p. 354. 

ją - retorikos atributai. Bene ryškiausias naujojo stiliaus 
rašytojas buvo Liucijus Anėjus Seneka (Lucius Aeneus 
Seneca, 4 m. pr. Kr.-65 m. po Kr.), kuris mintis dėstė 
emocingai įtikinėdamas, piktindamasis ar žavėdamasis, 
aistringai įrodinėjo savo teiginius, atpasakodamas kitų 
ar savo paties pokalbius. 

Kai į valdžią atėjo Flavijų dinastija, įtempta visuomenės 
atmosfera kiek atslūgo, prašmatnų išlaidumą pakeitė 
rimtas ir taupus valdymas, papročiai tapo paprastesni ir 
griežtesni. Nuotaikos pokyčius atspindi ir literatūra, ku- 
rioje pirmiausia pasireiškė priešiškumas naujajam stiliui??, 
Vedliu tapo žymus to meto retorikos dėstytojas Markas 
Fabijus Kvintilijanas (Marcus Fabius Quintilianus, 30 m. 
pr. Kr.-9 m. po Kr.), pagrindinis jo veikalas - 12 knygų 
Oratoriaus lavinimas (Institutio oratoria) - išsamiausias iš 
žinomų Antikos retorikos vadovėlių. Kvintilijanas apžvel- 
gia visus būsimo oratoriaus parengimo tarpsnius*“, siūlo 
atsisakyti naujojo stiliaus ir sekti Ciceronu. Mokėjimas 
ir gebėjimas vertinti Ciceroną, teigia Kvintilijanas, yra 
pagrindinis oratorinio meno kriterijus. Teoretikas siūlo 
grįžti prie darnaus periodo vietoj trumpų, nutrūkstančių 
frazių, prie natūralesnės ir tikslesnės iškalbos vietoj pate- 
tikos ir teatrališkumo. Sektinu poezijos pavyzdžiu tapo 
Vergilijaus kūriniai, suklestėjo vėl iš naujo atrasti didelės 
apimties mitologinio turinio epai. Todėl I a. po Kr. au- 


torius vis dar masino ir traukė antrojo Vergilijaus vardas. 


3 Anekcanap Aoces, op. cit., p. 480. 
* Ibid., p. 458-462. 


Iki mūsų dienų išliko trys stambūs amžiaus pabaigos 
veikalai, paprastai vadinami epigonų kūryba“. 

Vienas jų priklauso Silijui Italikui (Silius Italicus, 
26-101 m. po Kr.), aistringam Vergilijaus ir Cicerono 
gerbėjui. Silijaus kūrinys - iš 17 knygų susidedantis epas 
Pūnų karas (Punica). Antrasis epas - Gajaus Valerijaus 
Flako (Gaius Valerius Flaccus, mirė 90 m. po Kr.) 8 Argo- 
nautikos (Argonautica) knygos. Svarbiausias ir įdomiau- 
sias trečiasis, parašytas talentingiausio šios krypties poeto 
Publijaus Papinijaus Stacijaus (Publius Papinius Statius, 
apie 40 / 45-96 m.). Tai - Tėbaida. 


EX PEDE HERCULEM 
(IŠ PĖDŲ PAŽINSI HERKULĮ) 


Šiandien Stacijaus vardas tikriausiai mažai ką reiškia jį 
išgirdusiems, žinomesnis jis literatūros specialistams. 
Bet būtent Stacijų Dieviškojoje komedijoje pasirinko 
Dantė palydovu tada, kai turėjo skirtis su Vergilijumi, 
ir būtent šio poeto sielai, atlikusiai bausmę skaistykloje, 
leido persikelti į rojų?*. To nenunusipelnė nė vienas kitas 
Antikos poetas. Ir tai visai nestebino, nes iki pat XVIII a. 
kaip tik Stacijus buvo minimas kaip trečias iš didžiųjų 
po Homero ir Vergilijaus”, laikomas neginčytinu epinės 
3 Ibid., p. 490. 

* Dantė Aligjeris, Dieviškoji komedija, vertė Aleksys Churginas, Vilnius: 

Vaga, 1988, p. 254-298. 
7 Marco Andreacchio, „Dante's Statius and Christianity: A Reading of 


Purgatorio XXI and XXII in their Poetic Context“, in: Interpretation: 
A Journal of Political Philosophy, Vol. 39/1, 2012, p. 55-82. 

poezijos autoritetu. Didysis lūžis įvyko XVIII a. Prancūzų 
akademijos narys Žanas Fransua Laharpas (Jean-François 
de La Harpe, 1739-1803), menkas dramaturgas, bet itin 
griežtas kritikas, pareiškė, jog jam be galo apmaudu, kad 
laikas, negailestingai prarijęs tiek puikių Tacito, Sofoklio 
ir Euripido kūrinių, kažkodėl pasigailėjo Zėbaidos. Kriti- 
kas teigė, neva visiems seniai aišku, jog Stacijus - blogas 
poetas, o jo kūrinius žino tik saujelė norinčiųjų turėti 
svarią nuomonę apie visą Antikos palikimą”. Tikriausiai 
tokią poziciją palaikė dauguma to meto literatūros žino- 
vų, nes kaip tik tada Europa „pamiršo“ Stacijų dviem su 
puse šimto metų. Tik paskutiniais XX a. dešimtmečiais 
vėl pradėta iš naujo mąstyti apie Stacijaus kūrybą, ban- 
doma suprasti ir įvertinti antrą po Vergilijaus ir trečią po 
Homero epinį Antikos poetą. 

Apie Stacijaus gyvenimą liko mažai liudijimų. Žino- 
ma, kad poetas gimė Neapolyje, kur jo tėvas vadovavo 
retorikos mokyklai. Mokykla buvo graikiška ir labai 
populiari Kampanijos, Apulijos ir Lukanijos regionuo- 
se. Čia skaityti graikų autoriai Homeras, Hesijodas, 
Epicharmas, Pindaras, Ibikas, Alkmanas, Stesichoras, 
Sapfo, Kalimachas, Likofronas, Sofropas ir Korina. Tokia 
gausybė graikų autorių Romos mokyklose buvo retenybė; 
galbūt tai nulėmė faktas, kad Stacijaus protėviai buvo 
graikai iš Eubojos salos??. Laisvu nuo užsiėmimų metu 
8 lOpnă Llnuannn, „My6Ganū IMannunū Craund — reHHaAbHbIA NOaT 

B 6esAapHyto anoxy“, in: Tybauŭ Ianunuù Cmayuū „DuBanaa', 


MocxksBa: Hayka, 1991, p. 32. 
» Ibid., p. 15. 


Stacijaus tėvas pats kūrė eiles, dalyvavo Neapolio poetų 
varžybose, buvo parašęs poemą apie pilietinius 68-69 m. 
karus, todėl, anksti pastebėjęs poetinį sūnaus talentą, ypa- 
tingą dėmesį skyrė įvairiapusiam jo gabumų lavinimui. Ko 
gero, tik dėl sūnaus ateities 69 m. visa šeima iš Neapolio 
persikėlė į Romą, kurioje puikus retorikos mokytojas rado 
mokinių, o jo sūnus galėjo gauti geriausią išsilavinimą. 
Stacijaus tėvas mirė 79 m. taip ir neįgyvendinęs paskuti- 
nio noro - eilėmis aprašyti Vezuvijaus išsiveržimą, tačiau 
poetinius tėvo darbus toliau labai sėkmingai tęsė sūnus. 
Jis ėmė dalyvauti poetų varžybose - agonuose, o Alboje 
(apie 90 m.) tapo nugalėtoju. Pergalę poetui lėmė impera- 
toriui Domicijanui skirta panegirika De bello Germanico 
(Apie karą su germanais). Tačiau kitose poetų varžybose 
Fortūna nebuvo tokia palanki. 

Rašyti svarbiausią gyvenimo kūrinį - epą Tėbaida - Staci- 
jus pradėjo maždaug 80 m. Tuo metu jau buvo vedęs Klau- 
diją, Romos kitaristo našlę, kuri iš pirmos santuokos turėjo 
suaugusią dukterį. Pats Sracijus vaikų taip ir nesusilaukė. Jis 
labai troško sūnaus, todėl buvo priėmęs globoti ir auklėti 
vergų berniuką, kuris, deja, greitai pasimirė. Pats Stacijus 
mirė 95 ar 96 m., tikėtina, Romoje. Gyvenimo pabaigoje jį 
kamavo ligos ir gimtinės ilgesys, kurį malšindamas paskutinę 
vasarą praleido Neapolyje netoli Vergilijaus kapo. 

Matyt, kitomis gyvenimo aplinkybėmis Stacijus nebū- 
tų pasirinkęs gyventi Romoje. Jo nedžiugino nei cirko 
reginiai, nei teatras, šiame mieste nelaikė ir pareigos. 
Tiesa, sostinėje gyveno keli geradariai, kurie pagal savo 

galimybes suprato ir kartais dosniai įvertindavo Stacijaus 
poeziją. Tačiau savojo Mecenato poetas taip ir nerado. Im- 
peratorius Domicijanas, kurį kūriniuose šlovino Stacijus, 
parodė vienintelį palankumo ženklą - davė leidimą nu- 
tiesti vandentiekį į poeto vilą Alboje. Tad po tėvo mirties 
Stacijus gyveno sunkiai, nors tikriausiai neliko visai be 
lėšų. Paradoksalu, bet jo Tëbaida, sulaukusi amžininkų 
pripažinimo, pajamų jam nenešė. Vienoje iš satyrų žymus 
to meto poetas Juvenalis pastebėjo, kad Stacijui, kuris taip 
džiugina Romą savo Tėbaida, būtų reikėję badauti, jeigu 
nebūtų pardavęs mimui Pariui savo kūrinio Agaujės““. 

Mūsų dienas pasiekusį kūrybinį Stacijaus palikimą 
sudaro penkios eilėraščių knygos - Silvos (Si/vae)“, 
12 knygų epas Tëbaida (Tbebais) ir nebaigtas kūrinys 
Acbileida (Achbileis). Pats Stacijus paskelbė keturias Silvy 
knygas, po mirties pasirodė penktoji. Jose į vieną gir- 
liandą pinasi poeto kasdienybės arplaišos, leidžiančios 
rekonstruoti tikruosius jo gyvenimo įvykius, džiaugsmus 
ir praradimus, bei pasaulis, egzistavęs tik jo vaizduotėje, 
galimybė iš užuominų nuspėti poeto siekius ir svajones. 
O poetinis eilių stilius stebina kaip maža, bet iš gausybės 
skirtingų akmenėlių sudėliota mozaika*?. 

Vis dėlto Silvos gimė laisvalaikio valandėlę arba buvo 
užsakytos kokia nors proga, o štai didysis poeto tikslas - 


® Iuvenalis, Satyrae, VII, 82-87. 

“ Silvae - pažodžiui „medžiagos“, t. y. metmenys, eskiziniai eilėraščiai 
įvairiomis progomis. 

4 Stanisław Šniežewski, Slowo i obraz. Studia bistorycznoliterackie nad 
„Sylwami“ Stacjusza, Kraków: Księgarnia Akademicka, 2010, p. 207. 

sekti Homero ir Vergilijaus pėdsakais ir sukurti epinę 
poemą, nusileidžiančią tik jų kūriniams. Nuo mažų 
dienų skaitęs graikų ir romėnų klasikus, Stacijus jautėsi 
ne tik klasikinės tradicijos dalimi, bet ir juto dvasinę 
giminystę su didžiaisias praėjusių epochų poetais, o 
epinė forma labiausiai atitiko jo talentą ir užmojus. Prieš 
imdamasis didžiojo darbo, jis turėjo apsispręsti, ką vaiz- 
duos - karą ar herojų. Vergilijus į vieną kūrinį sutalpino 
abu, jam nekilo abejonių, kokį herojų ir karą aprašyti: 
jo akyse pildėsi Homero pranašystės apie Enėją (Iliada, 
XX, 307-308), todėl nebuvo geresnės temos už trojėnų 
įsitvirtinimą Italijoje ir romėnų genties gimimą. Stacijus 
nenorėjo varžytis su Vergilijumi ir ieškoti Romos istori- 
joje Enėjui prilygstančio herojaus, tad nusprendė sekti 
Homeru. Didysis graikų dainius //iadoje pavaizdavo 
karą, o Odisėjoje — herojų, tad ir Stacijus nusprendė 
karo temai paskirti Tėbaidą, o herojui - Acbileidą“. 
Temos pasirinkimas nebuvo atsitiktinis. Stacijui, ko 
gero, atrodė, kad viskas, kuo gyveno Roma, nulemta jos 
įkūrimo istorijos. Juk miestas atsirado įvykdžius brolžu- 
dystę ir gavo žudiko vardą. Nepamiršdamas šio fakto, 
poetas nutarė pavaizduoti Septyneto žygį prieš Tėbus 
ir dviejų brolių nesutarimus dėl valdžios. Populiarumu 
šis siužetas nenusileido Trojos karui, be to, leido sukurti 
ryškius ir stiprius charakterius - tiek vyrų, tiek moterų. 
Išsirinkęs mitologinį siužetą, poetas nusimetė naštą 


atskleisti tiesiogines sąsajas su gyvenamuoju laiku, bet 


9 Šio kūrinio liko tik dvi knygos: I - 960 eil., II - 165 eil. 

istorijos tragiškumas vertė skaitytojus mąstyti ir apie 
tų dienų tikrovę. 

Kūrinio siužetas pakartoja mitą ir telpa į kelias eilutes: 
broliai Eteoklis ir Polineikas meta burtus, kuris valdys 
pirmas. Burtas tenka Eteokiui, Polineikas palieka Tėbus ir 
prieglobstį randa Arge. Tačiau po metų Eteoklis atsisako 
perleisti sostą Polineikui, todėl pastarasis nusprendžia ko- 
voti už savo teises ir stoja į karą prieš brolį. Prie Polineiko 
prisideda dar šeši karvedžiai. Surinkę karius, jie keliauja į 
Tėbus, kaunasi ir žūsta visi, išskyrus seniausią - Argo ka- 
ralių Adrasrą. Paskutiniai dvikovoje vienas kitą nukauna 
broliai Eteoklis ir Polineikas, o Tėbų sostas atitenka jų 
dėdei Kreontui. 

Tačiau siužetas tėra apmatai, ant kurių preciziškai 
audžiamas sudėtingiausias raštas. Paprasta ir tiksli kom- 
pozicija papildoma įterptiniais pasakojimais, veiksmas 
stiprinamas porinėmis scenomis (du kartus aprašytas lau- 
kas prie Tėbų: po kovos (III, 92—2 17) ir tada, kai artimieji 
ieško savo žuvusiųjų (XII, 22-49), arba Archemoro (VI, 
139-192) ir Menoikėjo (X, 792-814) motinų raudos), 
epizodai siejami pakartojimais, palyginimai dažniausiai 
įvedami kaip kontrastas, jais demonstruojama erudicija 
(pvz., visoje poemoje yra 15 palyginimų su audringa 
jūra, bet nė vienas nesikartoja), skaitytojas įtraukiamas į 
žaidimą paralelėmis, citatomis, aliuzijomis. 

Poemoje dalyvauja ne tik žmonės, bet ir visas būrys 
Olimpo dievų, požemio pasaulio gyventojai, mirusiųjų 
vėlės ir romėnų taip mėgtos abstrakčios dievybės (Dorybė, 

Užmarštis, Šiurpas). Veiksmas iš žemės perkeliamas tai į 
dangų, tai į požemį. Veikėjų charakteriai ryškūs, talpūs, 
išbaigti, atmiešti subtilaus psichologizmo. Į pasakojimą 
Stacijus meistriškai įpina ir retorines kalbas, ir veikėjų 
išgyvenimus. Jam įdomus pats herojus, jo poelgiai, o kovų 
ir žaidynių aprašymai leidžia pasireikšti poeto profesio- 
nalumui ir mokytumui. 

Reikia priminti, kad ano meto poetas turėjo dvi užduo- 
tis: išsirinkti ir sekti geriausiu jau egzistuojančio kūrinio pa- 
vyzdžiu (imitatio) ir pagal galimybes varžytis arba pranokti 
žymiausius poetus (aemulatio). Stacijus puikiai atliko abi 
užduotis. Jis atrinko ir įpynė į savo poemą geriausius epinių 
pasakojimų komponentus, tačiau šitai darė ne aklai, bet 
perkurdamas medžiagą, subtiliai ją pritaikydamas pasako- 
jimui. Tekstą, kuriame atsispindėtų visa epinės literatūros 
tradicija ir būtų juntamas savojo laiko alsavimas, galėjo 
sukurti tik išsilavinęs ir talentingas poetas. 

Tëbaida visais laikais reikalavo ypač išprususio skaitytojo. 
Sujungdama epinę Homero ir Vergilijaus tradiciją, ji kartu 
buvo kalba bei stiliumi naujas literatūros produktas, reika- 
laujantis iš skaitytojo gebėjimo atpažinti scenas, užuominas, 
užčiuopti retorikos subtilybes. Tam reikėjo pažinti ir išmany- 
ti antikinę kultūrą, kuri iki XVIII a. buvo gyva ir suprantama, 
todėl Stacijus skaitytas ir mėgtas. Vėliau suprantančiųjų ir 
mėgstančiųjų mažėjo, galiausiai nuspręsta apskritai nebe- 
skaityti. Po poros šimtų metų, apsisukus laiko ratui, prie 
Stacijaus ir vėl grįžtama kaip prie pirmapradės versmės. 


Živilė Nedzinskaitė 

TĖBŲ ROMANO PASAULIS 


Kelionė į praeitį, ištakų pažinimas ir suvokimas visuomet 
turi viliojančio nuotykio skonį. Pradžios apžavai (fasci- 
nation) remiasi įsitikinimu arba iliuzija, kad kuo labiau 
nutolusi praeitis, tuo geriau ji gali paaiškinti, kas esame 
šiandien; mums atrodo, kad praeityje slypi tiesos grūdas 
apie mus pačius. Viduramžių epocha, arba Viduriniai 
amžiai, įsiterpiantys tarp Antikos ir Renesanso (Nau- 
jųjų laikų), kaip tik ir yra tokia pradžia. Per tūkstantį 
metų užtrukusią pradžią (476 m.-XV a. antroji pusė) 
susiformavo feodalinė visuomenė su visa sudėtinga savo 
sistema, iškilo nacionalinės kalbos. Taigi Viduramžiai yra 
laikas, kai įmanu apčiuopti pradinę Vakarų civilizacijos 
ir kultūros būseną. Šios epochos tyrinėtojai sutaria, kad 
Viduramžių civilizacija nėra primityvi ir paprasta; norint 
adekvačiai ją suvokti, reikalingos antropologinės, istori- 
nės, kultūrinės, literatūrinės žinios. Visų, besidominčių 
šia epocha, žvilgsniai pirmiausia krypsta į Prancūziją, kaip 
geriausiai įkūnijančią giliuosius civilizacinius, kultūrinius 
Viduramžių procesus. 

Tarp antikinės ir Viduramžių kultūros egzistuoja nea- 
bejotinas perimamumas. Prancūzų Viduramžių literatū- 
roje matyti sąmoninga pastanga imituoti, sekti, pritaikyti 

' Michel Zink, Littérature française du Moyen Age, Paris: Presses Uni- 


versitaires de France, 2001, P. 2. 

antikinius modelius: temas, siužetus, įvaizdžius, nors 
Vakarų Romos imperija jau buvo nugrimzdusi į praeitį. 
Jokios politinio, visuomeninio, kultūrinio gyvenimo per- 
vartos neįstengė atplėšti literatūros kūrėjų nuo antikinių 
šaknų. Išsamios prancūzų Viduramžių literatūros istorijos 
autorius Michelis Zinkas pastebi, kad lotynų poetai Ver- 
gilijus, Horacijus, Ovidijus, Stacijus, Plautas, Marcialis ir 
kiti buvo nuolat skaitomi, kopijuojami, adaptuojami, ver- 
čiami. Tuometėje pasaulietinėje ir religinėje literatūroje jie 
gyvuojaaliuzijų, citatų, perpasakojimų, sekimų pavidalu*, 
Kita vertus, egzistuoja ir esminis pertrūkis tarp Antikos ir 
Viduramžių, nulemtas galingo krikščionybės impulso ir 
iš esmės pakitusių gyvenimo sąlygų, kitokios visuomenės 
sąrangos. Taigi ir prancūzų Viduramžių literatūra atspindi 
naują epochą, naujovišką pasaulio ir žmogaus sampratą, 
ieško originalių išraiškos būdų ir formų. Literatūros raida 
neatsiejama nuo kalbos formų kaitos ir pamažu besifor- 
muojančios bendrinės kalbos. 

Kalbant apie prancūzų Viduramžių epochą įprasta mi- 
nėti vadinamuosius „renesansus“ - intensyvios kultūros ir 
literatūros plėtros tarpsnius. Pirmasis toks „renesansas“ — 
IX a., kai atsiranda raštijos paminklai šnekamąja, t. y. to 
meto prancūzų, kalba ir aktyviai studijuojama Antika. 
Pradedant XI a. pabaiga ir visą XII a. pasireiškia itin ryškus 
originalios pasaulietinės literatūros proveržis. Tai antrasis 
„renesansas“, per kurį prancūzų literatūra išsiskleidžia 


trimis seniausiomis ir svarbiausiomis formomis: heroji- 


? Ibid., p. 42. 

niais epais (chansons de geste), trubadūrų ir truverų lyrine 
poezija ir riterių, arba kurtuaziniais, romanais. 
Viduramžių epochos pagimdytas naratyvinis žanras 
laikomas pirmuoju romano tipu Vakarų Europos kultūroje. 
Riterių romanai įprastai skirstomi į tris ciklus: antikinį, bre- 
toniškąjį, bizantiškąjį. Antikinio ciklo romanai, kaip nurodo 
jam priskiriamų kūrinių pavadinimai, yra neblėstančio dė- 
mesio lotyniškajai ir graikiškajai Antikai išraiška. Žinoma, 
nereikia pamiršti, kad klerkai, arba mokyti Viduramžių 
raštininkai, „Graikijos medžiagą“ išmanė ne tiesiogiai, bet 
iš vėlesnių atpasakojimų, perrašymų lotynų kalba. 
„Kanoninį“ antikinių kurtuazinių romanų ciklą sudaro 
trys dideli kūriniai, daugiau ar mažiau siejami su Alienoros 
Akvitanietės ir jos vyro Henriko II Plantageneto aplinka. 
Tarp 1150ir 1165 m. išsidėsto romanų triada: 7ėby romanas 
(Roman de Thèbes), Enėjo romanas (Roman d'Ėnčas) — laisva 
Vergilijaus Eneidos adaptacija ir Trojos romanas (Roman 
de Troie) - Benoît de Sainte-Maureo atlikta Trojos karo 
kompiliacija su įterptais graikų mitų epizodais. 
Antikiniai riterių romanai paprastai vadinami „perei- 
namaisiais“, atsidūrusiais savotiškoje pusiaukelėje tarp 
herojinių epų („giesmių apie žygdarbius“, chansons de 
geste) ir „tikrųjų“ bretoniškųjų (/2 matière bretonne) 
romanų. Viena vertus, šio ciklo romanai lieka prisirišę 


prie antikinių siužetų - graikų ir lotynų mitų, legendų 


3 Aimé Petit, „Roman antique“, in: Dictionnaire du Moyen Age, sous 
la direction de Claude Gauvard, Alain de Libera, Michel Zink, Paris: 
Presses Universitaires de France, 2002, p. 1240. 


bei jų pagrindu lotyniškai parašytų kūrinių. Kita vertus, 
iš Antikos perimti siužetai pritaikomi XII a. pirmosios 
pusės ir vidurio realijoms, gerai pažįstamoms to meto 
rašytojams ir skaitytojams ar, tiksliau tariant, romanų 
klausytojams“. Šio ciklo romanuose į akis krinta daugybė 
anachronizmų: Antikos didvyriai - žygio prieš Tėbus ar 
"Trojos karo herojai - paverčiami drąsiais ir kurtuaziškais 
riteriais, paisančiais Viduramžiams būdingo garbės su- 
pratimo ir „gero tono“ taisyklių, besidominčiais meilės 
„kazuistika“. Vietoj Antikos žynių atsiranda vyskupai ir 
arkivyskupai, graikų bei romėnų matronos ir mergelės 
kalba, elgiasi lyg XII a. damos, išmanančios kurtuazijos 
dėsnius. Nemažai siužeto detalių atspindi būtent Vidu- 
ramžių, o ne Antikos papročius, kasdienybę, gyvenseną. Iš 
jų galima pasisemti žinių apie karo meną, ginkluotę, būstų 
vidų, damų ir riterių išvaizdą, aprangą, netgi „madas“. 
Kaip Antikos mituose ir legendose, taip jų įkvėptuose 
pirmuosiuose riterių romanuose didelė svarba teikiama 
kovų, mūšių, dvikovų aprašymams, magijos ir stebuklų 
vaizdavimui. Tačiau didžiausia antikinių riterių romanų 
inovacija — meilės tema ir jausmų analizės užuomazgos; 
tai aspektai, kuriuos į pirmą planą iškels ir išplėtos breto- 
niškojo ciklo kūrėjai. 


* Atlikimo būdas - viena esminių XII a. klestėjusių literatūros žanrų 
skirčių. Herojiniai epai ir lyrinė poezija buvo dainuojami arba atliekami 
rečitatyvu. Romanai, parašyti eiliuotai kaip epai ir lyrika, tapo pirmuoju 
„Skaitomu“ žanru - garsiai, gausesniam ar mažesniam klausytojų būreliui. 
XII a. raštingų žmonių buvo dar labai reta, tikrasis individualus skaitymas 


įsigalėjo gerokai vėliau. Žr. Michel Zink, op. cit., p. 129. 


Antikinių kurtuazinių romanų grupę pradeda ir „toną 
užduoda“ tarp 1 150-1155 m. nežinomo autoriaus sukur- 
tas Tėbų romanas, besiremiantis vėlyvosios Antikos poeto 
Publijaus Papinijaus Stacijaus (Publius Papinius Statius, 
=4$-96) epopėja Tėbaida (Thbebais). Viduramžių epochoje 
Stacijaus kūriniu buvo nepaprastai žavimasi; yra žinoma 
daugybė jos kopijų, adaptacijų ir komentarų lotynų kalba. 
Tėby romano vertėja į šiuolaikinę prancūzų kalbą Francine 
Mora-Lebrun pažymi, kad ankstyviausia Tėbaidos kopija 
yra iš IX a., iš X a. mus pasiekė septyni rankraščiai, X a. 
pab.-XI a. pr. - penkios, XI a. - penkiolika, o iš XII a. - net 
penkiasdešimt viena kopija. Taip pat ir Viduramžių Tëb4 
romanas sulaukė didelio populiarumo. 

XII a. autoriaus sukurto Tėbų romano adresatas- lo- 
tynų kalbos nemokantys arba ją menkai mokantys pa- 
sauliečiai. Jo siužetas nėra sudėtingas. Kūrinio pradžioje 
pateikiama nutikimų iki veiksmo pradžios santrauka. 
Kone šešiuose šimtuose eilučių autorius papasakoja 
Oidipo ir jo šeimos istoriją: orakulo pranašystę, giminę 
slegiantį prakeiksmą, Oidipo gimimą, vaikystę svetimame 
jį priglaudusiame krašte, troškimą sužinoti tiesą, mįslės 
įminimą, tėvažudystę, kraujomaišišką santuoką ir iš jos 
gimusius vaikus. Šioje savotiškoje įžangoje akcentuojamas 


* Francine Mora-Lebrun, „Introduction“, in: Le Roman de Thèbes, Paris: 
Librairie Générale Française, 1995, p. 6. Stacijaus epopėjos vertėjas į 
prancūzų kalbą Roger Lesueur pateikia dar didesnius skaičius: šimtą 
dvylika ar net šimtą trisdešimt vieną rankraštį ir mano, kad tai dar ne 
galutinis sąrašas. Žr. Roger Lesueur, „Introduction“, in: Stace, Thébaide, 
Paris: Société d'Ėdition les Belles Lettres, 1990, p. LVII. 

prakeiksmo motyvas: Oidipo sūnūs pasmerkti kovoti 
brolžudiškoje kovoje ir žūti dėl neteisėto gimimo ir nepa- 
garbos nelaimingam tėvui. Tikrasis romano veiksmas 
prasideda nuo 598 eilutės Eteoklio ir Polineiko susitarimu 
po vienerius metus valdyti iš tėvo paveldėtą karalystę. 
Pirmiausia karaliauja vyresnysis brolis Eteoklis; jaunes- 
nysis Polineikas išvyksta pas Graikijos karalių Adrastą 
ir veda jo dukterį Argėją. Metams pasibaigus, Eteoklis 
atsisako perleisti valdžią, ir Polineikas po nesėkmingos 
pasiuntinystės kartu su argiečiais ir geriausiu draugu 
Tidėju išžygiuoja prieš Tėbus. Žygio pradžioje nutinka 
bloga lemiančių įvykių: nepalanki pranašystė, kelią pa- 
stojančios kliūtys - varginanti sausra ir troškulys, didžiulė 
gyvatė, Sfingės antrininkė su klastinga mįsle. Blogi ženklai 
išpranašauja brolių nesantaikos baigtį: jie nužudo vienas 
kitą, Tėbai sunaikinami, žūsta daugelis argiečių, išskyrus 
karalių Adrastą, Kapanėją ir saujelę riterių. Romano 
veiksmas baigiamas Atėnų valdovo Tesėjo įsikišimu: 
jis užima sugriautą miestą, nubaudžia Kreontą ir įsako 
palaidoti žuvusiuosius. 

Teby romaną sudaro 12059 eilutės; antikinį šaltinį 
nežinomas autorius nurodo tik vieną kartą 8540-8543 
eilutėse, trumpučiame taurės Polineikui įteikimo epi- 
zode. Stacijaus Zėbaidoje puiki taurės išvaizda aprašyta 
detaliai (vadinamoji ekfrazė), o romano autorius apsiri- 
boja nuoroda, tarsi prabėgomis „pasiųsdamas“ skaitytoją 
pasidomėti jį įkvėpusiu originalu. Akivaizdu, kad pats 


Viduramžių klerkas buvo gerai susipažinęs su Stacijaus 

epopėja. Nemažai epizodų, tarkime, Polineiko ir Tidėjo 
dvikova Adrasto rūmų prieangyje, Amfiarajo vežimo, 
Adrasto palapinės aprašymai, Amfiarajo nusileidimas 
į pragarą, graikų ir tėbiečių susirėmimai, kovos, mūšiai 
(pvz., 4664-4675 arba 5778-5811 eil.), nusižiūrėti be- 
veik pažodžiui. Setyneri Tėbų vartai ir jų gynėjai išvardyti 
tokia pačia tvarka kaip Zėbaidoje. Vis dėlto nežinomas 
autorius daug ką sutrumpino, praleido, daug ką sukūrė 
pats. Be minėtos Oidipo istorijos atpasakojimo romano 
pradžioje, jis įterpė Adrasto dukterų, taip pat Antigonės 
ir Ismenės portretus, Antigonės ir Partenopajo, Eteoklio 
ir Salamandros meilės idiles, Ismenės sielvartą po Atyso 
žūties ir jos pasitraukimą į vienuolyną. Viduramžių 
klerkas plačiai pavaizdavo Monflero tvirtovės apsiaustį 
pakeliui į Tėbus, Eteoklio patarėjų Atyso ir Otono gin- 
čą, graikų ekspediciją į Bulgariją ieškoti maisto, Dero 
Rudojo išdavystę ir teismą. Pastarasis išsamus epizodas 
yra reikšmingas viduramžiškos bajorų teisės pavyzdys. 
Tiesa, reikia pasakyti, kad Dero Rudojo teisėjams ir 
gynėjams įstrigus aklavietėje, bylą savaip „išsprendžia“ 
moterų - Jokastės ir Salamandros - įsikišimas. Galima 
pritarti Tëby romano vertėjai į šiuolaikinę prancūzų 
kalbą, kad Viduramžių klerkas pamažu vaduojasi nuo 
ištikimybės originalui ir įtvirtina savo, kaip kūrėjo, 
nepriklausomybę“. 

Ryškiausia siužetinė transformacija - romano pradžioje 


papasakota Oidipo istorija — atskleidžia Viduramžių 


* Francine Mora-Lebrun, op. cit., p. 11. 

autoriaus sumanymą ir tikslą. Oidipo sūnų tarpusavio 
neapykanta, dviejų miestų - Tėbų ir Argo - žlugimas 
yra dvigubos nuodėmės - tėvažudystės ir incesto — 
pasekmė. Tai pamokymas ir perspėjimas skaitytojams, 
kuriuo romanas ne tik pradedamas, bet ir užbaigiamas, 
taip sukuriant uždarą teksto struktūrą. Romano įžangoje 
išreikšta didaktinė intencija išryškina dar vieną aspektą: 
lotynų kalbą mokantys klerkai, intelektinis Viduramžių 
epochos elitas, skaitytojams suprantama prancūzų kalba 
perteikia savo išmintį ir žinojimą. Klerkai ne tik atiduoda 
pagarbą tos išminties šaltiniui - Antikos literatūrai, bet 
ir įsiamžina patys. Juk palikuonys geru žodžiu minės 
jų išsaugotas ir kitiems perduotas žinias. Tėbų romano 
autorius turėjo patraukti skaitytojus kaip Antikos „spe- 
cialistas“, puikiai išmanantis jos mitus ir literatūrą, ir 
kaip savo laiko žmogus, rašantis apie amžininkams gerai 
žinomus dalykus jiems suprantama kalba. 

Ne viename epizode antikinė, Viduramžių žmogaus 
akimis žvelgiant - pagoniška mitologija susipina su 
krikščionybės realijomis. Krikščionių Dievas painiojamas 
su antikiniais dievais ir deivėmis, velnias tapatinamas su 
Sfinge, arkivyskupas Amfiarajas išmano magiją ir burtus, 
turi pranašystės dovaną. Pragaras, į kurį jis nugarma, ne- 
siskiria nuo antikinio pragaro vaizdo. Antikinis likimas 
ne kartą šmėkšteli kaip Fortūnos alegorija. Tokiu būdu 
senas antikinis mitas ar, plačiau imant, Antikos pasaulis 
priartinamas prie Tėbų romano kūrėjo laikų, prie jam ir 


jo skaitytojams įprasto pasaulio. 

XII a. pirmoji pusė - kryžiaus žygių arba „šventųjų 
karų“ ir krikščionybės ekspansijos epocha’. Romane 
pavaizduoti kariniai epizodai primena kryžiaus žygių 
aprašymus, žinomus iš to meto istorinių kronikų. Arkivys- 
kupas Amfiarajas palyginamas su pirmojo kryžiaus žygio 
vadu Godefroi de Bouillonu, prisimenamas Šarijono 
kunigaikštis, pasižymėjęs tose kovose. Romano tyrinėtojai 
atkreipia dėmesį, kad argiečiai vadinami graikais, kuriuos 
Viduramžių žmonės tapatino su Bizantijos - neišvengia- 
mo etapo kelyje į Šventąją žemę - gyventojais". 

Tėbų romano autorius, adaptuodamas Stacijaus 
Tėbaidą, dairėsi į „modernų“ bei plačiai pasklidusį tų 
laikų naratyvo modelį - prancūzų herojinį epą, garsiąją 
Rolando giesmę (Chanson de Roland). Riteriai Tidėjas, 
Polineikas, Atysas ne kartą palyginami su narsiuoju Ro- 
landu; romano kovotojų kirčiai panašūs į tuos, kuriuos 
sudavė arkivyskupas Turpenas. Tačiau ideologinė romano 
autoriaus ištarmė nevienareikšmiška. Turint omenyje 
Rolando giesmę, galima sakyti, kad herojinio epo formulė 
paprasta: pagonis nuolat neteisus, o krikščionis visada 
teisus. Tëby romane viskas sudėtingiau: nežinia, kas teisus, 
o kas ne. Atrodo, kad autoriaus simpatijos labiau linksta 
į Polineiko pusę, nes Eteoklis nesilaikė duoto žodžio, 
atsisakė užleisti broliui sostą, siekė pražudyti jo pasiuntinį 
ir nesutiko taikytis, galiausiai klastingai nužudė brolį, kai 


' Pirmasis kryžiaus žygis į Šventąją žemę - 1096-1099 m., antrasis — 
1147-1149 m. 
5 Francine Mora-Lebrun, op. cit., p. 16. 

šis jam tiesė pagalbos ranką. Bet ir Polineikui nesvetimas 
valdžios troškimas, jis nesibodi karine klasta. 

Tėbų romano autorius negalėjo nepastebėti bejsitvir- 
tinančios kurtuazijos. Keistas graikų karas su Tėbais! 
Konfliktuojančios pusės ne tik rengia išpuolius, kaunasi 
mūšiuose ir dvikovose, bet ir turi laiko tiesiog gyventi. 
Riteriai asistuoja damoms, demonstruoja joms savo 
šaunumą, mezgasi simpatijos ir meilės ryšiai - Ismenės 
ir Atyso, Antigonės ir Partenopajo. Eteoklis, ilgai ir 
nesėkmingai troškęs Salamandros palankumo, galiau- 
siai pasiekia pergalę. Apibūdindamas veikėjus, autorius 
nevengia būdvardžio „kurtuaziškas“, bet apsiriboja 
„mandagumo“, „narsumo“, „riteriškumo“ reikšmėmis“. 
Jam dar toli iki damos kulto, iki fine amor ideologijos 
ir praktikos, tik po gero dešimtmečio išsiskleisiančios 
bretoniškojo ciklo riterių romanuose. 

Nežinomo autoriaus sukurtas Tėbų romano pasaulis yra 
sudėtingas ir reliatyvus. Perkėlęs antikinį siužetą į XII a., 
jis analizuoja savo epochos gyvenimą su jai būdingomis 
politikos ir ideologijos apraiškomis. Jam rūpi psicholo- 
ginės vienų ar kitų veiksmų paskatos. Antai nepaisant 
kai kurių veikėjų - Tidėjo, Meleago, Jokastės, Otono, 
Dero Rudojo - pastangų išsaugoti taiką, karas tampa 
neišvengiamas. Taip nutinka ne vien dėl senojo, tarsi 
neatšaukiamo prakeiksmo, bet ir dėl veikėjų charakterių, 
nesuderinamų interesų ar vasalų ištikimybės priesaikos 


siuzerenui, saistančios individualius jų veiksmus. Žinoma, 


? Marie-Noëlle Toury, „Courtoisie“, in: Dictionnaire du Moyen Age, p. 360. 
ry. oyen NBC, p 


kovai išrikiuoti pulkai, narsios kautynės, plazdančios vė- 
liavos, švytruojantys kardai, trimitų gausmas kelia estetinį 
autoriaus pasigėrėjimą, ir jis detaliai visa tai aprašo. Bet ne 
mažiau žavisi prabangia aplinka, kilmingų damų grožiu 
ir puošnia išvaizda, kurių vaizdavimui tenka ne tokia ir 
menka teksto dalis. 

Tėbų romanas mūsų dienas pasiekė penkiais išlikusiais 
rankraščių variantais. Vadinamąją „trumpąją“, arba 
„prancūziškąją“, redakciją sudaro du II de Franso (Ile-de- 
France) dialektu parašyti tekstai C (fr. 784, XIII a. vidu- 
rys) ir B (fr. 60, XIV a. vidurys); abu saugomi Paryžiaus 
Nacionalinėje bibliotekoje. „Ilgoji“ redakcija - du XIII a. 
pabaigos rankraščiai pikardiečių dialektu: A (f. 375, 
Paryžiaus Nacionalinė biblioteka) ir P (fol. 186 b-269 a, 
Ženevos Bodmero biblioteka). XIV a. pabaigos penktasis 
rankraštis S (fol. 164 a-226 d), parašytas anglų-romanų 
dialektu, saugomas Londono Britų muziejuje. Savo 
apimtimi jis užima tarpinę padėtį tarp „trumposios“ ir 
„ilgosios“ redakcijų, kiek artimesnis „trrumpajai“. 

Pirmą kartą Tëby romanas išleistas dviem tomais 
1890 m.“ Jo leidėjas, pagrindu paėmęs rankraštį S, 
gausiuose prieduose pateikė ir kelias kitas redakcijas, lei- 
džiančias susidaryti gana išsamų bendrą šio Viduramžių 
romano vaizdą. Gerokai vėlesnis Guy Raynaud de Lageo 
leidimas pateikė vieną iš trumpųjų tekstų- rankraštį C". 


“ Léopold Constans, Le Roman de Thèbes, Paris: Eirmin-Didot, 1890, 2 vol. 
" Le Roman de Thèbes, Paris: Librairie Honoré Champion, Editeur, 1968, 
2 vol. 

Verčiant į lietuvių kalbą, kaip tik ir remtasi pirmuoju 
Leopoldo Consranso rankraščio S leidimu. Šis rankraštis 
vėlesnis už kitus, tačiau reikia turėti omenyje, kad jis 
parašytas ne prancūziškoje, bet angliškoje aplinkoje, 
kopijuotojas galėjo išvengti prancūzų kalbos pokyčių 
ir gana neblogai išsaugoti XII a. būdingą rašybą. Tad 
paradoksaliu būdu šis vėlyviausias rankraštis išliko arti- 
miausias pirmiesiems teksto variantams”. Lietuviškame 
vertime taip pat atsižvelgta į naujausio leidimo redaktorės 
Mora-Lebrun patikslintą pirminę rankraščio struktūrą: 
nevienodo ilgio fragmentai atitinka didžiosiomis iliumi- 
nuotomis raidėmis prasidedančius paragrafus. Tokia pati 
struktūra išsaugota ir vertime į lietuvių kalbą. 

Ši Tėbų romano redakcija, kaip ir kitos, parašyta eiliuo- 
tai, aštuonių skiemenų eilutėmis, gretutiniu rimu. Miche- 
lis Zinkas atkreipia dėmesį, kad prancūzų Viduramžių 
literatūroje toks eiliavimo būdas, „nulinis literatūros 
rašymo laipsnis“?, atitinka naratyvą - linijinį pasakoji- 
mą. Skirtingai nuo herojinių epų metrikos, romanuose 
nebesvarbus strofų išdėstymo ir pakartojimų kuriamas 
ritmas, o melodinės kalbos ypatybės pasitraukia į antrą 
planą. Lygiai, ramiai tekantis tekstas leidžia jo klausytojui 
(skaitytojui) susitelkti į pasakojamą istoriją, ją pačiam 
suvokti ir struktūruoti. 

Teby romanas - ankstyviausias prancūzų Viduramžių 


romanas — išlaikė glaudžias sąsajas su savo pirmtake - 


" Francine Mora-Lebrun, op. cit., p. 34-35. 
B Michel Zink, op. cit., p. 130. 

Stacijaus Tëbaida. Jis yra ir dalinis herojinio epo, Rolando 
giesmės, paveldėtojas, ir kurtuazinio naratyvo pranašas. 
Pirmą kartą pasirodę nauji, Viduramžių epochai būdingi 
rašymo principai, stilistiniai ypatumai pavertė šį romaną 
originaliu kūriniu, kurį verta pažinti. 


Genovaitė Dručkutė 


TĖBŲ MIESTO (IV A.) 
VARTŲ SHEMA 


AUKŠČIAUSIEJI, ARBA ŠIAURINIAI, VARTAI 


„PROITO VARTAI 
NEJIDĖS VARTAI 


Į HOMOLOJIDO VARTAI 
ŠALTINIŲ VARTAI 


1 ELEKTROS VARTAI 


ATĖNĖS ONKOS VARTAI 


TĖBŲ ROMANAS 


TĖBŲ ROMANAS 
Čia prasideda pasakojimas apie Tėbų apgultį 


l-48 


Išminčius tenenuslepia savo išminties, bet, priešingai, tepa- 
rodo visą išmanymą, kad, jam palikus šį pasaulį, jo vardas ne- 
būtų pamirštas. Jeigu metras Homeras ir metras Platonas, ir 
Vergilijus, ir Ciceronas būtų nuslėpę savo išmintį, šiandien 
niekas apie juos nebekalbėtų. Taigi aš nenoriu nutylėti to, 
ką žinau, nei nusinešti į kapą savo išminties; todėl mielai pa- 
pasakosiu istoriją, vertą ilgos atminties. Tenutyla tie mano 
profesijos broliai, kurie — ne klerkai ir ne riteriai: jie geba 
suprasti ne geriau, negu asilas groti arfa. Aš neporinsiu nei 
apie odų pardavėjus, nei apie valstiečius, nei apie piemenis; 
bet papasakosiu apie du brolius, jų žygius aš jums priminsiu. 
Vienas buvo vardu Eteoklis, o kitas - Polineikas. Oidipas 
juos pagimdė iš karalienės Jokastės; didžiai suklydęs, iš 
savo motinos juos pagimdė, pirma nužudęs karalių - savo 
tėvą. Iš nuodėmės gimę broliai užaugo žiaurūs ir pašėlę: jie 
sugriovė gimtąjį miestą Tėbus, o paskui — ir visą karalystę. 
Užtraukė pražūtį savo kaimynams ir galiausiai pražuvo 
abu. Kol kas apie tuodu brolius aš daugiau nekalbėsiu, nes 
pasakojimą ketinu pradėti vienu jų protėviu, kurį pirmiausia 
paminėsiu. Jų protėvis vadinosi Lajas, Tėbų jis buvo karalius 
ir valdovas. Nukeliavo pas dievus pasiteirauti, kokį likimą 
yra jam paskyrę. Viešpats Apolonas per pasiųstą orakulą 
liepė pranešti, kad netrukus jam gimsiąs prakeiktas sūnus, 
kuris jį pražudysiąs. Ir dar metai nebuvo praėję, jis davė 
gyvybę Oidipui; šis, savo nelaimei, tėvą vėliau nužudė, kaip 
buvo išpranašauta. 

49-90 


Karalius, baisiai išsigandęs jam perduotos žinios, įsakė vaiką 
pragaišinti, jo gyvybę nutraukti. Motina verkia, šaukia, rė- 
kia, grąžo rankas, raunasi plaukus, ant savo kūdikio krinta 
apalpusi ir visi mato jos sielvartą baisų. „Ak, aš nelaiminga, 
ką man daryti? Kas laukia manęs, bedalės? Vargše moterie, 
kam tu gimei? Nusidėjėle, kam tu gyveni? Nejau galėčiau 
pražudyti kūdikį, kurį išnešiojau? Vaikeli, kam tu atsiradai 
šiame pasauly? Kam tu buvai pagimdytas? Dėl kokios 
klaidos ir apsirikimo, vaikeli, tavęs laukia mirtis? Tu juk 
nesi sūnus kekšės nei vienuolio, nei vienuolės! Ak, mielas 
kūdikėli, nelaimei aš tave pagimdžiau, penėjau ir maitinau! 
Ir vargas tėvui, tau gyvybę davusiam, nes jis įsakė tave numa- 
rinti! Būsime abu pasmerkti dėl tavo žūties, tėvas - teisėtai, 
o aš — per klaidą. Nes jis liepė tave, brangų sūnų, nužudyti 
prieš mano valią. Prieš dievus siekia sukilti ir įrodyti orakulus 
apsirikus. Bet jie neklysta, aš taip manau, ir visa įvyks taip, 
kaip paskelbta“ Šitaip karalienė ašaras lieja dėl sūnaus ir 
sielvarto savo netramdo; neįmanoma ramiai jos klausytis, 
girdint tokią sopulingą raudą. Pabūgęs karalius tris vergus 
pašaukė. Jiems pažadėjo aukso ir sidabro, nurodė slapčia sūnų 
iš žmonos paimti ir, pasitraukus toliau, jam galvytę nukirsti. 


91-106 


Taigi tie vergai pasišalino su vaikeliu, o motina nesiliovė 


raudoti; muša sau per veidą, grąžo rankas ir meldžia 

dievus atsiųsti jai mirtį. Taip aimanavo ir ašarojo, taip 
blaškėsi ir nualsino savo kūną, kad pamažu nuslopo, ir 
jos skausmas apmalšo. Motina išsekusi užmigo, o jos 
kūdikio laukia mirtis. Dabar mes pamatysime, kieno bus 
viršus - Apolono ar Lajo: jeigu vaikui galvelę nukirs, tai 
bus įrodymas, kad dievas suklydo; bet jeigu jis ištrūks iš 
tos trijulės rankų, karalius tikrai turės pasisaugoti. 


107-124 


Vergai patyliukais išslinko, kaip karalius jiems buvo 
paliepęs. Nuėję gana toli nuo miesto, įlindo į didelį 
mišką; jie ištraukė karalaitį iš vystyklų, į kuriuos buvo 
įsuptas. Vaikelis, toks mažutis, nenumano savo lemties 
ir nesupranta, kad mirtis šalia. Jis tiesia jiems rankutes 
ir nušvinta, kaip būtų nusišypsojęs savo žindyvei. Dėl 
tos jiems skirtos šypsenėlės vergai pajuto gailestį ir ėmė 
tartis visi trys: „Būtų nuodėmė jį, mums besišypsantį, 
numarinti. Todėl jam perdūrė abi kojeles ir pakabino 
ant ąžuolo šakos; jie taip padarė, kad koks lokys ar liūtas 
vaikelio nesuėstų ir neprarytų. 


125-138 


Tada tie trys vergai nuėjo sau, palikę karalaitį pakabintą. 


Jie tarė karaliui: „Būkite ramus, jūs daugiau nebeišvysite 

sūnaus. Ginkitės, kaip galite, nuo gyvųjų ir nesibaimin- 
kite mirusiųjų“ Jie nuramino karalių, jo nepaklausę ir 
ji apgavę, nes karalaitis, aukštai pakabintas, pagalbos 
sulaukė. Taip nutiko, kad Orchomeno miesto karalius 
keliavo mišku; jis vedėsi pulką šunų ir nešėsi elnią, pa- 


keliui sumedžiotą. 


139-184 


Kai išgirdo verkiant vaiką, nepaprastai išsigando, ir tai 
nė kiek ne keista. Pakėlęs galvą į ąžuolą, išvydo vaiką 
pakabintą ir pamatė, kad tai berniukas: nusistebėjo, 
kas galėjo jį čia užkelti. Išsitraukęs kardą, nupjovė virvę 
ir susupo vaikelį į savo apsiaustą: pamatė, kad kūdikis 
labai gražus. Karalius grįžo prie saviškių ir jiems ištiesė 
radinį, kurį buvo netyčia aptikęs. Visi jam patarė paimti 
berniuką, gražiai užauginti ir išauklėti. Ir štai kas nutiko 
karaliaus sūnui: valdovas Polibas jį pasiėmė, auklėjo ir 
brangino, tarsi būtų jo paties žmonos pagimdytas. Ir taip 
gerai išauklėjo, kad berniukas išmoko svaidyti ietį ir kau- 
tis kardu, medžioti žvėris ir gaudyti žuvį, leisti vanagus ir 
sakalus. Vaikas, sukakęs penkiolika metų, atrodė gražus 
ir narsus, protingas ir stiprus. Karalius jį taip pamilo, kad 
priėmė kaip savo draugą ir bičiulį; taip jį brangino, kad 
įšventino riteriu. Jam paliko savo valdas ir pavedė armiją. 
Jaunuolis buvo nuovokus, drąsus ir stiprus, tikras riteris 


narsus; kovėsi turnyruose, vedė į didelius mūšius ir buvo 

toks šaunus, kad visame Orchomeno krašte pasklido 
garsas, jog rastinukas — riteris puikus. Jo bendražygius 
apėmė pavydas, ir šie ėmė jį įžeidinėti savo kalbomis; 
daugybę kartų pavadino kekšės vaiku, pamestinuku. 
„Štai jūs dabar - šlovės viršūnėje, nors nė pats nežinote, 
kas jūsų gimdytojas; verčiau paklauskite tos paleistuvės, 
kuri jus prie ąžuolo pririšo: 


185-194 


Jaunuolį skaudžiai užgavo patyčios ir įžeidinėjimai; 
apimtas širdgėlos ir apmaudo, jis paliko valdovo žemes 
neatsisveikinęs. Buvo taip susisielojęs, kad patraukė, kur 
akys veda, net nebesumojo atsisveikinti. Nuėjęs pasiklaus 
Apolono: nori sužinoti, kieno yra sūnus; nukeliaus tiesiai 


pas Apoloną, pasiteiraus, kas buvo jo tėvas. 


195-202 


Dievas jam tarė: „Kodėl nori tai išgirsti? Tu niekada 
nesužinosi to, ko trokšti. Ateis laikas, — aš tau tai sa- 
kau, — kai tu sušuksi: „Kam aš išvydau dienos šviesą?“ 
Ir būk tikras dėl vieno dalyko: niekada nesužinosi to, 
ko trokšti. Tačiau, jeigu keliausi Tėbų link, gausi žinių 
apie savo tėvą. 


203-208 


Jaunuolis kuo greičiausiai paliko šventyklą, nepaėmęs 
domėn perspėjimo; juk dievas jam davė ištarmę neaiškią, 
todėl jis nieko nepaisė. Leidosi į kelią tiesiai Tėbų link, 
kad surastų tėvą, kurį troško pamatyti. 


209-226 


Visai šalia Forkės miesto driekėsi plati lyguma su uola 
pakraštyje, ten stovėjo šventykla, daili ir gerai suręsta, ir 
aš galiu jums patvirtinti, kad tądien, kiek man žinoma, 
ten buvo didelis suėjimas, gausiai susirinkę to krašto gy- 
ventojai, nes jie minėjo šventę vieno dievų, kurį garbino. 
Ten jie surengė dideles ir svarbias žaidynes; čia ir atvyko 
jaunuolis. Jam kilo noras pasilikti: norėjo pažiūrėti žai- 
dėjų. Ką dar man jums papasakoti? Jaunuolis ką tik buvo 
atvykęs, kai žaidynės pavirto peštynėmis; taip nutiko dėl 
disko švininio, kurį svaidė du vietiniai jaunuoliai, rung- 


tyniaudami vikrumu. 


2271-242 


Tada pakilo vaidai, galingi valdovai įsivėlė į ginčą, ir 
vyresnieji tarp savęs susikibo: tądien iš to pasidarė didelė 


nelaimė. Jaunuolis, buvęs čia ir nieko nežinojęs apie savo 


tėvą, nenujautė, kad kaip tik čia turėjo jį sutikti, nes ketino 
pasiekti Tėbus. Nedorėlis tarnas pataikė į jį disku švininiu, 
šitaip ir jis atsidūrė sumaištyje, kaip buvo išpranašauta: 
kitaip nė negalėjo nutikti. Nes pragaro velnias tą dieną 
įsisuko tarp jų; jis privertė jaunuolį susikauti su vienu 


valdovu, kurį tąkart ištiko didi bėda. 


243-258 


Daug vyrų nukentėjo, o karalius Lajas buvo nužudytas; 
tądien jo galva nusirito nuo kardo, kurį rankoje laikė ne 
kas kitas, o jo sūnus: tai buvo visų nelaimių pradžia. Nes 
pasaulio valdovas velnias jį pakurstė nužudyti karalių. 
Jaunuolis, pamiršęs ištarmę, nukirto karaliui galvą: 
šitaip išsipildė likimas, kurį dievas jam buvo numatęs. 
Tėbų karaliaus mirtis — tai netektis nepataisoma. Šalia 
šventyklos, prie medžio, jis buvo paguldytas į kapą 
marmurinį. 


259-272 


Kai tik kūną atidavė žemei, visi išsivaikščiojo, pamiršę 
nesutarimus; karaliaus pavaldiniai iškeliavo nuliūdę, 
netekę savo viešpaties. Vos karalienė išgirdo žinią, galite 
numanyti, kad tuo neapsidžiaugė; ji balsu aimanuoja, 


verkia ir dūsauja iš širdies: „Ak, aš nelaiminga, kaip man 

gyventi netekus sutuoktinio? Likau našlė be vyro, ir nėra 
nė vieno, kas apgintų mano valdas. Jeigu mane užpultų 


ar paskelbtų karą, aš prarasčiau savo žemes: 


273-290 


Oidipas negaišuoja: jis skuba į Tėbus; galvoja, kad tolei 
ieškos, kol savo tėvą suras. Tėbų pusėje, ant kalvos aukštos, 
plikos ir apvalios, apsigyveno velnias, pilnas piktumo ir 
tūžmo: tos šalies žmonės jį vadino Sfinge; ir jis buvo pra- 
žudęs daug kilmingų vyrų. Buvo sugalvojęs mįslę, kurios 
nė vienas nieku būdu nepajėgė įminti; tačiau tam, kuris 
mįslę įmins, buvo pažadėjęs leisti jam už viską atkeršyti 
ir sutinkąs išsyk netekti galvos; bet jeigu žmogus liktų 
neįminęs, pats tuojau prarastų gyvybę. 


291-302 


Jaunuolis nežinojo viso šito: ėjo savo keliu vis pirmyn; 
pabaisa, iš tolo pamačiusi jį, nulipantį nuo uolos, nuėjo 
pasitikti. Jaunuolis, išvydęs jos ūgį, stiprumą ir jėgą, 
mirtinai išsigando; taip pabūgo, kad sustingo, nepa- 
jėgdamas pajudėti iš vietos. Sfingė pirmoji kreipėsi į 
jį: „Drauguži, — tarė ji, — šis kelias man priklauso; čia 
galioja įstatymas, kurį aš tau apreikšiu; tu jo nežinai, 


bet aš tau pasakysiu. 

303-312 


Tie, kurie čia, šiuo taku, palei kalną keliauja, privalo įmin- 
ti mįslę; paklausyk, kokios sąlygos: tas, kuris nejstengs 
jos atspėti, turės mirti iš karto; bet jei bus toks gudrus ir 
mįslės raktą pasakys, tegu padaro tą patį: tenurita man 
galvą, aš sutinku“ 


313-322 


Oidipas buvo nuovokus ir drąsus: „Bičiuli, — tarė jis, - 
kadangi visiems žmonėms jūs iškeliate sąlygą įspėti mįslę, 
aš nenoriu to išvengti; kad jau tiek kelio nuėjau, vienas iš 
mūsų šiandien mirs. Sakykit man mįslę, aš laukiu, o paskui 
spėsiu“ — „Mielasis, — atsiliepė Sfingė, - klausyk atidžiai 


mįslės ir įsidėmėk ją. 


323-332 


Tu esi girdėjęs apie tokį gyvūną: iš pradžių, kai pradeda 
vaikščioti, jis remiasi keturiomis kojomis tarsi lokys; 
paskui ateina laikas, kai jam nebereikia ketvirtosios 
kojos: vien tik su dviem vaikšto spėriai; paskui iš naujo 
prireikia trijų, o dar vėliau - keturių. Drauguži, pasa- 
kyk, ar esi kada nors matęs tokį gyvūną; jeigu neatspėsi, 


neteksi galvos“ 

333-356 


Oidipas buvo labai išmintingas: jis pamąstė, paskui atsakė 
gudriai: „Eik sau, kvaily, — tarė jis, - tau galas; leisk man 
kalbėti, tavo mįslė — kaip tik man. Kai buvau kūdikis 
žinduklis, ropojau žeme keturiomis; kai sulaukiau dvejų 
metų, kad galėčiau ant kojų pastovėti, man davė lazdutę, 
su kuria bėgiojau po namus; kai labiau sustiprėjau ir 
daugiau paaugau, man nebereikėjo pagalbos, nuo tada 
pajėgiau abiem kojomis remtis. Lazdutės, kuri padėtų eiti, 
prireiks, kai pasensiu; o paskui, kai visai susiraukšlėsiu ir 
nusilpsiu nuo senatvės, žengdamas žingsnį, turėsiu pasi- 
remti dviem lazdutėmis; su pora lazdų aš vaikštinėsiu: 


keturias kojas turėsiu. 


357-362 


Dabar išgirdai mįslės įminimą: galas tavo gyvybei: Iš 
makšties išsitraukė šveitrų kardą ir atskyrė Sfingės galvą 
nuo pečių; į daugybę gabalų sukapojo kūną, ryškiai rau- 
donas kraujas ištryško. 


363-376 


Žinia apskriejo miestą; žinokite, žmonėms ji patiko. Visi 


apie tai tik ir kalba, svarsto tarp savęs, kas tai padarė: 


„Kokia klasta įstengė pragaišinti tą velnią, tokį galin- 
gą?“ Iš miesto patraukia didelė minia, bėga ton vieton, 
kur drykso Sfingė; vienoje pusėje jie mato jaunuolį, visą 
ginkluotą, sėdintį ant risto žirgo, o kitoje išvysta velnią, 
baisų ir šlykštų. Dideli ir maži džiūgauja ir aukština 
jaunuolio žygdarbį. 


377-386 


Visa minia jį lydi į miestą ir nori sulaikyti; įvedė į erdvią 
menę ir pristatė tų vietų valdovei: šioji stengiasi jam 
patarnauti, gražiai su juo elgtis ir sužavėti. Tą vakarą 
pokylis iškeltas prabangus: neįmanoma jums apsakyti, 
kaip dosniai žmonės jam atvėrė miesto vartus. 


387-410 


Vakarienei pasibaigus ir visiems pasisotinus, žmonės išsi- 
skirstė, o jaunuolis dar mielai pasiliko. Jokastė pažiūrėjo į 
jį, pamatė, kaip dailiai jis išauklėtas, koks geras ir gražus: 
„Drauge mano, - kreipėsi ji, - pasakykite (aš jus meldžiu 
kalbėti atvirai), ar tąkart jūs nedalyvavote žaidynėse, kur 
aš netekau sutuoktinio?“ — „Ponia, - atsiliepė jis, - ka- 
dangi tu manęs klausi, aš nepameluosiu, būk tuo tikra: aš 
buvau žaidynėse ir šventėje, kur tavo vyras neteko galvos. 


Jeigu klausi vardo to, kuris nužudė, aš jį žinau; bet jeigu 

tu nori tą vardą išgirsti, aš turiu gauti patikinimą ir laidą, 
kad tas vardas neužsitrauks tavo neapykantos: - „Būkite 
ramus, mano drauge, — tarė karalienė. - Aš jus užtikrinu 
ir prisiekiu, kad jis niekada nesulauks mano neapykan- 
tos. Kodėl turėčiau jo nekęsti? Tas, kuris miręs, nebegali 


prisikelti. 


411-420 


„Ponia, - prabilo jis, — štai šis kardas, nepaisant įžūlumo 
ir jėgos, nuritinęs galvą Sfingės, jūsų vyrą karalių pasiuntė 
į mirtį. Žinokite tiesą: tai aš jį nužudžiau; gerai supran- 
tu, kad tai blogas darbas: todėl noriai pripažįstu kaltę“ 
Jis sulankstė savo tuniką ir ištiesė jai šį laidą: Jokastė jį 


mielai priėmė. 


421-430 


Karalaitis Oidipas liko labai patenkintas, jai pasiūlęs 
užstatą; tada ėmė kalbėti su karaliene ir ją guosti: „Po- 
nia karaliene, neverkite, nealinkite savo kūno; juk gerai 
suprantate, kad atodūsiai nebesugrąžins gyvybės mirusia- 
jam. Aš pražudžiau jūsų vyrą, jūs priėmėte mano laidą, ir 


jums už tai dėkoju. 

431-454 


Jis taip sumaniai parodė paguodą, kad netrukus abu 
surado bendrą kalbą; juk moterį lengva nuvesti iki galo, 
jeigu vyras veikia netrukdomas. Lovos buvo paklotos, ir 
jie atsigulė menėje. Jiems netrūko nei vyno, nei midaus, 
nei apžolėtų gėrimų: visko turėjo apsčiai ir maloniai 
praleido tą naktį. Kitą rytą, vos išaušus, susirinko pilies 
bokšte kunigaikščiai, žemesnieji vasalai ir miestelėnai. 
Jie nori kreiptis į karalienę, paklausti jos patarimo: „Visi, 
dideli ir maži, reikalauja, kad Oidipas be kliūčių taptų 
mūsų valdovu; visi nori jį išrinkti karaliumi; prašo jam 
atiduoti karalystę, o jus pačią - ištekėti už jo, nes mes 
niekur nerasime didesnio karžygio, gebančio taip gerai 


apginti jūsų valdas: 


455—481 


Karalienė, tai išgirdusi, pradžiugo giliai širdyje; nė 
nesvarstydama, ji su viskuo sutinka ir liepia pakviesti 
jaunuolį iš kambario, kuriame šis miegojo. Vos tik suži- 
nojęs, kad nori jį pamatyti, pašoko ant kojų taip greitai, 
kaip galėjo; vos tik patyrė, kad karalienė jį šaukia, tuojau 
negaišuodamas nuėjo pas valdovę į rūmus, kur ji gyveno. 
Ten rado daugiau kaip šimtą vasalų, kunigaikščių ir grafų, 
kurie išrinko jį karaliumi ir perdavė visą karalystę; jam 


atidavė karalienę; jis tuojau pat ją vedė. Iškėlė vestuves 

nepaprastai linksmas: čia jūs būtumėte išvydę daugybę 
žonglierių, dainuojančių ir grojančių violomis, rotomis 
ir arfomis; dar vakarui neatėjus, man rodos, sumedžiojo 
daugiau kaip šimtą lokių; buvo surengti dideli poezijos 
konkursai; sugauta nemažai danielių ir briedžių, būriai 
gulbių ir povų, žąsų, gervių ir baublių. Šventė užtruko 
visą mėnesį: ji atsiėjo per tūkstantį livrų. 


482-489 


Šitaip valdovė ištekėjo už savo sūnaus: ką baisesnio būtų 
galėjusi padaryti? O tas, kuris nužudė savo tėvą, prasikal- 
tęs didžiule nuodėme, pats paėmė motiną sau už žmoną: 
dievų akyse - tai smerktinas elgesys. Bet jie nežinojo savo 
likimo, viso jo kartumo ir sunkumo. 


490-509 


Kartu praleido dvidešimt metų nežinioje ir gyveno lai- 
mingai. Jie išgyveno dvidešimt metų ir susilaukė keturių 
gražių vaikų - dviejų berniukų ir dviejų mergaičių: joks 
karalius nei karalienė neturėjo dailesnių palikuonių. 
Kol kas pamirškime dukteris: dabar neverta apie jas 
kalbėti; ateis vieta ir laikas, kai vėl paminėsime. Bet 
turime papasakoti apie brolius ir apsakyti nelemtus jų 


žygius: jų piktumą neišmatuojamą ir elgesį nežmonišką. 

Šitaip lemtis Oidipo nusiaubė Tėbus ir visą kraštą ir 
pragaišino dvidešimt tūkstančių vyrų; joks draugas jo 
nepaguostų nei giminaitis neapverktų, išvydęs jį mirusį 


ir palaidotą. 


510-529 


Abu broliai užaugo labai nedori: jų nesantarvė sukėlė 
rietenas, kurios liovėsi tik tada, kai karalystė sužlugo; 
ir kaimyninės karalystės dėl tų ginčų nukentėjo. Argo 
miesto valdovas taip nualino savo žemes, kad moterys 
paskui vyrus patraukė į karą; jos nusiaubė priešo miestą ir 
jį sugriovė, nebepaliko nei vyro, nei moters. Ir joks vyras iš 
ten nebegrįžo, išskyrus Adrastą, juos ten nuvedusį; tik jis 
vienas, jis pats ir moterys, grįžo į gimtinę, pirma sunaikinę 
priešo miestą ir nuniokoję visą šalį, ir atidavę paskutinę 
pagarbą tėvynainiams, ir juos palaidoję. 


530-563 


Kol kas sustokime šičia; mes norime papasakoti apie abu 
sūnus, kuriuos Oidipas gražiai išauklėjo, ir jie tapo narsiais 
riteriais: pirmasis vardu Eteoklis, antrasis - Polineikas. 
Daugiau kaip dvidešimt metų Oidipas karaliavo, nieko 
nežinodamas apie savo kilmę, kol vieną dieną, kai jis mau- 


dėsi, o karalienė plušo prie jo, ji pamatė pėdas, perdurtas 


tada, kai dar buvo kūdikis, ir už jų aukštai pakabintas. Ji 
paklausė: „Pasakykite tiesą: kodėl šitaip sužeistos pėdos?“ 
Ji nenurimo, klausinėjo ir tol neatstojo, kol jis pasakė: „Po- 
nia karaliene, aš žinau tik tiek, kiek man pasakė Polibas: 
jis papasakojo, kad mane parsinešė iš miško, kur buvo 
radęs, pakabintą aukštai ant ąžuolo šakos, o aš iš skausmo 
verkiau. Aš nežinau, kas mane pakabino nei kas perdūrė 
pėdas; žinau tik tiek, kiek pasakė mane išauklėjęs Polibas: 
Karalienė tuoj įtarė, kad jis — tas sūnus, jos išnešiotas ir 
karaliaus įsakymu trijų vergų pagrobtas. Ji paliepė juos 
surasti, pas ją atvesti ir prisaikdino atskleisti visą tiesą, ką 


jie buvo padarę jos vaikui. 


564-597 


Prisiekę sakyti tiesą, jie nenuslėpė, kaip viskas buvo. Taip 
Jokastė, išklausiusi tuos tris vergus, įsitikino, kad kara- 
lius - tai jos sūnus. Ji prabilo verkdama: „Tebus prakeiktas 
mūsų gimimas, nes štai mes abu pražuvę. Tas, kurį tu už- 
mušei, buvo tavo tėvas, o aš esu tavo motina: tu neturėjai 
teisės manęs vesti. Kai karalius pamatė, ką buvo padaręs, 
jis suprato esąs prakeiktas; jo kaltė tokia nepaprasta, kad 
nusprendė nubausti savo kūną. Pats išsidūrė akis ir puolė 
į gilią duobę; prisiekė, kad amžinai joje pasiliks dėl savo 
nuodėmės, ją ašaromis nuplaus. Jo piktavaliai sūnūs, 
jau užaugę, nesiliovė tyčiotis iš tėvo; suradę abi jo akis, 


sutrypė jas. Dėl sūnų padarytos nuodėmės ir nusikaltimo 


karalius garsiai skundėsi dievams; juos meldė gailiu balsu 
už tai atkeršyti: „Jupiteri, galingasis dangaus valdove, pra- 
garo furija Tisifone, sunaikinkite šiuos išdiduolius, kurie 
sumindžiojo mano akis. Tekyla tarp jų didi nesantaika, 
pražūtinga ir mirtina jiems patiems, teneleidžia taikiai 
valdyti karalystės, kurią dabar gavo“ Jis maldavo taip 
karštai, kad dievai išpildė jo prašymą. 


598-629 


Bet dabar palikime karalių, nes turiu papasakoti apie 
sūnus. Tarp jų jau klesti vaidai, ir jie pykstasi dėl karalys- 
tės, kaip Jupiteris ir Tisifonė juos buvo pakurstę. Broliai 
išrado naują įstatymą, atsisuksiantį prieš juos pačius: 
kai vienas valdys, kitas pasitrauks iš šalies, o praėjus vie- 
neriems metams, išvykėlis savo ruožtu bus karūnuotas; 
laikydamiesi tokios tvarkos, jie galėjo valdyti darniai; juk 
jeigu kiekvienas būtų atsiėmęs savo dalį, jų galia būtų 
susilpnėjusi. Taigi jie susitarė, kad kiekvienas be ginčų 
valdys karalystę po vienerius metus; bet abu nori būti pir- 
mieji: vyresnysis gina savo teises, kitas sako, kad jis pirmas 
pradės, o jeigu ne — karas. Tada vyresnysis pareikalavo 
teismo ir su priesaika broliui pažadėjo klausyti, ką dvaras 
pasakys, ir gerbti pirmųjų metų teises. Dar anksčiau jie 
savo stabais ir tikėjimu prisiekė, kad jeigu kiltų tarp jų 
nesantaika, susitaikytų be kivirčų, paklusdami baronų 


nuomonei ir jų taikos ištarmei. 

630-653 


Visi baronai susirinko: kiekvienas pasakė, ką galvoja; 
nė vienas nesukliudė kitiems priimti nešališko spren- 
dimo. Vyresniajam broliui jie priteisė valdas; kitais 
metais jas perleis jaunesniajam: o kol kas tegu pasi- 
ieško kaimynystėje šalies, kur prisiglaustų, karaliaus, 
kuriam tarnautų; pirmaisiais metais teeina tarnauti 
Graikijos arba Persijos valdovui; teperplaukia jūrą ir 
teapsistoja Babilone arba tevyksta pas savo gimines 
Sidone. Šitokį sprendimą priėmus, jaunėlis verkdamas 
pasitraukė iš rūmų; Eteoklis liko valdyti karalystę, o 
Polineikas išėjo į tremtį: ar tai patinka, ar ne, jis neturi 
kito pasirinkimo. Ilgiau nebelaukė: susiruošė vykti pas 
Graikijos karalių; neturėjo jokios palydos, nes nė vieno 
nepakvietė kartu, nei ginklanešio, nei bendrakeleivio; 


pasiėmė tik savo žirgą. 


654-723 


Taigi vieną gražų gegužės rytą Polineikas leidosi į kelią; 
jis jojo vienas, didžiai susimąstęs ir neramus: nes tikrai 
nežinojo vietos, kurioje gyventų saugus. Būgštavo, kad 
brolis paslapčia jam kelyje pasalos nesurengtų, nes 
niekada nebuvo tikro sutarimo tarp abiejų vienodos 
prigimties brolių. Nuo šiol jis pasikliauja Fortūna, kuriai 
paveda likimą. Polineikas galvoja, kad nujos pas Graiki- 

jos karalių, savo giminaitį; kai kas siūlėsi jį palydėti, bet 
jis nenorėjo jokių palydovų; visiems pasakė, kad keliaus 
pats vienas ir neturės net ginklanešio. Jojo per kalnus, 
slėnius ir lygumas; keliais ir takais šuoliavo ištisas sep- 
tynias dienas. Prijojo jūrą, kurioje siautė audra: niekas 
negali nei apsakyti, nei aprašyti to vaizdo. Visą naktį 
lijo ir šalo, krito kruša, pustė sniegą, ir visi dvylika vėjų 
apskriejo pasaulį, kaip tik jiems patiko. Eolas nepajėgė jų 
sutramdyti, Eolas, kuris yra jų viešpats ir valdovas; ore vė- 
jai nesiliauja siautę, ūžę ir staugę. Iš visų pusių griausmas 
griaudžia, žaibai trankosi be atvangos, dangaus skliautas 
susvyravo ir jo dengiama žemė; galingi medžiai išrauti, 
o mažieji sutrupinti; upės išsiliejo iš krantų ir užpylė 
laukus. Polineikas, nepaisydamas audros, jojo toliau, 
bet, matydamas tokius viesulo gūsius, jau galvojo, kad 
žus. Raitas įlindo į mišką, kur sutiko laukinių žvėrių: 
grifų, gyvačių, drakonų, liūtų, leopardų, tigrų ir slibinų. 
Bet audra juos visus įbaugino, prispaudė prie žemės ir 
nuramino, ir nė vienas iš tų, kuriuos kelyje sutiko, jo 
nepalietė. Nuo aukšto kalno, ant kurio užkopė, nors 
žirgas buvo visiškai nuilsęs, išvydo šviesas Argo miesto 
bokšte; pamatė miesto sieną ir liepsnelę, žibančią jos 
viršuje; liepsnelė spindi ir negęsta, rodo jūreiviams kelią 
į uostą, kai naktį jie skrodžia jūros bangas ir nežino, kur 
krantas. Būtent šiuo tikslu liepsnelę uždegė Polinas, kurio 
palikuonis Adrastas yra dabartinis miesto karalius: čia 
jis tvirta ranka vadovauja graikams. 

724-743 


Polineikas nušuoliavo tiesiai link žėrinčios ugnelės. Jis 
atsidūrė Arge, kur sostas senojo Adrasto; čia gyveno 
gerasis karalius, graikų kunigaikštis. Susimąstęs įjojo 
pro vartus, bet nesutiko nė vieno žmogaus, į kurį galėtų 
kreiptis arba kuris jį nakčiai priglaustų; visi miegojo savo 
lovose, nes buvo jau beveik vidurnaktis. Prijojęs prie 
atramos, kurios laikydamasis karalius sėda į balną, nulipo 
nuo žirgo: pačiame bokšto prieangyje žemėn nušoko; 
čia nematyti nė vieno medinio daikto, nebuvo nieko, 
kas padaryta iš medžio, prieangis - visas marmurinis. 


Nualsintas ilgo jojimo, pradėjo snausti. 


744-773 


Bet štai atjoja Tidėjas - Kalidono kunigaikštis; jis buvo 
palikęs savo kraštą ir keliavo ieškodamas karaliaus, 
kuriam padėtų kariauti. Audros genamas, sustojo toje 
pačioje vietoje kaip Polineikas. Narsusis riteris Tidėjas 
buvo sūnus Oinėjo; ištremtas iš gimtojo krašto Kalidono 
už tai, kad nužudė brolį, klajojo, kur akys veda, kaip 
atgailaujantis nusidėjėlis. Šviečiant mėnuliui, jojo ten, 
kur Fortūna jį kreipė; neturėjo nei palydovo, nei gink- 
lanešio, tik vienas pats su savo žirgu. Bokšto papėdėje 
pririšo prie alyvmedžio brangųjį žirgą, paskui žengė 


kelis žingsnius, įlindo į prieangį. Polineikas jį palaikė 

kvailu pasipūtėliu; atsistojo visu ūgiu ir kreipėsi piktu 
balsu: „Kas tu toks, kad čia trukdai mane? Vardan visų 
dievų, kuriais aš tikiu, dar jums čia nejįsitaisius, vieną iš 
mūsų įsiūtis pagaus; eikite kitur ieškoti prieglobsčio, nes 
jums čia nėra vietos. Šita pastogė mano, ir aš geruoju 


jos neužleisiu“ 


774-185 


Tidėjas atsakė oriai ir nė trupučio neužsigavęs: „Būtų 
kvailystė, - sako jis, - sukelti jums rūpesčių, aš prašau tik 
kokių dviejų metrų. Leiskite man po stogu prisiglausti, 
o mano žirgas teliks lauke. Tarp mudviejų - užtektinai 
vietos, ir aš nesuprantu, kaip galėčiau jums trukdyti. 
Šis namas labai didelis; jeigu mane draugiškai priimsi, 
nuo to tau bus tik geriau; mano žirgas teliks pririštas 


prie atramos“ 


786-827 


Bet Polineikas laikėsi savo: tvirtino atkakliai ir garsiai 
šaukė, kad nei jis, nei jo žirgas prieglobsčio šitoje vietoje 
negaus. Tidėjas klauso ir supranta, kad prašymai nieko 
nepadės; išsitraukė kardą, kabojusį prie šono, ir skydu 
pridengė krūtinę. Štai jis jau įsitaisė prieangyje ir šiąnakt 


daugiau nebeprašys leidimo: „Suprantu, - atkirto jis, — 

kuo labiau aš jus prašysiu, tuo mažiau būsiu išgirstas; 
prašyk neprašęs, iš pikčiurnos niekada nieko nesulauksi. 
Todėl ar jums patinka, ar nepatinka, aš čia apsistoju; ar 
jums patinka, ar nepatinka, aš čia pasilieku“ Polineikas 
šoko prie jo, nutvėręs kardą ranka; abu pradėjo kautis dvi- 
kovoje: tai labai neprotinga kova. Priešininkai prieangyje 
susikovė tarsi liūtai; tas, kuris čia pirmas įsitaisė, prisiekė, 
kad antrąjį išmes. Abu labai drąsūs, jų valia nepalenkiama; 
abu vienas kito narsą nieku laiko. Riteriai drąsūs ir kovin- 
gi, bet jų išvaizda labai skirtinga, ir jeigu jie būtų pirma 
susipažinę, aš manau, nebūtų susikivirčiję. Polineikas 
aukštas ir prakilnus, jo šviesūs garbanoti plaukai; veidas 
skaistus, pečiai platūs, taip pat — ir krūtinė plati, išnaši, 
strėnos lieknos, klubai galingi ir vyriški, žingsnis veržlus 
ir platus. Jaunuoliui dar nesukakę dvidešimt metų; jis 
riteris drąsus ir šaunus. 


828-849 


Tidėjas vyresnis, žemesnio ūgio, bet stipresnis; jo juodi 
plaukai, barzda ir ūsai, veidas atšiaurus tarsi liūto; nors 
kūnas kresnas, bet drąsa didi: narsumu prilygsta Rolan- 
dui. Ir štai dėl kokio menko nieko susigrūmė riteriai 
abu! Jeigu jie būtų prisiekę gyventi ar mirti, net tada 
nesikautų aršiau. Abu pilni jėgos laukinės, kovos įkarščio 
ir narso; sunkūs kardai aštriai pagaląsti, o skydai padaryti 
iš plėšriųjų žvėrių odos: tremtinys Polineikas dėvėjo platų 

liūto kailį, jam visą krūtinę dengusį, Oidipo padovanotą; 
Tidėjas - kailį šerno, kuris buvo įnikęs jo kraštą niokoti, 
ir deivė jam šerną atidavė; leido šerną užmušti. 


850-875 


Abu kariūnai kaunasi tarpusavyje, puola vienas kitą tarsi 
liūtai; kerta smūgius kuo smarkiausius ir nieko nepaiso. 
Su tokiu įsiūčiu grumiasi, kad net raudonos žiežirbos 
laksto; suduodami smūgiai tokie įnirtingi, kad skamba 
visas skliautas. Čia jūs būtumėte galėję matyti smūgių 
krušą, krintančią ant šalmų nuo blyksinčių ašmenų; nuo 
jų smarkumo visa aikštė skamba, o skliautas aidą atkar- 
toja. Aš žinau, jog toji kova būtų pasibaigusi tik vieno iš 
jų žūtimi; bet čia karalius Adrastas pabudo, pažadintas 
neįprasto triukšmo; nuo tų trenksmų karalius sunerimo, 
siuntė tarną nueiti pažiūrėti, iš kur tie garsai sklinda: 
teneužtrunka jam žinią atnešti! Tarnas išėjo į kiemą, kur 
pamatė riterių dvikovą; išsyk nuskubėjo pas karalių ir 
jam apsakė kovą niršią, kurią išvydo tenai, prieangyje, 
kur kaunasi narsuoliai. 


876-911 


Karalius atsikėlė skubiai, nei vilkosi drabužius, nei 


apsitaisė, tiktai ant marškinių užsimetė pilką kailiu 

pamuštą tuniką. Jis nekantravo nulipti į kiemą, net 
pamiršo pasiimti apsiaustą; bet vienas jaunas tarnas 
nulėkė laiptais ir įpuolė į didžiąją menę; dar karaliui 
neperžengus slenksčio, jam užsagstė tuniką, pasiūtą iš 
kiaunės kailiukų. Karalius išėjo laukan, laikydamas lazdą 
rankoje. Paliepė atnešti uždegtas žvakes ten, kur rado 
kovotojus; kai tik pamatė besikaunančius, stojo tarp jų, 
griežtai pagrasino: jeigu dabar nesiliaus, rytoj lieps juos 
pakarti ant kalvos. Paskui susimąstė, apžiūrinėdamas 
jų herbus: greičiausiai tiedu yra jam pažadėtieji deivės, 
kuri buvo ištarusi, jog šernas ir liūtas žiaurus paims jo 
dukteris už žmonas. Tada paklausė, kas jie tokie, iš kur 
atsirado ir kur keliauja: „Kas jūs esate, iš kur atėjote? 
Dėl kokios priežasties kaunatės? Kodėl susirėmėte tokią 
valandą? Kokia nelaimė jus ištiko? Jeigu būtumėte mano 
valdiniai, niekada nebūtumėte čia susipešę; aš matau, kad 
jūs - svetimšaliai, nes mušatės naktį, kai visi gyvi padarai 


miega, vadinasi, abu ieškote mirties!“ 


912-919 


Jie jam atsakė: „Eikite gulti, mes neturime ką jums pa- 
sakyti, mums nėra laiko plepėti, nes mūsų šneka kita“ 
Karalius nesupyko, bet ėmė kalbinti juos taip meiliai, 


kad jie galiausiai atvirai atsakė į klausimus, jo užduotus. 

920-943 


Siras Tidėjas prabilo pirmas: „Prieš kurį laiką iškeliavau 
iš Kalidono; esu sūnus karaliaus Oinėjo ir atvykau čia 
tau tarnauti: Adrastas atsisuko į kitą, kurio liūdną veidą 
pastebėjo. Klausia jo: „Bičiuli, iš kur tu, iš kokio krašto?“ 
Jaunuolis nepaminėjo tėvo vardo, nes buvo sūnus savo 
brolio; jis tepasakė, kad kilęs iš Tėbų, jis pats ir jo giminė. 
„Nagi, - paragino karalius, - kam tau slėptis? Mes tikrai 
girdėjome apie skandalingą Oidipo elgesį su tėvu, kurį 
nužudė ir vedė motiną. Tu man atrodai šaunus riteris, aš 
tave vertinsiu nė kiek ne mažiau: nors tu - palikuonis tos 
giminės, vis tiek esi aukštos kilmės“ Šitaip jaunieji riteriai, 
atpažinę karalių, jam papasakojo kiekvienas apie savo 
kilmę ir gimtąją šalį, kas jie buvo ir kur keliavo. 


944-979 


Gerai pažindamas jų šeimas, karalius žinojo, kad jie 
aukštos kilmės. Jis liepė pasaugoti jų žirgus ir jiems įsakė 
nusiginkluoti; paskui pabučiavo iš visos širdies ir sutaikė 
abu riterius; padėjo jiems susitarti, susitaikyti ir labai 
gražiai priėmė. Širdyje jautėsi nepaprastai laimingas, nes 
priėmė valdovų sūnus. Tada paragino prisiekti, pažadėti 
ir patvirtinti, duodant garbingą priesaiką: kolei gyvens, 
tolei liks draugai ir bičiuliai. Nei Piritojas ir Tesėjas, nei 
Piladas ir Orestas ar Patroklas ir Achilas nebuvo didesni 


draugai už juodu. Po alyymedžiu prie atramos riteriai 
nusiginklavo; jie sudėjo ginklus ir atidavė į rankas pulkui 
tarnų. Nesinešė su savimi nei krepšių, nei daiktų: štai jie 
be apsiaustų karaliaus akivaizdoje; jų kūnai dailūs ir gerai 
sudėti, abu atrodo kaip karalaičiai; jų drabužiai paprasti: 
vienas dėvi saržos rūbą, kitas — šilko su aukso siūlais, o 
abiejų jaunuolių apavas tvirtas - iš Aleksandrijos drobės. 
Galingasis karalius abiem užvilko naujus ir plačius margo 
audinio apsiaustus; juos priėmė prašmatniai didžiajame 
aukštutiniame kambaryje; valdovas nusivedė riterius į 


savo menes. 


980-989 


Jo kambarys tikrai prabangus: grindys sudėtos iš lentelių, 
inkrustuotos krištolu; priekinėje sienoje — frizas iš sma- 
ragdų ir hiacintų; čia panaudota daugiau kaip tūkstantis 
uncijų aukso. Karalius buvo patiesęs kilimą, jam pado- 
vanotą vienos karalienės: girdėjau kalbant, kad ji vardu 


Semiramidė, kilimas jūros keliu atgabentas iš Egipto. 


990-1021 


Kilimas nepaprasto gražumo: niekas neregėjo brangesnio, 
tvirčiau išausto ir dailiau padaryto darbo. Jo audėja buvo 
pakarta už tai, kad varžybose įveikė deivę. Vakarienė 

jau gatava; linksmai ir smagiai vaišino riterius. Patiekė 
daugybę patiekalų: jų neverta net vardyti. Karalius pa- 
prašė vandens; du jauni tarnai atnešė, ir riteriai nusiplovė 
rankas, paskui sėdo valgyti. Adrastas atsisėdo prie stalo, 
Tidėjas - kitame jo gale; čia pastatė krėslą, kuriame įsitai- 
sė Polineikas. Aš neketinu jums vardyti valgių: jų apsčiai 
padėta ant stalo; patiekalų per dešimtį ir visi rinktiniai; 
jauni patarnautojai juos paduoda. Iš palankumo svečiams 
karalius nusimazgojo rankas ir suvalgė šaltą žvėrienos 
kepsnį. Kai jie prisivaišino ir prisiragavo vynų, vieną rūšį 
po kitos, tarnai nudengė staltieses ir pastatė sidabro žva- 


kides: kambaryje tapo šviesu tarsi vasaros dieną. 


1022-1029 


Karalius liepė pakviesti dukteris, nurodė auklei jas gražiai 
papuošti ir dailiai aprengti bei atvesti į kambarį. Jis liepė 
pažadinti dukteris, jas aprengti ir papuošti, ir parodyti 
riteriams: ketina jas už jaunuolių ištekinti. 


1030-1081 


Jos atėjo, nuleidusios galvas; plaukai supinti aukso kaspinais, 
tunikos šilkinės, o po jomis - kitos, pamuštos šermuonėlio 
kailiu. Basakojės, palaidais plaukais gražiosios mergelės 


įžengė į mengę; jos ir pačios norėjo pamatyti svetimšalius 

riterius. Išvydusios kilmingus jaunuolius, kurių anksčiau 
nebuvo sutikusios, susigėdo — ar verta tuo stebėtis? — ir jų 
skruostai paraudo. Nė viena jų nepažinojo; pamačiusios 
susigėdo, jų veidai paraudo ir jos pažvelgė į tėvą; pasuko 
tiesiai prie karaliaus, kuris jas pasodino greta savęs. Merginos 
labai kilmingos: šiame krašte nėra gražesnių; nei Paladė, nei 
Diana neįstengė jų pranokti grožiu. Aš jums apsakysiu tai, 
ką žinau, o dėl viso kito labai nepykite ant manęs. Mer- 
gelės nei per mažos, nei per aukštos, meilios ir malonios 
pažiūrėti, vienodo ūgio ir eigasties: dailios nuo galvos iki 
kojų. Plaukai šviesūs, ilgi ir ploni, krinta ligi žemės; kakta 
aukšta, gražios formos ir blyški, smilkiniai dailūs; akys 
šviesios ir meilios, niekada nėra buvę nuostabesnių; nosytės 
tiesios ir gražios, nei per didelės, nei per mažos. Lūpytės 
dailiai išlenktos, tikrai karališkos; lygūs balti dantukai; 
jų šypsena ir bučinys vertesni nei šimtas tūkstančių kitų. 
Veidai skaistūs, skruostai rausvi, apvalūs, smakriukai lygūs, 
dailučiai, pailgi: neįmanoma perteikti jų grožio. Figūros 
gerai sudėtos, lieknos, liaunos ir patrauklios: tas, kuris jas 
nuogutėles suspaus glėbyje, bus labai patenkintas ir dėkin- 
gas. Gamta, jas kurdama, apdovanojo tokiu grakštumu, 


kokio nepajėgsiu aprašyti, todėl čia ir baigsiu. 


1082-1101 


Karalius nebuvo griežtas: nedraudė dukterims kalbėtis su 
jaunuoliais; jis ne tik neprieštaravo, bet ir paskatino. Jau- 

nieji riteriai atsakė mandagiai, bet nesileido į ilgas šnekas: 
bijojo nepatikti tėvui, juk jau buvo gili naktis. Karalius, 
įsitikinęs jaunuolių mandagumu, drąsa ir vikrumu, šiais 
žodžiais kreipėsi į riterius: „Jūsų elgesys - kaip garbingų 
vyrų ir narsių riterių; toji priverstinė tremtis mane labai 
liūdina ir smarkiai jaudina; bet nereikia nusiminti, nes 
Dievas tikrai gali ateiti jums į pagalbą. Kadangi atsiradote 
šičia, abu rasite išeitį iš padėties: atiduosiu jums savo 


dukteris ir visas žemes“ 


1102-1113 


Riteriams pasiūlymas labai patiko ir jie atsakė: „Dėkojame 
iš širdies! Dovana mums patinka. Mes ją priimame ir esa- 
me už tai labai dėkingi. Karalius įsakė paduoti vyno, kurio 
jam atnešė gryno aukso ąsočiuose. Riteriai jo paragavo, 
bet ilgas kelias buvo juos nuvarginęs; lovos paklotos, ir 
jie atsigulė miegoti: karalaitės apkamšė jų apklotus; abu 
užmigo kuo ramiausiai, nes buvo pavargę ir nuilsę. 


I114-1121 


Mergelės pasitraukė, užsidarė kambariuose ir kalbėjosi 
patylomis ir iš širdies apie savo bičiulius: abu labai iš- 
vaizdūs ir malonūs, riteriai drąsūs ir šaunūs. Jos neslepia 
savo troškimų, jų širdis pilna džiaugsmo ir linksmumo. 


1122-1131 


Kas nori, temiega: Adrastas būdrauja; svarsto pats vienas 
ir galvoja, kad išleis savo dukteris, jas ištekins už abiejų 
karalaičių. Gudriai sau mąsto: ištekins dukteris lengvai; 
nenori joms vyrų ieškoti kitur, nes rado savo valdose. Jis 
geidauja šios sąjungos, nes abu jaunuoliai labai narsūs ir 


aukštos kilmės. 


1132-1163 


Anksti rytą riteriai pakilo, nuėjo į šventyklą pasimelsti 
dievams. Visiems išėjus iš koplyčios, karalius maloniai 
kreipėsi į juos; kalbėjosi tik jie trys, abu riteriai ir valdovas: 
„Senjorai, — tarė jis, - mano paveldėtojas judu pamatėte 
vakar vakare; aš paliksiu dukterims valdas savo mirties 
valandą. Jeigu sutinkate, jums jas atiduosiu, padalysiu 
judviems karalystę; turėkite ją prie mano gyvos galvos, 
aš jums perduodu visą savo kraštą. Esu jau senas, noriu 
pailsėti; tiek daug patyriau, kad jau pavargau; man sunku 
joti, nebegaliu pakelti nei sunkumų, nei vargų. Jūs — rite- 
riai jauni, pajėgūs įveikti kliūtis ir gerai valdyti karalystę, 
kurią jums palieku didelę ir turtingą. Jūs sugebėsite 
ištverti išbandymus, todėl imkite globon mano žemes 
ir spręskite, kas teisinga ir kas neteisinga. Aš jau senas ir 
visai nusilpęs, leiskite man būti ir gyventi ramiai; upės ir 
miškai — visas mano džiaugsmas: jų gausu šiame krašte; 

ten aš užbaigsiu savo dienas smagiai, nes tvirtai žinau, 


kad man jau nebedaug liko gyventi: 


1164-1177 


Pirmiausia atsiliepė Tidėjas: „Tokio pasiūlymo, - tarė 
jis, - aš neatsisakau ir noriai sutinku vesti vieną iš dukterų; 
bet tegu mano draugas pasirenka pirmas, kad tarp mūsų 
neliktų jokio apmaudo: teveda vyresniąją, aš nepriešta- 
rauju“ Taigi Polineikas sutiko, kad jam perša vyresniąją, ir 
Tidėjas pritarė, nes jis nieko nepraranda; iš tiesų dauguma 
tvirtina, kad vyresnioji gražesnė, bet aš pasakysiu atvirai, 


antroji jai niekuo nenusileidžia. 


1178-1213 


Karalius liepė sušaukti valdas turinčius vasalus, savo arti- 
muosius ir draugus; karalius sukvietė baronus, suvadino 
visus vasalus. Visi susirinko, daugybė dvariškių, didelis 
pulkas baronų: suėjo nemažai kunigaikščių ir grafų, 
didelių senjorų ir jų vasalų. Jų patariamas karalius išleido 
dukteris už riterių; atidavė dukteris su didele iškilme, 
visas miestas skambėjo ir aidėjo, žonglieriai linksmai 
džiūgavo: traukė dainas taip, kad net užkimo. Polineikas 
vedė mergelę, vardu Argėja, lygiai taip pat buvo sujung- 
ti Tidėjas ir Dejipilė. Pas karalių sukviesti dvariškiai 

svečiavosi dvi savaites, tiek laiko, kiek truko vestuvių 
puota. Žinia, kad karalaitės ištekintos, pasklido iš vieno 
krašto į kitą; Tėbus pasiekė naujiena (kai kam ji labai ne- 
patiko), kad Polineikas vedė: dabar jis tikrai norės atgauti 
karalystę. Eteoklis nepatenkintas, dar niekada nebuvo 
toks supykęs; jis bjaurisi tomis vedybomis, nes supranta, 
kad jos pridarys jam žalos. Jis žino: brolį stipriai remia 
jo bičiuliai; Eteokliui nepavyks broliui pakenkti, - net 
jeigu pasisektų tai padaryti, — išvengti jo keršto ir ginčo 


dėl tėvonijos. 


1214-1225 


Jis sukvietė visus šeimynykščius, paskui nuėjo į sodą; 
paklausė jų nuomonės apie šį reikalą - brolio prieš jį 
surengtą klastą, nes numanė, kad brolis vedė karalaitę, 
siekdamas jam pasipriešinti ir, pasitelkus kitos karalystės 
kariuomenę, atsiimti tėvo žemes. Bet nėra nė minties 
jam jas atiduoti, Eteoklis verčiau leistųsi pakariamas; jis 
pats pasikabintų, prieš atiduodamas savo karalystę arba 


įsileisdamas brolį. 


1226-1251 


Bičiuliai jam patarė: „Pradėk veikti ir nuo šitos grės- 
mės ieškoti pagalbos; sudaryk taiką su savo priešais ir 


kreipkis paramos į draugus. Įsakyk sutvirtinti miestą, 
atstatyk bokštus ir sienas, nes tavo mieste visi bokštai 
baigia sugriūti nuo senumo. Pirmiausia stenkis įgyti 
savo vasalų palankumą; susidraugauk su galingaisiais ir 
su silpnaisiais, jie tau padės išsaugoti valdas. Teisingai 
valdyk karalystę, stenkis priversti žmones gerbti įstatymus 
ir neleisk stipriajam neteisiai viešpatauti silpnajam. Būk 
dosnus pavaldiniams, niekada nekaupk nei aukso, nei 
sidabro; išdalyk savo auksą riteriams, nes pasaulyje nėra 
brangesnio lobio už juos; atiduok jiems viską, ką turi, ir 
pažadėk tai, ką dar įgysi; o kai jau nebeturėsi nieko, su 
riteriais pokštauk ir juokauk. Jeigu šitaip nesielgsi, tu 


pražūsi, ir mes pamatysime tavo žlugimą“ 


1252-1287 


Karalius atsakė: „Aš taip ir padarysiu, visada paisysiu jūsų 
patarimų. Valdovas buvo labai išmintingas ir apdairus: jis 
susitaikė su visais kaimynais; net patiems menkiausiems 
pasiūlė sudaryti sutartis; su visais pasirašė taiką ir susita- 
rimus ir sudarė sąjungą prieš savo brolį. Jis turėjo daug 
karių: aš nesu matęs, kad koks kitas karalius ar imperato- 
rius vadovautų geresniam pulkui; visi riteriai - kilmingų 
šeimų sūnūs, ir jūs čia būtumėte išvydę kokį tūkstantį 
vienmečių — šaunių jaunuolių ir paauglių, vyriausiam 
nebuvo nė trisdešimties. Kiekvienas dėl savo mielosios 


troško šlovės ir žygdarbių; jie keikė per ilgai užtrukusias 


paliaubas ir vadino jas tikra nelaime, kai tiek jaunų 
šaunuolių viename būryje tik miega ir valgo. Dauguma 
norėjo kariauti, jiems per didelis vargas taip ilgai laukti. 
Tuos, kurie pasitraukė, Eteoklis vijosi raitas, švelniais 
žodžiais ir prašymais sugrąžino atgal. Ką dar pasakyti ? 
Jis juos sulaikė iki to meto, kai atėjo brolio eilė perimti 
sostą. Tos dienos išvakarėse karalius sukvietė dvarą ir kaip 
paslaptį atskleidė neįtikėtiną niekšystę; jeigu jo brolis čia 
grįš, jis ketina imtis didelės klastos: slaptai arba atvirai 


brolį nužudys, jeigu tik sulauks pagalbos. 


1288-1313 


Kilnus didikas Polineikas, gyvendamas svetur, nieko ne- 
numanė apie gresiantį karą; jis nejtarė niekšo, ketinančio 
jį išduoti. Troško grįžti į Tėbus ir pareikalauti vykdyti 
sutartį; visai neįtarė brolio, bet siekė atgauti teises; dėl 
to paprašė karaliaus leidimo, ir šis neprieštaravo. Tidėjas, 
baisiai suirzęs ir supykęs, pradėjo juoktis: „Dėl Dievo, - 
pasakė jis, - jeigu tu ten eisi, niekada nebegrįši; tavo brolis 
klastingas, jis tave nužudys, nes nori valdas sau pasilaikyti. 
Lik čia: vietoj tavęs aš nukeliausiu; jam perduosiu tavo 
reikalavimą, nes, mano nuomone, tu turi per pasiuntinį 
patirti brolio mintis, užuot pats ėjęs be jokių saugumo 
garantijų. Iš tiesų — aš girdėjau tokias kalbas ir jomis 
tikiu - jis pradės ilgą karą, prieš tau perduodamas kara- 
lystę“ Polineikas neprieštaravo, ir Tidėjas išsirengė į kelią. 

1314-1331 


Taigi Polineikas pasiliko, o Tidėjas išėjo iš kambario. 
Nubėgo laiptais, pabalnojo žirgą, pasiėmė ginklus, užsėdo 
ant žirgo ir pavedė savo žmoną Dievui. Štai jis, apsirengęs 
ir apsiginklavęs, jau kelyje; joja sparčia risčia, o Dejipilė 
lieka namie paplūdusi ašaromis. Ji verkia, rauda ir šaukia, 
nes jos vyras iškeliauja, bet Tidėjas į tai nekreipia dėmesio 
ir šuoliuoja eidine iš miesto. Teateina jam į pagalbą Dievas 
ir jo paties gera valia, drąsa ir ištikimybė, nes Eteokliui 
panorėjus, Polineikas jo daugiau nebematys. 


1332-1373 


Tidėjas prijojo miesto prieigas, šuoliavęs dieną ir naktj, 
kentęs alkį, troškulį ir miegojęs ant žemės, todėl greičiau 
nei per savaitę nuilsęs pasiekė Tėbus. Nuo alyvmedžio, 
pakeliui augusio, nusirėškė vieną šakelę; laikė alyvmedžio 
šakelę rankoje kaip taikos ženklą, norėdamas pranešti ži- 
nią, kad laikas perduoti valdymą. Įlėkė į miestą ir paklausė, 
kur rūmai; jodamas gatvės viduriu, prasilenkė su riteriais, 
juos pasveikino: „Senjorai, - paprašė jis, - pasakykite, kur 
aš galėčiau rasti karalių. Vienas riteris atsakė: „Rūmuose, 
ten, aukštai. Jis rengiasi į sueigą, bet dabar dar pietauja; 
negaiškite, jeigu norite su juo pasikalbėti“ Ten buvo 
susirinkę daug riterių, ir kaip tik ton pusėn pasuko pa- 


siuntinys; greitai nujojo, laikėsi labai oriai. Tidėjas sustojo 


prie durų ir užlėkė laiptais; su šarvais, kardu prie šono 
ateko į paveikslais išdabintą mene. Jis nepaprastai drąsus 
p 1P 3 € p 3 

ir riteriškas: ant žirgo prisiartino prie stalo, pasveikino 

karalių ir baronus, o paskui perdavė pranešimą. Priešais 
ų p p p ą 

karalių sustojo ir garsiai paskelbė: „Paklausykite manęs!“ 

Karalius nutilo, ir jis prabilo, nebodamas užpuolimo: 
Jis p P 


nieko nepraleido, drąsiai viską atliko ir persakė savo žinią. 


1374-1407 


„Karaliau, - kreipėsi jis, - turiu tau perduoti pavedimą; 
aš tau pasakysiu, ir tu sužinosi, kodėl mane čia atsiuntė: 
aš viską atskleisiu, klausykis. Po nelaimės, nutikusios 
tavo tėvui, tu susitarei su broliu valdyti karalystę po 
vienerius metus kiekvienas; daug žmonių tai paliudijo. 
Dabar tavo brolis mane siunčia pas tave ir primena, man 
tarpininkaujant, palikti miestą ir jam perduoti karaliaus 
skeptrą. Tu valdei jau ištisus metus; dabar jis tavęs drau- 
giškai prašo gerbti susitarimus, kaip esi jam pasižadėjęs: 
netruks vieneri metai prabėgti, karalystė vėl tau atiteks. 
Jis tavęs prašo užleisti jam žemes; tu, savo ruožtu, eik 
užkariauti kitų. Tu jam prisiekei, pats labai gerai Žinai; 
liksi žodlaužys, jeigu šito netesėsi. Kad vieneriems 
metams išsaugotumei karalystę, neprivalai paniekinti 
sąžiningumo; ir net jeigu norėtumei taip pasielgti, tavo 
baronai su tuo negalėtų sutikti: šitiek garbingų vyrų dėl 


taves vieno būtų priversti išduoti priesaiką: juk čia nėra 
€ 4p P ą; J 


nė vieno kilmingo barono, kuris nebūtų tavo brolio lai- 
duotojas. Todėl tau dera gerbti susitarimus ir perduoti 
broliui teisę, jam duoto žodžio turi laikytis dar labiau 


negu kam kitam“ 


1408-1441 
Eteoklis klausėsi ramiai, tiktai jo veidas pakeitė spalvą; šir- 
dyje jis siuste siuto, tačiau pasiuntiniui atsakė: „Nuneškite 
broliui tokį mano atsakymą: jis - galingas valdovas, ir aš 
tuo džiaugiuosi; jo protėviai niekada jokia proga negalėjo 
numatyti tokios garbės. Bet jeigu aš jam užleisčiau šį sostą, 
jis čia niekada neapsigyventų; juk kitame krašte jo laukia 
puiki ateitis, todėl jam nerūpės šitų žemių reikalai. Taigi 
galite jam perduoti štai ką: gerai padarys, jeigu paliks 
mane ramybėje. Jam, valdovui, galėtų būti naudinga, pra- 
vartu ir garbinga, kad aš toliau čia karaliaučiau; nes jeigu 
neturėčiau šių valdų, kilčiau jų kitur užkariauti. Jis - mano 
brolis ir būtų neteisinga, kad aš vargčiau, o jis klestėtų. 
Tegyvena jis ten maloniai, temiega su savo žmona lovoje; 
o aš, savo ruožtu, manysiuos skurde taip, kaip pajėgsiu. 
Kaip jis galėtų atsivežti žmoną, tokią turtingą ir galingą, 
į šią karalystę? Savame krašte ji gyvena pertekliuje, o čia 
atrastų tik didelį skurdą; ji geidautų ištekliaus ir keiktų 
mus kasdien: ieškotų kliaučių su mano tėvu, seserimis ir 
motina. Būtų labai neteisinga, kad jo žmona mums čia 


rodytų blogą valią“ 

1442-1463 


Tidėjas jaučia klastą: „Dėl Dievo, - atkirto jis, — pasi- 
baigus metams, jis tikrai jums nepaliks šitos karalystės; 
greičiau paskelbs karą. Tad žinokite, kad netrukus pa- 
matysite atžygiuojančią didelę armiją, jums bežiūrint, 
imsime grobscyti, paskui su karo mašinomis ir vežimais 
šito miesto sienas pasieksime ir kitapus jų nebesijausite 
saugūs. Jums tikrai sakau: mane labai stebina, kad priė- 
mėte tokį sprendimą. Iš kur viliatės sulaukti pagalbos? 
Kai jūsų žemės bus nusiaubtos, kai daug kilnių riterių bus 
žuvę, tada ištaisysite broliui padarytą skriaudą. Atsidūręs 
kritiškoje padėtyje, grąžinsite tai, kas jam priklauso, aš 
tai žinau; atiduosite visą jo dalį, bet jau bus per vėlu. 
Verčiau jau dabar, be nuostolių, tas jaunuolis atgautų 


savo palikimą“ 


1464-1471 


Karalius jam atsakė: „Tu labai gudrus ir gabus gražiai 
pakalbėti. Moki gerai žodžius sudėlioti, bet, kad ir ką 
man pasakytumei, aš niekada nesutiksiu padalyti žemių, 
kol tik galėsiu jas išlaikyti. Neužleisiu jų, kad ir kaip man 


grasintų karalius, kunigaikštis arba grafas“ 

1472-1477 


Tidėjas atsakė karaliui: „Tada aš reikalauju, kad tesėtumei 
žodį, nes jau praėjo laikas, kai tavo brolis turėjo būti karū- 
nuotas. Tu neteisingai elgiesi su juo; tas nevertas valdyti, 


kas žodžio nesilaiko“ 


1478-1483 


Eteoklis nepaprastai supyko, visas paraudo iš įsiūčio; 
prieš pasiuntinį jis užsiplieskė ir kreipėsi atšiauriu balsu: 
„Jeigu tuoj pat neišeisi, tau blogai baigsis! Niekas niekada 


tavęs neapgins!“ 


1484-1495 


Tidėjas, išgirdęs grasinimus, kone pašėlo iš įniršio; iš 
pykčio pabalo tarsi lavonas ir taip kreipėsi į Tėbų val- 
dovą: „Jeigu tu neatiduodi broliui, kas jam priklauso, 
štai ką tau pranešu jo vardu: dar šiems metams nepa- 
sibaigus, mes čia atvesime šimtą tūkstančių ginkluotų 
vyrų. Net jeigu šito miesto sienos būtų geležinės arba 
plieninės, čia neliks akmens ant akmens, nebent tu jam 


grąžintumei jo dalį: 

1496-1499 


Eteoklis išklausė pasiuntinio žodžius; jie jam nepatiko, 


ir jis atsakė piktai: 


1500-1151 


„Tavo šnekos - kaip tikro pamišėlio, jos mane užgauna ir 
įžeidžia; tas, kuris tave pasiuntiniu pasirinko, nė neketino 
pasiekti tikslo. Taigi tu jam mano vardu patark gerai sau- 
goti tai, ką turi, nes aš netrokštu, kad jis čia ateitų ieškoti 
savo dalies; teįsidėmi, kad iš visos savo nuosavybės jam 
niekada neperleisiu nė trupinėlio. Dar pažiūrėsim, kas 


mane apsiaus ir miesto sienas sugriaus: 


1512-1519 


Tidėjas atsiliepė: „Netikusi tavo kalba; nori ar nenori, atiduo- 
si, kas priklauso; tu pamynei judviejų sutartį: todėl jo vardu 
metu tau iššūkį. Statyk tvoras ir kask griovius, ir apsiausk 
viską aplinkui; tu veltui sutvirtinsi senas šito miesto sienas. 


1520-1525 


Tidėjas atsisuko į baronus; šie buvo priblokšti, gerai su- 
prato, neabejojo, kad jis nusiaubs jų kraštą; bet nedrįso 
prieštarauti karaliui, nes matė, koks jis įpykęs. 


1526-1547 


Tidėjas kreipėsi į jų riterišką garbę ir perdavė karaliaus 
žodžius: „Senjorai, — tarė jis, - paklausykite manęs. Jūs 
girdėjote savo valdovo žodžius: jis neketina laikytis teisės 
ir galutinai sulaužo priesaiką. Polineikas man pavedė tuos, 
kurie šioje byloje liks jam ištikimi, pakviesti į Graikiją, ne- 
gaišuojant pas jį nuvykti ir kare stoti į jo pusę. Jeigu kuris 
nors apleis savo žemes ar valdas, aš jas grąžinsiu kiekvienam, 
garantuoju. Ir tenesibijo netekti savo labo, nes jums dera 
žinoti vieną dalyką: Polineikas turi daug sidabro ir dar 
daugiau - aukso, jo lobis — pats didžiausias pasaulyje, jį jis 
išdalys pavaldiniams, nieko sau nepasiliks. Nė vienas baro- 
nas, net pats galingiausias, jam neatsakė nei taip, nei ne; visi 
baronai laikėsi atsargiai, pats įtakingiausias neištarė žodžio. 


1548-1557 

Pamatęs, kad daugiau nebėra ką veikti, jis apgręžė žirgą; 
karalius jam nepasiūlė nakvynės, ir jis išjojo nepailsėjęs. 
Menėje visi sušneko ir didžiai gyrė pasiuntinį; kuždėjo 
vienas kitam į ausį: „Garbės žodis, jis gerai pasakė, nieko 
neprarado prabilęs, kad tik apgintų savo karaliaus teisę. 
1558-1575 

Pasiuntinys pasitraukė, suraginęs pentinais žirgą ir 


kratydamas virš galvos kardą; tai karo ženklas ir visiško 

nusiaubimo. Tada karalius sumanė didelę klastą, kuri 
jam nelabai tepagelbėjo. Pakilęs nuo stalo, liepė pašaukti 
kariuomenės vadą ir kelis artimiausius draugus, kuriuos 
sukvietė slapčia. Šiems atskubėjus, apreiškė savo valią; jis 
tarė jiems: „Jūs - man ne draugai, jeigu pasiuntinys gyvas 
išeis iš čia. Pažadėjo aukso ir sidabro, mulų ir arklių - iki 
valiai ir atleido nuo visų skolų tą, kuris vadovaus vijikams. 


1576-1639 


Jie parskubėjo namo ir įsakė pabalnoti žirgus; šitaip susi- 
būrė penkiasdešimt raitelių — pasiuntinio persekiotojų; 
pasirinkti patys vikriausi, stipriausi ir aršiausi. Tylutėliai 
nemačiomis išslinko iš miesto pro slaptus vartus, esančius 
žemiau, šiaurvakarių pusėj, skydus tiesiog pasikabinę 
ant kaklo, kad būtų lengviau eiti. Jų buvo penkiasdešimt 
bendražygių, be ginklanešių ir tarnų; kiekvienas iš tų 
penkiasdešimties pats vienas atskirai prilygo karaliui. Jie 
pasuko kitu keliu, o Tidėjas jojo lengva risčia, nes bijojo 
nualsinti savo žirgą, o štai anų žirgai pailsėję ir eiklūs. 
Šiuo metu jam būtų labai pravertęs ilgas, gerai išgaląstas 
kardas. Pagalba pavėluos, nebent jo drąsa jį apsaugos: jo 
bičiuliai tebėra atsilikę, o priešai jau arti. Persekiotojai 
išdavikai jį aplenkė ir pasitiko iš priekio; miško gale pa- 
sislėpė, atsirėmę į savo ietis. Nušuoliavo jo pasitikti ten, 
kur paprastai tūnodavo Sfingė, toji pabaisa, turėjusi įprotį 


sužeisti ir užmušti žmones; tai — labai pavojinga perėja, 


ne vienas vyras čia neteko galvos. Atėjus nakčiai, viename 
take įsitvirtino. Tidėjas, ar jis to nori, ar ne, turės šiuo 
keliu joti, nes kitur nėra kaip praeiti. Anie užėmė perėją, 
o Tidėjas artinosi žingine. Saulė jau buvo nusileidusi, ir 
vakaras tamsus atėjęs; pakilęs mėnuo liejo savo šviesą, o 
jis skubinosi joti. Taip įpuolė į pasalą, bet ją pastebėjo 
tik išgirdęs žirgų prunkštimą ir pamatęs sušvytavusius 
skydus. Iš po savo skydo pažvelgęs į kairę, juos pastebėjo; 
jis būtų troškęs atsidurti kitur, tačiau širdyje sukaupė 
visą drąsą. Juos pamatė iš gana toli, nes mėnulis skaisčiai 
žėrėjo. Suprato, kad yra užspeistas, bet neišsigando; jis 
labai narsus ir atkaklus, todėl jo žodis tvirtas. Perkirto 


lygumą, kreipėsi į juos klausdamas: 


1640-1661 


„Kas tokie esate, kurie čia tūnote ir slepiatės miške? 
Greičiausiai neklystu manydamas, kad jūs - plėšikai arba 
nedorėliai. Bet veltui tykote, nes - jūs gi matote - aš joju 
visiškai vienas; nieko daugiau su savimi neturiu, tik gin- 
klus ir žirgą. Jeigu norite susigrumti su manimi, neverta 
delsti: laukiu jūsų čia, ant kelio, kur jus pamokysiu: Anie 
neištarė nė žodžio, bet visi buvo pasirengę ir gerai apsi- 
ginklavę; šoko iš pasalos ir puolė jį glaudžiai išsirikiavę; 
užpuolė iš visų pusių, šaukdami ir grasindami. Tikėjosi 
sučiupsią iš sykio, bet jis narsiai gynėsi; kaip drąsus ir 


garbingas riteris, gynėsi atkakliai prieš juos visus. 

1662-1691 


Tidėjas laikėsi tvirtai ir gynėsi narsiai. Pirmasis jį puolė 
Jakonėjas, jų senjoras ir vadas, bet Dievas apsaugojo ir 
apgynė Tidėją, ir jie jo neįveikė. Sustoję vienas šalia kito, 
svaidė strėles į jo pusę ir puolė aršiai; sukėlė kovą, didelę ir 
atkaklią, ir jį įtraukė į pavojų. Jis čiupo kardą, padovanotą 
jį į riterius įšventinusio Oinėjo; nei geležis, nei plienas 
jo neperkirs, joks riteris nėra turėjęs tvirtesnio kardo. 
Kalvis Galantas nukalė, o viešpats Vulkanas išgalando, 
trys deivės į vandenį nardino ir trys fėjos išraižė. Tas 
kardas smarkiausią smūgį atlaikys ir niekada nesurūdys; 
juo sužeistas žmogus nuo tos žaizdos nebepagis. Tidėjas 
kirto riteriui, kuris pirmasis paleido ietį, ir perkirto iki 
pusės. Tada sušuko kitiems: „Iraukitės, nes mano kardas 
šveitrus! Aš jus šaukiu į mirtiną kovą! Tam, kuriam įnirtęs 


kirsiu, pagalbos tikrai neprireiks: 


1692-1749 


Išdavikai įsiuto, netekę saviškio; jie veržėsi atkeršyti, ir 
sumaištis pasidarė visuotinė. Puolė kapoti su didele jėga 
ir išmetė jį iš balno, tada jam sušuko: „Jūs nusviestas ant 
žemės, už Jakonėją bus atkeršyta: Ir suriko: „Baronai, kirs- 
kite!“ Tidėjas ginasi tarsi liūtas, bet jis vienas pats, pradeda 
pavargti, o anie nenustoja jį puolę. Šalia pamatė aukštą 


uolą, labai tinkamą įsitvirtinti, užsiropštė į viršų jų akyse; 

o dabar jūs išgirsite pasakojimą apie didžią kovą. Uola 
galinga, ir ją nesunku apginti: kadaise čia buvo velnio 
irštva, senais laikais čia tūnojo Sfingė, pragaišinusi ne- 
mažai kilmingų vyrų. Jaunuolis užkopė ant uolos viršaus, 
tai jam labai pasitarnaus; jeigu bent vienas jį atakuos, jis, 
be abejonės, sugebės atsilaikyti. Aplinkui priešai jį puola 
raitomis ir pėsčiomis, iš visų pusių svaido aštrias strėles. 
Jie šaukia: „Ant tos uolos mes jį tikrai pasieksime!“, 
bet didžioji uola gerai jį saugo, jis bijo tik puolimo iš 
priekio. Tada nutiko baisus dalykas, palankus Tidėjui, 
pragaištingas jo priešininkams. Ten aukštai stūksojo 
pilkas akmuo, iš apačios remiamas kitų; kadangi gulėjo 
pačiame viršuje, vos vos laikėsi. Akmuo toksai didžiulis, 
kad dvylika jaučių nebūtų įstengę patraukti. Tidėjas 
nustūmė jį žemyn, sudrebindamas visą uolos šoną; galite 
numatyti, kad visi tie, kuriuos jis nušlavė, nebeprisikėlė! 
Narsūs baronai žuvo, nebežinau keli - devyni ar dešimt, 
šitie jo jau nebepuls ir jam nebegrasins. Žuvo to krašto 
žiedas: Tėras ir Nelis, Dorilas ir Fedinas. Tidėjui šitų ne- 
bėra ko bijoti, akmuo juos užkliudė, užmušė ir sutraiškė. 
Likę gyvi - nusiminę, jie nesiliauja kartoję: „Jis - tikras 


velnias, nes ginasi net akmenimis. 


1750-1773 


Pamatęs juos drebančius, pradėjo šaipytis: „Man rodos, 


jūsų karštinės priežastis — tai jūsų drąsa. Jeigu norite 


93 


pasveikti, pakentėkite truputį: mano kardas jus pagydys, 
nes tai ginklas su šventomis relikvijomis: Staigiai nušoko 
ant žemės ir puolė juos ūmiai; tas, kuriam pataikė, žingsnio 
daugiau nebežengs, jo laukia tiktai mirtis. Tidėjas ropščiasi 
į viršų ir šoka žemyn, kaunasi kaip didvyris, į visas puses 
švaistosi smūgiais mirtinais, kupinais šėlo ir jėgos. Tie kiti 
susizgribę stumia jį pamažėle aukštyn; tikisi viršuje galėsią 
sučiupti, bet jis puikiai moka gintis ir, be to, jų visai nebijo: 
atstumia tolyn ir sviedžia juos žemyn. Jis tokią nirtulingą 


kovą pradėjo, saugomas uolos, kurią gynė. 


1774-1803 


Tidėjas įsitvirtino neįveikiamoje tvirtovėje, jam nebaisios 
nei karo mašinos, nei geležis, nei ugnis, baisu tik puolimo 
iš priekio, prie uolos angos. Saugo ją aštriu kardu; pirmasis, 
išdrįsęs priartėti, labai brangiai sumokės. Teks didžiausią 
kainą už vartus atiduoti, nes juos gina narsiausias vartinin- 
kas. Pro patogią uoloje iškaltą angą jie puola vieningai ir, 
kaip tik gali, ropščiasi viršun. Bet Tidėjas kaunasi smarkiai: 
kuriam pataikė, tą perkirto pusiau. Kerta smūgius su di- 
džiausiu pašėlimu, net Rolando kirčiai nebuvo galingesni. 
Pirmoje gretoje jis pražudė daugybę, kartu su nukautaisiais 
nušlavė gyvuosius; nuo uolos viršaus krentantys užmuštieji 
pargriauna žemiau stovinčius. Kuris parkrito — nepasikėlė, 
turi mirti, čia jo gyvenimo pabaiga. Puolantieji silpsta; 
jie mielai atsitrauktų, jeigu ne Galeranas iš Siponto, kuris 

karaliaus vardu juos ragina: „Bailiai prakeikti, ką mes 
pasakysime, kai mūsų senjoras paklaus, kaip atkeršijome 
pasiuntiniui, jį įžeidusiam jo namuose? 


1804-1815 


Mums girdint, jis pavadino karalių žodlaužiu: tai turėtų 
būti įžeidimas mums visiems! Bus gėda grįžti į savo kraštą, 
jeigu jo nepargabensime - mirusio ar paimto į nelaisvę. 
Bailiai prakeikti, ką mes pasakysime karaliui ir kaip jam 
pasirodysime? Mums bus baisi gėda, jeigu pasiuntinys 
dėl savo blogo poelgio išsisuks. Didžiulis įžeidimas, jeigu 
vienas karys šitiek riterių bus įveikęs. Juk iš visos savo 


imperijos šiandien karalius mus išsirinko“ 


1816-1837 


Išgirdę jo žodžius, jie pasuko atgal, žiaurią kovą su Tidėju 
pradėjo, iš visų pusių riteriai kartu laidė aštrias strėles. Jo 
šarvai sutrūko, taip pat ir skydas, perskeltas nuo vieno 
krašto iki kito. Jis neteko daug kraujo, išblyško ir vis dėlto, 
sukaupęs visas jėgas, ginasi plieno ašmenimis, kuriais jau 
nukirto daugelį riterių; ginasi iš visų jėgų, nes ir anie jo nė 
kiek nesigaili. Jie baisiai stengiasi jį sučiupti, o jis - vienas 
prieš visus - atsilaikyti. Užmušė jų būrio vadą ir jo sūnėną 
Vugreną iš Neapolio; kai tik pamatė juos kritusius, įkarštis 


95 


nuslopo. Leidosi bėgti, palikę savo žirgus, bet narsusis 
Galeranas juos sustabdė; netrukus jį patį ištiko nelaimė. 


1838-1865 


Jis pradėjo juos šaukti vardais: „Sustokite, - suriko jis, - 
baronų sūnūs! Kilnūs riteriai, karaliaus palyda, kodėl 
sprunkate taip padrikai? Kur jūsų riteriški žygdarbiai, 
kuriais giriatės savo mielosioms? Kur jūsų galingi kirčiai, 
apie kuriuos porinate prie židinio? Ir kur kalbos, išdidžios 
ir grėsmingos, kuriomis paprastai švaistotės panašiomis 
progomis? Jūs atsidūrėte kritiškoje padėtyje, ir čia mes 
parodysime savo drąsą. Sustokite, — šaukia jis, — grįžkite 
atgal! Prisiminkite žygius žiaurius, mūšius ir poelgius drą- 
sius, kuriais visada garsėjo jūsų giminė, kuri net pavojaus 
gyvybei akivaizdoje niekada nesielgė niekšingai. Atkeršykite 
už savo brolius, draugus, kuriuos tas karys pražudė. Jeigu 
man pagelbėsite, aš jį nuo uolos viršaus nulaipinsiu; jam 
teliks pasukti blogu keliu, nebent panorės mums pasiduoti. 
Dabar pamatysime, kas iš tiesų myli karalių: teeina tas su 
manimi!“ Vieni iš baimės, kiti iš gėdos grįžo į kautynių vietą. 


1866-1911 
Galeranas žengia priekyje, jis visus veda ir prisiekinėja my- 


limosios ranka, kad laikys save žuvusiu, jeigu anas išvengs 

mirties. Jis užkopia pirmas, pralenkęs visus kitus, bet Ti- 
dėjas jo nebijo: gerai prisidengia, išsitraukia kardą ir laukia 
aukštai, prie angos. Ką jums dar pasakyti? Abu apsikeičia 
galingais smūgiais. Galeranas kerta Tidėjui ir nuskelia jo 
skydo kraštelį; kardu taip kerta, kad Tidėjas apsvaigsta; bet 
smūgis lėkė pro šalį ir neužkliudė jo kūno. Tidėjas puikiai 
mokėjo kovoti dvikovoje: sudavė Galeranui tokį kirtį, net 
jo kardo ašmenys perskrodė ano galvą. Išsitraukė kardą, ir jo 
priešininkas krito ant žemės; jam kova jau baigta. Kiti kuo 
mieliau spruktų, bet Tidėjas mina ant kulnų ir kapoja visus, 
net nespėjusius atlikti išpažinties. Iš viso būrio vienas teliko 
gyvas, vienintelis, kurį Tidėjas prisaikdino, kad pargrįžęs 
viską papasakos karaliui. Paskui sėdo ant bėro žirgo, kuris 
vertas tūkstančio luidorų. Pasuko savo keliu per kalnus, 
bet jautėsi labai silpnas, nes neteko daug kraujo. Jo kūnas 
sužalotas baisiai, net viduriai veržėsi laukan; kilnusis karys 
sužeistas mirtinai, ir nėra kas paneša jo ginklus. Jis keliavo 
ilgai baisiose kančiose: didesnių nebūtų galėjęs ištverti. Ir 
vis tiek tolei jojo didžiuoju keliu ir vieškeliu, geriausiai pa- 
Žįstamu kraštu, kolei šiaip taip Graikiją pasiekė. Graikijoje 


pasuko tiesiai į Argą, kur stovėjo Adrasto dvaras. 


1912-1930 
Karalius sėdėjo rūmuose, kartu su savo baronais sprendė 


bylas. Tidėjas ten pasirodė galutinai išsekęs; žvilgantys jo 
šarvai skylėti, o kūnas nusėtas žaizdomis; ant nugaros šarvai 

sudraskyti, o tunika po jais permirkusi krauju. Skydas pa- 
našus į pratybų skydą, nes perkirstas nuo vieno krašto iki 
kito; už jį buvo sumokėta tūkstantis sū, o dabar štai jo vertė 
gerokai mažesnė; ant skydo jūs nepamatysite nė mažiau- 
sios sveikos vietelės: ne bailys juo dengėsi kautynėse. Kaip 
jau sakiau, taip atrodantis Tidėjas stojo priešais karalių. 
Jis suriko: „Greičiau, prie ginklų! Karalius tešaukia savo 
armiją! Už ginklų, riteriai! Jo pasiuntinys sunkiai sužeistas. 


1931-1956 


Karalius jį pamatė, pašoko ant kojų; jūs galite numanyti, 
kaip jis įsiuto. Ant rankų Tidėją pakėlė švelniai, vove- 
rių kailiukais pamuštas karaliaus apsiaustas nusidažė 
kruvinai. Nepaprastai švelniai ir atsargiai paguldė ant 
grindų. Greitai nutraukė šarvus ir paprašė tepalo žaiz- 
doms. Krūtinėje žiojėjo plati žaizda: karalius apstulbo, 
ją pamatęs; išvydęs ieties dūrį, suabejojo, ar Tidėjas liks 
gyvas. Paklausė, kas visa tai padarė, ir Tidėjas jam viską 
papasakojo. Jo žmona, plaukais sutaršytais, išblyškusi, 
atbėgo į menę; plaukais palaidais į menę ji įlėkė tarsi 
išprotėjusi. Polineikas raudojo taip smarkiai, kad niekas 
neįstengė jo paguosti; iš skausmo jis kone pamišo, kai 
išvydo savo pasiuntinį, taip pavojingai sužeistą. Karalius 
pakvietė tokį armėną, labai gerai nusimanantį apie me- 
diciną. Šis jį slaugė, kaip tik galėjo, rytą ir vakarą ir po 
mėnesio sugrąžino jam sveikatą. 

1957-1968 


Aš turiu jums apsakyti apie Tėbų gyventojus, apie jų 
skausmą ir kančią. Priešais karalių pasiuntinys stojo: tas, 
kurį Tidėjas buvo prisaikdinęs; priešais karalių atsistojo 
ir ištarė garsiai: „Iebūna jis prakeiktas!“ Tada, sielvarto 
pervertas, nualpo, o atsigavęs prakalbo. Papasakojo apie 
visišką pralaimėjimą ir didžią juos ištikusią nelaimę, kaip 
vienas žmogus juos visus išžudė, išskyrus jį, vienintelį; 
daugiau niekas neišsigelbėjo. 


1969-1998 


Karalius su juo ginčijasi ir barasi; niekas nedrįsta įsiterpti. 
„Iu surezgei klastą ir štai tau atlygis: neteksi palikimo 
ir būsi išvytas iš karalystės. Aš, vienas tavo pasiųstųjų, 
sugrįžau, bet tave užklupo baisi nelaimė, niekada jos neati- 
taisysi, net už visą savo karalystės auksą. Tu praradai visus 
riterius, pasiuntinys juos išžudė. Išskyrus mane, nė vieno 
neliko gyvo, aš labai gailiuosi, kad jis manęs neužmušė. 
Po Sfingės, to velnio, uola tu juos gali rasti, sakau tikrai. 
Netikęs karaliau, kodėl tu taip padarei? Kodėl apgavai 
tokį puikų karį kaip grafas Tidėjas, kuris čia atvyko per- 
duoti žinią? Tavo atgailai niekada nebus atvangos: verčiau 
turėtumei pasislėpti. O Tidėjau! Koks tu drąsus, kokius 
smarkius smūgius savo kardu kerti! Tebus palaiminta tavo 


jėga, nes tu vertas nešioti skydą. Jeigu tučtuojau neatvyksi 


į Tėbus ir jų neapsiausi su pulkais karių, tegu Apolonas 
kuo greičiau nutraukia tavo gyvybę!“ 


1999-2022 


Karalius paniuro, užsidegė pykčiu ir įsakė tą karį tuojau 
pat nužudyti. Vos tik karys išgirdo mirties nuosprendį, 
išsitraukė iš makšties kardą plieninį. Be apsiausto stovė- 
damas priešais karalių, nukreipė jo smaigalį į save; paskui 
prabilo tokiais žodžiais - kaip žmogus, nebesijaudinantis 
dėl savo likimo: „Iš tiesų man būtų didelė negarbė mirti 
nuo jūsų rankos, nes anas nepaprastas karys man paliko 
gyvybę, nepanoro manęs nužudyti. Ne nuo tavo kardo 
aš krisiu, o nuo savojo, kuris man mielesnis.“ Jis atrėmė 
rankeną į žemę ir kardu pervėrė savo kūną. Kardu per- 
sidūrė, geležis išlindo nugaroje per pusę pėdos. Kirto 
sau su tokiu įkarščiu, kad nespėjo net sudejuoti; kraujas 
ištryško čiurkšlėmis, aptaškė karalių ir visus greta buvusius 


baronus, kurių tunikos paraudo nuo kraujo. 


2023-2064 


Žinia pasklido, žmonės apie ją kalba gatvėje; sykį paskli- 
dusi po gatves, toji Žinia tapo visuotinai žinoma. Mies- 
te — baisi širdgėla; pasaulyje nėra tokio žmogaus, kad ir 
koks piktas būtų, net jei širdį turėtų tokią kietą kaip šios 


sienos akmuo, kuris nepravirktų, girdėdamas graudžias 
aimanas, kuriomis tie žmonės aprauda savuosius. Gatvė- 
mis bėga moterys, šaukia ir verkia tų, kuriuos mylėjo; 
motinos rauda dėl vaikų, o seserys sielvartauja dėl brolių; 
mergelės lieja ašaras dėl mylimųjų, apie kuriuos išgirdo 
nelemtų naujienų. Jeigu miestas būtų buvęs apgultas arba 
sugriautas, arba priešo užimtas, nemanau, kad jos būtų 
dar graudžiau verkusios nei labiau liūdėjusios. Riteriai 
ir dvariškiai, valstiečiai ir miestiečiai kaltina karalių iš- 
davyste: kalba, kad nebūtų teisinga jam už tai padėkoti. 
Visi kartu patraukė pas karalių, didžiai nuliūdę klausia, 
ką jis padarė jų artimiesiems, kur jų ieškoti, kokiame 
krašte, į kurią pusę patraukti ieškant artimųjų, kaip juos 
pargabenti ir palaidoti. Karalius žmonėms nurodė slėnį, 
kuriame guli žuvusių karių kūnai; jie ten pasuko giliai 
nusiminę, garsiai šaukdami ir raudodami. Didžiulės 
minios ten nuėjo, ir jos neslėpė baisaus sielvarto. Mieste 
neliko nė vieno žmogaus, ten nukeliavo daugiau kaip 
trys šimtai tūkstančių. Karčiai apverkę ir apgailėję tuos, 
kuriuos mylėjo, jie juos palaidojo, nes gerai žinojo, kad 


nuo mirties vaisto nėra. 


2065-2118 


Tėbų karalius nepaprastai apgailestavo dėl to, ką padarė, 
nes dabar suprato, kad paskelbtas karas nusiaubs jo žemes. 


Jis siunčia pakviesti draugus iš visų šalių ir rengiasi ištverti 

apgultį. Žyniai savo burtais nustatė ir pranešė apie neilgai 
trukus atjosiančius graikus, ir tai yra tikra tiesa. Adrastas 
sušaukė savo pulkus: riterius, kurie iš jo yra gavę valdų 
arba žemių, arba norinčius pasižymėti jam vadovaujant; 
juos paragino nedelsti ir jam padėti šitame reikale. Iš visos 
plačios savo karalystės suvadino ir subūrė karius į Argą. 
Didžiulė armija susirinko, jūs niekur nematėte įspūdin- 
gesnės; tokios gausios kariuomenės dar nėra buvę, išskyrus 
Cezario ir Pompėjo; net Trojos armijoje, apie kurią daug 
kalbama, nebuvo tiek kunigaikščių ir grafų. Čia atvyko 
Aufrigenijos kunigaikštis, Kaderas iš Arkemenijos ir 
Afrikanas iš Mikėnų; išskyrus tik Atėnų kunigaikštį, visi 
baronai, iš Adrasto gavę žemių, čia suėjo. Iš Arkadijos 
atkeliavo Partenopajas, kuris atsivedė dvidešimt tūkstan- 
čių graikų; šiame pasaulyje gamta dar nebuvo sukūrusi 
dailesnio riterio. Paskui atjojo Hipomedontas - artimas 
karaliaus giminaitis; kartu su juo - pulkas karių, šaunių ir 
garbingų. Taip pat atsiliepė Kapanėjas, didžiulio ūgio ka- 
rys iš milžinų giminės, su savimi pasiėmęs kare patyrusių 
vyrų pulką. Tidėjas pranešė Kalidono miestui, kad visi be 
išimties privalo dalyvauti. Savo ruožtu Polineikas subūrė 
tūkstantį riterių iš savo krašto, nusprendusių jį paremti; 
dauguma jų buvo jo laiduotojai: šiuos jis pakvietė per 
pasiuntinį; tarp tų riterių buvo tokių, kurie nukentėjo: 
jie mirtinai nekentė Eteoklio; iš neapykantos jo valdžiai 
paliko viską, susidarė nepaprastai gausi, kaip man atrodo, 
kariuomenė; palei upę išsidėsčiusi, ji užėmė tokį plotą, 


kokį apjotumei tik per dieną. 

2119-2131 


Karalius liepė pašaukti Amfiarają - žymiausią arkivyskupą. 
Jis buvo jų tikėjimo kunigas, žinojo visas dangaus paslaptis 
ir mokėjo prikelti mirusiuosius; suprato paukščių kalbą: 
pasaulyje nebuvo geresnio žynio. Karalius paprašė pasaky- 
ti, kas laukia kariuomenės: tenenuslepia nieko. Amfiarajas 
giliai atsiduso, nuleido galvą, nenori nieko sakyti, bet 


karalius atkakliai meldė jam atskleisti burtų tiesą. 


2132-2149 


„Valdove, - prabilo jis, - aš viską jums atskleisiu, nieko 
nepameluosiu. Iš visų vyrų, kuriuos čia matote, mažai 
kas gyvas sugrįš, jeigu nuvesite juos į Tėbus, - nebent aš 
blogai išsiaiškinau lemtingus ženklus. Tu neteksi Kapa- 
nėjo, Polineiko ir Tidėjo; Hipomedontas ten žus, taip 
pat — ir Partenopajas; o dėl kitų, jų ten tiek daug mirtį 
ras, net negaliu tau apsakyti. Ir aš pats ten žūsiu, jeigu tu 
mane drauge paimsi, greičiau nei po dviejų savaičių; ne 
žmogus mane nužudys, bet žemė praris; mane ir mano 


žirgą pradangins gilioje bedugnėje: 


2150-2169 


Kapanėjas pašoko ant kojų ir sušuko karštai: „Valdove, - 
tarė jis, — neklausyk, ką tau sako šitas žynys. Apie tai, 

kas dar tik įvyks, jis nieko negali žinoti. Jis - bailys, kuria 
istorijas, kad sutrukdytų kariuomenei išvykti. Kaip mes 
galėtume leisti, kad tavo dukterį vedęs Polineikas, kurį brolis 
neteisingai ištrėmė, netektų palikimo ir turėtų atsisakyti 
savo karalystės? Vos tik nužygiavę tenai su visais gausiais 
pulkais, mes juos užpulsime ir užimsime miestą. Tau bus 
didelė garbė jį užgrobti ir grąžinti karalystę savo sąjunginin- 
kui. Ant žirgo, karaliau! Netikėk pranašystėmis, nes lemtis 
tave ištiks tada, kai ateis laikas. Joks žynys tavęs nuo jos 


neapsaugos niekada, bet ir lemtis neišsipildys pirma laiko“ 


2170-2187 


Visi pritarė jo žodžiams, nepaisydami arkivyskupo. Kara- 
lius liepė pūsti trimitus ir mušti būgnus; heroldai nubėgo 
pas karius šaukdami, kad visi tuojau pat turi išvykti. 
Lygumose už miesto sienų jų buvo susirinkę apie trys 
šimtai tūkstančių. Pasuko į Tėbų pusę, nesirūpindami, ar 
kas juos mato. Perkirto Nemėjos dykumas, ten rado labai 
sunkų kelią. Įžengę į Likurgo karalystę, vos nenumirė iš 
troškulio; baronai labai vargo ieškodami vandens, kuris 
juos atgaivintų, ir baisiai kentėjo nuo troškulio ir karščio. 


2188-2213 


Buvo gegužė, ilgos dienos, kai saulė kaitri, oras ryškus ir 
skaidrus, paukšteliai rytais čiulba. Tuo metu, kai kariuome- 


nė leidosi į kelią, jau tris mėnesius nebuvo liję; žemė nebuvo 
gavusi nė lašo lietaus, visa išdegusi ir suskeldėjusi. Šiame 
krašte viešpatavo tokia sausra, kad viskas išdžiūvo. Praėjo 
visa diena, o nei priekyje, nei gale žygiuojantys graikų kariai 
neužėjo nei kalno, nei slėnio, kur galėtų patys atsigerti ir jų 
žirgai. Graikai atsidūrė rimtoje padėtyje; jie vis meldė savo 
dievą atsiųsti jiems lietaus, nes neišmanė, kur gauti vandens. 
Juos ir karštis alina, ir troškulys degina. Jojamus ir para- 
dinius žirgus, nešulinius arklius kankino toks troškulys, 
kad jie nebeįstengė žengti nė žingsnio, jautėsi sugniužę ir 


pavargę. O didžioji dauguma pėstininkų - visiškai išsekę. 


2214-2227 


Graikai daugiau nebepajėgė ištverti, jų visų laukė kuo 
tikriausia mirtis; tada vadai nusprendė ištirti aplinkui 
plytintį mišką, paieškoti, ar nesurastų kur nors upės, prie 
kurios kariuomenė galėtų sustoti. Graikai pasitarę šitaip 
nusprendė: ieškoti upės kuo stropiausiai, nepaisant jokių 
kliūčių, nors ir labai toli; žiūrinėti po visą kraštą tol, kol 


aptiks vandenį. 


2228-2237 


Kartą nusprendę, leidosi į kelią. Tidėjas, graikų vėliavne- 
šys, šuoliuoja pulko priekyje. Kalno papėdėje jie pateko 

į keistą slėnį, baugų ir tamsų; kiek akys užmato slėnis 


rėmėsi į tankias girias ir didelius miškus. 


2238-2253 


Grafas Kapanėjas sekė iš paskos su trylika tūkstančių 
saviškių; jojo, dairydamasis upės, ir pralenkė visą kariuo- 
menę. Nuo pat ryto graikai visi drauge atkakliai šukavo 
miškus ir lygumas ir sustabdė žirgus tik prieš stojant va- 
karui. Jau saulė leidosi, ir graikai jautėsi labai nuilsę. Taip 
pamažu bejojant, atsitiktinumas juos atvedė į labai gražų 
sodą; šiame sode netrūko jokių kvapnių prieskoninių 


žolelių, kokių tik galima rasti arba paminėti. 


2254-2297 


Sodas iš tiesų labai gražus, aptvertas, iš visų pusių apjuos- 
tas tvirta tvora, išskyrus tarpą su dailiai padarytais vartais, 
pro kuriuos paprastai vaikščiodavo Likurgas; karalius 
Likurgas čia ateidavo pailsėti. Graikai, vos tik prijoję ir 
dar nesustabdę arklių, sužiuro į sodą. Viename šone po 
lauro medžiu jie pastebėjo mergelę, nepaprastai kilnią ir 
gražią. Kartu su ja — vaikelis, kuris buvo karaliaus Likurgo 
sūnus; vaiko vardas - Archemoras, jinai jį be galo mylėjo. 
Jie sėdėjo pavėsyje, mergelė ir valdovo sūnus. Ji apsižvalgė, 


pamatė karių eiles: dėl to vos neapalpo. Baisiai išsigando, 


ir ją apėmė išgąstis; jau buvo bečiumpanti vaikelį ir be- 
bėganti, kai narsusis Tidėjas pavarė žirgą, persilenkė per 
žirgo kaklą, sučiupo ją už rankovės ir sušuko juokdamasis: 
„Mergele, aš jus pagavau! Nieko nebijokite, kalbėkite, bū- 
kite gailestinga, prabilkite! Mes - negandos ištikti riteriai, 
būkite tokia gera ir pasakykite, ar žinote kur nors, miške, 
vienoje ar kitoje pusėje, vietą, kur mes rastume upę. Dievo 
vardu aš jus meldžiu, mieloji drauge, sugrąžinkite gyvybę 
šiems žmonėms. Pasigailėkite ir pasirūpinkite mumis, 
mes apimti didžiausios nevilties: patikėkite, jau ketvirta 
diena, kai mūsų arkliai nieko negėrė. Mes jojame tiesiai 
iš Graikijos; dauguma karių tokie sunerimę, prislėgti ir 


nuvargę, kad jau nebepajėgia žengti nė žingsnio. 


2298-2312! 


Mergelė buvo labai tinkamai išauklėta; išgirdusi tuos 
žodžius, didžiai susijaudino ir atsakė riteriui: „Senjore, 
neslėpsiu nuo jūsų: visame krašte baisi sausra, nebeliko 
nei šaltinio, nei pelkės, kurie nebūtų visiškai išdžiūvę ir 
išsekę. Dėl mūsų puikybės, dėl mūsų nuodėmių Dievas 
iš dangaus leidžia žemei pajusti savo pykčio svorį ir mus 
baudžia. Tačiau būtų gaila, jeigu jūs visi ir jūsų baronai 
ilgiau kankintumėtės. Jei ne šitas vaikelis, kurį prižiūriu, 
aš jus nuvesčiau prie upelio, skaidraus ir tyro: tai Lan- 
gijos upė, kuri, manau, jums grąžintų jėgas. Aš nedrįstu 


jo palikti, bijau rizikuoti; bet jūs man atrodote kilnūs 

žmonės, ir aš būtinai nuvesiu jus prie vandens, net jo gy- 
vybės kaina. Jeigu norite sekti paskui mane, malonėkite 
gražiai su manimi elgtis. 


2322-2335 


Taip besikalbant, pasirodė karalius, lydimas savo baronų. 
Išgirsta naujiena jam buvo labai maloni, ir jis iš karto 
pasakė mergelei: „Vardan mano garbinamo Apolono, aš 
jums duosiu palydą, kuri, man regis, jus gerai saugos. Kur 
jūs, Kapanėjau, Polineikai, Tidėjau? Aš jums patikiu šią 
damą, būkite jos sargais“ — „Sire, - atsakė jie, — taip ir bus; 


niekas jai blogo nepadarys, kiek tik nuo mūsų priklausys. 
2336-2343 

Jų kalbą išgirdusi, mergelė labai nudžiugo. Pasodino ant 
žemės vaikelį, jam padarė guolį iš žolės ir gėlių. Viską sutvar- 
kiusi, ten jį paliko ir pasuko jai gerai žinomu keliu: „Senjo- 
rai, — tarė ji, — eikite man iš paskos, aš jus nuvesiu prie upės. 


2344-2382 


Nutolus nuo parko keturių strėlių atstumu, ji pirštu paro- 


dė vandenį. Narsusis Tidėjas, pamatęs upę, apsidžiaugė; 


skubiai liepė pasiuntiniams grįžti pas karius ir pranešti 
visiems — karių pulkams ir rikiuotėms: „Galas vargui ir 
nevilčiai, teskuba jie prie vandens; kas tik ištroškęs, tebėga 
atsigerti!“ Kariuomenėje kilo ūmus džiaugsmas, nes jų 
nusiminimo būta nepaprasto. Raiteliai atlėkė pirmieji, 
nežiūrėdami nei kelio, nei takelio; niekas negali jiems pa- 
stoti kelio, nei medžiai, nei gyvatvorės, kad ir kokie tankūs 
būtų; jie visur randa spragą; priekyje raiteliai spaudžia iš 
visų jėgų, o pėstininkai lekia iš paskos. Kiekvienas iš visų 
jėgų skuodžia, veržiasi prie vandens; o kai jau pastebėjo 
krantą, niekas pasaulyje nebūtų įstengęs jų sulaikyti: jie 
neieško brastos nei aukštupyje, nei žemupyje, bet puola 
į pačią gelmę. Būtų reikėję pamatyti, kaip nuilsę arkliai 
geria tol, kol išsipučia jų pilvai ir šonai; jie taip malšina 
deginant troškulį, kol pradeda stoti jų širdis. Būtų reikėję 
pamatyti pėstininkus, su drabužiais ir batais neriančius iki 
kaklo į upę; nei išminčius, nei kvailys jų nesulaikys, nes jie 
bijo, kad vandens jiems nebeliks. Ką dar apie tai pasakyti? 
Didžiulė minia sulipo į upę, net jos tėkmė pametė kryptį 
ir pradėjo tekėti atgal. 


2383-2398 


Graikijos valdovas Adrastas, arkivyskupas Amfiarajas su 
kunigaikščiais ir didikais buvo pralenkę didžiąją kariuo- 
menės dalį, kai narsusis Tidėjas juos nuvedė pas mergelę, 


kuri pasirodė labai kilni ir jiems nepaprastai pasitarnavo, 


nuvesdama prie vandens. Adrastas buvo jai labai manda- 
gus ir pirmas į ją kreipėsi: „Gražuole, - tarė jis, - kuo jūs 
vardu? Mes jums dėkojame, mano baronai ir aš, dėkingas 
esu didžiai. Jūs labai pagelbėjote mano žmonėms: aš pats 


širdyje manau, kad esate kilmingos giminės“ 


2399-2404 


Mergelė, būdama gražiai išauklėta, atsakė: „Sire, aš esu trem- 
tinė, o mano vardas - Isifilė; per nuodėmę ir išdavystę buvau 
išvyta iš savo karalystės, iš Lemno salos, kurioje esu gimusi. 


2405-2464 


Baisus dalykas nutiko Lemne, joks vyras, jokia moteris 
niekada nėra girdėję nieko panašaus - beprotybės apimtos 
moterys, slapta susitarusios, ten įvykdė siaubingą nusikalti- 
mą. Surezgusios žiaurų sumanymą, kiekviena nužudė savo 
sutuoktinį; tos, kurios neturėjo vyro, nugalabijo savo tėvus, 
sūnus arba sūnėnus, pusbrolius arba brolius. Mano tėvas 
buvo miesto karalius, motina - jau anksčiau mirusi; tėvas 
neturėjo kitos žmonos, o aš buvau dar visai jaunutė. Nepa- 
jėgiau savo širdyje sužadinti troškimo padaryti baisiausią 
nusikaltimą - tėvažudystę, nors jos visaip mane įkalbinėjo. 
Naktį, kai visi miegojo, Lemno vyrai buvo nužudyti. Su 


durklais rankose jos atlėkė tiesiai į mano tėvo rūmus; pro 


didžiosios menės langus kopėčiomis užsiropštė į antrą aukš- 
tą; jų nesulaikė nei tvirta pertvara, nei spyna; jos įsiveržė į 
tėvo kambarį, visur apieškojo ir galiausiai radusios nužudė 
miegantį karalių. Siaubingai išsigandusi, nuo jų pasprukau; 
gerai žinojau: jeigu mane būtų sučiupusios, iš šimto savo 
gyvybių būčiau praradusi visas. Todėl pabėgau šviečiant 
mėnuliui; ištisas dvi dienas nesustojau sparčiai lėkusi keliais 
ir takais ten, kur akys mane vedė. Pribėgau dvarą vieno di- 
diko, kuris mane su didele pagarba priėmė; jis — šio krašto 
karalius ir valdovas; aš nežinau, ar jis pats jums tai pasakė. 
Iš savo žmonos jis susilaukė sūnaus; aš rūpinuosi vaikeliu, 
nes tėvas jį labai myli: dar niekada nebuvo gimęs gražesnis 
kūdikis“ Dabar paklausykite, kokia nelaimė jį ištiko per tą 
trumpą laiką. Kol mergelė taip su jais kalbėjosi, baisi gyvatė 
iššliaužė iš miško ir įsirangė į sodą. Per nasrus iš jos vidurių 
pylėsi ugnis ir liepsna; ką tik pakeliui sutiko, viską sudegino. 
Ji pamatė vaikelį vieną, niekieno nesaugomą; sušnypštė, iš- 
metė savo geluonį, ilgą kaip lazda; įkirto vaikeliui į krūtinę, 
po pažastimi - tiesiai į širdelę ir per žaizdą išgėrė jo kraują. 
Gražus, šviesus vaikelis mirtinai nublykšta, sudejuoja, šau- 
kia ir rėkia; jo kūnelis miršta, jo siela išskrenda; o gyvatė, 
tysojusi greta, užmigo šalia vaikelio. 


2465-2470 


Mergelė, stovėjusi toli nuo sodo, išgirdo riksmus ir nu- 
skubėjo ten. Kaip galėdama greičiau paliko karius, bet 


veltui. Ji atbėgo per vėlai; kuo greičiausiai sugrįžo, bet 


lemtis jau buvo išsipildžiusi. 


2471-2488 


Atbėgusi ten, tiesiai į sodą, ji išvydo miegančią gyvatę, 
kuri pražudė vaikelį; gyvatė tysojo greta jo. Mergelė 
išsigando milžiniškos gyvatės, spruko atgal, garsiai kūk- 
čiodama dėl vaikelio, pabaisos numarinto: „Ak, mielas, 
dailus kūdiki, kodėl man šovė į galvą šiandien nuo jūsų 
pasitraukti! Jūs - nebegyvas, mielasis; aš nebegalėsiu likti 
šiame krašte. Ak, aš vargšė bedalė ir nusikaltėlė! Turėsiu 
mirti, tai jau tikrai, ilgai nebegyvensiu“ Nelaimingoji 
šaukė taip garsiai, kad buvusieji prie upės ją išgirdo. 


2489-2546 


Kapanėjas įsiklausė į šauksmus ir suriko: „Vargas man! 
Girdžiu mergelės riksmus; turiu sužinoti, koks vyras 
į ją pasikėsino; be abejonės, jis už tai atsakys gyvybe“ 
Nuskubėjo greitai ton pusėn, rankoje laikydamas didelę 
ietį. Rado mergelę išsidraikiusiais plaukais, tarsi kokią 
beprotę. Jis paklausė: „Mieloji bičiule, kuris tai padarė? 
Nieko neslėpk. Žinok, aš už tave atkeršysiu, nusmeigsiu tą 
šia ietimi ir priversiu peržengti slenkstį, kurį peržengia visi 


mirusieji. Zinok, kad jau šiandien jis užims pragare jam 

kreipėsi šiais žodžiais: „Senjore, ar beverta jums atsakyti? 
Jūs man nepadėsite. - „Pasakyk man, gražuole, neslėpk, 
ir aš už tave atkeršysiu, jeigu tik galėsiu“ Jaunoji mergelė 
tada ištarė: „Senjore, aš praradau man patikėtą vaikelį: — 
„Gražuole, kaip jūs jį praradote?“ — „Senjore, gyvatė jį 
pražudė. —- „Gyvatė?“ — „Taip, senjore, tikėkit manimi, 
ašjums parodysiu: didesnė už dramblį, ji drykso ten, šalia 
vaikelio: Kapanėjas pasuko į tą pusę, nešinas ietimi dešine 
ranka; puolė niršiai ir sviedė ją į gyvatę. Ietis pašoko iki 
dangaus: tokiu ginklu tos gyvatės nepražudysi. Atšuoliavo 
Tidėjas, sviedė savo ginklą, trenkė tiesiai į pabaisą; bet 
gyvatė nepasitraukė iš kelio, nes jo akstis atšoko. Taip pat 
Polineikas metė savo ietį; geležis atšoko nesužeidusi. Visi 
riteriai puolė geležimi ir plienu, bet niekaip nesužeidė jos 
kūno. Kapanėjas smarkiausiai atakavo; gyvatė jam kirto, 
ne kariui pataikė, bet jo žirgui: perrėžė kaklą mikliau, 
nei skustuvas perkerta plauką. Arklį puolanti pabaisa 
susidūrė su kilniu kariu; tas riteris, narsus ir kilmingas, 


jos nepabūgo; gyvatė išsviedė jį iš balno. 

2547-2578 

Kapanėjas užvirė pykčiu; išsirovęs ąžuoliuką, jį sviedė ir 
trenkė gyvatei į nugarą; buvo nusmailinęs storąjį galą. 


Ją perskrodė per pusę, ąžuoliukas per dvi pėdas įsmigo į 


žemę. Gyvatė pajuto, kad yra prismeigta mieto, įstrigusio 

į kūną; aplink jį apsivyniojo. Graikai tarsi pasiutę ją iš visų 
pusių apsupo; kapojo tol, kol nugalabijo. Visi kariai liko 
baisiai patenkinti, užmušę gyvatę; grįžo į stovyklavietę ir 
pradėjo linksmintis; atsižvelgdami į savo padėtį, susigal- 
vojo visokių žaidimų, taip pat - ir palestrą. Bet toji, kuriai 
patikėtas vaikelis mirė, nedalyvavo šventėje. Nubėgo 
tiesiai po medžiu, rado vaikelį, šaltą tarsi marmuras. Jau 
nemažai laiko, kai jis buvo miręs: „Dieve mano, - aima- 
navo ji, - kokia nelaimė, kad kūdikis šitaip pražuvo!“ 
Pakėlė, prispaudė prie krūtinės, išbučiavo daugybę kartų; 
viskas veltui; jis jau atšalęs. Rankomis apčiupinėjo kūnelį; 
nepajutusi nei širdies plakimo, nei kvėpavimo, du kartus 
apalpusi krito ant vaikelio. Atgavusi sąmonę, karčiai sau 


priekaištavo: 


2579-2594 


„Ak, - dejavo ji, - kam aš gimiau? Kokia gėda manęs 
laukia! Kam gyva pabėgau iš Lemno, jeigu turiu čia 
mirti kaip nelaimingoji? Juk suprantu, kad privalau 
mirti; niekas negali manęs apginti. Aš pakliuvau į didelę 
bėdą, nes karaliaus sūnų pragaišinau; mirsiu žiauria 
mirtimi, kokios dar niekas nežinojo. Ir jeigu aš mirsiu, 
tai bus teisinga, nes pražudžiau mažąjį ponaitį; dėl mano 
kaltės jis neteko gyvybės; palikau jį vieną be priežiūros. 
Kai karalius išgirs apie šią netektį, būtų keista, jeigu iš 


sielvarto neįtūžtų“ 

2595-2614 


Ji pasitraukė tolyn, paliko vaikelį ir greitai išėjo iš sodo. 
Bėga tarsi pamišusi link upės, kur buvo palikusi kariuo- 
menę; paskendusi ašarose, neslėpdama aštraus skausmo, 
eina tiesiai prie Tidėjo. Jis jos klausia: „Kas jums, mano 
bičiule?“ — „Senjore, mano dalia nelemta. Senjore, — 
kalba ji, - jūs be reikalo džiūgaujate: gyvatė tikrai įkirto 
vaikeliui, mažajam ponaičiui, valdovo sūnui; aš jį radau 
nebegyvą, savo didžiam sielvartui. Aš nedrįstu, bijau 
pasirodyti savo šeimininkui ir jam apie tai pranešti; jis 
mane užmuš, esu tuo tikra, kad vaikelį vieną palikau. Ir 
karalienė labai žiauri: kai išvys karstelyje sūnų, kurį mylėjo 
labiau už viską, ji mane užmuš, žinau tikrai: 


2615-2638 


Mergelė nutilo, o ją išklausęs Tidėjas nuėjo pas karalių 
Adrastą ir tarė jam: „Valdove, išklausykite mane. Mes 
įstūmėme tą mergelę į didelę bėdą, dėl mūsų kaltės 
pražuvo vaikelis. Ji nė už ką nebegrįš atgal, nes vaikas 
mirė tokiomis aplinkybėmis; dėl Dievo, Likurgo ka- 
ralius ją nubaus mirtimi, niekaip ji neišmels atleidimo. 
Valdove, - tęsė jis, - paklausykite manęs: čia tavo kaltė 
ir tavo karių dėl tos didžios jai tekusios nelaimės; todėl 
bus teisinga, jeigu tu pats ir tavo baronai pagelbėsite jai. 


Paimk mergelę, nuvesk ją pas tą karalių; mes visi eisime 

kartu su tavimi. Man atrodo, aš taip manau, jis, kad ir 
koks galingas ir žiaurus būtų, jeigu tik tu paprašysi, iš 
draugiškumo ar būtinybės galiausiai sutiks jai dovano- 
ti; taip pat ir karalienė, kad ir kokia rūsti, neatsisakys 


išklausyti tavo prašymo. 


2639-2668 


Adrastas pritarė jo pasiūlymui; sukvietęs karius, leidosi 
į kelią, ir visa kariuomenė pajudėjo iš stovyklos; jūs 
turėjote išgirsti neįprastą triukšmą! Jie pasuko tiesiai į 
miestą, kur valdė karalius Likurgas. Už miesto sienų visa 
armija įsitaisė lygumoje per vieną strėlės šūvį. Adrastas 
ten paliko savo vyrus ir liūdnas patraukė į miestą; drauge 
su juo - kunigaikščiai ir didikai, net keturiasdešimt, nė 
vieno daugiau. Karalius Likurgas, sėdęs ant žirgo, lydimas 
kai kurių artimų žmonių, nujojo pasitikti Adrasto; jie 
abu susitiko prie vartų. Greitai pasileido jo link, kupinas 
džiaugsmo: „Sire, - sušuko jis, - būkite pasveikintas, 
kad mane aplankėte. Nėra nė kalbos, kad žygiuotumėte 
toliau: apsistosite čia pat, mūsų mieste. Praneškite žy- 
miausiems savo vasalams, kunigaikščiams, kapitonams, 
kad visi, kurie tik sutilpsite, rasite nakvynę mieste. Tegul 
likusieji įsikuria anapus sienų ir pasistato palapines; 
tegul susiranda maisto, kurio čia tikrai nepritrūks, be 


jokios abejonės. 


16 


2669-2678 


Adrastas karštai padėkojo karaliui ir pareiškė esąs pasirengęs 
jam tarnauti. „Valdove, - atsakė jis, — jūs man pačiam ir 
mano kariuomenei ką tik pasiūlėte gražią dovaną - visą savo 
miestą. Bet aš prašau ir meldžiu: jeigu aš jums rūpiu, jeigu jūs 
mane mylite, duokite man tokią dovaną, kokios paprašysiu: 


2679-2700 


Likurgas nuleido žemyn akis ir pasakė: „Aš nenoriu tuščiai 
samprotauti; kad ir koks brangus tas daiktas, kurio papra- 
šysite, jeigu tik įmanoma gauti, aš jums jį surasiu; vis dėlto 
mano sūnus, žmona ir aš pats esame neliečiami. Jie nuėjo 
į rūmus; tuo metu atbėgo tarnas ir pranešė karaliui apie 
netektį: jis rado sūnų nebegyvą, gyvatės įgeltą sode, kur vai- 
kas gulėjo. Kai karalius suvokė, kad tai tiesa, išėjo iš veido, 
baisiai išblyško; išgirsta žinia jį pritrenkė, nedaug trūko, kad 
parkristų ant žemės apalpęs. „Ak, Dieve mano, - sušuko 
jis, - didis mano pyktis! Aš daugiau nebesidžiaugsiu nei 
dabar, nei ateityje, kol savo rankomis neužmušiu gyvatės, 


numarinusios mano sūnų, tarsi pavasario žiedą. 


2701-2714 


Karalienė atsikėlė: tą popietę ji ilsėjosi. Apsirengusi 
dailiai prigulusiu drabužiu, paskubomis paliko savo 

kambarį; dėl menėje kilusios sumaišties visa nubalo, 
blykšte išblyško. Išgirdusi nelemtą žinią, apalpusi krito 
ant grindų; toks didelis jos skausmas, baisus nusimini- 
mas. Parkrito aukštielninka, o kai atsipeikėjo, pradėjo 
grąžyti rankas ir lieti ašaras; baisus sielvartas ją apėmė 
ir prislėgė. Tie, kurie atbėgo išgirdę triukšmą, sužinojo 
naujieną ir pradėjo verkti. 


2715-2724 


Karalius Likurgas atgavo protą; visi jo baronai buvo čia: 
jis leidosi jų guodžiamas. Įsakė atnešti sūnų, nelaimei, ne- 
begyvą. Šimtas dvariškių ten nuskubėjo, visi - pėsčiomis; 
pamatę baisią gyvatę ir užuodę jos smarvę, taip pabūgo, 
kad net atsitraukė ir vos įstengė prieiti prie vaikelio. 


2715-2741 


Jie parnešė karaliui sūnų, be galo sielvartaudami. Karalių, 
pamačiusį savo mirusį sūnų, pervėrė baisi neviltis; karalie- 
nė liejo graudžias ašaras dėl nebegyvo vaikelio. Apglėbę 
jo kūnelį, jie šaukė ir raudojo, kol baronai juos atitraukė 
atgal. Šitaip visiems garsiai kalbant ir aimanuojant, vaikas 
buvo pašarvotas menėje ir suvyniotas į žalio šilko atraižą, 
atvežtą iš Tesalijos. Jie paliepė atnešti marmurinį karstelį, 


į kurį paguldė kūnelį ir palaidojo. Virš karalaičio kapo 


pastatė nuostabų antkapį: aš manau, nėra nieko gražesnio, 


nors ant jo nepamatysi nei aukso, nei sidabro. 


2743-2760 


Paslaugusis Graikijos karalius nenorėjo taip visko palikti; 
jis sumanė gerą darbą — sutaikyti mergelę su karaliumi. 
Greitai pasišaukė vieną artimą savo giminaitį ir paprašė 
surasti mergelę; tas negaišuodamas nuėjo ir ją atvedė. 
Žmonių pilnoje menėje ji kreipėsi į karalių: prašo malo- 
nės, puola jam po kojų, maldauja. Adrastas ir jo baronai 
pasiūlė už ją laiduoti karaliui. Ką jums dar pasakyti? Jie 
taip stengėsi, tiek prašė ir kalbėjo, kad valdovas mergelei 
visiškai atleido, užgniaužė savo pyktį ir rūstybę. Mano 
žiniomis, graikai pas jį viešėjo tris dienas. 


2761-2838 


Visi kariai — raiteliai ir pėstininkai - labai apsidžiaugė, 
kai pas graikų karalių atėjo pasiuntinys ir nepaprastai 
susijaudinęs perdavė tokį pranešimą: „Adrastai, kilnus 
ir išmintingas valdove, ko jūs laukiate, ko gaišuojate? 
Tėbų gyventojai paliko savo miestą, jų yra keturiasde- 
šimt tūkstančių ginkluotų karių. Jie įniršę joja šiton 
pusėn, norėdami tau užkirsti kelią“ Karalius, išgirdęs jo 
žodžius, liko patenkintas ir apsidžiaugė; gerai supranta: 

jeigu ši žinia tikra, tėbiečių laukia žūtis. Perdavė naujieną 
kunigaikščiams: reikėjo tik pamatyti, kaip sujudo visa 
kariuomenė! Trimitai garsiai suskambėjo, per visą platų 
slėnį aidas nuėjo; pirmosios karių gretos per mylios 
atstumą išsirikiavo fronto linija. Aukštos kalvos ir statūs 
kalnai, platūs slėniai ir lygumos; tą dieną kariuomenė 
nužygiavo didelį etapą, kol vakaras atėjo ir saulė nusi- 
leido. Jie sustojo prie kalnelio, ten praleido naktį, vėl 
leidosi į žygį ir raitomis perkirto kalnus - labai aukštus ir 
pavojingus. Priekyje Tidėjas visus vedė, nešdamas didelę 
baltą vėliavą. Šitaip žygiuodami, jie prijojo perėją, kurią 
kadaise vienas milžinas buvo praskynęs; Polineikas, ją 
pastebėjęs, paspaudė savo žirgą ir metėsi pirmyn. Perėja 
jiems pasirodė labai atšiauri, bet negalėjo jos išvengti. 
Aukščiau iš visų pusių ją supo kalnai, jie žengė tarsi 
kokiu koridoriumi; ten stūksojo bokštas - aukštas ir 
didelis, kadaise priklausęs fėjai Morganai; niekas nėra 
regėjęs labiau iškilusio statinio, išskyrus Babelio bokštą. 
Virš vartų akmuo gulėjo, nepanašus į jokį akmenį, ke- 
turiolikmetis paauglys ant jo atsilaikytų prieš tūkstantį 
milžinų; po akmeniu plytėjo grindinys, visas iškaltas 
grynu sidabru. Emaliai ir šviesūs berilai puošė trisdešimtį 
stulpų iš abiejų pusių; pagrindinėje fasado sienoje žėrėjo 
keturi deimantai; viršum vartų - devynios gryno aukso 
žvaigždės pavaizduotos, o mozaikoje - įvairiausios gėlės 
išpieštos. Arkose girdėjosi paukštelių čiulbesys. Sienos 
aukštos, galingos ir neprieinamos; joms nebaisūs nei plie- 
no smūgiai, nei karo mašinos, nei taranai, nei ginklai; gilūs 

grioviai, kuriuos vos ne vos apjuosia tvirtų statinių tvoros 
ir storos sienos; per visą mylią aukštos sienos ir platūs 
grioviai supa visą plotą. Pats bokštas stovi vidury plataus 
ir gilaus ežero, kurio dugno dar niekas neišmatavo, - tai 
apsaugo nuo netikėto užpuolimo. Šitaip įtvirtinto bokšto 
niekada nepaimsi jėga; kaip tik čia armija turėjo praeiti, 


nebent pasuktų atgal. 


2839-2888 


Velnias saugojo perėją: dar nėra buvę šėtoniškesnio sutvė- 
rimo; velnias, vardu Astarotas, buvo Pragaro valdytojas. 
Jis čia įsitaisė, norėdamas siaubti apylinkę; sužinojo mįslę, 
kurią Sfingė anksčiau buvo sugalvojusi, ir šiais burtais 
žudė visus žmones. Velnias prisiėmė senės išvaizdą ir 
atrodė visas pažaliavęs tarsi gebenės lapas; veidas bjaurus 
ir kreivas, nosis - alkūnės ilgumo, dantys - ilgos ir lenktos 
iltys, kyšojusios iki pat smakro. Viena iš burnos išlindusi 
iltis rietėsi net už kaklo; akys raudonos kaip leopardo: 
amžiais nėra buvę baisesnių; antakiai virš akių būtų galėję 
uždengti vartus. Bet štai vienas dar keistesnis stebuklas: 
senė gali visa apsikloti savo ausimis, nes jos didelės ir 
plačios, gauruotos ir beformės. Rankos ilgos lyg stiebas, 
burna pajuodusi kaip ir nosis; plaštakos didelės, pirštai 
ilgi, nagai primena liūto letenas: tas, kuriam tokia letena 
plekštels, duonos daugiau nebevalgys. Senė vilkėjo rudu 
drabužiu, kurį buvo pasiuvusios pasninkaujančios fėjos; 

kol ji šitą suknią dėvės, joks žmogus jai nieko blogo ne- 
padarys. Ji avėjo kurpių porą: šitie sandalai - ne iš plonos 
Kordobos, bet iš storos kupranugario odos, pasiūti su vi- 
sais šeriais; kurpes prilaikė virvės, keturis kartus apsuktos 
aplink kojas; pagaliau balto lokio kailis glaudžiai juosė jos 
strėnas. Senė neatrodė svetinga, bet, priešingai, labai pikta 
ir vaidinga; ji ant pilvo tysojo viduryje menės, kai išgirdo 


linksmai žygiuojančių karių triukšmą ir darnius žingsnius. 


2889-2900 


Senė, juos išgirdusi, labai vikriai pašoko ant kojų; apsidairė, 
pamatė karius ir užsidegė įniršiu ir pykčiu. Pačiupo šalia 
gulėjusį kalaviją, abiem rankomis užsikabino ant kaklo: 
net pakinkyti aštuoni jaučiai neįstengtų jos pajudinti iš 
vietos; kalavijas plieninis, gerai išgaląstas, kokio dar niekad 


nėra buvę; jo smūgiai mirtini, kas gavo, tas nebepakilo. 


2901-2924 


Graikai žygiavo garsiai triukšmaudami, o Tidėjas juos 
vedė. Jie ketino, jeigu tai įmanoma, įveikti perėją, bet 
senė pastojo kelią. Jai pasirodžius prie vartų, karaliaus 
vyrai išsigando; pirmieji, patys drąsiausi, ją pamatę bai- 
siai sutriko. Atšiauraus veido senė atsisėdo ant stambaus 
pilko marmuro luito. Ji pažvelgė į baronus ir pratrūko 

grasinimais: „Bėkite, — suriko ji, — iš čia! Atgal, atgal, 
baronai! Be kovos čia nepraeisite, traukitės, laikykitės 
atokiai, saugokitės mano smūgių! Žiūrėkite, šie platūs 
slėniai pilni mano nužudytų žmonių ir arklių lavonų: aš 
pamečiau jų skaičių, dvidešimt vežimų jų nepavežtų. Tas, 
kuris čia norės praeiti, turės mirti arba įspėti mano mįslę; 


turės atspėti arba mirti, turės arba laukti, arba pasirinkti: 


2925-2934 


Kariai sustojo, jie jautėsi siaubo apimti; išvydo lavonų 
nusėtus slėnius, ten jų buvo daugiau kaip šimtas vežimų. 
Tidėjas prabilo pirmasis: „Sene, aš esu riteris, ir man geriau 
kautis ginklais, negu minti mįsles: - „Dėkui Dievui, - at- 
siliepė senė, — tai geras daiktas: šitaip aš nieko neprarasiu“ 


2935-2948 


Tidėjas smarkiai įsižeidė, kad senė jam kelią pastojo; jis 
pašaukė Polineiką, ir šis atšuoliavo: „Senjore bendražygi, 
jeigu nors kiek nusimanote apie burtus, atspėkite mįslę; 
man yra tekę atsidurti daugelyje sunkių perėjų, bet dar 
niekada nesijaučiau toks sutrikęs; velnias, kurį čia ma- 
tote, mus užkerėjo: Polineikas atsakė: „Aš nieko apie 
tai nežinau, niekada man nerūpėjo burtai; esu išmokęs 
kitokio amato, niekada neprasidėjau su tokiais reikalais: 


2949-2966 


„Sene, - tarė jaunasis Tidėjas, - ką aš gausiu, jeigu įminsiu 
mįslę?“ — „Jeigu įminsi, tu mane nužudysi, o tada praei- 
si. — „Tuomet sakyk savo mįslę, aš klausau, jeigu galėsiu, 
atspėsiu: Senė pasakė: „Taigi klausykite ir man atsakykite, 
jeigu žinote, o jei ne, aš jus visus paversiu pamišėliais: kas 
iš pradžių vaikšto keturiomis kojomis, paskui — dviem 
ir pagaliau — trimis; atspėk arba greitai mirsi“ — „Sene, 
kad tu pati niekingai pražūtumei! Aš lengvai įminsiu šitą 
mįslę: senas žmogus vaikšto su lazda; būdamas mažas, 
ropoja keturiomis, o penkiolikos metų sulaukęs, vaikšto 


abiem kojomis, nes jis jau didelis: 

2967-2974 

Senė išgirdo ir griuvo be sąmonės ant marmuro, kur ir 
susikūlė; du ąžuolai parvirtę nebūtų tiek triukšmo sukėlę. 
Kariai galės praciti saugiai ir nebespėliodami, nebespėlio- 
dami ir saugiai, nieko nebelaukdami ir nebesiderėdami. 
2975-3006 

Pro vartus įžengę graikai senę sukapojo į gabalėlius; visi 


laimingai perėjo ir rado kelią. Paskui pateko į slėnį ir juo 
žygiavo ištisą dieną. Slėnio gale jie įsikūrė pilies papėdėje; 

pilis su vienišu aukštu bokštu stovėjo ant kalno; Eteoklis 
buvo ją įtvirtinęs, nes norėjo joje viešpatauti. Pilyje laikė 
tūkstantį riterių, kuriuos karalius labai vertino; riteriams 
vadovavo Meleagas - artimas Eteoklio giminaitis; anapus 
pilies užtvaro — miestelis su gyventojais. Pilis visai nauja, 
neseniai pastatyta, su langais į šlaitų pusę. Čia Polineikas 
nedelsdamas atjojo kartu su karaliumi Adrastu, Hipome- 
dontu ir Tidėju. Pilėnai juos pamatė iš tolo, bet nepanoro 
sutikti: pakėlė aukštyn grandinių prilaikomus tiltus. Pilies 
įgula buvo tvirtai pasiryžusi gintis, kad ir kas pultų; ji 
įsitaisė pilies kuoruose. Polineikas jiems sušuko juokda- 
masis: „Nagi, - riktelėjo jis, - prieikite arčiau! Pasakykite, 


kam priklauso ši pilis, kas jos senjoras ir kuo jis vardu“ 


3007-3018 


Pirmasis prabilo Meleagas, Eteoklio pusbrolis: „Pone, - tarė 
jis, - kaip pageidaujate! Aš jums ramiai, be pykčio atsakysiu, 
kas mūsų senjoras ir kas mes patys: mano senjoras Eteoklis, 
ši valda vadinasi Valfloris, o pilies vardas - Monfloras; aš 
pats vardu Meleagas, artimas karaliaus giminaitis. Esu pilies 
tvarkytojas: sakau jums tiesą, nemeluoju. 


3019-3032 


Dabar atsakykite man nieko neslėpdami, kas esate ir kur 


keliaujate; jūs atsivedėte didelę kariuomenę, kuri šauniai 


perėjo kalnus. Aš matau daug puikių riterių, jaunuolių, 
brangių žirgų, auksu apkaltų ir pieštomis gėlėmis išmar- 
gintų skydų, vėliavų įvairiaspalvių, žalių šalmų, žėrinčių 
šarvų, naujų išgaląstų geležinių iečių. Bet laikau didele 
beprotyste jūsų pasirodymą Valflorio slėnyje: jei bandysite 


užimti miestus, be nuostolių neišsisuksite: 


3033-3058 


„Nagi, - atsiliepė Polineikas, - jeigu tu vadiniesi Mele- 
agas, tai privalėsi užleisti šį būstą, kai aš tau atskleisiu 
savo vardą. Juk tu esi mano tikras pusbrolis, mano tetos 
sūnus; mano tėvas buvo vardu Oidipas, Eteoklis — tai 
mano brolis, o aš esu Polineikas: po jo - šiandien - mano 
eilė karaliauti. Pagal susitarimą jis valdė vienerius metus, 
dabar privalo eiti naujų žemių užkariauti; aš ateinu valdyti 
karalystės visus man paskirtus metus; todėl tu privalai 
man perduoti Monflorą. Jeigu taikiai jį užleisi, be kovos, 
paskirsiu tau šias žemes; kitose vietose tu nedaug ką 
turi: aš tave padarysiu Monfloro senjoru. Jeigu atsisakysi 
užleisti pilį gera valia, o aš įstengsiu ją užimti jėga, tai 
prisiekiu visais dievais, kuriais tikime, ir religija, kurią 
išpažįstame, jokia giminystė, draugystė arba brolybė man 
nesutrukdys tave pakarti ant vartų suktomis virvėmis su 


slankiojančia kilpa: 

3059-3074 


„Senjore, - tarė Meleagas, - jeigu taip atsitiks, mes jums 
pasiduosime. Bet jūs nieko negausite, kol patys neapsvars- 
tėme: aš verčiau netekčiau gyvybės, negu išduočiau; todėl 
einu pasikalbėti su baronais. Senjore, - tęsė jis, - palaukite 
manęs, aš vienas nieko negaliu nuspręsti. Einu pasitarti su 
Eteoklio baronais, paklausti, išgirsti ir sužinoti, ar jie nori 


jums perduoti Monflorą, o jus - pripažinti savo senjoru“ 


3075-3088 


Meleagas, grįžęs į vidų, kreipėsi į baronus: „Senjorai, - 
paklausė jis, - ką darysime? Tas riteris yra teisėtas pa- 
veldėtojas, mes tai gerai žinome. Jo ir Eteoklio vienodos 
teisės į karalystę. Pagal susitarimą Eteoklis valdė vienerius 
metus, dabar jam reikia kitų žemių pasiieškoti; anas atėjo 
karaliauti jam paskirtus metus ir prašo jus perduoti jam 
šią tvirtovę gera valia, be pykčio ir prievartos. Jis — tei- 
sėtas tvirtovės paveldėtojas; atiduokime ją, nematau 


kitos išeities: 
3089-3096 
Ožjė iš Valplenjė, atsistojęs pirmoje eilėje, atkirto: „Me- 


leagai, tavo elgesys - tarsi kaimiečio, tu abejoji savo drąsa. 

Nori gėdingai sulaužyti žodį ir neteisingai išduoti savo 
senjorą, paklusdamas riteriui, kuris nėra teisėtas mūsų 


valdovas“ 


3097-3120 


Meleagas jam atsakė: „Bičiuli, — tarė jis, - daugiau nė 
žodžio. Esu pasiruošęs įrodyti ginklu ir ant žirgo vienas 
priešais vieną, kad jūs švaistotės melagingais kaltinimais 
ir kad tas jaunesnis brolis yra teisėtas mūsų valdovas. Jis 
taikiai atėjo į šį kraštą, niekas neturi paskelbti jam karo. 
Pirmieji Tėbų bajorai prisiekė jam ištikimybę, ir aš pats 
dalyvavau derybose; jūs vienas iš pirmųjų prisiekėte, 
kaip ir visi kiti riteriai, o dabar, kaip matau, laužote žodį 
tarsi išdavikas. Jeigu išdrįsite gintis, imkite savo ginklus, 
ir aš kausiuos už save, už savo senjorą ir už žodį, kurį 
jam daviau; jeigu aš jus, kuris ketinate iš jo atimti šią 
karalystę, įveiksiu, turėsime jam atiduoti Monflorą ir jį 


pripažinti viešpačiu. 


3121-3126 


Susirinkusieji tyli, niūrūs ir susirūpinę, nei prieštarauja, 
nei pritaria, nei gina karalystę, bet ir jos negrąžina; nė pats 
Ožjė nepuola Meleago, nenorėdamas pasirodyti plynoje 
vietoje, jis verčiau lieka bokšte. 

3127-3144 


Vienas riteris iš Benevento pasakė labai protingus 
žodžius: „Ponai, — tarė jis, - paklausykite manęs. Mes 
visi buvome karaliaus vasalai, jam davėme priesaiką, tai 
padarėme garbingai; nebegalime atsimesti nuo žodžio 
ir atiduoti kraštą kitam. Tegu Polineikas taikiai keliauja 
pas brolį, tesikalba su juo, taip pat - su motina; jeigu 
brolis jam perleis karalystę sutartiems metams, atiduosime 
Monflorą be mūšio. Tai padarysime su džiaugsmu, mūsų 
jėgos gana silpnos; bet anksčiau laiko jam nepasiduokime, 
nes tai bus palaikyta bailumu“ Visi, bokšte susirinkę, 


sušuko: „Tai pats geriausias patarimas!“ 


3145-3158 


Baronai priėjo prie langų ir juos atidarė; pro bokšto 
angas iškišo galvas laukan. Meleagas kreipėsi į Polineiką: 
„Senjore, — tarė jis, - paklausykite manęs. Šie baronai — 
karaliaus vasalai; jie nenori paversti Monfloro savo negar- 
bės ženklu ir nepriima mano patarimo jus įsileisti. Jeigu 


pageidaujate, aš pasiliksiu, o jeigu to nenorite - eisiu sau“ 


3159-3178 


Achiloras tarė: „Ponas riteri, prisiekiu Dievo vardu, ki- 
taip nė būti negali. Jūsų čia nė kojos nebus ir jėga vidun 

nepateksite. Tvirtovėje gyvena daug riterių, kilnių ba- 
ronų iš Sirijos, ir mes turime užtektinai maisto atsargų, 
nebijome, kad jų pritrūks; net jeigu keturiolika mėnesių 
mus apgultumėte, mes visada pietautume tuo pačiu 
metu. Čia netrūksta lengvo raudonojo vyno, taigi jūs 
mums niekuo nepakenksite. Eikite tolyn iš čia! Mes 
nebijome jūsų grasinimų; leiskite savo vyresniajam 
broliui valdyti visą karalystę. Grįžkite atgal į Graikiją 
ir pulkite venecijiečius, kurie niokoja jūsų šalį; mes 


atmetame jūsų reikalavimus“ 


3179-3198 


Polineikas stovėjo po medžiu, nusėdęs nuo arklio ant 
marmurinės plokštės; šalia jo — karalius Adrastas, 
Hipomedontas ir Tidėjas. „Senjorai, — tarė jis, - paž- 
velkite į šį bokštą! Jam nebaisios nei karo mašinos, 
nei joks šturmas, jo nepasieks nei strėlės, nei ietys; bet 
kuri karo mašina čia neverta nė skatiko; šiam bokštui 
nepakenks nei akmenų svaidyklės, nei katapultos. 
Monfloro tvirtovėje — daugybė riterių, kurie nedaro 
garbės mano karalystei; pasakykite, ką man daryti ir 
kaip elgtis. Palikime tvirtovę, eikime iš čia, tegriebia 
Monflorą visi velniai!“ Tidėjas, išgirdęs jo žodžius, 
metė žvilgsnį į Adrastą; tada kreipėsi į Polineiką: „Ką 
mes veiksime, kitur patraukę? 

3199-3212 


Garbės žodis, - tęsė Tidėjas, - nebus paprasta leistis 
į kitus užkariavimus! Jūs pakalbėjote kaip didžiausias 
bailys, kaip kvailys ir lengvabūdis; ir nusipelnėte šių 
įžeidimų, nes temokate sakyti vienus niekus. Monflorą, 
kuris yra jūsų karalystės vartai, privalote apleisti tik tada, 
kai būsime nugriovę jo sienas ir užpylę visus griovius. Jeigu 
neužimsime šitos piliūkštės, kol Eteokliui dar nepranešta, 
susidursime su sunkumais, atsiimdami iš jo karalystę, nes 


jau būsime priversti įsivelti į karą: 


3213-3222 


Adrastas, galingas karalius, pasakė: „Tidėjau, tu nepa- 
prastai kilnus, esi vertesnis aukso karūnos negu karalius 
Nebukadnezaras. Todėl dabar Monfloro pilėnai težino: aš 
juos užpulsiu pačioje tvirtovėje, graikiška ugnimi miesto 
gatves padegsiu, nuversiu ir sugriausiu jų galingas sienas 


ir pažeminsiu jų baronų puikybę. 


3223-3276 


Taigi pasakoju toliau: Polineikas užšoko ant savo žirgo. 
Šauklys nubėgo kariams pranešti, kad visi turi skubiai 
čia apsistoti. Jūs būtumėte pamatę daugybę išdygusių 

laikinų pastogių, baronams pastatytų prabangių stovyklos 
būstų; palapinės nusėjo kalnus ir visas lygumas aplinkui. 
Kalidono kunigaikščio palapine rūpinosi intendantas 
Garsaduanas: jis — tikras grafo sūnus ir šios kariuomenės 
tiekėjas. Prie bokšto vartų jis pastatė karaliaus palapinę. 
Ji buvo šilkinė, margaspalvė, su išsiuvinėtais gyvūnais ir 
gėlėmis; čia buvo matyti įvairios dailiai išpieštos istorijos, 
išrašyti senovės įstatymai ir praeities legendos, bausmės 
ir teismai, nuosprendžiai ir blogi darbai; pavaizduoti 
kalnai ir slėniai, šokiai, karališki žaidimai, mergelės ir jų 
mylimieji, damos ir jų vyrai; plačios pievos ir upės, ir tūks- 
tantis gyvūnų rūšių, vanagai ir sakalai, ristūnai ir žirgai; 
vyrai, seni ir pražilę, nuplikę ir gauruoti; nutapyti kalnai 
ir miškai, pasalos ir pinklės, kurias jaunuoliai paspendžia 
savo mielosioms, grumtynės ir atakos, ir pilys, ir miestai, 
tvirtovės ir karo laukai. Ant palapinės taip pat nupieštos 
visos kitos pasaulio būtybės, tarsi gyvos. Viršūnėje patup- 
dytas auksinis erelis buvo toks įstabus, niekas nėra regėjęs 
tokio akinamo spindesio, į kurį kaimietis net nedrįsta 
pažiūrėti; nei karalius Dovydas, nei Saliamonas neturėjo 
panašaus erelio ant savo palapinės. Jis išpuoštas brangiau- 
siais akmenimis be skaičiaus: ir karbunkulais, ir emalėmis; 
šitiek liepsnojančių karbunkulų, šitiek žaižaruojančių 
hiacintų, kad vos tik saulės spindulys ar vėjas užkliudo 
erelį, iš jo snapo pasipila karšta ugnis. Aplinkui išsidėstė 
trisdešimt ir daugiau palapinių; jos priklauso grafams ir 
kunigaikščiams, tarnaujantiems karaliui iš draugiškumo, 


ir kiekvienas iš jo yra gavęs po dvarą. 

3277-3310 


Kartu su graikų baronų palyda karalius įsitaisė prie vartų. 
Baronai pakėlė ginklus ir su pėstininkais, kurie jau buvo 
pradėję puolimą, ėmė šturmuoti tvirtovę: paleido spiečių 
aštrių strėlių. Stipriai įrempę lankus, leido strėles, niekas 
nedrįso net pažiūrėti. Polineikas atakavo paskui juos su 
drąsiu ir atkakliu pulku; jį sudarė dvidešimt tūkstančių 
kilmingų jaunuolių - narsių, riteriškų ir nepaprastai 
ištikimų. Jie puolė narsiai, visi drauge pasiekė pylimų 
papėdę; kiekvienas kirto savo smaigu, bet nepajėgė pra- 
mušti spragos. Apgultieji gynėsi ryžtingai, ir štai mūšis 
pasidarė visuotinis ir įnirtingas. Tidėjas stovėjo ant kalvos 
su didžiausiu Kalidono riterių, žiaurių ir grėsmingų, 
pulku, kuris puolė be atvangos; trys šimtai arbaletininkų 
ir daugiau kaip keturi tūkstančiai lankininkų svaidė pa- 
prastas ir keturkampes strėles. Neseniai Tidėjo į riterius 
įšventinti ir apginkluoti riteriai priėjo prie pat pylimo, 
bet aštrūs jų durklai ir tvirti smūgiai nepakenkė pilko 
marmuro sienoms; pylimo papėdėje jie neužtruko, nes 


pilėnai mokėjo gintis, jie svaidė didelius akmenis. 


3311-3326 


Hipomedontas stovėjo slėnyje; jis buvo geriausias ka- 
riuomenės kovotojas; jį lydėjo penkiasdešimt riterių — 
drąsių, narsių ir gerų karių. Jie puolė priešą palei pačią 


pilį, trisdešimtyje vietų jai pakenkė, sutrupino septynis 
šimtus akmenų ir nuvertė atramas. Jeigu būtų galėję 
ilgiau užtrukti, būtų nugriovę sieną, bet apgultieji juos 
pastebėjo, užmušė vietoje ir nužudė. Garsiai šūkaudami 
liejo verdantį vandenį, taip sudegino trisdešimt baronų; 


Hipomedontas nutraukė ataką, ir jie grįžo atgal į stovyklą. 


3327-3336 


Tą naktį atsigulė ilsėtis iki ryto, tada vėl pakilo. Anksti 
pakirdęs, Tidėjas sušaukė meistrus, įsakė jiems sukon- 
struoti karo mašinas, paėmus iš miško tam reikalingos 
medienos. Liepė padaryti dvi katapultas, tvirtas, grėsmin- 
gas ir lengvai pervežamas; iki vakaro jos buvo parengtos 
mėtyti akmenis. 


3337-3380 


Šalia vartų stūksojo bokštas, labai dailus, bet ne itin 
tvirtas; ten nugabeno abi katapultas su aštriais akmeni- 
mis ir stambiais luitais; sienos skilo ir griuvo, o atramas 
visai suskaldė. Bokšto viduje buvo, man regis, riteriai ir 
dvidešimt lankininkų; jie visi mirė, žuvo sutraiškyti ant 
žemės. Apgultieji dėl to labai nusiminė, giminaičiai juos 
iš širdies apgailėjo; Monfloras pasinėrė į sielvartą; pilėnai 
nepaprastai gailavo, kad čia nėra jų senjoro. Juos smarkiai 


puolė kariai - priešai mirtini. Panaudoję graikišką ugnį, 
jie sudegino miestelėnų namus; nebeliko nei stogo, nei 
rūsio, nei menės akmeninės, nei bažnyčios. Ugnis pateko 
pro langus; kurie stovėjo langų nišose, paspruko. Pirmame 
aukšte pasidarė labai karšta: drąsiausi baronai drebėjo iš 
baimės; jie karčiai skundėsi savo senjoru, neatėjusiu jiems į 
pagalbą, jau prieš dvi dienas jis buvo perspėtas. Visuotinės 
sumaišties metu bokšte nuskardėjo kovos trimitas; kara- 
lius Adrastas pašaukė savo pulkus artyn, paliepė kopėčias 
atremti į sienas. Pilėnai nenori pasiduoti ir iš visų jėgų 
ginasi: kad sustabdytų puolantį priešą, numetė septynis 
šimtus ir dar daugiau aksčių su geležiniais antgaliais. 
Gaisras nuslopo. Atėjus vakarui, aplinkui stojus tirštoms 
sutemoms, karaliaus vyrai sutrimitavo trauktis: jiems ši 
diena buvo labai sėkminga; tąvakar kariuomenė grįžo į 
stovyklą smagiai nusiteikusi; raiteliai nusėdo nuo žirgų 


priešais viduryje pastatytą karaliaus palapinę. 


3381-3494 


Prie Graikijos karaliaus palapinės atėjo keturi grafai 
venecijiečiai; jie pasivadino valdovą į šalį: „Sire, — tarė 
jie, - bokštą jūs įstengsite paimti ne mūšio smarkumu, 
ne svaidydami strėles ir mėtydami akmenis; mes - dideli 
karo meno žinovai ir gerai išmanome, kaip užkariauti 
pilį; esame labai sumanūs ir protingi, todėl, jeigu va- 


dovausitės mūsų patarimais, rytoj užimsite MonfAorą 

su visais, kurie slepiasi bokšte“ Karalius jiems atsakė: 
„O kaip jūs tai padarysite? Aš jums sumokėsiu krūvą 
aukso ir sidabro, atiduosiu savo iždą, visą sidabrą ir visą 
auksą. Jeigu padėsite užkariauti pilį ir visi jos gyventojai 
sudės ginklus, prisieksiu jums savo draugystę ir apdova- 
nosiu tokiais lobiais, kiek tik žmogaus širdis gali trokšti 
ir kiek tik liežuvis gali apsakyti“ — „Valdove, - atsiliepė 
jie, - šiek tiek kantrybės ir mes jums pasakysime, ką daryti. 
Karaliui Polineikui paskirkite penkis šimtus riterių, nė 
vieno daugiau; mėnesienoje jie pasislėps ten, žemai, palei 
aną tamsią uolą. Į slėnį nusileidę baronai tenusėda nuo 
žirgų; po vešliais alyvmedžiais tesustato savo skydus, ir 
kiekvienas karys telaiko savo žirgą už pavadžio. Tejsmei- 
gia ietis su antgaliais į žemę: rytoj Dievas juos pripildys 
džiaugsmo. Tūkstantis šaunių, išmintingų ir protingų 
riterių tebus patikėti Tidėjui: jis juos nuves tiesiai į Tėbus. 
Už dviejų mylių nuo Monforo, Valkolore, tenusėda jie 
nuo žirgų; riteriai tepasislepia pavėsyje, po alyvmedžiais. 
Auštant rytui, visi vienu metu tegu šoka iš miško, išnyra 
iš slėnio; tvarkingai išsirikiavę pulkai tegu šuoliuoja nuo 
Tėbų pusės iš lygumų; tegu jie pasiima tūkstantį trimitų 
ir tepučia juos iš visų jėgų; tada Monfloro gyventojai 
pamanys, kad šitie kariai ateina jiems į pagalbą. Tegu jie 
lekia risčia link apgulėjų su išskleistomis karo vėliavo- 
mis; teskrieja tiesiai į jūsų pulkus, kviesdami į mūšį; kai 
pamatysite juos atjojančius, apsimeskite, kad traukiatės; 
greitai šokite ant žirgų su vasalų pulku ir skuoskite, tarsi 


pralaimėję, per laukus greita risčia. Čia palikite pasta- 


136 


tytas palapines. Tegu riteriai su savo skydais pasilieka 
užnugaryje, tesaugo ariergardą; tenepasiima su savimi 
nei daiktų, nei ryšulių; palikite čia žirgus grynakraujus, 
auksą, sidabrą ir brangius audeklus, palapines ir visus 
stovyklos būstus, sustatytus tarp nendrių; neimkite jokių 
gėrybių. Godulio pagauti pilėnai šoks laukan susirinkti 
grobio, kurį matys šitoje pievoje; varguoliai ir tarnai bėgs 
prie palapinių, o pilies riteriai su savo kariais — jiems iš 
paskos; jie persekios jus lygumose. Tegu Polineikas ne- 
padaro kvailystės: ant lauro medžio tepatupdo žvalgą; 
kai riteriai bus palikę pilį, teskuba jis šuoliais prie vartų 
ir pro priekinę angą tegu lenda kuo greičiausiai Monfloro 
vidun - į avanpostus ir tvirtovę. Jis ras tuščią pilį ir jos 
gyventojus privers brangiai sumokėti už godumą, kad 
paliko savo tvirtovę be gynybos. Mes nesame aiškiare- 
giai: tegu Polineikas pasiima pušies medžio trimitą ir, 
kai atsidurs Monfloro viduje, sugaudžia bokšte keturis 
kartus. Išgirdę rago garsą, iš karto sustabdysime karius 
ir pasirengsime atakuoti, ūmai užpulsime apgultuosius. 
Šie supras, kad yra apsupti, ir, pasijutę išduoti, imsis 
gynybos: nesileis sučiumpami. Tada jūs pamatysite, kaip 
didžiausia daugybė iečių nulinks, vėliavų išsiskleis, šarvų 
sutrūkinės ir suduš, pulkai kilnių riterių kris negyvi; ten 
jūs pamatysite krūvas iečių sulaužytų, šveitrių kardų 
numestų. Tuomet Tidėjas duos sutartinį ženklą visiems 
susiburti ir atšuoliuos per kalnus; apgultieji neatlaikys 
šito puolimo ir jiems teks pasitraukti; jie bėgs tiesiai į 


pilį, bet dar lauke turės susiremti“ 

3495-3514 


„Prisiekiu Dievu, — atsakė karalius Adrastas, — jūsų kal- 
ba - ne paprasto miestelėno; jūs — kilnūs kunigaikščiai 
žymios giminės, ir jūsų žodžiai kupini drąsos. Senjorai, - 
pasakė jis, - mes taip ir padarysime: pasinaudosime jūsų 
planu“ Polineikas pirmasis sėdo ant žirgo, kartu pasiėmė 
penkis šimtus riterių; jie pasislėpė atžalyne tarp šakų, 
po lapais. O Valkolore Tidėjas su tūkstančiu riterių iš 
viso po žydinčiais medžiais sustojo; alyvmedžiai jiems 
teikė šešėlį. Riteriai pasitraukė, jų galėjai priskaičiuoti 
šešis tūkstančius. Visoje armijoje kilo didelis sujudimas; 
tūnantieji slėpynėse netinginiauja: tariasi, ką turės daryti 


ir kaip elgtis. 


3515-3536 


Hipomedontas ėjo žvalgybą; niekas nemokėjo to geriau 
daryti nei jis. Jis buvo nepaprastai drąsus, narsus ir be- 
baimis karys; ketino atlikti žygdarbį, kuris greitai pavirto 
beprotišku veiksmu. Palei pylimą buvo atsiradęs plyšys, 
ten, kur puolėjai atkakliausiai atakavo; jo riteriai platino 
plyšį kaip tik tuo metu, kai apgultieji pasileido bėgti. Jis 
visiškai vienas įžengė į Monfloro vidų; bokšto sargybiniai 
pradėjo pūsti ragą; jis nusėdo nuo žirgo, nulipo ant žemės. 
Grafas įlindo į plyšį; jau beveik, man rodos, perėjo į kitą 


pusę, kai vienas netikęs pilies tarnas jam taip stipriai 


trenkė arbaletu, kad perkirto šarvus. Sarviniai marškiniai 


įtrūko, iš perdurto kūno kraujas ištryško. 


3537-3558 


Hipomedontas jaučia, kad yra sužeistas: kurie to dar 
nežino, tie labai nusimins; nuo žemės atsispyręs, jis vėl 
užsėdo ant žirgo. Slapstydamasis susirado saviškius, nu- 
šoko ant žalios žolės; kraujas plūsta iš po šarvų; jo kariai 
tai pastebėjo. Šimtas nualpo iš skausmo, o tūkstantis 
pravirko iš gailesčio. Kraujas bėga, nes buvo karšta; jie 
atrėžė jo tunikos šoną, paskui sutvarstė žaizdą, kad sustab- 
dytų srūvantį kraują. Kraujui nustojus tekėti, jis sušuko: 
„Ak, Dieve mano, aš jaučiuosi visai žvalus! Toji žaizda — 
vieni niekai!“ Pats pirmas užšoko ant savo ristūno; kad 
nuramintų vyrus, kuriuos aplinkui matė verkiančius, jis 


bandė joti, iš visų jėgų stengėsi išlikti budrus. 


3559-3612 


Žaizda vargino Hipomedontą ir vertė stipriai kentėti; 
jis norėjo paskirti sargybą ir iš visų pusių apsaugoti savo 
karius. Apjojo karių gretas, perlėkė kalnais ir slėniais, 
daugelyje vietų išstatė postus, sudarytus iš dviejų riterių, 
savo tėvynainių iš Alemandijos, išmintingų ir kovose pa- 
tyrusių grafų. Vienas riteris elgėsi nepaprastai apdairiai: jis 
buvo galingas senjoras, kilmingos giminės, Venecijos grafo 

sūnėnas, Graikijos karaliaus senešalas. Pats vienas nujojo į 
Monflorą ir žvilgtelėjo į bokšto vidų. Prie lango palei vieną 
atramą kairėje pusėje pamatė Achilorą: „Ei, - sušuko jis, — 
paklausyk manęs. Kilnusis karalius Eteoklis mane atsiuntė 
čia, aš esu šnipas; nežinau, kaip tau perduoti pranešimą, dėl 
kurio mane atsiuntė pas tave; tau viską pasakysiu, klausykis 
atidžiai. Achiloras atėjo ant pylimo nuošaliai nuo kitų, o 
tas atvykėlis jam gudriai pasakė: „Nagi, - tarė jis, - būkite 
ramūs; rytoj auštant pamatysite atvykstantį Eteoklį. Tūks- 
tantis pasirengusių kautis riterių, geriausių karalystėje, jį 
lydi į Monforą. Graikai, išvydę karalių, pasileis bėgti; juos 
persekiokite drąsiai, nes jie - bailiųjų padermės: Anas jam 
atsako: „Mes taip ir padarysime; vargas jiems, atvedusiems 
pas mus savo kariuomenę! Jeigu įstengsime mūšį laimėti 
ir viską kaip reikiant atlikti, karalius liks mums dėkingas 
ir visada mus gerbs: Achiloras pridūrė: „Pasitrauk iš čia, 
kad tavęs kas nors iš karių nepastebėtų; o aš grįšiu atgal 
į bokštą ir perduosiu bičiuliams, kad kilnusis teisėtas ka- 
ralius mums pagelbės, kaip ir turi būti“ Achiloras užlipo 
į bokštą, o riteris sugrįžo pas senjorą. Venecijos grafo 
sūnėnas susirado Graikijos karalių; nuošaliai pasivedęs, 


papasakojo, kaip mikliai atliko pavedimą. 


3613-3730 


Adrastas — teisėtas karalius, pilnas išminties ir orumo; 


jis sušaukė pasitarimą su savo artimaisiais ir smulkiai 


jiems apsakė nuostabų to riterio žygį; visi nusijuokė ir 
apsidžiaugė. Naktis baigėsi, diena išaušo; bokšte sargy- 
biniai papūtė ragą; ryto saulė patekėjo, pušyje lakštingala 
pragydo. Saulei dar aukščiau pakilus, Tidėjas paliko 
žaliuojantį mišką; jis išėjo iš miško apsivilkęs šarvinius 
marškinius, prisisegęs kardą, užsidėjęs šalmą, ant kaklo 
pasikabinęs skydą: nepanašus nei į pirklį, nei į kvailį. 
Laikė ištiestą ietį, papuoštą labai gražia kovos vėliava; ant 
kojų - gryno kaltinio aukso pentinai. Tokia apranga jam 
itin tiko. Jo žirgas eiklus, dailus ir grynakraujis: kalvas 
ir kalnus perlekia greičiau, negu kitas arklys - lygumą; 
norint, kad jis nušuoliuotų dvi ilgas mylias, nereikia nė 
raginti pentinais; dvi mylios nei jį nuvargins, nei nual- 
sins. Balne sėdintis raitelis labai mėgo kovos pradžią: 
šuoliais pasileido nuo šlaito, žirgo kanopos nuskardėjo 
visame slėnyje; sustojo lygumos vidury ir apžvelgė savo 
pulką. Pamatė visus, skubančius jo link, greitosiomis 
išnyrančius iš miško; jo širdis netvėrė džiaugsmu: šian- 
dien jam neteko ilgai jų laukti. Nusileido nuo aukštos 
kalvos: Montfloro gynėjai jį pastebėjo, pirštu vienas 
kitam parodė, nes manė, kad atjoja jų karalius. Įsmeigė 
savo ietis į Žemę; prie iečių pritvirtintos gražiausios 
vėliavos; vėjas jas plaiksto, jos pasiūtos iš brangiausio 
Frigijos šilko: aukštai iškeltos plakasi vėjyje. Penki šimtai 
trimitų vienu metu nuskardėjo; visa žemė krūptelėjo ir 
sudrebėjo. Tidėjas nusileido šlaitu, pasuko tiesiai link 
kariuomenės: graikų kariai sukruto, nepaprastai sujudo, 


o pėstininkai pasileido bėgti. Adrastas užsėdo ant žirgo 

kartu su baronais ir paliko savo palapines; jie nulėkė 
per lygumą, karalius vedė pulką. Monforo gyventojai 
išbėgo iš pilies, nė vienas žmogus nepasiliko mieste: 
pėstininkai ir tarnai nuskuodė tiesiai prie palapinių; visi 
riteriai su savo kariais paliko pilį: su įkarščiu nusivijo 
karalių. Polineikas atleido žirgo pavadžius ir pasileido 
per pievą; riteriai nuo jo neatsilieka, šuoliuoja iš paskos; 
riterių pulkas perkirto žydinčią pievą: iš miško pasirodę 
lygioje vietoje, jie nė kiek neprimena kaimiečių. Šuoliais 
nujojo tiesiai į Monflorą ir pateko į kiemą; jų apie šimtas; 
nesutiko jokio vartininko ir vieną riterį pastatė prie vartų. 
Vos tik atsidūrę viduje, pakėlė tiltą: taip pasijuto visiškai 
saugūs; iš visų pusių apsupo pylimą. Bokšte pušinis ragas 
pasigirdo, ir monforiečiai sukluso. Tada jie suprato, 
kad buvo apgauti, šiek tiek sulėtino vijimąsi. Graikijos 
karalius sustojo ir sušuko Venecijos grafams: „Kilnieji 
riteriai, sustokite, nes jie mus palaikys bailiais. Dabar, 
staigiai apsisukę, pamatysime, kas iš karių drąsiausias 
pasirodys ir kas sugebės smarkiau kirsti ir kapoti“ Tuo- 
met jie pradėjo mūšį, nusitaikė į Monforo gynėjus. Jūs 
būtumėte matę, kiek iečių nulinko ir kiek vėliavų suplyšo, 
kiek skydų braškėjo, šarvinių marškinių sutrūko, iečių 
sulūžo, skeveldrų skraidė; jūs būtumėte pastebėję dau- 
gybę galingų kardo smūgių ir krūvas nuo kūno atskirtų 
galvų. Jūs būtumėte regėję pulkus riterių, atskubėjusių 
daryti žygdarbių, bet mirštančių pievoje, kur vyko 
mūšis. Montloriečiai nepaprastai narsūs, sumaištyje 


gerai gynėsi: bent pusė jų, man rodos, buvo nužudyta 

arba paimta į nelaisvę. Tidėjas be perstojo kartojo karo 
šūkį, šuoliais skraidė per lygumą; taip smarkiai trenkė 
riteriui, kad perplėšė ir perkirto skydą, sudraskė ir su- 
ardė šarvinius marškinius, užmuštą nuvertė nuo žirgo: 
pagavo tą ristūną už pavadžio. Visuotinis mūšis galiausiai 
pasibaigė; Monfloro gynėjai suimti, išskyrus tuos, kurie 


buvo nužudyti. 


3731-3780 


Graikijos karalius paliko mūšio lauką, risčia patraukė 
tiesiai į Monflorą su nuogu kardu rankoje. Mūšis buvo 
laimėtas; Polineikas jį pasitiko prie stambaus akmens, 
gulėjusio netoliese. Paskui Graikijos karalių arjojo kilnūs 
Sidono riteriai, baronai iš Kalidono ir visi Venecijos 
grafai. Polineikas šypsodamasis kreipėsi į juos: „Kilnieji 
riteriai, prieikite arčiau!“ Hipomedontas ir Tidėjas 
pašaukė Kapanėją; nuošaliai visi trys susėdo ir tarėsi su 
karaliumi. Karalius sukvietė belaisvius: jų buvo penki 
šimtai baronų. Juos kvietė savo akivaizdon, paskui visus 
nuginklavo ir uždarė Monfloro bokšto požemiuose, bai- 
sioje duobėje, pilnoje šlykščių gyvių. Belaisviai atsidūrė 
bokšto požemiuose su tais gyviais - labai nemalonioje 
kaimynystėje! Išskyrus Polineiko pusbrolį Meleagą, kuris 
buvo pasiūlęs atkelti vartus; Graikijos karalius jo neįkali- 
no, bet paėmė į savo tarnybą ir padovanojo ginklų bei eki- 
puotę. Karalius paliepė baronams pagal jo pageidavimą 

išdalyti karo grobį: aprangą ir arklius atiduoti jo kariams. 
Tą naktį karalius nakvojo Monfore; jam patarnavo kaip 
tų vietų senjorui; kitą rytą, gana anksti, Adrastas leidosi 
į kelią. Monforą patikėjo šimtui narsių ir išmintingų, 
daug nusipelniusių riterių ir paliko jiems maisto: jokio 
pavojaus, kad jiems ko pritrūktų. Išardė palapines, papūtė 
ragą: karalius iškeliavo su visa kariuomene; per kalnus 
nuvedė graikų pulkus tiesiai į Tėbus. Ilgai joję, nė karto 


nesustoję, jie pagaliau pasiekė tikslą. 


3781-3812 


Valfloryje, netoli nuo miesto, graikai įsirengė stovyklą. 
Nepaprastai atrodė graikų kariuomenė su daugybe laiki- 
nų būstų ir palapinių. Tėbiečiai pakraupo, taip arti išvydę 
tą didžiulę armiją; jie nuskubėjo į namus ginkluotis, o 
karalius Eteoklis įsakė uždaryti vartus. Jis pats stojo vie- 
toje vartininko, nepasiėmęs nei vieno kario, nei riterio; 
suprato jaunuolių prigimtį ir žinojo, kad jie karštakošiai; 
baiminosi, kad nepradėtų žaidimo, kuris nesibaigs ge- 
ruoju. Baigėsi diena ir atėjo naktis. Karalius gerai išmanė 
karo meną: ant pylimų išstatė sargybinius: tūkstantį 
barbarų ir penkis šimtus turkų. Gaudžia būgnai, skamba 
fleitos, trimitai ir lumzdeliai, aukštai ant pylimų kuorų 
kelia didelį triukšmą. Karalius gausiai aprūpino bokštus 
ir pastatė patikimą sargybą, baimindamasis išdavikų: 
yra vasalų, kurie jį labai mielai išduotų, jeigu tik galėtų. 


Tą naktį jis nemiegojo, negulė į savo lovą; karalius ne- 
miega, jis budi: tariasi su artimaisiais, kaip elgtis su anąja 


kariuomene; ar jam derėtis, ar ne? 


3813-3846 


Atysas prabilo pirmasis; jis buvo vieno Rytų karaliaus 
sūnus ir nepaprastai narsus riteris; tarnavo karaliui iš 
meilės jo seseriai. „Karaliau, — tarė jis, - ar tu pamišęs, ar 
nuo vyno apsvaigęs, kad ketini derėtis, nors esi laisvas? 
Atsidūręs padėtyje be išeities, gali būti priverstas sudaryti 
netinkamą sutartį; bet šimtą kartų tebus prakeiktas tas, 
kuris tokią sudaro, nepabandęs pasielgti kitaip, prieš 
patekdamas į nelaisvę arba žūdamas! Nuo ano karto, 
kai mačiau jus tokį žiaurų ir įniršusį, labai pasikeitėte; 
tada neatsirado nė vieno narsaus barono, kuris išdrįstų 
tarti žodį už taiką; o dabar jūs siūlote taiką tarsi koks 
prasčiokas; bet graikai jūsų pasiūlymų nepriims, nebent 
atsisakytumėte karalystės ir prisiektumėte niekada su 
ginklu jos nereikalauti. Baily, ko tu tikiesi? Aną vakarą 
sakei: kol gyvas būsi, neužleisi nė pėdos žemės; o dabar 
ją atiduodi be jokio mūšio. Verčiau garbingai žūti, negu 
gyventi gėdoje; apginkluok miesto gyventojus: mūsų bus 
apie šešiasdešimt tūkstančių; dar rytui neišaušus, mes 
juos užpulsime ir, aš tikiu, nugalėsime; juk jie dar miegos 
ir bus be savo ginklų; mes juos kardais užkaposime: jie 
nepajėgs apsiginti. 

3847-3866 


Po Atyso žodį tarė Otonas: jis buvo išminčius, pusbrolis 
Platono, vasalas ir didelės valdos savininkas; Tėbuose jam 
priklausė pagrindinė gatvė. „Valdove, - kreipėsi jis, - 
paklausyk manęs: aš manau, kad tai būtų neprotinga. 
Atyso žodžiai neapdairūs; bet jeigu tu manęs paklausysi, 
į juos nekreipsi dėmesio; Atysas dega narsa ir drąsa, 
ir jo kalba bebaimė; jo tau duotas patarimas kupinas 
įkarščio, ir jis pats taip pasielgtų. Bet tai jaunuolio, kurio 
galvoje — vien tik karas, patarimas: kad tik galėtų pulti 
priešą ir raitomis jį atakuoti, jam nesvarbios vėlesnės 
šito reikalo pasekmės, kad tik jis pats išgarsėtų dvare. 
Be jokios abejonės, graikai kovingi ir drąsūs, ir labai 
patyrę mūšyje; prieš vieną mūsiškį stos keturi jų vyrai: 
mums patarimas kautis - tikra beprotybė! Rytą paskirk 
pasiuntinius ir pasiūlyk savo broliui galutinę sutartį; iš 
viso to, ką turėjo tavo tėvas, pusę broliui perleisk, paskirk 
jį savo vasalu ir palik ramybėje; tu privalai jį mylėti 
labiau už visus kitus. Sau pasiimk tvirtoves, miestus, o 
kas liks - padalyk“ Atsakydamas karalius neslėpė savo 
nuotaikos: „Jūs mane laikote vaiku, jeigu patariate pa- 
dalyti karalystę, nors aš galiu pats vienas joje viešpatauti! 
Juk gerai žinote, kad vienoje karalystėje du valdovai 
sunkiai sugyvena. Karalystė atiteks arba man, arba jam; 
arba aš viską gausiu, arba viską prarasiu. Žinokite gerai, 


įsidėmėkite: man - viskas arba nieko“ 


3887-3906 


Jokastė buvo karaliaus motina: ji apkabino sūnaus kaklą 
ir priglaudė prie savęs. Dėl Dievo meilės, ji maldauja 
gailestingumo, prašydama pasidalyti palikimu su broliu. 
„Sūnau, — tarė ji, — dėl dieviškojo gailestingumo pasiti- 
kėk baronais, kuriuos čia matai. Niekada jie tau blogai 
nepatars, klausyk nuomonės, kurią pareiškė. Štai graikai 
apsiautė mūsų miestą; tu pražilsi, kol jie pasitrauks iš 
čia, jo nepaėmę, nebent įstengsi gintis nepaprastai ilgai. 
Kadangi pats vienas negali viešpatauti, verčiau pasidalyti 
su broliu, negu visko trokšti, visko geisti ir - viską prarasti, 
visko nebetekti. Be to, tu jam esi prisiekęs; jeigu tau rūpi 
tavo garbė, neatsimesk nuo priesaikos dėl troškimo pasi- 


laikyti sau žemes ir vienam turėti karalystę“ 


3907-3928 


Karalius nuleido galvą ir užsidegė pykčiu; jis nenori ką 
nors motinai atkirsti, bet visais garbinamais dievais prisie- 
kia: kad ir ką ji dabar pasakys, niekada jo neprivers dalytis 
su broliu. Baronai atsiliepė: „O ne, jūs pasidalysite; jeigu 
to nepadarysite, viską prarasite. Jeigu tu su juo nesusitarsi 
arba pažeisi anksčiau sudarytą judviejų sąjungą, mes atsi- 
sakysime stoti į neteisingą karą ir šitaip pažeisti tikrąją 
teisę. Bet kokia jums prasmė neteisingai elgtis? Jūs - tiktai 
du: bus apmaudu, jeigu besaikis žemės godulys sukels tarp 

jūsų karą. Dievas nepalaimina brolžudiškos nesantaikos 
ir sūnų karo su tėvais! Nes, patyrę daugybę nuostolių, jie 
susitaiko, vėl susigiminiuoja, bet visas kraštas jau būna 
sukrėstas ir nusiaubtas: 


3929-3938 


Du artimi karaliaus baronai stojo kitų priekyje; jie pasivadi- 
no karalių į šalį ir kaip ištikimi pavaldiniai pasakė: „Valdo- 
ve, - tarė jie, - kaip pasielgsi su šitais nepatikimais baronais? 
Tu žinai, ką dauguma jų galvoja: jie trokšta tavo pražūties; 


jeigu atsisakysi dalybų, jie iš karto sukils prieš tave“ 


3939-3950 


Eteoklis verkia ir aimanuoja, matydamas jo nepalai- 
kančius dvariškius; jis nusileidžia prieš savo valią, nes iš 
prigimties yra žiaurus ir piktavalis. Slaptai tarė saviškiams: 
„Aš mirsiu, jeigu neatkeršysiu išdavikams, kurie mane 
verčia atsisakyti pusės savo teisių. Ak, Dieve, jeigu dar 
sulauksiu ryto, įmesiu juos į bokštą, savo galybe juos 


prislėgsiu, su didžiausiu malonumu atkeršysiu!“ 


3951-3968 


Kiti Dievo vardu meldžia nieko nedaryti: dabar - ne me- 


tas grasinti, bet, priešingai, viską ištverti ir sulaikyti pyktį, 


nedaryti jokio spaudimo. Joks vyras nevertas valdyti 
karalystės, jeigu nesugeba palaukti momento, kai turės 
galimybių atkeršyti. Tebūna jis ramus ir teneišsiduoda, 
kol pasitaikys palanki proga. Karalius sugrįžta, ir tiedu — 
kartu su juo: „Ak, - taria jis, - koks aš nelaimingas! 
Privalau padalyti per pusę tai, ką vienas pats valdžiau!“ 
Jis nuėjo pas baronus ir savo motiną; jiems pažadėjo su 
broliu pasidalyti žemes, bet su sąlyga, kad liks vienintelis 


jų siuzerenas. 


3969-3978 


Otonas atsakė: „Puiku, nebeturiu ką pridurti. Išrinkite 
tą, kuris rytoj nueis pasiūlyti sutartį jūsų broliui“ Aty- 
sas jam atsako: „Jūs ir eikite, perduokite pranešimą. 
Reikia pasiųsti tokį vyrą, kuris sugebės tinkamai pa- 
teikti sutartį; jūs - pirmasis, ją pasiūlęs, jums ir pridera 


ją sudaryti: 


3979-3992 


Otonas nuleido galvą ir paraudo iš apmaudo: „Ne jūs, - 
atkirto jis, - mano valdovas ir šįkart ne jūsų įsakymu 
stosiu į derybas“ Atysą apėmė nirtus pyktis, ir jis įžūliai 
atšovė: „Jeigu tu ir nesi, - pasakė jis, - mano vasalas, 
tai visai nesvarbu! Visiems žinoma, kad aš jų turiu bent 

trisdešimt tokių pat narsių, tokios pat padėties, kaip ir 
tu, ir net darkilmingesnių. Aš ne savo reikalų patikėtiniu 
tave skiriu, bet karaliaus teisių gynėju; juk tu jam patarei 
rinktis tokią išeitį, todėl turi stengtis tai iki galo atlikti. 


3993-4010 


Ir vienas, ir kitas sulaukė karaliaus pabarimo: „Gin- 
čytis, — sako jis, — yra peiktinas elgesys; taip elgtis 
nepriimta, ir aš jums draudžiu vaidytis mano akyse“ 
Karalius taip kalbėjo tik todėl, kad jam tas barnis visiškai 
nerūpėjo; priešingai, jis būtų labai norėjęs, kad Atysas 
kirstų Otonui smarkų smūgį; būtų tam tikrai pritaręs, 
bet tiktai ne jo akivaizdoje. Otono primestos dalybos 
jam labai ne prie širdies: už tai atkeršys, kai tik galės, o 
jeigu to nepadarys, mirs iš širdgėlos. Tačiau šią akimirką 
tyli, tvardosi ir neparodo savo pykčio; jis puikiai moka 
paslėpti nepasitenkinimą, laukdamas, kol pasitaikys 


tinkama proga. 


4011-4108 


Karalius klausia patarimo susirinkusių baronų, norė- 
damas išgirsti, kas bus jo pasiuntinys, geresnis už kitus; 
pats nori siūlyti pasiuntiniu Otoną. Visi jam patarė 
siųsti Otoną: nėra kito tokio narsaus barono nei tokio 

sumanaus kalbėtojo dvaro tarnyboje; kad ir ką jis sakytų, 
pasiuntinybė turi jam atitekti. Bet Otonas ginasi karštai, 
atsisako perduoti žinią. Atysas nori sužinoti priežastį: 
„Jūs nepaisote, - tarė jis, - karaliaus ir menkai gerbiate 
aukščiausią jo valdžią, jeigu nesutinkate būti jo pasiunti- 
niu. Jeigu karalius manęs paklausytų, jus priverstų leistis 
į kelią; o kitu atveju liktumėte kvailys, jei atsisakytumėte 
būti pasiuntiniu“ Otonas jį atrėmė kaip žmogus, geban- 
tis atsikirsti: „Tegu Dievas, — tarė jis, - nubaus mane, 
jeigu aš pabūgsiu jūsų grasinimų; iš jūsų rankų negavau 
nei valdų, nei žemių ir nepaisau jūsų priešiškumo. Jeigu 
norite su manimi pyktis, tai vos tik jūs, visiems girdint, 
pradėsite mane kvailai įžeidinėti, pagarba karaliui man 
nesutrukdys jums atsakyti tuo pačiu; bet meldžiu, 
palikite mane ramybėje, nenorėčiau susipešti su jumis. 
Jeigu kada nors buvau jums neteisus, mielai atlyginsiu 
žalą; priimkite mano atlygį čia pat, iš karto: visada savo 
skolą pripažinsiu. Tačiau noriu jums paprieštarauti dėl 
vieno dalyko: jūs čia pasakėte, jog aš taip mažai vertinu 
savo valdovą, kad nenoriu jo labui ką nors padaryti; savo 
valdovui daug kuo pasitarnavau, patyriau daug vargų ir 
sunkumų, gavau gerokai smūgių ir pats jo vardu sudaviau 
ne mažiau; niekada jam neteko ilgai manęs prašyti, kad 
keliaučiau ten, kur esu siunčiamas; bet dabar neketinu 
slėpti, šįkart nenoriu niekur vykti ir jums paaiškinsiu 
kodėl, net jeigu tai nepatiks mano valdovui karaliui. 
Nepraėjo dar nė keturi mėnesiai, mano nuomone, 
nėra net ir trijų, kai graikai mums atsiuntė pasiunti- 

nį - nepaprastai drąsų, narsų, riterišką ir išmintingą: 
tai buvo Kalidono karaliaus sūnus, šauniausias riteris 
pasaulyje. Jis atėjo į rūmus, susitiko su karaliumi, pa- 
sikalbėjo, paskui išjojo atgal. Ramiai sau keliavo; nuo 
vyno apsvaigę mūsų kariai šoko ant arklių ir jį nusivijo; 
Dieve mano, šis jų sumanymas - tikra beprotybė! Nes 
jie visi ten rado mirtį, o pasiuntinys liko gyvas. Nejaugi 
manote, kad jis paisys mūsų karaliaus atstovo, jeigu su 
juo susidurs? Jis nužudytų kiekvieną mūsiškį, kurį su- 
tiktų, ir būtų teisus“ Menėje visi sušneko sakydami, kad 
nesistebi Otono atsisakymu vykti ten, kur jis numano 
susilauksiąs didelio pavojaus; ir, beje, kalbėjo, jog nė 
vienas ten neis, neturėdamas gero vedlio. Tada prabilo 
Jokastė: „Aš pati jį palydėsiu; pasitikiu savo antruoju 
sūnumi ir esu tikra, kad mano globojamas pasiuntinys 
būtų suimtas; Polineikas žiūrės, kad jam nenutiktų 
nieko blogo“ Bet niekas nenori ja pasikliauti ir kartu 
leistis į kelią. „Ponia, - sako jie, - mes liksime čia, nes 
ten prarasime ne tuniką ar drabužius, bet gyvybę; ten 
eiti būtų beprotybė“ Jokastė buvo narsi ir išmintinga: 
„Aš pati, - pareiškė ji, - nunešiu žinią, kartu pasiimsiu 
abi savo dukteris, nes jūs neklausote karaliaus; kadangi 
trūksta drąsių vyrų, damos perduos žinią: - „Pavojus 
didelis, - atsiliepė Otonas, - jūsų sūnus negalėtų mūsų 
apsaugoti. Todėl eikite su juo pasimatyti jūs pati kartu 
su dukterimis; jeigu jie pritars jūsų pasiūlymui, teprisi- 
artina iki anos pušies; mes mielai nueisime iki tos ribos: 
aš nemanau, kad dėl to labai rizikuotume: 

4109-4157 


Taigi taryba išsiskirstė. Kitą rytą, kai saulė patekėjo, 
karalienė atsikėlė, apsitaisė ir pasipuošė, taip pat ir abi 
jos dukterys, lydinčios ją į pasimatymą. Kiekvienos 
turiu aprašyti drabužius ir žirgą. Antigonė - vardas vy- 
resniosios, ji kilni, gerai išauklėta ir garbinga. Jos figūra 
labai elegantiška ir gražus veidas; savo grožiu pranoksta 
visas kitas merginas; nei pasakoj stebuklinėj, nei giesmėj 
niekada nerasite tokios moters portreto. Tiesiai ant pliko 
kūno ji vilkėjo tamsiai mėlyno šilko drabužį, pro kurį 
persišvietė balta oda. Tunika iki pat juosmens iškarpyta 
siaurais rėželiais. Drabužis prigludęs, o diržas laisvai 
juosė taliją; ji avėjo plonytės vilnos kojines ir Kordobos 
odos batelius. Man atrodo, ant pečių buvo užsimetusi 
margą apsiaustą; palaidi skvernai neslėpė liemens. Plau- 
kai, ilgi ir šviesūs, spindintys labiau už sidabrą ir auksą, 
krito iki pat juosmens perpinti sidabrine gija. Ji jojo ant 
grynaveislio žirgo, neseniai atsiųsto karaliui. Žirgas bėgo 
žvalia eidine ir buvo labai greitas, jo vertė — trys šimtai 
livrų; visas juodas, išskyrus strėnas ir mentes, kurios 
buvo baltos, o kanopos raudonos. Brizgilas prabangus ir 
dailus, pavadžiai suvyti iš sidabrinių gijų, žąslai - gryno 
aukso; jų brangieji akmenys verti lobio. Balnas padarytas 
iš žvilgančio dramblio kaulo, balno patiesalas — iš rudo 
šilko; balnakilpės ir pakinktai — iš masyvaus aukso, kuris 
atgabentas iš Ispanijos. Ant tokio žirgo jojanti Antigonė 
atrodė tikrai karališkai. 


4158-4173 


Jaunesnioji vardu Ismenė: nėra dar buvę moters prakilnes- 
nės; nors jaunutė, bet gražiai išauklėta, be galo mandagi 
ir meili. Ismenė, Atyso bičiulė, vilkėjo šilkinio brokato 
apsiaustą, kuriam trūko dešinės rankovės, nes ją buvo 
padovanojusi Atysui. Po apsiaustu dėvėjo šermuonėlio 
kailiu pamuštą suknelę: net karalienė neturėjo geresnės; 
rankovės, gausiai apkraštuotos kailiu, krito iki pat pėdų, 
tokios plačios buvo. Vienplaukė Ismenė jojo ant Atysui 
priklausančio žirgo; jai ant rankos tupėjo paukštvanagis, 


kurį penėjo paukštelio sėjiko sparneliu. 


4174-4193 


Ką jums pasakyti apie motiną? Ji keliauja su abiem savo 
dukterimis. Kaip dera jos amžiaus damai, prabangiai 
apsitaisiusi, išvyko kaip pasiuntinė ir jojo ant tamsaus 
plauko mulės: jūs nesate matę gražesnio gyvulio. Damas 
lydėjo trys jaunuoliai - Tėbų aukštuomenės žiedas. 
Atyso sūnėnas vedė Ismenę, nepaprastai aukštos kilmės 
paauglys lydėjo Antigonę, jis — artimas jos giminaitis; 
trečiasis, lydintis karalienę, - Herga, Armėnijos karaliaus 
sūnus. Šešių žmonių grupelė pasuko į susitikimo vietą. 
Nebetoli nuo kariuomenės, prie šaltinio, šalia kurio 
augo kiparisas, jie sutiko tris graikų riterius; vieno iš jų 
vardas - Partenopajas. 


4194-4217 


Vienas iš trijų graikų buvo Partenopajas - galingas sen- 
joras, Arkadijos valdovas; labai išmintingas ir riteriškas, 
apsirengęs pagal prancūzišką madą. Jojo ant ispaniško 
mulo, o paties Partenopajo grožis - tikrai karališkas: jokia 
pasaulio moteris, jį išvydusi, negalėtų jam atsispirti. Vos 
tik Antigonė jį pamatė, širdyje karštai pradėjo trokšti. 
Ji nė vieno taip negeidė kaip jo; abu būtų sudarę nuostabią 
porą, nes buvo vienmečiai, vienodai gražūs ir kilmingi. 
Partenopajas pažvelgė į merginą: pasaulyje nebuvo pui- 
kesnės už ją; manęs nestebino tai, kad jis jos įsigeidė, nes 
niekur žemėje nebūtų radęs gražesnės antrosios pusės. 
Skubiai pasuko jos link ir mandagiai pasveikino; ji, 
savo ruožtu, atsakė labai meiliai: jos žodžiai buvo tarsi 
balzamas. Jis kreipėsi į ją nepaprastai pagarbiai, ir ji jam 


atsakė itin maloniai. 


4218-4227 


„Ponia, - kreipėsi jis, - neslėpkite nuo manęs nei kas 
jūs esate, nei kur keliaujate: Ją lydintis jaunuolis atsakė: 
„Ji yra, - tarė jis, — tikra karaliaus sesuo, taip pat - ir ant- 
roji mergina su šermuonėlio rankove. Kartu su šia dama, 
kuri yra jų motina, jos nori susitikti su broliu, vienu iš 
jūsų karių; jos labai norėtų aptarti ir išbandyti priemones, 


kaip užbaigti šį karą“ 

4228-4261 


Kartu su ja Partenopajas pasuko atgal ir nuvedė pas 
graikų karius; pats lydėjo damą, stengdamasis jai visaip 
patarnauti. Jis ją globojo, nes mokėjo elgtis gražiai, kilniai, 
kaip tik galėjo; tarp šitų karių niekada nesigirdėjo grubių 
kalbų, nei per daug pamokomų, nei nuobodžių: vien tik 
meilūs žodžiai ir pašmaikštavimai. Partenopajas nieko 
nelaukė ir ją prašyte prašė tapti jo drauge. Ji, būdama labai 
dora ir išmintinga, atskleidė riteriui savo mintis: „Dėl 
Dievo, - atsakė mergina, - šita meilė per daug staigi. Aš 
esu mergelė, karaliaus duktė ir negaliu lengvabūdiškai 
įsimylėti, nedrįstu pamilti aistringa meile, galinčia pa- 
skatinti blogas kalbas. Tokius prašymus kaip jūsų verčiau 
skirti piemenaitėms ir lengvabūdėms moterims. Aš jūsų 
nepažįstu, niekada anksčiau, iki šio mūsų susitikimo, nesu 
jūsų mačiusi; jeigu dabar pasižadėsiu jus mylėti, tikrai 
mane palaikysite vėjavaike. Tai nereiškia, - aš nenoriu 
šito nutylėti, - kad jūsų nepamilčiau, jeigu būtumėte 
kilęs iš giminės, prilygstančios mano rangui, ir jeigu būtų 
sutarta, kad paimsite mane į žmonas. Nes esate gražesnis 


už bet kurį kitą, dar nesu mačiusi už jus dailesnio vyro: 


4262-4283 


Partenopajas jai pasakė tiesą, atskleidė, kad yra labai 
galingas karalius, valdo didelę karalystę. „Pasikalbėki- 
te, — atsakė ji, - su mano motina ir pasitaręs su mano 

broliu, kuris pažįsta mūsų tėvus ir jus patį, paskelbkite 
mūsų sužadėtuves. Jeigu jie pritars, sutiksiu ir aš: niekada 
jiems neprieštarausiu: Kaip buvo jam patarusi, jis kreipėsi 
į jos motiną; taip mergelę pamilo, kad nepajėgė tylėti ir 
motinai prakalbo apie jų sutarimą; prisistatė, pasakė savo 
karalystės pavadinimą ir paprašė jos dukters rankos. Ji 
gerai žinojo jo šeimą ir pritarė santuokai; pasikalbėjusi 
su sūnumi, mielai jam atidavė dukterį. Po šitų atskirų 


pokalbių buvo paskelbtos sužadėtuvės. 


4284-4299 


Tuo tarpu jie prijojo pirmąsias karių gretas, bet labai neno- 
romis: abiem būtų patikę ir netgi būtų norėję ilgiau šuo- 
liuoti kariuomenės stovyklos link, kad vieni patys pajuo- 
kautų, papokštautų ir tylomis pasišnekučiuotų. Mergelės 
raitos perjojo stovyklą, ir visi stebėjosi, kokios jos gražios; 
daugiau kaip penkiasdešimt tūkstančių graikų išlindo iš 
palapinių į jas pasižiūrėti. Jie bandė nuspręsti, kuri pati 
gražiausia, bet neįstengė to padaryti, nes jų grožis pranoko 
bet kokį matą: taip rūpestingai Gamta jas sukūrė. Narsusis 
Partenopajas jas nuvedė tiesiai į paties karaliaus palapinę. 


4300-435| 


Toji palapinė iš tiesų nepaprasta, erdvi, išsiuvinėta gėlėmis 
iš visų pusių; padaryta ne iš kanapinio ar lininio audinio, 

bet iš užjūrio šilkų. Pasiūta iš violetinio ir raudono šilko 
ir ištapyta niekur nematytais piešiniais. Meniškai ir relje- 
fiškai pavaizduotas apvalus pasaulio žemėlapis; priekinėje 
pusėje virš atvarto palapinė dailiai išpuošta aukso lakštais. 
Žemėlapyje plyti penkios zonos, nutapytos taip, kaip 
Gamta jas sukūrė: abi išorinės zonos padengtos sniego ir 
ledo, violetinės spalvos, nes tai šalčio sritis, o šiltoji zona 
parodyta viduryje, ji visa raudona, primenanti ugnį; ir dėl 
smarkaus karščio, ir dėl sniego šiose trijose zonose žmonės 
negyvena. Tarp abiejų išorinių ir vidurinės šiltosios zonos 
įsiterpusi vidutinio klimato zona: šiaurvakarių pusėje, 
kur gyvena žmonės. Čia nupiešti senovės miestai su savo 
sienomis, bokštais ir tvirtovėmis; jų bokšteliai spindi 
auksu, taip pat — ir vartai bei pakeliamieji tiltai. Visos 
karalystės ir jų teisėti valdovai ten pavaizduoti, kiekvienas 
savo vietoje, taip pat setyniasdešimt du dialektai, Šaltoji 
ir Laukinė jūra; čia matyti Raudonoji jūra, inkrustuota 
juoda emale, ir ją pereinantys Izraelio vaikai; keturios 
Rojaus upės; Etna, spjaudanti ugnį ir dūmus. Dar čia yra 
visokių pabaisų, paukščių sparnuočių ir laukinių žvėrių; 
pagaliau ir mes, žmonės, čia nutapyti, taip pat etiopiečiai 
tamsiagymiai. Okeanas kerta kaitriąją zoną, viską apglėbęs 
savo atsišakojimais. Žemės rutulio vaizdas toks neaprėpia- 
mas, kad tam, kuris jį apžiūri, nėra kada stoviniuoti: jis čia 
pamato daugybę dalykų vandenyje ir žemėje, net sunku 
viską prisiminti. Smaragdai, jaspiai, sardoniksai, berilai ir 
kalcedonai, hiacintai ir chrizolitai, topazai ir ametistai taip 


gausiai dengia aukso plokštes, kad saulėje spindėte spindi. 


158 


4352-4359 


Kitoje pusėje, centrinėje dalyje, dvylika metų mėnesių nuta- 
pyti. Vasara su savo meile, grožiu ir gėlėmis; vasara su visomis 
savo spalvomis pavaizduota. Žiemos audros čia ūžauja, vėjas 


pučia, lyja, sninga ir kruša krinta, ir viesulai siaučia. 


4360-4397 


Paskui karalius buvo liepęs parodyti protėvių — senųjų 
Graikijos valdytojų — nustatytas bausmes ir įstatymus. 
Graikijos karalių istorija čia atskleista, kuriuos visi geru 
žodžiu iki šiolei mini, - kiekvieno jų žygdarbiai ir kovos, 
per gyvenimą patirtos. Ant palapinės sienelių nupiešti 
leopardai, lokiai ir liūtai. Jos dugne - tamsaus šilko pa- 
tiesalas, jūs niekada nesate matę dailesnio, išsiuvinėtas 
smulkiais geometriniais motyvais, kolonomis ir kvadra- 
tais. Pačioje šio būsto viršūnėje - balandis, išskaptuotas iš 
dramblio kaulo, nudažytas raudonai; balandis laikė erelį 
ir karbunkulą, kuris anksčiau priklausė valdovo dėdei 
Floriui Senajam: buvo pagrobęs erelį tada, kai užkariavo 
Persiją ir užėmė Tarso bokštus. Palapinėje per visą plotį 
ištiesti puikūs kilimai. Ją prilaikantys kuoliukai - raudo- 
nos ir mėlynos spalvos, virvės - sidabrinės, su inkrustuota 
emale, apjuosusios visą palapinę. Aplink ją rikiavosi penki 
šimtai ginkluotų riterių ir tūkstantis miestelėnų su ale- 


bardomis; tai nepaprasta apsauga; jie saugo karalių, kai 

jis vadovauja tarybai, ilsisi arba budi. Palapinėje sėdėjo 
Kapanėjas, Polineikas ir Tidėjas, visi trys viename kampe 
šnekėjosi su karaliumi, ragindami stoti į puolimą, nes, be 


jokios abejonės, jis tikrai užims miestą. 


4398-4421 


Štai damos atvyko, priešais palapinę nusėdo nuo žirgų; 
narsusis Partenopajas jas lydi, už rankos vesdamas savo 
mieląją. Šypsodamasis tarė Polineikui: „Štai ir jūsų gi- 
minaitės, jos jau čia“ Polineikas pažvelgė jam už nugaros 
ir išvydo savo motiną, kurią labai mylėjo; seserų vaizdas 
pradžiugino jo širdį, bet ašaros iš jaudulio užliejo akis; 
ašaros byra, jis negali susivaldyti, matydamas jas čia savo 
akimis. Greitai priėjo artyn ir nepaprastai švelniai jas 
pabučiavo. Jūs būtumėte matę, kaip susigraudinę jie visi 
karštai apsikabino; už nieką pasaulyje viena neužleidžia 
vietos kitai; viena per kitą, motina ar sesuo, skuba Poli- 
neiką pabučiuoti pirmoji; visos trys, puolusios jam ant 
kaklo, bučiuoja šimtą kartų; jos garsiai kūkčioja, tarsi jį 
matytų mirusį. Daugiau kaip tūkstantis riterių pravirko, 
regėdami damų atvykimo sukeltą džiaugsmą. 


4422-4435 


Polineikas elgėsi mandagiai: paėmė motiną už rankos ir 


nuvedė ten, kur karalius sėdėjo. Adrastas pakilo, ją paso- 

dino, paskui pabučiavo ją ir mergeles bei pasiteiravo, kaip 
jaučiasi; norėjo išgirsti, kaip gyvena apgultieji: „Kodėl jie 
palaiko išdaviką, kuris laužo broliui duotą priesaiką ir 
atsisako pripažinti jo teisę? Težino jis gerai, kad už nieką 
pasaulyje nepasitrauksiu, kol neužbaigsiu šito karo, net 


jeigu tektų prarasti savo žemes: 


4436-4451 


Karalienė atsakė išmintingai: „Jeigu jie taip daro, vadi- 
nasi, negali kitaip pasielgti; Eteoklis - vyresnysis, pagal 
susitarimą pradėjo valdyti savo turtą ir aprūpino visas 
tvirtoves. Jis kietai laiko savo pavaldinius, prisidengęs 
netvirta teise, kuri pati savaime - ne kažin kokios vertės, 
tik jėga gali primesti savo valdžią. Bet jeigu sugebėtume 
rasti būdą, kaip jiems abiem po lygiai padalyti karalystę, 
kad kiekvienas gautų tai, kas priklauso, šitai būtų pro- 
tingas ir pasvertas sprendimas. Aš manau, kad jie jums 
pasiūlytų tokį sprendimą: po lygiai padalyti karalystę 
tarp abiejų brolių, ir kad Polineikas atsiimtų savo dalį 
iš Eteoklio“ 


4452-4459 


Baronams visiškai nepriimtina, kad Polineikas atiduotų 


pagarbą savo broliui; karaliaus dvaras nesutinka, kad jis ką 

nors gautų iš Eteoklio. Visi riteriai dėl to tariasi ir galvoja, 
kad tai būtų netikęs reikalas; vargšai ir turtingi šį dalyką 
svarsto ir galvoja, kad tai graži apgavystė. 


4460-4467 


Karalius jų paprašė nutilti ir leisti kalbėti karalienei; tegu 
ji pasako viską, ką nori pareikšti, o jis pagalvos, kaip jam 
toliau pasielgti. „Valdove, - tarė ji, - šiomis sąlygomis 
aš jums daviau geriausią patarimą; galėčiau pasistengti, 
kad Polineikas gautų savo dalį be mūšio, kol dar kitų 


nuostolių nepatirta“ 

4468-4475 

Karalius pasitraukė į šalį ir pasikvietė tuos, su kuriais 
norėjo pasitarti. Jaunieji baronai, svetimšaliai riteriai liko 
šnekučiuoti su karalaitėmis ir meldė Dievą, kad nebūtų 


rasta išeitis ir toji sutartis niekada nebūtų sudaryta, kol 


jie su priešu nesusikovė matant mergelėms. 


4476-4491 


Ismenė tarė: „Mes tikrai pamatysime, nereikės laukti nė 


kelių dienų. Jeigu šiandien jie nesusitars, aš jus užtikrinu, 

kad kitą rytą jūs, be abejonės, galėsite ištraukti atšipusius 
savo durklus“ Ismenė buvo labai graži, bet aikštinga 
mergina; ji puikiai išauklėta ir moka pakalbėti: juk išėjo 
gerą mokyklą! O jos sesuo - tokia prakilni būtybė, kad 
vos drįso prabilti; ji linko į graikų pusę, nes Partenopajas 
buvo jų gretose. Riteriai pokštavo ir juokavo, ir ginčijosi 


su Ismene. 


4492-4507 


Karalius, lydimas penkiasdešimties artimiausių patarėjų, 
išėjo iš palapinės; liepos šešėlyje atsisėdo ir tarėsi su savo 
baronais. Jis teiravosi jų nuomonės apie pasiūlytą sutartį, 
norėdamas išgirsti, ką jie apie tai mano ir kas sutarčiai pri- 
taria. Dauguma dalyvaujančių baronų patarė patvirtinti 
tokią sutartį, bet dėl pagarbos, kurios reikalauja Eteoklis, 
pareiškė, kad to nebus; tegu Eteoklis atsisako pareikšti 
pagarbą, ir abu broliai tepasidalija savo paveldą. Dides- 
nio tikrumo dėlei Polineikas, gavęs baronų ir karaliaus 
garantiją, pažadės broliui su juo nekariauti ir laikytis 


ištikimybės priesaikos. 


4508-4559 


Tidėjas sėdėjo nuošalyje; jūs išgirsite jo žodžius: „Senjo- 


rai, — tarė jis, — aš labai stebiuosi girdėdamas, kokį patarimą 


jūs jam duodate. Iš to, ką išgirdau jus sakant, jums ne- 
svarbu, kad Polineikas pralaimi: arba jūs, čia būdami, 
nieko nesuprantate, arba jums visiškai nerūpi jo interesai. 
Kam apiplėšti Polineiką, juk ir jo brolio nėra su mumis? 
Eteoklis labai suktas, klastingas ir gudrus; jis lengvai 
pažadės viską, ko tik jo paprašys. Jam nesvarbi sutartis, 
kurią pats siūlo, kad tik atitolintų šią kariuomenę, nes 
labai gerai suvokia mūsų padėtį, žino, kad mūsų kraštas 
toli ir kad ne taip paprasta karius vienu mostu grąžinti 
atgal. Kai tik mes pasitrauksime nuo jo sienų, jis nebe- 
bijos vėl su mumis susidurti. Mes, sugrįžę į savo šalį, prie 
židinio gurkšnosime baltąjį vyną ir linksmai gyvensime, 
mėgausimės malonumais. Bet Polineikas čia pasiliks, ir 
įvyks nelaimė: jie vienas kitą paprasčiausiai nužudys. 
Iš visko, ką Eteoklis bus prižadėjęs, nebus laikomasi nė 
vienos sąlygos. Jo priesaika man nerūpi, nes tam, kuris 
jau vieną kartą žodį sulaužė, labai lengva ir toliau taip 
elgtis. Aš įsitikinęs: tas, kuris pakeis ankstesniąją sutartį, 
padarys klaidą; priešingai, tegu Polineikas vadovaujasi 
pirmuoju sumanymu ir neatitraukia karių. Eteoklis 
neteisus, o mes — teisūs; būtų neprotinga galvoti, kad 
nepajėgs apsiginti prieš mus; bet jeigu mes įstengsime 
užimti miestą, iš to patirsime garbę ir šlovę, o karalius 
pasieks didžiulę pergalę, tokią, apie kurią po mūsų mirties 
sakys: „Dar niekada nebuvo parodyta tokia narsa!“ O kad 
nuramintume žmones ir išvengtume naujų nelaimių, tegu 
karalius sučiumpa išdaviką ir uždaro bokšte; teįkalina jį 
ten amžinai, kad daugiau niekada nebeatgautų laisvės. 


4560-4575 


Kapanėjas buvo artimas karaliaus draugas: „Valdove, - 
tarė jis, - paklausykite manęs. Jeigu kas nors, būdamas 
jūsų vasalas, pareiškia kitą nuomonę arba duoda netin- 
kamą patarimą, - dabar aš kalbu tik savo vardu, - tai tas 
žmogus jums neištikimas. Tidėjas davė jums vertingą 
pasiūlymą: užginčijo ano brolio teises į žemes“ Karalius 
atsakė: „Aš sutinku. Prisiekiu savo dievais ir tikėjimu, 
nesivadovausiu kitokiu patarimu ir niekada kitaip 
nesielgsiu“ Dauguma dėl to nusiminė; jie būtų pritarę 
karalystės padalijimui ir sakė, kad dėl neprotingo ginčo 


jų visų laukia didelės nelaimės. 


4576-4603 


Karalius grįžo į palapinę prastai nusiteikęs. Savo šalies 
dievais jis prisiekė, kad, viską gerai apsvarstęs, niekada ne- 
sudarys kitokios sutarties nei ta, kuri jau buvo priimta. Jis 
tai pakartojo damoms: „Aš nepriimsiu kitokios sutarties 
kaip toji, kuri iš pradžių buvo sudaryta, kai jie pasidalijo 
valdyti karalystę po vienerius metus“ Polineikas pritars 
tokiam sprendimui, jeigu dėl jo bus sutarta; bet jeigu 
brolis ketina iš jo atimti paveldėjimo teisę, težino, kad kils 
karas. „Nes, - pasakė karalius, — prisiekiu žila savo galva, 
čia atžygiavome ne tam, kad miestas mums išsprūstų iš 
rankų, kol jo nepaėmėme jėga. Net jeigu man atiduotų 

visą Frigijos auksą, aš nepasitrauksiu, kol jo nepaimsiu, 
kol nepasišvaistysiu ietimi ir kardu, kol tūkstantis riterių 
nežus prie miesto sienų mūšio lauke“ Jie taip ir padarė: 
dar nesutemus, šešiasdešimt aštuoni riteriai žuvo dėl 


nieko, dėl kvailystės; tądien prasidėjo kruvina beprotybė. 


4604-4623 


Mieste buvo laikoma stebuklinga gyvatė: visame pasau- 
lyje niekas tokios nėra matęs. Paklausykite nepaprasto 
dalyko: ji nebūtų palietusi net avelės, nes buvo visiškai 
prijaukinta; buvo praradusi natūralius instinktus. Jeigu 
jūs tai gyvatei pasiūlytumėte mėsos arba duonos, ji imtų 
iš jūsų rankos; ji galėdavo išgerti sklidiną varinį katilą 
vyno ir tada visą dieną apgirtusi šokinėdavo, žaisdavo, 
kol jus visiškai nualsindavo. Jos kaktos priekyje ryškiai 
spindėjo karabunkulas; aš manau, kad niekada neregėjote 
gražesnės gyvio galvos; jos visas kūnas žėrėjo skaisčiau 
negu auksas. Karalius nebūtų norėjęs jos netekti net už 


penkis šimtus Manso svarų. 


4624-4637 


Gyvatė, išgirdusi triukšmą, iššliaužė iš miesto ir pasuko 
kariuomenės stovyklos link. Zirgus girdę ginklanešiai 


ir tie, kurie treniravosi pievoje, ją nugalabijo netoli nuo 


miesto, nes palaikė laukiniu gyviu. Miesto vartus saugoję 
sargybiniai pamatė nebegyvą gyvatę; iš karto jie užpuolė 
jos galabytojus. Ginklanešiai nuskuodė kariuomenės link 
šaukdami: „Greičiau laukan! Nes miesto gynėjai pasirodė, 
daugiau kaip dvidešimt tūkstančių mus vejasi: 


4638-4649 


Didžiulė panika kilo kariuomenėje: visi nubėgo prie savo 
ginklų; stovyklos kariai apsiginklavo, ir toje vietoje visa 
skardėjo ir aidėjo. Kiekvienas, pasičiupęs savo vėliavą, 
išsyk šoko ant žirgo; ragino pentinais ir skriejo per lauką; 
tūkstančiai šalmų sublizgo saulėje. Romėnų kariai dar nie- 
kada nematė tokių raitelių besikaunančių ir net Karolio 
Didžiojo pulkuose, jam užimant Ispaniją, tokių nebuvo. 


4650-4663 


Tėbiečiai, kai tik juos išvydo, kaip galėdami geriau pasiren- 
gė sutikti; veržliai išjojo keliu nuo sodų pusės; juos sutikti 
pasileido, man taip atrodo, šešiasdešimt keturi tūkstančiai 
iš viso. Po medžioklės lauką visi pasklido ir vienas prieš 
vieną pasirengė grumtis; užpakalyje palikę pėstininkus, 
nušuoliavo į priekį ir graikus išprovokavo kautis. Graikai 
vijo žirgus, lėkė jų linkui ir vienas prieš vieną karius pasitiko; 
kiekvienas stengėsi pirmasis sulaužyti savo ietį. 

4664-4675 


Tidėjas šuoliavo karių gretose ir gavo pirmą smūgį. Jis 
susidūrė su Tenelaju iš Sidono: nei skydas, nei šarvai šio 
neapsaugojo, kardo ašmenimis jam kirto tiesiai į krūtinę 
ir nukautą išvertė iš balno. Haimonas užmušė Archive- 
neną, o Perifas - Misceneneną. Hipomedontas susidūrė 
su Sibaru: šiam dūrė ietimi į dešinį šoną, trenkė per kūną 


taip, kad ginklas išlindo per uolektį. 


4676-4719 


Partenopajas nužudė Itjė ir už pavadžių sugavo jo žirgą. 
Kirto riteriui veržliai, perplėšė šarvus, juos sutraukė, ietį su 
pritaisyta vėliavėle įsmeigė jam į kūną. Nieko nuostabaus, 
kad jo priešas susvyravo ir krito negyvas nuo tokios baisios 
žaizdos. Partenopajas pasitraukė iš mūšio ir padavė žirgą 
vienam jaunam kariui: „Bičiuli, - kreipėsi jis, - greičiau 
jokite pas mergeles, viešinčias stovykloje, ir perduokite šį 
žirgą kartu su pavadžiu ir balnu mergelei, vilkinčiai tamsiai 
mėlyno šilko tuniką tiesiai ant nuogo kūno. Ši dovana 
paliudys mano mielajai, kad dėl jos aš padariau žygdarbį. 
Paspaudęs pentinais, jaunuolis nušuoliavo smėlėtu taku, 
vesdamas žirgą dešine ranka; tol šuoliavo keliu, kol sura- 
do damas po pušimi ant kalvos, kur jos stovėjo pavėsyje 
ir stebėjo besikaunančius. Jis prijojo arčiau, nulipo nuo 
arklio; laikydamas žirgą už pavadžio, visai prie pat žąslų, 


prisiartino prie tos, kuri vilkėjo tamsiai mėlynu šilku. 
Pasveikino visas tris damas; paskui nusivedė mergelę į šalį 
ir pasakė tai, ką jai buvo malonu išgirsti: „Jūsų draugas 
Arkadijos karalius, - tarė jis, - mane atsiuntė pas jus. Ži- 
nokite, kad šiandien jis kovėsi taip, kaip priderėjo, ir įveikė 
priešą mūšio lauke; nei tvirtas skydas, nei šalmas priešo 
neapsaugojo nuo mirties. Jums siunčia šį žirgą“ Ji atsakė: 
„Aš jam už tai dėkoju; žinokite, kad mainais už dovaną 
noriu įteikti gražų atlygį. Tegu jis žino ir neabejoja, kad aš 
jam priklausau ir jį myliu. Pasibaigus mūšiui, kviečiu čia 
ateiti ir pasikalbėti su manimi; jeigu čia atjos, aš jį pama- 
tysiu: nežinau, kada pasitaikys kita proga“ Jaunasis karys 
atsisveikino su mergele ir jaunuoliui, vardu Estevenelis, 
pavedė pasirūpinti žirgu, pavadžiu ir balnu. Pats skubiai 
nušuoliavo atgal, ten, kur su trenksmais lūžo ietys. 


4730-4743 


Mūšis užvirė nepaprastas, dar niekas neregėjo tokios pa- 
vojingos, tirštos ir atkaklios kovos. Daugelis kilnių riterių 
čia rado mirtį! Jūs būtumėte matę, kaip skraido balnai 
ir krinta strėlių liūtis, smūgiai perveria kūnus kiaurai, ir 
krūvos žuvusiųjų tyso ant nugaros! Jūs būtumėte matę, 
kaip susiduria šimtai riterių, ragina žirgus ir ardo gretas; 
aš niekada jokioje šalyje negirdėjau pasakojant apie taip 
narsiai besikaunančius riterius. Tądien jie šauniai kovojo, 
gynėsi ir mūšyje pasižymėjo. 


169 


4744-4757 


Tėbų karalius buvo nepaprastai narsus: tarp saviškių jis 
rodė didžiausią drąsą; skraidė po mūšio lauką, šūkau- 
damas karo riksmus, nesutiko nė vieno kario, kuris jo 
neišgirstų. Susidūrė su Jordanu Afrikiečiu — Salonikų 
karaliaus sūnėnu. Pasuko jo link, o anas jį pasitiko; 
karalius kirto per jo skydą, rėžte jį perrėžė; sudraskė ir 
išardė šarvus, jie nebeverti nė skatiko; kūną persmeigė 
ietimi, toji nugaroje išlindo per pusę pėdos. Priešas krito 
negyvas taip ūmai, kad joks kunigas prie jo nesuskubo, 


bet ir nebūtų galėjęs. 


4758-4765 


Garsiavaras atšuoliavo ant savo širmo Navaros žirgo. 
Anforo karaliaus valdose nėra kito tokio drąsaus ir 
veržlaus. Jis taip smarkiai kirto karaliui į šoną, kad jeigu 
tvirti jo šarvai nebūtų atsilaikę, už Jordaną būtų buvę kaip 


reikiant atkeršyta: karaliui duonos būtų nebeprireikę. 


4766-4773 


Atysas viską matė, nuskriejo ton pusėn ir užpuolė Garsiją. 
Veržliai varė žirgą pirmyn, nusitaikė ir smarkiai smeigė 
ietimi. Arklys priešais jį suklupo, Garsija krito tiesiai į 

purvyną. Atysas pasitraukė į šalį ant savo žirgo, palikęs į 
purvą nublokštą priešą. 


4774-4791 


Ismenė puikiai matė jo smūgį; matė ir žirgą, kurį Atysas 
vedė. Ji tuojau pat atpažino Atysą iš savo apsiausto ran- 
kovės, kurią šis iš dėkingumo buvo prisegęs prie ieties. 
Pirštu jį seseriai parodė ir tyliai ištarė paslapčia: „Ten 
matau Atysą. Žiūrėkite, kaip jis kaunasi! Aš jį myliu labiau 
už visus, nes tą žygdarbį padarė dėl manęs. Tenebūsiu 
aš karalaitė, jeigu į meilę neatsakysiu! Nesvarbu, ar tai 
išmintinga, ar kvaila, netrukus aš su juo sugulsiu. Ugnis 
taip nenusiaubia nendrių lauko, kaip meilė mane uždega. 


4792-4815 


Polineikas puolė Ebleną ir jį negyvą partrenkė ant smėlio. 
Pamatęs nukautą ant purios žemės, sušuko: „Jus nukovęs, 
aš nutraukiau paliaubas. Čia kovoju dėl savo žemės, tegu 
Dievas man suteikia jėgų ją atsikariauti!“ Risčia pasileido 
per lauką, dešine ranka vesdamas širmą žirgą, kurį atidavė 
Garsijai; šis užšoko ant žirgo: mirs, jeigu neatkeršys už 
savo negarbę. Garsija užšoko ant širmo obuolmušio, 
atvežto iš Bearno; visoje Gaskonėje nebuvo mitresnio 
žirgo prireikus kautis arba pulti. Perskrodė gretas skersai 

ir pamatė dėl to apstulbusį Florijaną: jam kirto taip 
smarkiai, kad ir Florijanas, ir jo arklys nuo vieno smūgio 
parkrito. Pataikė į skydą, kurį perrėžė pusiau nuo vieno 
galo iki kito; išardė ir sudraskė šarvus, kurie Florijanui 
pasitarnavo ne daugiau negu marškiniai. Kiaurai pervėrė 


kūną ir krūtinę ir nukautą pargriovė ant žemės. 


4816-4831 


Florijanas turėjo sūnų - riterį drąsų ir narsų. Tai buvo 
jaunas riteris, ir jis regi tėvą nukautą, parblokštą ant 
žemės; jaunuolį apėmė baisus sielvartas, išvydus tėvą ne- 
begyvą; jis apalpo ant savo žirgo, ir kiti riteriai jį pakėlė. 
Vienas jo pusbrolis buvo Estašas, vyras galingas, Turino 
grafas: „Senjore, - kreipėsi jis, - tuščias reikalas. Verčiau 
skubėkite keršyti, žudyti ir užmušti; atkeršykite už tėvo 


mirtį iš pagarbos savo motinai. 


4832-4857 


Atsigavęs iš nuoalpio, jis sušaukė savo baronus. Jų susirin- 
ko septyni tūkstančiai riterių, visi narsūs ir bebaimiai, jo 
pavaldiniai, kuriuos buvo atsivežęs iš Rytų. Jie atkeršys už 
Florijano mirtį savo aštriomis ir gerai nušveistomis aksti- 
mis. Elorijano sūnus Antuanas papurtė savo ietį, pentinais 
paragino žirgą ir įsiutęs puolė Miloną, kilmingą baroną. 

Sudarkė ir sukapojo jo skydą, sudraskė šarvus ir šie jau 
niekam nebetiko; suvarė į kūną beveik visą ietį, papuoštą 
vėliavėle; regint Milono palydovams, negyvą ištrenkė iš 
balno. Paskui kreipėsi pašaipiais žodžiais: „Jeigu užsiga- 
vote, taip ir sakykite! Vartotės kūliais tarsi šokėjas, jūsų 
protėviai šitaip šokinėdavo: Savo ruožtu Estašas kirto 
vienam frigui, perrėžė ir sudraskė jo skydą; ištiesęs kiek 
ilga savo ietį, jį perdurtą nuvertė nuo bėro arklio. 


4858-4873 


Antuanas pakėlė kardą plieninį ir juo kirto savo prie- 
šininkui Garsijai per šalmą kairėje pusėje: šis parkrito 
kiton pusėn, dešinėn. Jis, savo nelaimei, nužudė Florijaną 
ir pasiuntė jį į mirtį. Septyni tūkstančiai riterių puolė 
visi kaip vienas, kiekvienas nusitaikė į savo priešą: čia 
jūs būtumėte regėję smūgius vieną po kito ir žūstančius 
daugybę riterių. Antuanas nepailstamai kovėsi, karčiai 
apgailėdamas savo tėvą, ir puolė vieną riterį, visai neseniai 
priimtą tarnauti; šiam taip smogė tiesiai į skydą, kad 


nebegyvą nuvertė nuo arklio. 


4874-4915 


Kapanėjas stovėjo ant pakilumos šalia vartų, tilto gale, kur 
kovėsi kartu su savo vyrais, laikančiais gausybę emblemų. 


Daugybė tvirtų šalmų buvo jo pulke, stiprių ispaniškų 
skydų, atsparių, dailiai sunertų šarvų, gražiai išsiuvinėtų 
vėliavėlių, eiklių žirgų kastiliškos kilmės, pavadžių ir 
tvirtų balnų, vėliavų įvairiausių, kurios plevėsavo pučiant 
šiaurės vėjui! Niekada jokiame karaliaus dvare jūs nema- 
tėte tokių šaunių karių. Jie visi sudarė rinktinį pulką, 
kurį kunigaikštis buvo suformavęs iš trijų tūkstančių 
vasalų, baronų ir grafų sūnų; čia nebuvo nei valstiečių 
sūnų, nei žemos kilmės jaunuolių. Tądien jie atliko drąsų 
žygdarbį, puldami iš visų jėgų. Išsirikiavę vienu frontu, 
peržengė skiriamąją liniją: nei siena, nei užtvanka jų 
nesulaikė, atstūmė tėbiečius iki pat vartų; tvenkinyje 
palei miesto sienas paskandino apie du tūkstančius. 
Jeigu nuo tvirtovės kuorų gynėjai nebūtų paleidę dau- 
gybės uždegtų šiaudų gniūžčių, vartai nebūtų atsilaikę, 
puolėjai būtų įsiveržę vidun atstatę ietis. Grafas parodė 
drąsos pavyzdį: šuoliavo visų priekyje, pirmasis puolė ir 
paskutinis atsitraukė. Prie vartų užmušė Aleksandrą de 
Monsenį, markizo Bonifaco, kuriam priklausė Verčelis 
ir Sent Agata, sūnų; jaunasis riteris buvo atkeliavęs iš 


Lombardijos, ieškodamas progos pasižymėti. 


4916-4939 
Kol kariai kovėsi, karalius Adrastas išrikiavo savo 


batalioną. Jis su dideliu pulku iš stovyklos atžygiavo į 
lygumą; čia buvo šimtas tūkstančių pėstininkų, kiekvie- 

nas nešėsi ietį arba lazdą su geležiniu antgaliu, taip pat 
keturiasdešimt tūkstančių lankininkų, neskaičiuojant 
vikrių jaunuolių, mūšyje laidančių strėles, kad padarytų 
žalos miesto gynėjams. Pagyvenę ir apsunkę riteriai, jau 
kiek praradę buvusią šlovę, nepasirodė mūšio lauke, bet 
liko prie karaliaus. Jų buvo dešimt tūkstančių, praeityje 
pagarsėjusių Žygdarbiais; visi pražilę, su kyšančiomis 
barzdomis iš po šarvų antkaklių. Jie išdėstė pulkus ir 
juos vedė į priekį atsargiai, pamažu, glaudžiomis greto- 
mis. Vienoje plynėje karalius sustojo ir visiems kariams 
įsakė nutilti; savo vyrus jis paprašė dėmesio ir kreipėsi 


šia narsia kalba: 


4940-4983 


„Senjorai, - kreipėsi jis, - aš nuo jūsų nenoriu nuslėpti: 
jaunimas laikosi šauniai. Matau, kaip jie ragina žirgus 
pentinais, šuoliuoja, puola tarp gretų taip, kaip yra 
išmokyti; netrukus, grįžę iš karo, jie kalbės apie savo 
žygius, pasakos apie žygdarbius ir mus privers smarkiai 
pavydėti. Mes visi pasijusime be galo įžeisti, kad apie 
save neturime ką pasakyti; nes apie mus bus kalba, ir 
mes visi labai gėdysimės, kad esame nustumti į šoną, tuo 
tarpu šie jaunuoliai išgarsins savo vardą. Jaunieji kariai 
pasižymės, o mes tarp jų stovėsime suglumę. Aš verčiau 
norėčiau, — tęsė jis, — netekti gyvybės, negu pamiršti 
apie žygdarbius; mes turime sukirsti pentinais, išsiveržti 

pirmyn ir prisiminti savo drąsą. Aš jums pasakysiu, 
kaip tai padaryti: mes atrišime savo šarvų antkaklius, 
atidengsime žilas savo galvas ir dideles vešlias barzdas; 
visi galvos matą grėsmingų karių pulką, kai persikelsime 
į pakrantę, nes man atrodo, kad dar nėra buvę tokio 
didelio skaičiaus mūsų amžiaus vyrų vienoje vietoje. 
Žiūrėkite, kad žilos galvos atlaikytų mūšį, o mūsų nu- 
balusioms barzdoms netektų patirti jokios niekšybės. 
Kai pamatysime, kad kurioje nors pusėje padėtis kritinė, 
spauskime visi drauge tankiomis eilėmis; žiūrėkime, 
kad nė vienas priešas nepaspruktų, kol nebūsime užėmę 
tvirtovės sienų. Nebijokite tų niekšų, nė vienas iš jų 
neišsilaikys balne; tegu jie įsitikina, kad pats karalius 
mūšiui vadovauja. Pėstininkai seks mums iš paskos, 
pereis per upę; tokiu būdu, jeigu mūšio laimė nuo mūsų 
nusisuktų, mes čia turėtume apsaugą“ 


4984-4997 


Karaliaus kalba visiems patiko; jie vienas kitam kartojo 
graikiškai, kad veltui būtų patyrę tiek vargų, jeigu neitų 
ten, kur karalius juos veda. Atraišiojo šarvų antkaklius, 
ietis iškėlė į viršų; pasuko tiesiai į miestą visi drauge, tan- 
kiomis gretomis. Karalius nurodė priekyje nešti didelę 
vėliavą, išsiuvinėtą aukso siūlais; pirma jų šimtas trimitų 
skambėjo, keldami ūpą pačiam bailiausiam. Aidi dangus, 
skardena žemė: dabar jau tikra karo nuotaika. 

4998-5041 


Atysas išgirdo arklių žvengimą, pažvelgė atgal, juos 
pamatė atjojančius: „Pažiūrėkite, - pasakė jis, - kokia 
didelė avių banda užplūdo mūsų pievas!“ Otonas, buvęs 
greta jo, atsakė: „Įžeidinėti — tai nieko nereiškia. Jie — 
avys, o jūs — vilkas; bet prisiekiu, ar tai jums patinka, 
ar ne, būsite priverstas joms skubiai užleisti vietą ir bus 
nepaprastai gėdinga matyti, kaip vilkas sprunka nuo 
avių“ Štai kokie jaunikliai atjojo: pačiam jauniausiam 
buvo daugiau kaip šimtas metų; dar niekada joks kara- 
lius tokio pulko nevedė į mūšį. Senoliai tebėra drąsūs; 
jaunystėje jie dažnai žaidė tokius žaidimus ir nepamir- 
šo, kokie buvo narsūs gražiausiais savo metais. Jie kuo 
tvirčiausiai laikosi balne ir spaudžia pentinais arklių 
šonus; krūtines pridengė skydais, dideliais ir plačiais. 
Pasiutusia risčia, atleidę pavadžius, pasiekė tvirtovę. 
Nepabūgę mirties, buvo pasiryžę sumušti savo priešus; 
ietimis ir kardais senoliai kapojosi smarkiai. Tėbiečiai 
neišlaikė, jiems teko pasitraukti: atsuko nugaras priešų 
smūgiams, kurie liovėsi tik prie miesto vartų. Atysas 
greitai spruko pirma visų, nes jo žirgas buvo labai eiklus. 
Otonas jam ir sako: „Grįžkite atgal, Atysai, brangus 
pone! Išblaškykite tas avis, kurios mums bado šonus. 
Atysas atsisuko į Otoną: „Aš manau, - tarė jis, - kad 
jūsų juokai kvaili; jeigu nepaliksite manęs ramybėje, 


jums tuoj gali blogai baigtis“ 


5042-5143 


Dabar turiu jums papasakoti apie Amfiarają, apsakyti, 
kaip jis elgėsi mūšyje. Amfiarajas vadelėjo vežimą, pa- 
darytą ten, kur nė šventasis Tomas nebuvo nukeliavęs; 
Vulkanas jį sumeistravo, viską gerai apgalvojęs, ir ilgai 
užtruko, darydamas vežimą. Rimtai svarstęs ir viską gerai 
apmąstęs, ant jo pavaizdavo mėnulį ir saulę ir išraižė dan- 
gų, pasitelkęs visą savo išmanymą ir burtus. Ant vežimo 
iš eilės pavaizdavo devynias sferas, žvaigždes išdėliojo 
ant pačios didžiausios sferos; ant kitų septynių mažesnių 
parodė planetas ir jų judėjimą. Devintąją sferą patalpino 
pasaulio centre: tai žemė ir gili jūra; ant žemės jis nupiešė 
žmones ir žvėris, jūroje — žuvis, vėjus ir audras. Tas, kuris 
nusimano apie fiziką, gali daug ką sužinoti iš šių piešinių. 
Vienoje vežimo pusėje pavaizduoti milžinai, kupini išdi- 
dumo ir puikybės: jie kėsinasi į dievų paveldą ir siekia jėga 
juos išvyti iš dangaus. Tam tikslui jie pastatė kopėčias, kad 
užkoptų į viršų: joks gyvas žmogus tokių nėra matęs, jie 
kalnus sukrovė vieną ant kito. Kitoje pusėje - Jupiteris, 
laikantis žaibą ir strėlę; toliau eina Marsas ir Paladė, kartu 
atremiantys visą mūšio svorį. Visi kiti dangaus dievai grie- 
biasi už ginklų; nėra nė vieno, kuris bandytų pasislėpti, 
visi kovoja dangaus aukštybėse. Milžinai kaunasi aršiai, 
nepailsdami lydo degantį šviną, jį lieja įniršę ant dievų, 
nes šie ginčija jų palikimą; svaido deglus, liepsnojančius 
medžius ir spjaudo ugnies liežuvius, nes dievams jaučia 


tokį pyktį, kurio nepajėgčiau nei įsivaizduoti, nei apsakyti. 

Mėto tokius sunkius akmenis, kurių mažiausio nepavežtų 
nei šeši, nei dešimt, nei trylika, nei penkiolika jaučių: į ką 
tokia uola pataiko, tą sudaužo ir suskaldo. Jie lieja savo 
įniršį dievams, kurie nenori jiems užleisti dangaus. Visi 
dievai veržiasi kuo aukščiau, nes milžinai jų nepasigaili. 
Dievai susirinkę tariasi; pats narsiausias dreba iš baimės, 
nes neturi nei ąžuolinių skydų, nei geležinių smaigų, nei 
uosinių kotų, nei strėlių, nei iečių, nei kardų, nei geležies 
luitų, nei stambių švino rutulių; vien tik valdovas Jupite- 
ris laiko išgaląstą geležinę strėlę. Marsas stovėjo šalia jo, 
dešinėje, narsioji Paladė - kairėje; jie abu naudingesni 
mūšyje už visus tuos niekam tikusius dievus ir už laukų 
dievus, gyvenančius giraitėse. Čia buvo Foibas, puikus 
lankininkas, narsus, drąsus ir nirtus; laikydamas stipriai 
įtemptą lanką, pažvelgė į milžinus baisiu žvilgsniu, tada 
čiupo strėlę. Pamatęs milžiną, begriebiantį uolą, tarė 
jam rūsčiai: „Tuoj pamatysi, kad aš - geras šaulys!“ Tas 
atkirto be galo išdidžiai: „Aš tavęs nebijau ir trokštu tavo 
mirties; aš nepaisau nei tavęs, nei tavo strėlių, nes tu esi 
Jupiterio pavainikis; tave pagimdė kekšė, kurią Jupiteris 
apvaisino. Tu reikalauji dangaus kaip savo dalies ir nepa- 
kenti nei mano bičiulių, nei manęs: Milžinas baigė savo 
kalbą; Foibas įtempė lanką ir paleido strėlę; milžinui 
pataikė tiesiai į nugarą ir šiam nebeteks daugiau su kuo 
nors ginčytis; paskui pratarė: „Man regis, jūsų puikybė 
ilgai netruko“ Marsas ir Paladė davė valią pykčiui, puolė 
laidyti aštrias strėles; kiti dievai pradėjo svaidyti žaibus, 


aršiai gindami savo viršenybę; išžudė visus priešininkus, 

nė vienas neliko gyvas. Jupiteris džiūgauja: tas, į kurį 
pataikė, nebepasikelia; jeigu kuriam perveria krūtinę, 
tam vaistų nebeprireiks. Aš nebenoriu jums ilgiau apie 


tai pasakoti: jis nugriovė vieną ant kito suverstus kalnus. 


5144-5159 


Ant vežimo buvo pavaizduotas paveikslas, kurį Vulkanas 
rūpestingai išraižė. Brangieji akmenys ir emalės puošė 
priekinės sienelės vidų su išpieštais septyniais menais: 
Gramatika pavaizduota su savo padalijimais, Dialekti- 
ka - su argumentais, Retorika - su principais; Aritmetika 
rodė skaičiavimo prietaisą, o Muzika dainavo gamas: čia 
parodytos kvarta, kvinta ir oktava; Geometrija laikė vieną 
liniuotę, o Astronomija - kitą: viena matavo žemę, kita 


ganė žvaigždes. 


5160-5175 


Ant vežimo matėsi dailūs raižiniai: viskas buvo gerai 
padaryta, be jokio trūkumo. Viena nulipdyta figūra davė 
mūšio signalą, o kita grojo fleita švelniau už rotą arba vio- 
lą. Vežimo papuošimai ir medžiagos, iš kurių jis padarytas, 
tikrai verti Tėbų su visa jų karalyste, jo šonai — iš gryno 
inkrustuoto aukso, grąžulai — iš žvilgančio dramblio 
kaulo, ratai nulieti iš chrizoprazo; tos spalvos liepsnojo 


kaip ugnis. Keturi zebrai traukė vežimą, nepalikdami 
pėdsakų ant smėlio ir purios žemės, nes lėkė greičiau nei 
skrendantys paukščiai. 


5176-5211 


Amfiarajas šoko į vežimą ir nurūko ten, kur matė tirš- 
čiausią kovą. Išsitraukė lenktą savo kardą ir žiūrėjo, kad 
geriau pataikytų; visi kiti jo pavyzdžiu išsyk ėmė kirsti 
smūgius. Tądien jo kardas puikiai kapojo, ir apgultieji jį 
kaip reikiant pajuto: net kunigaikščio Godfrua kardas 
taip neišgąsdino turkų, o Ispanijoje Turpenas nesudavė 
saracėnams tokių galingų smūgių kaip tądien arkivysku- 
pas, grumdamasis su Tėbų gynėjais. Jis buvo puikiai ap- 
siginklavęs, apsirūpinęs geriausiais Parmoje pagamintais 
ginklais; ant kaklo pasikabinęs auksuoto sidabro skydą, 
kuris žėrėjo saulėje, su daugiau kaip septyniais gauburiais, 
kiekvienas svėrė ne mažiau kaip dešimt markų; jo šarvai 
stiprūs, bet lengvi, spindintys skaisčiau už gryną sidabrą: 
juos nešiodamas, nesibaimino sužeidimų. Jo emblema - 
tai dalmatika, po šalmu jis dėvėjo lygaus balto šilko šydą. 
Saulė švietė taip skaisčiai, kaip gegužę, ir jos spinduliai 
krito ant auksinio vežimo: dėl to visa kalno viršūnė 
nušvito ir po ja plytinti lyguma. Vežimo ir jo papuošimų 
vaizdas apstulbino tėbiečius; visi miesto gynėjai liko 
nustėrę, pats drąsiausias nurūko tolyn, nes pamanė, kad 
kuris nors dievas padeda graikams kovoti. 


5212-5235 


Per orakulą Amfiarajas buvo patyręs, kad tą dieną mirs; 
karys, gavęs ištarmę, tikrai žinojo, kad šioji diena jam bus 
paskutinė. Jis viską aiškiai suprato, todėl kaip galėdamas 
geriau išnaudojo jam skirtą laiką; kapote kapojo apgul- 
tuosius, negailėdamas nei jauno, nei seno. Visus, kuriuos 
sutiko savo kelyje, siuntė į pragarą pirma savęs. Taip pat ir 
puolantieji patyrė didelių netekčių - ir arklių, ir žmonių, 
bet, jų manymu, visa tai niekis, jeigu tik būtų Amfarają 
išsaugoję. Visi liko sutrikę: juos sukrėtė jo mirtis, tokia 
baisi ir žiauri. Nes tą vakarą, jau po devintos valandos, 
žemė sudrebėjo, dangus sugriaudėjo ir, kaip Dievas buvo 
apreiškęs, o arkivyskupas pasakęs ir paskelbęs, žemė jį 
stačiai prarijo tarsi Abiramą ir Dataną. 


5236-5277 


Tie, kurie regėjo šį stebuklą, išsigando ir pabėgo; spruko 
sumišai, nes kiekvienas baiminosi dėl savęs. Amfarajas 
įkrito į pragarą, kuriame laikomi vargšai nelaimėliai; 
įpuolė į pragarą, rankoje laikydamas pliką kardą, su ku- 
riuo daugelį išžudė. Bet kelias čia labai prastas, sunkiai 
praeinamas ir tamsus; prie vartų jį pasitiko vartininkas, 
šlykšti pabaisa su trimis galvomis, kuri pradėjo ant jo 
loti taip piktai, kaip galėjo. Pro tuos vartus yra priversti 


praciti visi, kurie ten patenka; todėl Amfiarajas įėjo pro 

tą, o ne kitą angą. Pasuko taku, kur girdėjo iš skausmo 
dejuojančias sielas; paskui laiveliu perplaukė Acheron- 
to upę, kurio vanduo iš toli atrodo baltas; Acheronto 
tėkmė labai srauni, pati upė plati ir baisi, krantas toli, o 
jame knibžda nuodingų gyvačių. Jis pats ir visi jo kariai, 
kuriuos per mūšį pragaras pasigrobė, turėjo vargo, kol 
perplaukė Acherontą. Tada pasiekė kitą upę, visai netoli 
pirmosios. Čia juos pasitiko visokiausi nirtulingi žvėrys. 
Jo valtininkas - Acherontas su savo porininku Charontu; 
ten plūduriavo laivelis, kuriuo jie perkeldavo nelaimin- 
guosius. Tos upės vardas - Kokitas, ji siaubingesnė už 
tvaną, degina, kaip tik gali, smarkiau nei graikiška ugnis; 
šitame krante pasilikę jaučiasi labai nelaimingi, garsiai 


aimanuoja ir skundžiasi. 


5278-5309 


Amfiarajas perėjo tą upę paskirtas naujuoju vėliavnešiu, 
ir kiti drauge su juo dideliu būriu; bet Amfiarajas plaukė 
pirmasis. Priėjo bjauriai dvokiančią perėją, kurioje tūks- 
tantis drakonų laukė pražioję nasrus; perėja buvo tamsi, 
begalinė ir siaubinga. Jos dugnu tekėjo sraunus vanduo; 
jis vienu ypu viską pasiglemždavo ir sruvo greičiau už 
vanago skrydį: visi autoriai, ir maži, ir patys didžiausi, 
šią upę vadina Stiksu. Per ją nėra nei kelto, nei tilto, ir 
jokia būtybė į jį nesikreipė nė vienu žodžiu. Tisifonė čia 


plaukioja, glostydama savo gyvatiškus karčius; staugia 


kaip vilkas, šaukia, spiegia, ji ir pasitiko Amfiarają. Šis 
baisiai išsigando, išgirdęs besiartinantį demoną; tas buvo 
pilnas geluonies ir kandžiu tonu prabilo: „Būk prakeiktas, 
kad čia su arkliu patekai, gausi pačią šlykščiausią buveinę: 
Baimės kaustomas Amfiarajas ne be vargo peržengė šią 
kliūtį; su visa ekipuote jis stojo karaliaus akivaizdon. 
Karalius Plutonas su savo tridančiu atkeršijo Amfiarajui: 


po savo mirties jis nebeteko galios pranašauti. 


5310-5325 


Tuo tarpu karalius Adrastas buvo įsmeigęs savo vėliavą per 
nusviesto akmens atstumą nuo miesto sienos; jis pareiškė, 
kad nepasitrauks: norėjo žūtbūt įsikurti sode priešais 
vartus. Čia įsakė išskleisti jam palapinę, o kariams - įkurti 
stovyklą. Soduose šaltiniai tekėjo; jis sumanė su stipria 
savo kariuomene užkirsti tėbiečiams kelią prie jų, atskirti 
nuo geriamojo vandens, kad neturėtų kuo numalšinti 
troškulio: šitaip ketino juos pajungti savo valiai ir visiškai 
apsupti. Pasmerkdamas troškuliui, ketino jiems iškirsti 


piktą pokštą. 


5326-5383 


Tada pasirodė pasiuntinys, kuris apsakė Amfiarają ištiku- 


sią nelaimę: kaip motina žemė jį patį kartu su tūkstančiu 


kitų karių prarijo. Galite suprasti, kad tūkstantis nėra 
tikslus skaičius; pasiuntinys pagražino tikrovę, nes tai 
buvo nepaprastas stebuklas. Karalius, klausydamasis 
pasiuntinio žodžių, darė kryžiaus ženklą ir šiurpo iš bai- 
mės: „Nagi, - sako jis, - tai melas, tu visa tai susapnavai. 
Aš netikiu, kad Dievas taip trokšta mus pražudyti, jog 
atveria žemę po mūsų kojomis“ Bet štai atskubėjo antras 
pasiuntinys; jais dviem visi labiau patikėjo; paskui — tre- 
čias, ketvirtas: tada graikai pasitraukė nuo miesto sienos. 
Karalius grįžo į stovyklą, jo veidas liūdnas ir prislėgtas; 
jis didžiai sielvartavo, verkė, skundėsi ir apgailėjo Am- 
fiarają. Kad jis sielvartauja, manęs tai nestebina: juk 
neteko geriausio patarėjo. Jis mokė, kaip valdyti karalystę, 
Adrastui atskleisdamas viską, kas gali nutikti; iš anksto 
žinojo, kas karaliui būtų palanku, o kas pražūtinga. Ka- 
riuomenę apėmė didis liūdesys; nėra tokių kietaširdžių, 
kurie nesigraudintų dėl šios nelaimės ir širdies gilumoje 
nesijaustų sutrikę. Paskui vakaras atėjo ir saulė nusileido; 
kariai, gerai praleidę dieną, grįžo į stovyklą. Bet kas iš 
to? Jie niekuo nesigyrė: nei kardo, nei ieties smūgiais; 
Amfiarajo netektis juos prislėgė; jaunuoliai nei juokėsi, 
nei linksminosi, negirdėti nei violos, nei rotos garsų; nė 
vienas nedainavo, neskambino jokiu instrumentu; tą 
naktį niekas nešveitė šarvų, neblizgino šalmų, negalan- 
do plieno kalavijų, iš krepšių netraukė antklodžių. Visi 
praleido sunkią ir varginančią naktį; stovykloje laikėsi 
ramiai, bet tąkart prastai miegojo; tąsyk jie nei valgė, nei 
gėrė, nei ilsėjosi po šiltomis antklodėmis. Kariai liūdni ir 


185 


susimąstę, nebesitiki išlikti gyvi. Kiekvienas galvojo, kad 
jam galas, nes Amfiarajas žuvo; sielvartavo dėl jo lemties, 
baiminosi dėl savęs ir trokšte troško pasitraukti. Ne tiek 
bijojo karo su Tėbais, kiek priešiškos žemės. 


5384-5417 


Prislėgta ir susikrimtusi graikų armija praleido naktį; 
rytą jie panoro leistis į kelią. Tuo tarpu mieste — didelis 
sujudimas, pasiklausęs jį išgirsi iš tolo. Ant sienos viršaus, 
šaudymo angose, sušvito žibintai, užsidegė ugnis; ant 
tvirtovės kuorų apgultieji džiaugėsi ir juokėsi, choru 
švilpė ir šaukė, plūdosi ir šaipėsi iš tų, kurie stovykloje, ir 
aštrius pajuokos žodžius jiems laidė: „Senjorai, - šaukė 
sargybiniai, — šiandien jūs daug žygių atlikote! Mes 
atlaikėme stiprų puolimą, bet dabar jus pačius nesėkmė 
ištiko; ir Fortūnos ratas nuo jūsų nusisuko: jūsų mo- 
kytojas padarė didelį šuolį; Dievas per savo tarpininką 
jums siunčia įrodymą, kad nesate verti mūsų žemės. 
Palikite ramybėje mūsų kraštą, taip bus geriau, negu jį 
užkariauti; jeigu atsisakysite tai padaryti, nelaimė mina 
jums ant kulnų; lemtis jums nepalanki. Mieste visi be galo 
džiūgavo, apgultieji linksminosi iš širdies; jiems nebaisi 
armija, ir jos visai nepaiso: niekada ji neužkariaus miesto, 
nebent paimtų jį badu. Nuo šiol jie kupini pasitikėjimo, 
pasirengę gintis atkakliai; visam laikui atsisakė sutarties, 
kurią dar šį rytą ketino siūlyti: šiandien jie išbandė savo 


priešus ir žino, kaip juos baisiai išgąsdino patirta netektis 
ir ženklai, kuriuos išvydo. 


5418-5453 


Ankstyvą rytą, vos aušra suspindo, Adrastas sušaukė 
baronus; vien tik grafų arba kunigaikščių atėjo per 
tris šimtus. Jiems visiems susėdus palapinėje, karalius 
paprašė patarimo: „Senjorai, - kreipėsi jis, - klausiu 
jūsų nuomonės apie tai, ką vakar matėte. Pagalvokime 
visi kartu, nes tvirtai pasitikėdamas jumis, nenoriu 
nuslėpti tiesos: esu suglumęs, nebežinau, ką daryti. Aš 
nesiūlau, man labai nesinori nutraukti apsiausties, bet 
jeigu pasiliksime, labai bijau, kad žemė mus visus praris. 
Didelė gėda pasitraukti, bet dar labiau bijau pasilikti: 
tas, kuris matė degantį kaimyno namą, gali pabūgti 
gaisro savajame; toji mirtis tokia žiauri, kad, palyginus, 
bet kokią kitą mirtį lengva ištverti. Ir nelaikykite šito 
niekšingu bailumu, nes žinokite, kad ir ką sakyčiau, 
neužsikrausiu ant savęs visų žmonių, kuriuos čia matau, 
baimės naštos; tikrai nesu didžiausias bailys, juk gerai 
suprantu, kad kiekvienas brangina savo gyvybę taip, 
kaip ir aš. Pasikliauju Dievu, tikiu juo: aš neprasmegsiu 
anksčiau už kitus, nes nesu didesnis už juos nusidėjėlis. 
Nelaikykite manęs bailiu, visiškai pasitikiu jūsų spren- 
dimu; jeigu nutarsite likti, aš liksiu, o jeigu nuspręsite 


atsitraukti, taip ir bus“ 

5454-5471 


Mikėnų grafas atsakė: „Kodėl mes vargstame tokį didelį 
vargą, kodėl turime ištverti tokią lemtį, kad net žemė 
mus persekioja? Visi gali tai suprasti: Dievas nepritaria 
šiam sumanymui; kaip jūs tikitės pasiekti pergalę? Dievas 
nepritaria šiam reikalui. Aš visada girdėjau sakant, kad tas, 
kuris spiriasi, nukenčia du kartus. Kol dar esame pajėgūs, 
verčiau grįžkime į Graikiją ir likime ten, kur gyveno mūsų 
protėviai, negu čia žūkime tokia mirtimi“ Dauguma pa- 
laikė kunigaikštį ir spaudė karalių atsitraukti; bet karalių 


sunku išjudinti, jis, nesant reikalo, nepasitrauks. 


5472-5491 


Amiklėjos grafas buvo labai drąsus ir niekino taikos meto 
malonumus; labiau vertino žygius negu žūklę upėje arba 
medžioklę su lanku ir jam labiau patiko su kardu švaistytis 
mūšyje, negu ilsėtis ir nieko neveikti. Nuo pat vaikystės 
jis buvo ruošiamas karui: kariuomenėje nerasi geresnio 
lankininko nei kario, kuris sugalvotų didesnes klastas; ka- 
ralius Adrastas labai jį vertino, nes kritinėse situacijose šis 
būdavo geras patarėjas, be to, nepaprastai drąsus. Tai vyras 
aukšto ūgio, tamsaus, lygaus ir gana atšiauraus veido; žils- 
telėjusiais plaukais. Jis atsakė Mikėnų kunigaikščiui; bet, 
matydamas, kad visi jam pritaria ir yra linkę pasitraukti, 


iš pradžių sutramdė savo įkarštį ir kalbėjo labai santūriai: 


5492-5543 


„Senjore, — tarė jis, - mano nuomone, jūs gerai kalbate 
ir sakote tiesą; kai toks nuotykis nutinka, išmintinga 
pasitraukti. Bet, prašau, nieko nebesakykite, leiskite 
paprieštarauti, ir aš tarsiu, ką galvoju; jeigu jums 
pasirodys, kad svaičioju, tegu prabils tas, kuris moka 
geriau kalbėti: aš ant jo nesupyksiu. Kaip jūs žinote, 
Amfiarajo mirtis mus nepaprastai sutrikdė; manau, 
mums negalėjo nutikti didesnės nelaimės, išskyrus tą, 
kuri nutiktų karaliui. Dievas čia parodė savo valią, jos 
nebeatšauksi; jis lygiai taip pat pasielgs su mumis tada, 
kai jam patiks. Jūs ketinate grįžti į Graikiją? Nuo Dievo 
niekur nepabėgsime; jeigu jis nenorės mus gyvus palikti, 
ten mums nebus saugiau negu čia; tas, kurį Dievas savo 
pykčiu panorės ištikti, nesugebės pasislėpti nuo jo akių. 
Jeigu manimi pasitikite ir pritariate mano nuomonei, 
neatsukime priešui nugarų; išsirinkime vyskupą iš 
mūsiškių, viską gerai apsvarstę ir aptarę; juk negalime 
ilgai gyventi be vyskupo ir mokytojo. Turėsime naują 
vyskupą ir pasistenkime išrinkti protingai mąstantį vyrą, 
tokį, kuris nesivadovautų nei meile, nei neapykanta. Ne- 
galvokite nei apie to žmogaus galią, nei apie giminę, nei 
apie amžių; nevalia net jaunuolio atstumti, jeigu jis turi 
daug išminties. O kai vyskupas bus įšventintas, iškilmė 
pasibaigusi, tegu jis išeina į priekį ir pasimeldžia už save, 
už tautą ir karalių; mums tepasako, kaip pasninkauti, 


apsivilkti ašutinę ir aukoti. Pasibaigus pasninkui, tegu 

pasirinktą dieną surengia procesiją; mes išpažinsime savo 
nuodėmes; aikštėje, šalia atsivėrusios bedugnės, tegu jis 
atlaiko iškilmingas mišias. Jeigu bedugnė užsivers, jūs 


suprasite, kad Dievas mus išklausė“ 


5544-5547 


Šventi vyrai, bijantys Dievo, pritarė ir palaikė jo nuo- 
monę; bet jiems sunku rasti vyskupą - geros kilmės jų 
krašto vyrą. 


5548-5559 


Vienas senutėlis kunigas giriose ilgai gyveno, stropiai 
laikydamasis savo ordino taisyklių; jis patarė jiems rinktis 
iš dviejų. Kunigas atsistojo ant akmens ir pasakė trumpą 
pamokslą. Paliepė visiems nutilti, o jie taip jį gerbė, kad 
visi, maži ir dideli, nuščiuvo, vos tik jis priešais juos atsi- 
stojo; juk gerai žinojo, kad per visą gyvenimą jis nepadarė 


nei pikto, nei negarbingo darbo. 


5560-5595 


„Taigi, - tarė kunigas, - visiškai pagrįstai Dievas mus taip 
prispaudė, nes tarp mūsų klesti nuodėmė, godulys ir pik- 

tumas. Dievas už mūsų nuodėmes baudžia, o bausdamas 
kviečia sugrįžti prie tvarkos; jis keršija už piktadarystes. 
Bet tam, kuris argailauja, Dievas gailestingas: su tokiu 
žmogumi jis lengvai susitaiko. Aš manau, kad vyskupas 
pražuvo dėl mūsų nusikaltimų; man atrodo, nebuvome 
verti, kad mums vadovautų toks ganytojas. Dėl mūsų 
žiaurumo Dievas sutrumpino jo gyvenimą, bet ir nepaliko 
be savo medžio šakelių: yra trys ar keturi, o gal penki 
ar šeši jo mokiniai. Po Amfiarajo mirties mums lieka 
Tiodamas, kurį šventasis vyras auklėjo nuo pat vaikys- 
tės; jeigu jis gaus lazdą ir skeptrą, pakeis savo mokytoją, 
galėsime juo pasikliauti. Taip pat ir kitas, Melampas, bet 
jam jau daugiau kaip šimtas metų. Sunku nuspręsti, kuris 
geresnis, kuris blogesnis; abu išmintingi ir doro elgesio 
vyrai, abiejų garbė nesutepta. Bet Melampas jau amžiaus 
prilenktas prie žemės, jam reikėtų ramiai leisti dienas; jis 


nebepakeltų naštos, kuri jam būtų užkrauta“ 


5596-5615 


Vieningu pritarimu garsiai nuspręsta įteikti stulą Tio- 
damui; visi drauge jį pasirinko, nes jo tinkamas amžius. 
Tiodamas prabilo apie savo nevertumą, pareiškė, kad 
jie neteisūs ir klysta, jo amžiaus jaunuoliui pavesdami 
aukšto rango pareigas. „Paskirkite pagyvenusį vyrą, 
kuris gerai pažintų pasaulį ir išmanytų Šventąjį Raštą“ 


Aš nebenoriu ilgiau pasakoti: kuo labiau jis save peikė, 

tuo karščiau jie troško jį išrinkti; nebesvyruodami 
padarė vyskupu. Graikai surengė rinkimus nepaprastai 
susikaupę; Tiodamas prieš savo valią, bet nesiderėdamas, 
priėmė titulą. Po įšventinimo sušaukė karius ir įsakė tris 


dienas pasninkauti. 


5616-5635 


Trečią dieną po devintos valandos jis apsivilko ilgą juodą 
sutaną, o po ja - ašutinius marškinius: visų paprašė stoti 
į procesiją. Graikai ėjo toje procesijoje labai maldingai 
nusiteikę; visi basomis kojomis, su lininiais drabužiais, 
kaip ir vyskupas, kuris juos vedė. Nuėjo prie bedugnės, 
gailiai raudodami, kritę ant žemės, nuolankiai meldėsi. 
Pabaigus maldą, Dievas jiems parodė didį stebuklą: dan- 
gus sugriaudė, žemė sudrebėjo, sugaudė tris kartus, paskui 
užsidarė ir liko užsivėrusi. Graikai pamatė užsitraukusią 
duobę; dėl to pasijuto labai laimingi; pasaulyje kariai 
nieko daugiau ir netroško. Skubiai grįžo į stovyklą ir vis 


tebedžiūgaudami patraukė užimti miesto. 


5636-5641 


Tebiečiai paskubomis paliko miestą, kovai pasiryžę. Pa- 
matç graikus prie bedugnės, visi išskubėjo veržliai; trokšte 


troško kautis ir numušti graikų puikybę. 

5642-5653 


Mieste, man rodos, su karaliumi Eteokliu liko šeši grafai; 
taigi ten buvo septynios pagrindinės gatvės, septyneri 
vartai ir septyni išėjimai. Kiekvienas iš šešių grafų prie 
atskirų vartų įsitaisė su savo pulku; kiekvienas saugojo 
savo vartus ir pro juos išėjo; o didžiojoje gatvėje įsitaisė 
karaliaus vyrai. Dabar aš jums pasakysiu vartų ir jų gynėjų 


baronų vardus. 


5654-5661 


Pirmieji vartai vadinosi Ogigijos, dar praminti - Ortole- 
nos; taip yra dėl sodų šalia tos gatvės, kuriuos miestiečiai 
įveisė vietoje pelkių. Pro šiuos vartus išėjo Kreontas, žilas 
senelis; po karaliaus — jis pats galingiausias, su savimi 
išsivedė dešimt tūkstančių vyrų. 


5662-5669 


Antrųjų vartų pavadinimas Nejidė; priešingoje pusėje 
plytėjo gilus slėnis su nuostabiausiais sodais, pušų ir 
laurų giraitėmis. Pro šiuos vartus išėjo karalius; daugelis 
jį nusekė iš paskos, nes už vartų, lygumoje, valdovą lydėjo 


dvidešimt tūkstančių karių. 

5670-5685 


Tretieji vartai - Homolojido; priešais juos stūksojo pira- 
midė, kurią vietiniai žmonės vadino Pile: čia palaidotas 
miesto įkūrėjas Kadmas. Ten stovi pagrindinės triumfo 
arkos, pastatytos iš balto marmuro ir puoštos emale. Tie 
vartai pakrantėje, kur renkasi jūreiviai; čia jūs būtumėte 
matę išdėliotas brangias medžiagas, daug parduodamų 
brangių audinių bei vergų slavų, turkų ir maurų. Pro šiuos 
vartus išėjo Haimonas, glaudžiai apsuptas saviškių; grafas 
išėjo pro šiuos vartus, kitoje pusėje, pajūryje, jo laukė šešių 


tūkstančių vyrų armija. 


5686-5693 


Ketvirti vartai vadinosi Proito; priešais juos driekėsi graži 
pieva; čia buvo griovys su palisadomis, kad būtų galima 
kautis užtvarų viduje. Pro šiuos vartus išėjo Hipsėjas, drauge 
su juo - dešimt tūkstančių karių ir net daugiau; mūšis pra- 


sidėjo kaip tik šitoje vietoje: tas, kuris jį pradėjo, čia ir žus. 


5694-5701 


Pagaliau penktieji, Elektros, vartai, neatlaikę smarkaus 
puolimo; jų gynėjų buvo nedaug, nes prie tų vartų sunku 
prieiti. Pro šiuos vartus pasuko Drijas, gražus, kilmingas 

ir narsus riteris; jo narsumas buvo plačiai žinomas: jam 


iš paskos - penki tūkstančiai kovotojų. 


5702-5715 


Šeštųjų vartų vardas — Hipsistė, jie buvo pačiame miesto 
gale, prigludusiame prie kalvos; po tiltu tekėjo upelis, o 
kalvos papėdėje stovėjo bokštas: tai buvo Eurimedonto 
valda. Eurimedontas, valdęs plačias žemes, patraukė pro 
šiuos vartus: drauge su juo — šeši tūkstančiai pėstininkų 
ir riterių. Jų buvo šeši tūkstančiai, visi - barbarų kilmės; 
bet jau pirmame mūšyje Kapanėjas jiems padarė daug 
nuostolių, nukreipęs į juos savo pulkus. 


5716-5725 


Septintieji vartai vadinosi Kulmo; juos saugojo tvirtas 
bokštas. Kaip tik pro čia prieinama prie Dirkės šaltinio, o 
"Tėbų karalius užsimanęs joja į mišką medžioti. Pro šiuos 
vartus Mezencijus išjojo iš miesto su penkiais tūkstančiais 
kovotojų. Man atrodo, iš viso kautis turėjo šešiasdešimt 
keturi tūkstančiai tėbiečių. 


5726-5741 


Graikai puolė į priekį sparčia risčia, kanopomis skelda- 
mi žiežirbas iš akmenų. Maždaug dvidešimt tūkstančių 

šuoliavo pirmoje gretoje, o už jų driekėsi didžiulė uodega, 
kurios pabaiga - toli laukuose; daugiau kaip šimtas tūks- 
tančių atakuoja vienu metu: dreba visa išjudinta žemė. 
Jie šaukia ir prisiekia vienas kitam: „Tebus prakeiktas tas, 
kuris atsiliks nuo kitų! Tokį visi tarnu laikys, jeigu grįš iš 
karo su sveiku skydu“ Drąsiai visi kartu pradėjo pulti prie- 
šą; prie kiekvienų vartų galėjote matyti aršias grumtynes. 


5742-5759 


Melampas buvo Bajo kunigaikštis; jis jojo lyguma savo 
pulko priekyje, išskleidęs šilkinę vėliavą, per lanko šūvį. 
Dėl tamsiai širmo žirgo, kuriuo jojo, kadaise Laodikėjos 
mūšyje jis užmušė turką; tai buvo didžiai vertingas ir 
brangus žirgas. Nepaprastai eiklus; jį dengė skaisčiai 
raudono šilko gūnia, o ant pasturgalio jam užmestas 
daugiau kaip uolekties ilgumo geltonos taftos dangalas. 
Melampas sau prie kojos laikė ietį; ant jo šarvų pavaizduo- 
ta emblema iš šachmaciškai išdėstyto brangaus dvispalvio 
šilko; dramblio kaulo skydas, pusiau baltas, pusiau kraujo 


raudonumo. 


5760-5777 


Hipsėjas stovėjo prie savo vartų, nejudėdamas žvelgė į 
Melampą. Grafo pulkas gerai išsimiklinęs mūšyje; visi 

labai drausmingi, niekada nėra buvę labiau susitelkusių 
karių. Kai Melampas buvo jau visai arti, Hipsėjas pasuko 
tiesiai į jį; atakoje pralenkęs saviškius, grafas pasitiko 
kunigaikštį tarp kitų gretų. Abu -— puikūs riteriai, bet 
kunigaikštis nepataikė, o priešininkas jam kirto, bet ne į 
skydą, o į dešinę nepridengtą krūtinės pusę; savo akstimi 
pervėrė kūną, nė šarvo marškiniai neatlaikė. Nuo mirties 


nėra pagalbos: jis krito nukautas nuo savo širmo žirgo. 


5778-5783 


Kunigaikščio žūtis nepaprastai nuliūdino Agrėją; jis 
nirtulingai puolė vieną tėbietį, sulaužė savo ietį į šio 
skydą; pasisukęs su arkliu, kardu atskyrė vieną Fegėjo 


ranką nuo kūno. 


5784-5797 


Amintas buvo Persijos, tos šlykščios priešų tautos, kuni- 
gaikštis; jis šaudė iš lanko už visus geriau; joks žmogus 
neišvengdavo jo strėlės; žemėje nebuvo geresnio lanki- 
ninko. Fegėjo lemtis jį pribloškė; todėl jis paleido strėlę, 
kuri akimirksniu nuskriejo nuo templės: ir štai Fedimas 
krinta gatvės vidury. Strėlė buvo užnuodyta, ir Fedimas 
mirė žiauriose kančios; ir dėl sužeidimo, ir dėl nuodų jis 
kelyje negyvas nukrito nuo arklio. 

5798-5811 


Iš šono Atamas puolė, Ifisą pargriovė aukštielninką; jam 
kirto į dešinį šoną po pažastimi, numetė negyvą nuo 
balno. Grafas apsisukęs grįžo į mūšio lauką; grumtynėse 
susidūrė su Argu, bet buvo praradęs savo ietį ir laikė su- 
spaudęs pliką kardą; kirto priešui su tokia jėga, kad galvą 
nuritino nuo kūno. Feresas nieko nebelaukė: taip ūmiai 
puolė ietimi Abasą, kad nebegyvą nutėškė nuo arklio; 
susitikęs grafą, jam tuo pasigyrė. 


5812-5827 


Ijonas Pizietis, labai narsus karys, laikėsi paskutinės gretos gale. 
Pievos pakraštyje, prie uolos, jis susidūrė su Dafniu iš Sadoko; 
sukirtę pentinais, jie vienas priešais kitą pasileido smarkia 
risčia. Abu energingai paragino arklius ir švaistėsi smarkiais 
smūgiais per šarvus; triukšmingai lūžo ietys, o jų gabalai 
skraidė ore. Nors Ijonas liko atsiskyręs nuo kitų, jie smarkiai 
kapojo vienas kitą, perkirsdami balno raiščius; pakinktų 
pavadžiai nutrūko, ir Dafnis nukrito nuo arklio. Jo ginklai 
išlakstė į šonus, bet iš abiejų pusių jam pagalba atskubėjo. 


5828-5841 


Pro vartus išjojo Drijasas, lydimas dešimties tūkstančių 
karių su skydais. Toje pusėje užvirė mūšis; pėstininkai, 

sukėlę tikrą strėlių krušą, užmušė daug arklių. Bet priešo 
armijai įkarščio netrūksta; jie puola kartu kaip galėdami 
geriau; baimė netekti arklių netrukdo graikams spausti 
pentinais ir raginti žirgus. Jie čia paliko visus arklius, su- 
laužė ir sutrupino visas ietis; bet graikai į arklius nekreipė 


dėmesio, atakavo pagal visas taisykles. 


5842-5861 


Prie vartų, kur stovėjo Drijasas, kovojo Partenopajas; 
vadovavo mūšiui, vesdamas gausų akadiečių būrį. Atšuo- 
liavo visu greičiu, savo žirgą sulaikė tik užpuolęs vieną 
priešą - labai drąsų baroną: man atrodo, jis buvo vardu 
Meleagras, artimas karaliaus giminaitis. Jam kirto su tokia 
jėga, kad sulaužė ir pusiau perskėlė skydą, išardė ir sudras- 
kė šarvus, ir perdūrė ietimi kūną. Šis nebegyvas parkrito 
ant žemės: jam karas jau pasibaigė. Drijasas, užsėdęs ant 
raudo arklio, šuoliais pasuko priešo link ir užpuolė du 
karius; vieną nužudė mūšio lauke, o kitą paėmė į nelaisvę 


ir nusivedė kartu su jo arkliu. 


5862-5875 


Aleksis turėjo sartą žirgą, už kurį niekur nerasi geresnio; 
jis pats buvo galingas grafas, kilęs iš Arkadijos. Kartu su 
saviškiais laikėsi nuošalyje, nenorėdamas įsitraukti į mūšį, 

kol įsitikins, kaip viskas pasisuks: jis gerai išmanė riterystę 
ir nenorėjo ką nors prarasti dėl beprotiškos drąsos. Matė 
žudomus arklius; pėstininkai nesivaržydami šaipėsi, 
laisvai nardė po mūšio lauką. Graikai nėnorėjo jų liesti, 
ir Aleksis dėl to labai nusiminė. 


5876-5917 


Aleksis jautė kylantį baisų pyktį, matydamas pėstininkų 
įžūlumą ir daromą žalą. Pašaukė saviškius ir tarė: „Pažiū- 
rėkite, senjorai, kaip tie pėstininkai kapoja visus mūsų 
arklius! Tai didžiulis nuostolis, joks arklys neliks gyvas 
mūšio lauke. Kas galėtų tai ištverti ? Bus didelė gėda, jeigu 
mes jiems leisime nebaudžiamai elgtis. Pavarykime žirgus 
į tuos basakojus, bet nesikaukime vyras prieš vyrą, nepul- 
kime nė vieno riterio ir nė vieno pėstininko neimkime į 
nelaisvę; išsyk užmuškime tuos, kuriuos pasivysime, nors 
mums ir prikištų negarbingą elgesį: kad tiktai tie pras- 
čiokai pasitrauktų, nebeniekintų mūsų pulkų ir daugiau 
nebesikėsintų užmušinėti mūsų arklių“ Tai taręs, jis puolė 
pirmyn, o kiti - paskui jį, nukreipdami į pėstininkus visą 
atakos svorį; nukovė daugybę ginkluotų vyrų, jų užmušė 
daugiau kaip penkis šimtus. Pėstininkai greitai neteko 
galvos ir prarado smailiąsias savo ietis; tą dieną ne vienam 
kaimiečiui lūžo koja, ir jis pametė savo tuniką. Riteriai 
juos badė, o ginklanešiai kraustė jų kišenes. Likę gyvi 
išsilakstė, išsigandę puolančiųjų žiaurumo; ir kol riteriai 

kovėsi mūšyje, pėstininkai nebepasirodė. Toliau buvo 
patogu kautis, nes į arklius nebebuvo paleista nė viena 
strėlė. Aleksis atakavo energingai: jo sūnui niekas niekada 
neprikišo šio negarbingo tėvo poelgio, nes jis visą dieną 
iš mūšio lauko nepasitraukė ir netgi iškirto pokštą, kuris 


visiems labai patiko. 


5918-5947 


Mieste gyveno riteris neturtingas, kuris turėjo tik ietį ir 
skydą, tik skydą ir ietį jis turėjo, ir tai - jo visa ginkluotė. 
Tas riteris ryžtingai stojo į kovą ir visus privertė juo 
stebėtis; jie būtų galėję lengvai jį nukauti, bet graikai 
vis jį aplenkdavo; nenorėjo jo pulti ir žudyti tarsi kokie 
mėsininkai. Aleksis pašaukė vieną ginklanešį ir jam pa- 
liepė nurėkšti medžio šaką; kaskart, kai tik anas puola, 
Aleksis jam kerta ta šaka: tarp karių gretų anas neria 
kiek įkerta, o Aleksis - jam iš paskos; jis persekioja riterį, 
skuodžiantį pirma jo, šakos smūgiais vaiko tarp karių 
eilių. Aleksio žirgas greitas, mina anam ant kulnų, su 
šaka skalbia jo nugarą ir pilvą ir duoda pylos per užpakalį 
kaip prasikaltusiam mokinukui; tikrai negailėjo! Šaukė 
jam iš paskos ir baudė tarsi mokinuką. Mūšio lauke visi 
stebėjo šias vytynes ir rodė vienas kitam pirštu; šis pokš- 
tas prajuokino riterius ir patiko abiem kovojančioms 
pusėms. Nemažai riterių pokštu susižavėjo labiau negu 


karo žygdarbiu. 

5948-5973 


Drijaso sūnėnas Agenoras jojo tamsaus plauko širmiu; 
šis labai išvaizdus jaunuolis tą patį rytą buvo įšventintas 
į riterius. Tądien jis kovėsi mūšyje ir drauge su kitais ne 
kartą atakavo; parodė didžią drąsą, nors buvo dar labai 
jaunas, - stebint septyniems šimtams riterių puolė pats 
pirmas. Tarp gretų pasileido prieš Alysą ir kirto ne į koją, 
bet atsivėdėjęs — į veidą, taip stipriai, kad šis pasviro ant 
arklio; nuvertė Alysą žemėn ir brastoje panardino iki 
kaklo. Alysas savo ruožtu jam sudavė smarkiai, visiškai 
sugadino, suraižė ir sukapojo skydą, nedaug trūko, kad 
būtų jį negyvą nuo arklio nuvertęs. Agenoras paršuoliavo 
pas saviškius, vesdamasis sartą žirgą; kito tokio nebuvo 
visoje Ispanijoje, ir jo būrys neturėjo tokio brangaus 
žirgo; ankstesnis šeimininkas jį įsigijo šiapus Žirondos, 
palei Blaji miesto sienas nužudęs vieną Almoravidų 


giminės atstovą. 


5974-6007 


Drijasas staigiai puolė, kad pagelbėtų giminaičiui, bet 
priešininkai, nukreipę tris ietis, jį nuo arklio nutrenkė 
ant žemės. Agenoras tuojau pat atskubėjo artyn: jie abu 
šauniai gynėsi, vienas — stačiomis, kitas - ant arklio; 
laikėsi tarsi liūtai. Agenoras kirto vieną smūgį po kito ir 
pats vienas puikiai atsilaikė prieš visą pulką, todėl Drijasas 

vėl užšoko ant savo sarčio, tada išsitraukė kardą auksine 
rankena. Sūnėnas ir dėdė padėjo vienas kitam, nepamirš- 
dami aršiai kautis. Jaunuolis, kaip ką tik įšventintas jaunas 
riteris, šioje kovoje labai pasižymėjo ir tą patį vakarą 
buvo gausiai atlygintas, dėdė paskelbė jį savo įpėdiniu: 
dalyvaujant karaliui ir jo baronams, jam perleido valdas. 
Eurimedontas subūrė savo pulką; jei bent vienas suardo 
gretas, jis išsyk užmuša šio arklį. Slėnyje, kalvos papėdėje, 
perspėjo savo karius nerodyti akiplėšiškos drąsos. Ka- 
panėjas atsiskyrė nuo graikų armijos ir pasiruošė kautis 
vienoje pusėje; visas jo pulkas garsiai mušė būgnus ir pūtė 
ragus: pirmose gretose kilo didelis triukšmas. Kapanėjas 
atšuoliavo per kalvas, o kariai nusileido į slėnį, veržliai 


perlėkė lygumą. 


6008-6023 


Jų priekyje jojo Kapanėjas ant tamsaus širmio; tikėjosi 
pražudyti savo priešus, pirma įvaręs juos į kampą: jis 
norėtų juos atitraukti tolyn nuo miesto. Bet tėbiečiai 
apie tai net negalvoja; jie nepamiršo, kokia nelaimė juos 
ištiko dėl perdėtos drąsos. Vakar juos ištiko didi pragaiš- 
tis, nekantrumas juos pražudė: per daug atsitolino nuo 
miesto, o bėgdami atgal neteko daug žmonių. Tas, kuris 
troško žygdarbių, šitoje pusėje nerado pritarimo, nebent 
ieškotų sąjungininkų tarp pėstininkų: juk daugybė arklių 


buvo išžudyta. 

6024-6071 


Liusjenas išsiveržė į priekį, smarkiai varydamas žirgą; nuto- 
lęs per arbaleto šūvį, jis pasijuto apsuptas pėstininkų: jeigu 
būtų pajėgęs iš jų ištrūkti, būtų labai pagarsėjęs. Užpuolęs 
Puansoną de Meletaną, kirto jo žirgui tiesiai į kaktą, o šiam 
pasukus į šoną, Liusjenas nujojo tiesiai prie jo; jis ir arklį, ir 
riterį pargriovė ant tako. Bet pėstininkai jį apsupo iš visų 
pusių, šaudydami iš arbaleto, laidydami strėles, ir užmušė 
jo arklį; „Mirtis jam!“ - šaukė vieni kitiems. Būrio viduryje 
Liusjenas pašoko, bet savo kardo jiems neatidavė; ginsis 
tol, kol pajėgs, ir nesileis sučiumpamas paprastų kareivių. 
Šveitriu plieno kalaviju išsyk vienam nukirto koją, kitam — 
ranką, o trečiam smogė taip smarkiai, kad kalavijo ašmenys 
perskrodė kaukolę. Tačiau kareiviai nesiliovė įnirtingai pul- 
ti ir į jį smarkiai šaudyti iš visų pusių; nieko gero - pakliūti 
į miestelėnų rankas: šie storžieviai niekada nepasigailės nė 
vieno žmogaus, kurį tik pajėgs įveikti. Jie nesučiupo riterio 
sveiko ir gyvo, sukapojo į gabalėlius, bet jo bičiuliai sugebė- 
jo už jį atkeršyti. Kapanėjas labai užsirūstino, matydamas 
žudomą savo riterį; didžiu balsu sušuko karo šūkį ir sušaukė 
savo vyrus; didžiu balsu paliepė visiems susirinkti ir nebuvo 
nė vieno, kuris nepaklausytų. Apgulrieji jų laukė įsitvirtinę; 
bokšto apačioje, tilto gale, susigrupavę tankiomis eilėmis; 
kiekvienas prisiekė savo išpažįstamo dievo vardu, kad baimė 
netekti gyvybės jų nepavers niekšingai pasielgti. Jie kliovėsi 
savo tvirtove: jeigu padėtis pasidarytų kritiška, pasislėptų 


jos viduje ir nieko nebebijotų. 

6072-6105 


Kapanėjas nusiteikęs labai ryžtingai: smarkia risčia jis 
pasuko tarp jų; pirmasis iš saviškių atsiskyrė nuo gretų: 
jis žus, jeigu neatkeršys už savo gėdą. Visas pulkas - jam 
iš paskos, trys tūkstančiai karių pasileido kiek įkabinda- 
mi. Kapanėjas nebijojo priešo, kardu skynėsi sau kelią, 
nepamiršdamas kapoti iš visų jėgų: kuriam pataikė, tą 
perkirto pusiau. Kerta išilgai, pataiko tiksliai ir baudžia 
juos galingai savo kardu; perrėždamas krūtinės, kapoda- 
mas galvas, jis tądien būtų surengęs šventę apgultiesiems 
ir daugjų pražudėęs, jeigu pats nebūtų pakliuvęs į sumaištį. 
Vedė savo karius pliku kardu, bet viename siaurame 
take jo arklys suklupo ant purios žemės; jis nebegalėjo 
pakilti nei pajudėti ir šonu nusirito į purvą. Kol jį iš ten 
ištraukė, daugiau kaip keturiasdešimt padūkėlių perlėkė 
per jį; kol traukė iš purvo, jis pavojingai išsisuko ranką; 
tądien daugiau nebesudavė nė vieno smūgio nei ietimi, nei 
kardu. Bet šis nutikimas nesustabdė jo draugų visų kaip 
vieno puolimo; mūšis prasidėjo pievoje: kariai iš jos nė 
per žingsnį nepasitraukė, nes buvo davę tokią priesaiką, 


dar nenužudę daugelio priešų. 


6106-6131 


Menecėjas stovėjo prie vartų, drąsindamas ir palaiky- 


damas saviškius; ragino kirsti narsiai, primindamas 


205 


laukinę jų prigimtį ir garbingą giminę, iš kurios yra kilę. 
Jis pats, kitus skatindamas, puolė pirmasis visų priekyje, 
nes buvo nepaprastai narsus ir drąsus. Jojo ant arabiško 
žirgo, kurį karalius Darijus jam buvo padovanojęs; jie 
buvo tikri pusbroliai, nes Menoikėjas - Darijaus tetos 
sūnus. Neįkainojamos vertės žirgas nepaprastai eiklus, 
geba puikiai šuoliuoti; jo šonai buvo dvejopo plauko: 
viena pusė - šermuonėlio baltumo, o kita - juoda kaip 
sabalas. Pasaulyje nėra nė vieno žirgo, pajėgaus su juo 
lenktyniauti; žinokite gerai, nėra tokio žirgo, ar jis būtų 
bėras, ar sartas; nėra nė vieno, sarto ar bėro, kurio jis išsyk 
nenublokštų į purvą; tik pamišėlis norėtų dar eiklesnio 
žirgo. Menecėjas ragina savo ristūną pentinais, skrieja per 


lauką ir pirmiausia atakuoja Pankracą. 


6132-6155 


Pankracas buvo Rusijos kunigaikštis, plačiai pagarsėjęs 
riteriškais žygdarbiais; galingas aukštos kilmės senjoras; 
atlėkė šuoliais ant savo Penevero. Abu ragino žirgus, kaip 
reikiant nusitaikę vienas į kitą. Vos tik susidūrę, kirto 
galingus smūgius vienas kitam į skydus; riteriams akis į 
akį susitikus, sulūžo jų skydai ir šarvai. Didikai kapojosi 
smarkiai, bet nesmeigė vienas kitam į kūną; nukrito aukš- 
tielninki nuo arklių ant žemės tarp viržių, ir gynėjai, kaip 
ir puolėjai, atlėkė jiems į pagalbą. Aplink juos vyravo di- 


delė sumaištis, buvo suduotas ne vienas smūgis, bet jėgos 

buvo apgultųjų pusėje. Menoikėjas nebelaukė: užšoko ant 
žirgo, sučiupo kunigaikštį už šalmo antveidžio ir kartu 
su juo parjojo į miestą; puolėjai liko stovėti visai sutrikę. 


6156-6183 


Amtfijonas veržte veržėsi į mūšį: vedė karius į kovą. Visiškai 
pasitikėjo tvirtu savo žirgu, labai tinkamu riteriškiems žy- 
giams; abu labai tiko vienas kitam - jo šviesaus plauko arklys 
ir jis pats, arklio stotas puikus, ir Amfijonas tvirtai laiko jo 
pavadį. Nešiojo ginklus nepaprastai elegantiškai, joks pran- 
cūzas nebūtų atrodęs geriau: ietis - ant pečių, skydas - ant 
krūtinės, jojo šviesaus plauko arkliu; o kai buvo visai arti, 
atleido pavadį ir dideliais šuoliais atlėkė į aikštę. Dešinėje 
pusėje pamatė graikų karį, laikantį didelę vėliavą; graiko 
vardas buvo Porfras, Amfijonas pasuko jo link. Vienu šuoliu 
graikas pasitraukė jam nuo tako, ir Amfijonas nepataikė; jis 
nepataikė, o graikas jam kirto iš šono ir nuvertė nuo arklio. 
Netoli stovėjo arbaletininkas, mokėjęs labai gerai šaudyti; jis 
nusitaikė, atleido templę ir iššovė tiesiai į Porfirą. Šis suriko 


ir žuvo iš karto, nes tai buvo mirtinas šūvis. 


6184-6207 


Ietį praradęs Palemonas gniaužė rankoje pliką kardą; pa- 
suko prie Akvilėjos kunigaikščio, kuris jį pasitiko, iškėlęs 

ietį. Kunigaikštis - aukštaūgis, galingo stoto: jis įsmeigė 
savo ietį į žemę; kova būtų buvusi nelygi, jeigu būtų laikęs 
ietį, o anas — kardą. Todėl išsitraukė kardą, nušuoliavo 
prie Palemono; vienas mirksnis — ir abu susikovė. Kuni- 
gaikštis nepaprastai stiprus: į priešininko skydą kirto taip 
smarkiai, kad nuskėlė jo viršų; nedaug trūko, kad būtų 
išmetęs iš balno. Anas atsakė trenkdamas per šalmą ir nu- 
mušdamas jo dalį; barzdą ir ūsus nurovė ir netgi užkliudė 
smakrą. Kunigaikštis buvo benorįs pasitraukti, pasisuko 
į dešinę; Palemonas, regis, buvo pakėlęs ranką smūgiui, 
ir kunigaikštis pats taikliai kirto: pataikė anam į ranką, 


sužalojo kumštį, dešinė ranka nuskriejo į mūšio lauką. 


6208-6257 


Du vienas kitą nužudę broliai, dar paaugliai, sukėlė visuo- 
tinį gailestį. Jie, nors jaunučiai, buvo nepaprastai narsūs ir 
kilę iš labai kilmingos giminės; mieste, išskyrus karalių, 
nebuvo už ją pranašesnės. Vyresnysis pasižymėjo nepa- 
prasta ištikimybe, jis — iš artimiausios Polineiko aplinkos; 
šis buvo jį išsireikalavęs per pasiuntinį: dėl Polineiko duo- 
tos garantijos ir apsikeitus gausiomis dovanomis jaunuolis 
jam ištikimai tarnavo. Antrasis dar nebuvo palikęs namų, 
tai buvo bebarzdis ir beūsis berniukas; karalius įšventino 
jį į riterius vos prieš du mėnesius. Valdovas jį gausiai 
aprūpino, jo ekipuotė nepaprastai prabangi: buvo davęs 
grynakraujį žirgą, vertą ne mažiau kaip trijų šimtų markų, 

žirgo pakinktai labai dailūs. Tas paauglys išsiruošė į mūšį 
pamiškėje; palei griovį jis pasileido šuoliais per lauką. 
Pažvelkite, kokia nelaimė jį gena! Mūšio lauke susidūrė 
su savo broliu; jie vienas antro neatpažino: pasuko žirgus 
vienas prieš kitą. Kaip ir turėjo būti, puolė abu iš dešinės 
pusės; per daug karštai metėsi į kovą, smogė iš visų jėgų 
vienas kitam į skydą; lėkė visu greičiu, nepristabdė; 
sudraskė ir išardė šarvus, kurių grandelės nebuvo tokios 
tankios ir tvirtos, kad apsaugotų nuo mirties. Kapojosi 
mirtinais smūgiais į krūtinę, kol nukrito nuo žirgų. Ant 
žemės brolis brolį atpažino: apgailėjo vienas antrą, apimti 
didžiausio sielvarto; abu gailisi brolio labiau negu savęs, 
nes labai mylėjo vienas kitą ir buvo nepaprastai prisirišę; 
žolė paraudo nuo jų kraujo. Šrai ir mirtis greita atskubė- 
jo, jų kūnai išblyško ir nusilpo; verkdami atleido vienas 
kitam mirtį, ir meldėsi brolis už brolį nuoširdžiai; jie abu 


pasibučiavo, apsikabino ir mūšio lauke numirė. 


6258-6295 


Menoikėjas, apsukęs žirgą, sugrįžo į mūšio tirštį; be- 
J psukę 83, SUBIĮZO Į ] 

sikaudamas sulaužė ietį, šuoliavo per mūšio lauką su 
pliku kardu. Pamiškėje po erškėčiu žuvę broliai gulėjo. 
Menoikėjas pasuko ton pusėn ir išsyk juos atpažino: 

jas p P YK J p 

jie - jo sesers sūnūs. Jį apėmė didžiulis sielvartas, sunkiai 
pakeliamas; sūnėnų žūtis jį be galo nuliūdino, nes juos 


švelniai auklėjo ir visada labai mylėjo: jis vos neparkrito 

ant jų apalpęs. Bet kariai ėmė jį guosti; nebėra ką daryti: 
nusinešė kūnus; paėmė abiejų sūnėnų ginklus ir nusegė jų 
šarvus nuo nugaros. Du raiti ginklanešiai juos nusinešė, 
užsikėlę ant pečių; brolių kūnai gražūs ir gerai sudėti, 
jie vilkėjo saržos drabužius; iš priekio jų plaukai dailiai 
pakirpti, ant nugaros pasklidę ilgi ir šviesūs, jie krito 
iki juosmens. Plaukai dengė pečius, bet galvos svyravo 
nulinkusios. Vis plūdo skaisčiai raudonas kraujas, bet 
brolių išvaizda buvo nepaprastai kilni; baltų žirgų šonai 
paraudo nuo kraujo. Čia jūs būtumėte išgirdę šauksmus 
ir verksmus, nes vien pažiūrėti į juos - tikra kančia; 
tas, kuris matė nunešamus kūnus, jautė patį didžiausią 
sielvartą; nėra tokio kietaširdžio, kuris nepravirktų dėl 


tokios nelaimės. 


6296-6319 


Kreontas, buklus senolis, jojo šviesaus plauko širmiu; 
buvo apsiginklavęs pagal prancūzišką madą, dėvėjo šalmą 
ir šarvus, turėjo skydą ir ietį; tai buvo aukštaūgis, didelis 
ir liesas vyras, mūšyje drąsus ir veržlus. Išjojo su būriu 
riterių; kovos laukas nutvisko auksu ir sidabru, šalmais, 
šarvais ir išpaišytais skydais, vėliavomis ir vėliavėlėmis. 
Senolis būtų pasirodęs su labai dideliu pulku, jeigu visi 
būtų išjoję kartu su juo. Bet jis mokėjo apgauti ir su- 
klaidinti kvailius: paslėpė savo vyrus soduose po vešliais 
alyvmedžiais; nekyšojo nė vienas šalmas ar skydas. Į atvirą 

lauką išvedė septynis šimtus, tarp jų — nė vieno kvailio ar 
kaimiečio: visi įgude atlikti riceriškus žygdarbius. Ruošėsi 
įgudę Yg 
pradėti narsią kovą ir tuojau pat ėmė pulti; vos tik išvydo 
priešo armiją, atleido savo ristūnų pavadžius ir, pasukę jos 
link, susikovė su pirmosiomis gretomis. 
p 8 


6320-6383 


Apgultieji trokšte trokšta žygdarbių, jie labai linksmi; vos 
tik susiduria su priešais, tuoj vienas po kito meta priešinin- 
ką ant žemės. Jie privertė graikus atsitraukti ir išblaškė po 
pievą; mūšio lauke smarkiai vydamiesi, persekiojo iki mir- 
ties; tada Polineikas atėjo jiems į pagalbą: nemažai priešų 
paguldė prieš pasitraukdamas. Jis vadovavo karaliaus bū- 
riui, kuriame kovojo daug patyrusių karių; daugybė riterių 
iš įvairių kraštų buvo atvykę pas jį, norėdami pasižymėti; 
jie atkeliavo iš skirtingų žemių ir tarp jų nepamatysi žilų 
senelių. Tarnavo ištikimai, o jis juos dosniai apdovanojo. 
Susidūręs su priešais, jų gretose sukėlė sumaištį: vieną iš- 
sviedė iš balno tako viduryje, paėmė į nelaisvę ir nusiuntė į 
graikų armiją. Jo priešai atsuko nugarą ir spruko atgal į savo 
priedangą. O kad būtume matę graikus, raginančius žirgus, 
puolančius į priekį, vejančius savo priešus per kalnus ir 
slėnius! Jie kirto jiems smūgį po smūgio, vanojo nugarą, kol 
tie pasislėpė už miesto sienų. Bet tada kiti išniro iš sodų ir 
buvo akivaizdu, kad tai ne piemenys: jūs būtumėte pamatę 
daugybę gėlėmis papuoštų šalmų ir pulką įvairiaspalvių 

skydų, būrį taurių žvilgančio plauko žirgų, papuoštų 
įvairiomis emblemomis. Vėliavos plaikstosi vėjyje, skamba 
daugiau kaip šimtas trimitų. Apsiginklavę, tankiomis 
gretomis, jie risčia pasileido iš sodų. Taip ir buvo: nuleidę 
ietis, iš šono užpuolė graikus. Kai šie pamatė, kad nebėra 
ką daryti, sutiko juos, kaip dera šauniems karžygiams. 
Polineikas - pats pirmas, nes jo širdyje virė smarkus 
pyktis broliui, iš jo atėmusiam paveldėjimo teisę; dėl to 
aršiai puolė riterį pačiame priešo gretos viduryje, perrėžė 
alžyrietiškus jo šarvus, kurie buvo laikomi labai tvirtais, 
nutrenkė nebegyvą nuo arklio ant žemės. Šio palydovai 
negaišuodami vėl pradėjo narsiai kautis: sulig pirmaisiais 
smūgiais ietys tik lūžta, skydai skyla ir eižėja; tuo tarpu 
graikai išsitraukė kardus ir ilgai išsilaikė mūšio lauke. 
Ryžtingai atmušė tris puolimus ir kovos įkarštyje sudavė 
daug smarkių smūgių, bet nebejstengė atlaikyti ketvirto 
puolimo, todėl buvo priversti palikti mūšio lauką. Grai- 
kai skuodė atgal kiek įkabindami, bet, žinokite, jų jėgos 
jau išseko; apgultieji dabar stipresni, jie paėmė į nelaisvę 
daugiau kaip tris šimtus graikų. 


6384-6423 


Polineikas atsiskyrė nuo savo karių ir pats vienas pasitrau- 
kė į šalį; išsuko iš kelio, padarė lankstą per slėnį palei pušų 
giraitę, nes smarkiai būgštavo ir baiminosi didžiulės keliu 


judančios minios. Du broliai jį pastebėjo ir spėriai pasi- 

vijo, mat karščio nualintas jo žirgas buvo dar ir sužeistas 
į šoną. Abu broliai jį sustabdė ir būtų gavę didelį atlygį, 
jeigu būtų nusprendę nuvesti pas karalių Eteoklį; tačiau 
šis niekada nebuvo jiems palankus, atvirkščiai, neteisėtai 
atėmė palikimą: pasisavino jų tvirtovę, stovinčią ant jūros 
kranto. Jis atėmė jų tvirtovę, stovinčią ant jūros kranto, 
ir niekada nebuvo jiems draugiškas; karalius neteisėtai 
išvijo brolius iš pilies, dar esant gyvam jų tėvui; iš namų 
išvaryti jaunuoliai apsigyveno mieste, ir Eteoklis pavydėjo 
jų riteriškų žygdarbių. Vyresnysis tarė jaunėliui: „Jeigu aš 
atvesiu šį belaisvį pas savo senjorą, jam nebereikės kariau- 
ti; tada jis mus išvys iš savo žemių, nes per savo piktumą 
neįstengia nieko gero apie mus pasakyti; ir jeigu mūsų 
tiesiog paprasčiausiai neišvarys, nežinau, ką dar blogo 
mums padarys. Jeigu ne štai šitas tremtinys, jis būtų toks 
žiaurus ir išdidus, kad geriausią karalystės riterį vertintų 
ne labiau nei moterį. Jeigu mes jam atvestume šį belaisvį, 
tai būtų ir mūsų, ir kitų pražūtis; verčiau jį palikti laisvą ir 


paprašyti niekam neprasitarti apie šį susitikimą“ 


6424-6437 


Polineikas išsigando, nes nežinojo, ką jie galvoja. Pir- 
miausia Dievo vardu švelniai paprašė neatiduoti jo kan- 
kinimams: „Jūs gi žinote vieną dalyką, kad aš už nieką 
pasaulyje nepajėgsiu derėtis su savo broliu, atsidūręs jo 


rankose; jis tikrai manęs nepasigailės. Verčiau leiskite 

išpirkti savo laisvę: aš būsiu dosnus, duosiu jums dešimt 
tūkstančių markų; niekas apie tai nesužinos, išskyrus tą, 


kuris tuos pinigus paims: 


6438-6476 


Vyresnysis tarė jaunėliui: „Aš labai negarbingai pasielg- 
čiau, jeigu pareikalaučiau išpirkos iš savo teisėto valdovo, 
kuris niekada man nieko pikto nepadarė. Tokį poelgį 
prikištų mano palikuoniui, nes aš juk žinau, kad buvau jo 
vasalas lygiai kaip kiti baronai, iš abiejų brolių gavau savo 
valdą; tai išties nemaža valda. Pinigai man labai praverstų: 
jeigu turėčiau statinę aukso, jį išleisčiau be galo smagiai, 
per mėnesį viską sunaudočiau; dosniai aprūpinčiau 
savo palydos riterius ir gausiai juos apdovanočiau; sau 
nepasilikčiau nė vienos auksinės monetos. Bet, brangus 
brolau, neduok Dieve, kad dėl pinigų padaryčiau dalyką, 
dėl kurio dvare turėčiau rausti, arba kad šitaip pasielgčiau 
su savo valdovu. Aš nenoriu nepalankių kalbų: verčiau jį 
paleiskime be jokios išpirkos. Jeigu karalius manęs parei- 
kalautų pasiaiškinti, jo rūmuose aš sugebėčiau apsiginti; 
jam tikrai pasiteisinsiu pasakęs, kad man nedera įduoti jo 
brolį jam į rankas, nes paties karaliaus pritarimu aš buvau 
jo ištikimas vasalas. Bet jeigu už išpirką paleisiu belaisvį, 
vadinasi, nutariau pakenkti karaliui dėl pinigų, bet ne 
dėl vasališkos ištikimybės; taigi jis gali pirmiausia parei- 
kalauti tų pinigų, o paskui mane išvyti iš savo karalystės. 

Geriausia, tinkamiausia išeitis — jį paleisti be jokių sąlygų“ 
Daugiau nieko nesakę, broliai leido jam pasitraukti ir 


nušuoliavo prie kitų dviejų riterių. 


6477-6544 


Toli nuo karių gretų, gale lauko, pievos pakraštyje, šalia 
ežerėlio, Eteoklis pasirodė prie šaltinio, kur augo kiparisas; 
kartu su juo — dvidešimt tūkstančių vyrų ir net daugiau. 
Karalius Adrastas žygiavo tiesiai prieš juos; dėl savo pui- 
kybės susikovė su jais, dar niekada nėra buvę tokio narsaus 
senolio; karalius grūmėsi taip, tarsi būtų jaunuolis, pilnas 
jaunatviško įkarščio. Pievoje plytėjo tranšėja, kurioje iš- 
sidėstė tėbiečiai: žygiuodami priešais graikų armiją, jie 
peržengė griovį; ir, žinokite, tai buvo tikra beprotystė, nes 
niekada nebūtų buvę įveikti, jeigu nebūtų peržengę grio- 
vio. Jeigu tik mes būtume galėję juos matyti vidur lauko, 
svaidančius ietis ir kertančius kardais, puolančius iš priekio, 
besiveržiančius iš šono, ir regėti krūvas parkritusių žuvu- 
siųjų, girdėti lūžtančias ietis, braškančius skydus! Jie vargiai 
vieni kitus atpažįsta: tokia mūšio spūstis ir tokia sumaištis; 
šis dalykas juos labiausiai trikdo, nes kaunasi tokia daugybė 
riterių, kad neįmanoma surengti vienos atakos, kuri leistų 
pasižymėti ir pagarsėti bei išsiskirti iš kitų. Šiame mūšyje 
tokia karių daugybė, jog neįmanoma kautis vienas prieš 
vieną; vien tik lankininkai padaro daug žalos, užmuša pul- 


kus gerų arklių. Adrastas pasiūlė tėbiečių šauliams padaryti 

pertrauką ir šiame susirėmime nebeiššauti nė strėlės. Šie 
paklausė patarimo: dėl lankininkų jie vieni kitiems tvirtai 
pasižadėjo ir liovėsi žudyti vieni kitų arklius. Nuo šiol 
kautis pasidarė patogu, nes joks lankininkas nebepaleido 
nė vienos strėlės. Dabar tas, kuris mūšyje nori pasižymėti, 
nebesibaimina nei iečių, nei strėlių; jis gali atakuoti užtik- 
rintai, nebesisaugodamas lankininkų. Bet miesto gynėjai 
perdėtai pasitikėjo savimi, o puolėjai buvo gudrūs: jie ėmė 
pamažiukais trauktis, o anie - slinkti paskui juos; tie kvailiai 
vis labiau juos persekiojo, o puolančiųjų vis daugėjo. Kai šie 
į krūvą susirinko, jie smarkiai paragino žirgus; graikai pra- 
dėjo puolimą, o anie šoko bėgti tankiomis gretomis; graikai 
nusivijo iš visų jėgų, juos persekiodami smarkiai. Ilgai juos 
šitaip vaikėsi, gėdingai, ir anie spruko nesustodami. Šitaip 
įvilioję į spąstus, juos vaikėsi negailestingai, su žirgais lipo 
aniems ant kulnų, stūmė į griovius. Puolėjai be atvangos 
kapojo žiauriai ir gėdingai vertė žemėn, žudė ir maitojo: 
tie, kuriuos pargriovė, nebepasikėlė. Tai buvo pralaimėjimas 


didžiulis, skaudus, baisus ir sunkus. 


6545-6552 


Mūšio lauke Eteoklis prarado geriausius savo vyrus; dar 
neperžengęs tranšėjos, neteko geriausių karių. Patyrė 
didelių nuostolių, bet nieko nepajėgė pakeisti: tądien 
turėjo atlaikyti nepaprastai smarkią ataką. Vis dėlto, nors 


daug kovotojų prarado, jis neketino užleisti mūšio lauko. 

6553-6558 


Haimonas peržengė upelį su pašėlusių drąsuolių pulku. 
Iš karto beatodairiškai metėsi į mūšį ir priešinosi ilgai; 
jie ilgai priešinosi ir smarkiai puolė, daugelis veržėsi 


atakuoti pirmieji. 


6559-6578 


Taip pat Atysas su savo kariais juos parėmė iš šono. Jis 
mylėjo karaliaus seserį, dėl jos ir stojo į kovą; užpuolė 
du graikus iš priešakinės linijos, nes mergelė jį stebėjo: 
vieną pargriovė, kitas paspruko, visi jį aiškiai matė. 
Ptolemėjas turėjo juodą žirgą, kurį dabar jums tiksliai 
aprašysiu: visoje kariuomenėje nebuvo gražesnio plauko 
žirgo, vikresnio ir greitesnio; tai buvo arabiškas ristūnas, 
atvežtas iš ano upės kranto, užgimęs iš kumelės ir jūros 
pabaisos. Ant šio juodo žirgo užšokęs Ptolemėjas atakavo 
apgultuosius; puldamas iš šono, partrenkė Antverpeno 
kunigaikštį Florį ir tuo pačiu įsibėgėjimu susidūrė su 


Jugurta Edesiečiu. 


6579-6606 


Haimonas jojo bėriu; širdyje jautėsi linksmas ir smagus, 
nepaprastai šaunus, baimę ir pagarbą keliantis jo pulkas 

kautis pasirengęs; juos ragino stoti į mūšį, tačiau be rei- 
kalo, nes jie ir patys veržėsi. Kad bent būtume matę, kaip 
spaudė pentinais; skrodė gretas stačia galva! Nesibaimino 
nei iečių, nei strėlių ir nebijojo prarasti arklių. Haimonas 
pats pirmas atsiskyrė nuo gretų; jis rodė kariams kelią, 
per smėlį metėsi Tidėjo link; žinokite, tai ne melas, 
taip trenkė per jo skydą, kad vos neišsviedė iš balno. 
O Tidėjas nepataikė, jo arkliui kryptelėjus į šoną; jeigu 
arklys nebūtų atšokęs į šalį, jų susidūrimas būtų buvęs 
labai smarkus. Haimonas, sudavęs smūgį, nušuoliavo 
tolyn, negaišuodamas nuo jo pasitraukė. Tidėjas labai 
nusiminė, nes dar nėra buvę, kad jo ietis nebūtų į priešą 
įsmigusi: įsiutęs paragino žirgą ir susikovė su Atenoru iš 
Sardinijos; Tidėjas jį nuvertė ant žemės ir dešine ranka 


nusivedė jo žirgą. 


6607-6620 


Tarp karių buvo vienas Tidėjo pusbrolis: aukštas, lieknas 
ir dailus jaunuolis; jo vardas - Afranas, ir jis skrodė gre- 
tas, kiek tik įkabina. Afranas pasuko žirgą vieno priešo 
link; šis pasislėpė tarp pėstininkų: Afranas jį nusivijo per 
smėlį nuleidęs ietį, pentinais smarkiai ragindamas žirgą; 
šitaip besivejantį, jį apsupo pėstininkai, ir jis nebegalėjo 
pasitraukti. Tidėjas pamatė, kad kariai sučiupo jo vasalą 
ir giminaitį; su daugiau kaip dviem šimtais riterių pasuko 


jį vaduoti iš tėbiečių. 

6621-6638 


Tidėjas nušuoliavo tarp gretų; už uolos pasislėpęs pėsti- 
ninkas aštria giliai įsmigusia strėle sužeidė jo žirgą; žirgo 
šonas sužeistas, gausiai ištryško kraujas. Narsusis riteris 
išsiveržė iš karių tirštumos ir nušoko ant žemės, palikęs 
savo žirgą. Vienas jaunas karys vedėsi be galo greitą ara- 
bišką ristūną: Tidėjas jį pašaukė, anas jam perdavė žirgą: 
judrų, nenustygstantį ir nartų; Jis užšoko ant žirgo iš 
kairės pusės, jaunuolis prilaikė dešinę balnakilpę. Užsėdęs 
ant žirgo, jį pašokdino ir, šuoliuodamas per mūšio lauką, 


susidūrė su Atysu. 


6639-6694 


Atysas buvo labai aukšto ūgio jaunuolis, nors jam tik pen- 
kiolika metų. Jo švelniai garbanoti šviesūs ir ilgi plaukai 
krito ant pečių, o galvą juosė dryžuotos taftos kaspinas. 
Akys šviesios, linksmos ir žvitrios, pilnos džiugesio ir 
gyvybės, veidas - blyškesnis už baltą sniegą ant medžio 
šakų; gamta labai išmoningai tokį baltumą nuspalvino 
rausvai: šitoks gymis man nepaprastai patinka — rausva 
spalva, paryškinanti odos balrumą! Veidas apvalus, o ant 
smakro neaugo nei barzda, nei ūsai. Jo lieknas liemuo ir 
ilgos kojos; vilkėjo siaurarankoviais saržos drabužiais; 
kojas buvo aptempęs geriausias, kokio galima gauti 
Tesalijoje, šilkas; pora pentinų, kuriuos buvo užsidėjęs, 

tikrai verti tūkstančio soldų ir net daugiau. Jojo kastilie- 
tišku žirgu, vikresniu už kregždutę, prisisegęs kardą, ant 
krūtinės užsikabinęs skydą; bet vienas dalykas man atrodo 
neprotingas: per lengvabūdiškumą jis neapsivilko šarvinių 
marškinių, nes labai pasitikėjo savo riterišku šaunumu; no- 
rėjo pasirodyti, apsukti ratą aplink mūšio lauką ir prieš visus 
pasipuikuoti. Iškėlęs ietį su viršuje pritvirtinta vėliavėle, 
šuoliais pasileido per lygumą. Šitaip lėkdamas per mūšio 
lauką, pačioje pusiaukelėje susitiko su Tidėju; susidūrė su 
Tidėju, bet nenusuko į šalį; priešingai, nujojo tiesiai prie 
jo įžūliausiu veidu. Tidėjas pamatė, kad anas be ginklų, 
išsisuko nuo jo ir pradėjo juoktis; pamatė, kad anas visai 
beginklis ir dar paauglys, jam pajuto tikrą gailestį. „Man 
nebus gėda, - kreipėsi jis, - jeigu tu nestosi į dvikovą, nes 
dėl tavo nepatyrimo aš negaliu kautis su tavimi. Be to, tu 
gražus, jaunas ir neginkluotas, nors manau, kad kovosi labai 
narsiai, nes drįsti pastoti man kelią; vis dėlto aš atsisakau 
tave užmušti, tavo siela būtų įširdusi ir nusivylusi. Per daug 
skubi nešioti ietį, tavo amžiui dera kitokie užsiėmimai; 
verčiau pasilik moterų globoje, tau dar ne laikas kariauti. 


6695-6700 


Atysas atšovė: „Girdžiu kvailystes! Šitoks gailestis reiškia 
bailumą“ Jis paragino žirgą Tidėjo link, nusitaikė į jo 
skydą, visą sutrupino ir sudaužė; nukreipė savo skydą į 
ano smilkinį, jie abu atsitrenkė vienas į kitą. 

6701-6716 


Tidėjas suprato, kad teks kautis; vylėsi šiek tiek prakiur- 
dyti jo skydą, bet nepajėgė suturėti rankos ir kirto tiesiai 
į krūtinę. Mirtino smūgio ištiktas Atysas krito nuo žirgo 
ant žalios žolės. Didžiulis sielvartas pagavo Tidėją, ir jis 
sušuko: „Ak, Dieve, kokią nelemtą akimirką aš šiandien 
susitikau su šiuo vaiku! Už visus savo turtus nebūčiau 
norėjęs kliudyti jį savo ginklu“ Jo nusiminimas didžiu- 
lis: nusviedė savo ietį į lauko vidurį, keikdamasis visais 
velniais, ir paleido Atyso arklį laisvai klajoti, nenorėjo 


prie jo net prisiliesti. 


6717-6744 


Skausmo palaužtas, Atysas nualpo; atgavęs sąmonę, sau 
karčiai priekaištavo ir atleido priešininkui už savo mirtį, 
nes gerai suprato, kad šis niekuo nekaltas. „Bičiuli, - 
kreipėsi jis, - neverk, tai aš pats save pražudžiau, bet man 
didi paguoda mirti nuo drąsuolio rankos. Mane nukovė 
ne koks nors menkysta, bet tas, kuris vertas šimto karių, 
šiandien man gyvybę atėmęs vyras yra riterystės pažiba. 
Bičiuli, - pasakė jis, - meldžiu tave Viešpaties vardu, 
paliepk mane nugabenti į miestą; mirtis arti, aš kenčiu, 
tikrai mirsiu, be jokios abejonės: Sode šalia griovio penki 
vikrūs jaunuoliai šaudė iš lanko; Tidėjas verkdamas juos 
pašaukė, pranešė liūdną žinią apie Atysą: „Nuneškite, — 

tarė jis, — jo kūną į miestą, kad šunys neapkandžiotų: 
Jie tuoj pat bėgte atskubėjo ir jį nusinešė ant skydo; jo 
žaizda gili, gausiai bėga kraujas, visas kūnas paplūdęs 
skaisčiai raudonu krauju; toks šviesus, toks švelnus jo 


veidas papilkėjo kaip žemė. 


6745-6760 


Aukštame bokšte prie lango Ismenė šnekučiavosi su 
seserimi daugiausia apie Atysą ir jo parodytą drąsą. 
Taip pat ir Antigonė tądien ne vieną kartą stebėjo 
Partenopają kovos įkarštyje; žvelgdama žemyn, jį lauke 
atpažino, nes povo uodega kyšojo iš po jo šalmo, ir kai 
upės pakrantėje jis atakuoja, plunksnos išsiskleidžia 
ir plevena vėjyje, apgaubdamos visą nugarą. Seserys 
pokštavo ir šaipėsi iš savo mielųjų, ginčijosi dėl drąsių 
jų žygdarbių, nes ir viena, ir kita galvojo ar bent tikėjo 


pasirinkusi patį geriausią. 


6761-6768 


Antigonė tarė Ismenei: „Tu gali jaustis rami, nes bučiuoji 
Atysą, jį spaudi glėbyje ir kasdien su juo mataisi. O aš 
negaliu nei pasikalbėti su savo mieluoju, nei pabučiuoti, 
nei apkabinti; vargas man, kad galiu jį pamatyti tik per 
šaudymo angą aukštame bokšte: 

6769-6782 


„Tas amžinas pavydas! — sušuko antroji. — Aš iš jūsų 
neatimu to, kas jums priklauso. Kas čia blogo, jeigu aš 
maloniai bendrauju su savo bičiuliu ir darau su juo tai, kas 
man patinka? Jūs pasielgtumėte lygiai taip pat. Bet vienas 
sapnas mane labai suneramino: duok Dieve jį papasakoti 
neprišaukiant pikto! Šįryt, dar miegodama, sapne išvydau 
raudančią Atyso motiną; paskui ji tarė: „Grąžink man 
sūnų; jeigu prarasiu jį, neteksiu proto“ Tada pradėjau 


visur jo ieškoti, bet niekaip nepajėgiau surasti“ 


6783-6804 


Širaip abiem besikalbant, ją suėmė toks išgąstis, kad net 
visas kūnas ėmė drebėti; jau širdyje ji atspėjo didį savo 
sielvartą, didžią savo nelaimę. Gatvėse pasigirdo moterų 
aimanos ir verksmai - vos tik Atysą atnešus į miestą, di- 
džiulė minia nusekė iš paskos klykdama. Ismenė pažvelgė 
pro langą, išvydo ant rankų nešamą narsųjį karį; gatvėje 
moterys ir prastuomenė šaukė ir aimanavo: ją suėmė 
baimė dėl Atyso, kurį labai brangino, ir ji apalpusi krito 
ant žemės. Sesuo ją prilaikė glėbyje; po kiek laiko atgavusi 
sąmonę, Ismenė nulėkė žemyn, rėkdama ir klykdama tarsi 
paklaikusi. Sesuo ją prilaikė, paėmė už rankų ir be galo 
švelniai guodė; tačiau jokia paguoda čia nereikalinga, jos 
meilė nebuvo žaidimas. 

6805-6846 


Poalyvmedžiu paguldė sužeistąjį, nutildė tuos, kurie raudo- 
jo apstoję ratu; žmonės ėmėsi nuolat alpstantį slaugyti; pei- 
liu pražiodę dantis, liežuvį patepė balzamu, tikru balzamu 
jam patepė liežuvį. Dėl to jis įstengė prabilti, bet kas iš to? 
Jis nieko nepasakė, tik sunkiai išspaudė žodžius, prašyda- 
mas tuojau pat prie jo atvesti Ismenę. Jo lūpose - Ismenės 
vardas, ir meilė virpa jo širdyje; jis vis reikalauja Ismenės, 
ir Jokastė ją atvedė: „Mano drauge, — tarė ji, — štai tavo 
sužadėtinė, nelaiminga, bedalė!“ Jis atmerkė akis, pamatė 
ją, ir siela paliko jo kūną. Tuojau sėniai ir vaikai pratrūko 
sielvartu didžiu, parkritę ant jo kūno šaukė ir raudojo; jie 
prisiminė Atyso atliktus žygius, apverkė jo grožį ir jaunystę, 
drąsą ir narsą. Ismenė apkabino jo kaklą, suspaudė glėbyje 
ir nualpo. Kurį laiką tysojo tarsi negyva, be arodūsio ir be 
kvapo; apie ją jums papasakosiu tikrus stebuklus: ji nebe- 
girdi ir nebemato, nebejudina akių ir guli sustingusi tarsi 
akmuo; pažaliavusi tarsi gebenės lapas, veidas išblyškęs, visa 
šalta kaip ledas. Kakle vos ne vos matėsi viena bepulsuojanti 
gyslelė: motina ir sesuo ją pakėlė, kitų damų padedamos; 
nunešė į kambarį, paklojo lovą, ten paguldė. Kiti grįžo į 
mūšio vietą, karaliui pranešė apie Atyso netektį. 


6847-6874 


Eteokliui, išgirdusiam apie Atyso žūtį, - o jis buvo geriau- 


sias jo armijos karys, - akys paplūdo ašaromis ir krūtinė 


224 


subangavo; nieko keisto, kad dėl to įnirto. Ant savo 
ristūno sprando krito apalpęs ir kaltino save dėl Atyso 
netekties; išgirdęs žinią apie jo mirtį, vos išsilaikė balne. 
Karalius neslėpė didžiausio liūdesio, vaitojo iš skausmo; 
nulėkė šuoliais per lauką, priekyje praleidęs saviškius; 
šiandien kova baigta, nes teatnešė vien kančias. Mūšis 
baigėsi, ir kovotojai visiškai nuilsę, ir vakaras atėjo, jau 
sutemo; bet jeigu norite sužinoti tiesą, tai būtent Atyso 
mirtis išsklaidė besikaunančius. Nuliūdęs karalius verkia 
ir dūsauja sielvartingai; jis neslepia baisaus nusiminimo ir 
vis mini Atysą. Aš kalbu ne vien apie karalių, taip elgėsi 
ir visi kiti: ašaras liejo kariai ir riteriai, kilmingi jaunikai- 
čiai ir ginklanešiai; rūmuose nerasi nė vieno vyro, kuris 


neapverktų Atyso žūties. 


6875-6890 


Savo palydoje Atysas buvo atsivedęs šimtą riterių; tai buvo 
to krašto žiedas, niekur nerasi geresnių už juos. Jie netram- 
dė savo sielvarto: niekada jūs nieko panašaus negirdėjote, 
ir nė vieno žmogaus lūpos panašių žodžių neištarė; riteriai 
paskendo skausme didžiuliame, beribiame, prakeikė savo 
gyvybę, ja nebesirūpino, kalbėjo, kad gyvenimas baigtas, 
nes neteko savo senjoro. Sustoję priešais jo kūną, sau visaip 
priekaištavo, graudžiai apgailėjo senjorą, regėdami jį čia 
gulintį nebegyvą. Alpdami krito ant plokštinių grindų ir 
pradėjo iškilmingą raudą: 

6891-6936 


„Senjore Atysai, švelnus jaunikaiti, gražiaveidi ir skais- 
čiaveidi, brangus senjore, kadangi tu numirei, kas dabar 
vadovaus nesuskaičiuojamiems mūsų pulkams? Tu viskuo 
mus aprūpinai, dovanojai dvarus ir dideles valdas; tu va- 
dovavai didelei šeimynai, padarei jos gyvenimą lengvą ir 
malonų, nes davei ekipažus, mulus ir žirgus, teikei ginklus, 
galionus ir gūnias; dailius kurtus ir grynaveislius vanagus; 
tu dalijai ristus žirgus, auksą, sidabrą ir prabangias me- 
džiagas. Tavo riteriai buvo patenkinti, niekada jiems nieko 
netrūko: juos apsčiai apdovanojai, padarydavai viską, ko 
jie panorėdavo; tu mylėjai riterius, be galo juos branginai; 
nė vienas tau tarnaujantis niekuomet dėl to nepasigailėjo, 
jam nieko netrūko būnant su tavimi. Nėra buvę tokio 
drąsuolio kaip tu nei tokio dosnaus; tavo patarimai buvo 
išmintingi, trumpai tariant, tu pasižymėjai visomis kilnio- 
mis savybėmis, drąsa ir išmintimi, tokiomis retomis tarp 
tavo rango žmonių; kokia buvo graži tauraus jaunuolio 
gyvenimo pradžia! Apie tave tvirtai galima pasakyti: jeigu 
būtumei kiek ilgiau gyvenęs, būtumei pranokęs karalius 
ir kunigaikščius. Tu žuvai, brangus senjore, dėl to mes 
jaučiame apmaudą ir sielvartą; šiandien jūs mus paliekate 
skurde, čia neturime nei žemių, nei valdų ir nežinia, ar 
kada regėsime savo kraštus; nuo šiolei sugrįžti nebeįma- 
noma, be tavęs mes negalime ten keliauti. Kaipgi stotume 
be tavęs karalienės ir karaliaus akivaizdon? Mums teks 
pasitraukti kitur, nes namie kyla grėsmė“ Tokiais žodžiais 


skundėsi Atyso kariai, verkė ir aimanavo. 

6937-6958 


Kambaryje užsidariusi Ismenė po kurio laiko atsigavo; 
motina nurodė atidžiai ją saugoti, neleisti eiti prie mi- 
rusiojo, nes vos tik jį pamatys, kris apalpusi ant jo kūno. 
Tačiau Ismenė neištvėrė: karštai patikino, kad iš sielvarto 
plyš širdis, ir greita mirtis ją ištiks, jeigu jo nepamatys. 
Tada motina leido jai išeiti; vienas riteris praskyrė minią, 
o kiti du nuvedė prie karsto; kiek atidengusi Atyso veidą, 
išvydo jo blyškumą ir pilkumą. Skausmas suspaudė Isme- 
nės širdį, ašaros pasruvo jos veidu, nuvarvėjo ant kailiu 
pamuštos suknelės apykaklės; karštai išbučiavo jo akis, 
veidą ir smakrą. Prie jo kūno pradėjo maldingą raudą, 
taip išreikšdama ją persmelkusį sielvartą: 


6959-7026 


„Atysai, brangus senjore, ar tu mane girdi? Atverk akis, 
kodėl jos užmerktos? Tai aš, Ismenė, į tave kreipiuosi. Aš 
nelaiminga, tikra pamišėlė! Jis manęs negirdi, nemato, 
guli karste visas atšalęs. Atysas mirė, kokia neganda! 
Tavo drąsa užtraukė tau nelaimę; pačioje jaunystėje tu 
pražuvai: tegu Dievas pasigaili tavo sielos! Atysas mirė, 
tai tikra tiesa: per greitai nutrūko tavo jaunystė. Atmerk 
savo gražiąsias akis! Netrukus kirminai jas išvarpys. Ko- 
kia nelaimė, kad šis švelnus kūnas gyvas buvo! Jis tuoj 


pavirs menka dulke. Gražusis tavo kūnas taps puvėsiais. 

Ak, Mirtie, kokia tavo galybė! Šiandien pasaulyje nėra nė 
vienos gyvos būtybės, kuri nebūtų tavo valdžioje, tu atimi 
gyvybę, kada tik užsinorėjusi. Tu malšini mūsų troškulį kar- 
čiu gėrimu, atskiri tuos, kurie mylisi; toji, kuri netenka savo 
mielo, didžiai sielvartauja, visas jos gyvenimo džiaugsmas 
pavirsta skausmu. Tu man davei truputį džiaugsmo, bet 
mano liūdesys bus amžinas; gyvendama aš jokios laimės 
nepatirsiu, vien tik verksiu, net jei kiti džiūgaus. Ir nieko 
nuostabaus, kad aš verkiu, praradusi savo brangų vyrą: 
jis buvo mano širdies pasirinktas sutuoktinis, kito tokio 
niekada gyvenime neberasiu: nei tokio išmintingo, nei 
tokio narsaus, nei taip visų gerbiamo. Tau mane atidavė 
dar mergaitę, tu mane mylėjai kaip savo žmoną, ir aš tave 
mylėjau labiau už viską, bet niekada tau nepriklausiau. 
Brangus ir mielas senjore, tu sakei, kad po apgulties mane 
išsiveši, kai tik pasibaigs karas, tu mane būtumei išsivežęs 
į savo šalį: jau nebepamatysi savo žemių ir ten neišsiveši 
nei manęs, nei kitos. Ak, tavo tėvas mirs iš skausmo! Juk 
nebeturėjai brolių ir buvai likęs vienintelis įpėdinis; į tave 
jis buvo sudėjęs visas savo viltis. O kas nutiks tavo motinai? 
Gilus liūdesys jos nebeapleis; ji, nelaimingoji, nė vieną gy- 
venimo dieną nebeturės džiaugsmo. Kai tu, kaip įpratęs, su 
manimi laisvai šnekučiuodavai, aš daugybę kartų girdėjau, 
kaip girdavai savo seserį: nepažinojai kitos tokios narsios 
nei tokios protingos mergaitės. Ak, kokia beribė širdgėla ją 
apims! Jos širdis liūdės. Aštrų skausmą, didį sutrikimą - štai 
ką tavo mirtis jiems atneš. Tebus prakeiktas tavo žudikas ir 
kalvis, jam ginklą nukalęs! Nes jis daugybę žmonių be galo 

nuliūdino, o mane - pačią pirmąją“ Tokia buvo Ismenės 


rauda prie jo kūno, ir visą naktį ji atsidavė savo sielvartui. 


7027-7052 


Prie žvakėmis apstatyto kunigaikščio kūno budėjo didikai 
ir prastuoliai; čia atėjo ir karalius su savo baronais; šitaip 
sielvartingai jie praleido visą naktį, net nesumerkę akių. 
Pirmąją ryto valandą patekėjusi saulė išsklaidė balkšvą 
rūką. Susirinko visi miesto kunigai, iš viso - apie du 
tūkstančius; apsigaubę albomis ir tunikomis, jie nešė 
relikvijų dėžutes ir pačias relikvijas; nešė šventąsias knygas 
ir amuletus, smilkytuvus ir uždegtas žvakes; degino smil- 
kalus ir kvepalus. Jų vyresnysis pavedė Dievui žuvusiojo 
sielą; paskui su didžia iškilme nunešė kūną į šventyklą, 
stovėjusią tolėliau. Laidotuvių apeigos truko ilgai: prieš 
paguldant kūną į kapą, kunigai eilės tvarka vieną po kitos 
sugiedojo responsorijas ir perskaitė Šventojo Rašto ištrau- 
kas. Bet prieš paguldant kūną į karstą, karalius paleido 
visus kalinius ir, karsto dar neuždengus, suteikė laisvę 


penkiems šimtams vergų. 


7053-7082 


Ismenė puolė karaliui po kojų, bet jis išsyk ją pakėlė ir 


priglaudė prie krūtinės. Paklausė: „Ko pageidauji, mano 

sesuo? Aš duosiu tau viską, ko tik panorėsi, būk rami; 
jeigu trokšti mano karalystės, pasimk ją visą“ - „Mano 
broli, - atsakė ji, - man nereikia karalystės, bet nuo šio- 
lei aš noriu kitaip gyventi. Išeisiu į vienuolyną, duosiu 
įžadus, nes šis pasaulis man nieko nebereiškia; iš savo 
turtų duok man tiek, kiek reikės aprūpinti šimtą moterų. 
Atysas, būdamas gyvas, tave labai mylėjo, dėl jo čia įkurk 
vienuolyną; Atysas ištikimai tau tarnavo, dėl tavęs jis 
prarado gyvybę; dėl tavęs jis daug patyrė, narsiai kovojo: 
nedelsdamas padaryk gera jo sielai. Tu būsi padaręs šventą 
darbą ir išgarsinęs savo vardą, jeigu tavo dėka jo siela atras 
ramybę“ Karalius jai suteikė plačias valdas, šešis šimtus 
statinių vyno per metus ir daugybę malūnų bei kepyklų, 
kad joms niekada nepritrūktų duonos; šimto plūgų dir- 
bamas žemes, mieste - dvi dideles gatves, žuvingą upę ir 
aplinkui plytinčią pievą: savo vienuolyne ji turės iš ko 
patogiai gyventi, kad valdytojas neužmegztų prekybos 


už jo sienų. 


7083-7122 


Iš gailesčio Ismenei pravirko grafai, pravirko senjorai; 
pravirko visi, čia esantys, vargšai ir turtuoliai neslėpė 
liūdesio; šimtas jaunų mergelių iš meilės Ismenei kop- 

jaunų mergelių p 
lyčioje apsigaubė vienuolės šydu: visos aukštakilmės ir 
didžiai dorovingos. Kitos dienos popietę karalius panoro 
pajodinėti po pievą; jis pasivadino dešimt narsiausių 

aukštos kilmės palydovų. Prieš išjodamas, apsiginklavo 
geriausiais ginklais, kokius tik turėjo ir kokių daugiau 
niekur nebuvo. Prisikabino Babilone rastą tvirtą kardą: 
jis buvo surastas puošniame sardonikso karste; lentelės 
įrašas skelbė, kad ten ilsėjosi Nino palaikai ir kardas 
padėtas jo įsakymu. Rausvai violetiniai kardo ašmenys 
aštresni už skustuvą; rankena auksinė, garda — iš dram- 
blio kaulo: ką tik ašmenys užkliudo, tą pražudo. Paskui 
karalius užsidėjo šarvus, nei per plonus, nei per storus, 
standžiai nunertus iš smulkių grandelių, itin lengvus ir 
gerai padarytus. Šarvai buvo nukalti ne taip seniai, panar- 
dinti į vieną Rojaus upę ir liedinti šešis kartus; kalvystės 
meistras buvo juos nukalęs: tas, kuris dėvi šiuos šarvus, 
gali jaustis saugus ir nebijoti, kad praras bent lašą kraujo. 
Karalius laikė emblemą su šermuonėliu, apkraštuotą 


ilgomis taftos juostomis. 


7123-7136 


Jis užsidėjo paauksuoto sidabro šalmą, kuris spindėjo 
saulėje: jam buvo sunaudota trys šimtai uncijų aukso; 
šalmo viršuje žėrėjo du hiacintai, o viduryje - ametistas; 
šalmo kraštas nusagstytas berilais ir sardoniksais, topazais 
ir chalcedonais; priekyje antveidis papuoštas karbunkulu 
ir emale. Paskui karaliui atvedė žirgą Blanšniu, kurį seniau 
meilužė buvo atsiuntusi; jo draugužės vardas Galatėja, 
ji - Nubijos karaliaus duktė. 


Bi 


7137-7178 


Blanšniu buvo gražus žirgas, žvilgėjo tarsi nulietas: tvir- 
tas, stambus, su karčiais dešiniame šone, visame krašte 
labai pagarsėjęs. Jo nugara plati, galva daili, krūtinė išnaši, 
stuburo linkis siauras, bet žemiau — ryškiai platėjantis, 
pasturgalis apvalus ir įmitęs, kojos pakaustytos, glotnios. 
Žirgas labai greitas ir vikrus, garsėjo gebėjimu nubėgti 
ilgus atstumus, o jo nugara ne per daug išlinkusi, todėl 
ant jo sėdėti labai patogu. Žirgas nepaprastai šauniai at- 
rodė: kiekvienas, į jį pažvelgęs, sakydavo, kad kaip gyvas 
nėra matęs tokio dailaus arklio; brizgilas auksinis, balnas 
sidabrinis, užtiesalas gryno šilko. Karalius uždėjo ranką 
ant balnakrėslio; balno kilpą prilaikė ne tarnai, bet keturi 
grafai; karalius užšoko ant Blanšniu. Du paaugliai atnešė 
didįjį dramblio kaulo jo skydą; nudažytą žydrai, baltu 
pakraščiu; jo kilpa auksinė, inkrustuota juoda emale. Jei- 
gu skydą padaręs meistras nemelavo, tai auksaspalviame 
pakraštyje įkaltos trisdešimt trys gryno aukso vinutės; jo 
diržas iš aukso siūlų ištisai nupintas. Karalius buvo palie- 
pęs skydo priešakyje juoko dėlei nupiešti savo mielosios 
kojas; pačiame šone matyti smarkaus smūgio, kurį gavo 
mūšio lauke, žymė. Vienas riteris jam padavė skydą, ka- 
ralius paėmė ir užsikabino ant krūtinės. Rankoje jis laikė 
storą uosinę ietį: Saksonijoje didžiausio ūgio saksui ji 
pasirodytų sunki ir nepatogi, bet karaliui - labai lengva; 
ieties viršūnėje pritvirtintos dvi margos vėliavėlės. Šitaip 


apsiginklavęs, 15JOjJO 15 Miesto. 

7179-7184 


Kartu su juo išjojo Salarjelis - žydas, gimęs iš izraelito; 
risnojo ant širmo arklio, kurį du vagys buvo pagrobę 
vienoje saloje; vėjas jų laivą atplukdė į Tėbus, ir jie tą arklį 


padovanojo karaliui. 

7185-7192 

Asirijos karalius Diogenas jojo tamsiu širmiu, anksčiau 
J JOJ 

pagrobtu iš emyro; jo vertė - dvi pilnos statinės denjė. Te- 

seras jojo Povreveliu - labai narčiu žirgu; nėra nė vieno už jį 

greitesnio: palyginus su juo, kiti arkliai atrodo tarsi apšlubę. 

7193-7198 

Hermagoras Salaminietis turėjo šermuonėlio baltumo 

žirgą; jį visą dengė gausiai išmarginta raudondryžė taftos 

gūnia; šis žirgas pajėgė nušuoliuoti trisdešimt mylių. 


7199-7202 


Marselio grafas Petrėjas jojo be galo puikiu ristūnu, kuris 
buvo šviesesnis už balčiausią gėlę, greitas ir paklusnus. 


7103-7206 


Polidoras iš Cezarėjos jojo ant greitakojo vienkuprio 
kupranugario; buvo jį uždengęs pilkšvu šilku; nebūtų jo 


išmainęs nė už visą Frigijos auksą. 


7207-7216 


Tarp jų buvo toks vienas, vardu Nestoras, - bebarzdis 
ir beūsis paauglys; Adrastas buvo atėmęs iš jo palikimą 
ir ištrėmęs iš savo karalystės. Jis pasitraukė į Tėbus, kur 
tapo artimu karaliaus draugu; kadangi taikliai šaudė iš 
lanko, karalius jį mylėjo labiau už kitus. Jo žirgas greitas, 
grynakraujis, už jį buvo sumokėta tiek sidabro, kiek tas 


gyvulys sveria. 


7117-7214 


Sicilijos grafas Agripa gyveno Tėbuose svajodamas 
apie žygdarbius; jis buvo apsistojęs mieste, kad atliktų 
žygdarbius ir išgarsintų savo vardą. Turėjo nepaprastai 
vertingą žirgą, davusį gyvybę šauniajam Bucefalui, ku- 
ris Aleksandrui ilgai tarnavo ir kurio dėka šis laimėjo 


daugybę mūšių. 


7115-7144 


Iš Korinto kilęs Garijo turėjo garsiai skambantį skydą 
su šimtu auksinių varpelių: karalius jį buvo padovanojęs 
Nestorui; Garijo širmis — iš slavų krašto, labai pravar- 
tus žygdarbiams atlikti. Čia buvo vienas anglas, vardu 
Godrišas, narsus ir riteriškas; jis tikras riteris ir puikiai 
apsitaisęs; išskyrus patį karalių, nė vienas riteris jam 
neprilygo: Godrišo žirgo brizgilas, balnas ir pentinai 
padaryti vien iš aukso. Tas žirgas - Irondelis iš Linkolno 
krašto, greitesnis už paukščio skrydį: trumpais šuoliukais 
perlėkdavo pievą, tiktai kvailys ieškotų kito, spartesnio; 
jeigu būtų surengtos varžybos, neatsirastų nė vieno, nei 


sarto, nei bėro, kuris Irondelį pralenktų. 


7145-7153 


Karalius Eteoklis perjojo tiltą su dešimčia kariūnų, 
kuriuos aš jums aprašiau. Miesto damos užkopė ant 
pylimų ir ant sienų bei bokštų viršaus, kad pasižiūrėtų 
į juos. Graikų armijoje pasklido gandas, kad tėbiečiai 
išjojo pro miesto vartus, ir Tidėjas nieko nebelaukė: jis 
kaip sykis sėdėjo balne ir skubiai atsiskyrė nuo karių; jojo 
narčiu Gaskonijos žirgu, kuris jį nunešė į mūšio vietą; kiti 
kariai, jo bičiuliai, šoko ant žirgų ir nulėkė iš paskos, juos 


smarkiai paraginę. 

7154-7168 


Karalius Eteoklis atšuoliavo prie brastos palei pelkę; 
Tidėjas užėmė brastą su vienuolika palydovų, nė vienu 
daugiau; kitoje upės pusėje, prie Erškėčių brastos, dvyli- 
ka graikų susikovė su vienuolika tėbiečių. Trys ar keturi 
krito šalia karaliaus, aš gerai nė nežinau; bet nemaža dalis 
priešininkų buvo išmesta iš balno. 


7169-7316 


Tidėjas ir karalius stojo į dvikovą, vienas kitam suduodami 
smarkius smūgius per skydą. Tidėjas pataikė tiesiai į kara- 
liaus skydo kilpą; iš visų jėgų suspaudęs kardą, perrėžė jo 
šarvus nuo viršaus iki apačios. Jeigu kirtis nebūtų nukrypęs 
į šalį, būtų vietoje patiesęs nebegyvą karalių; bet kardas 
nuslydo, ir kirtis nebuvo mirtinas. Karalius trenkė Tidėjui 
į žydro jo skydo viršų; savo tvirta, tiesia ietimi nutraukė 
skydą jam nuo krūtinės. Netoli karaliaus, nendryne, slėpėsi 
lankininkas, vardu Melanipas. Jis mirtinai sužeidė Tidėją, 
nes mokėjo taikliai laidyti strėles ir jo lankas buvo galingas; 
jis mirtinai sužeidė Tidėją. Strėlė pervėrė šlaunį, perkirto 
gyslas ir nervus; Tidėjas paplūdo kraujais, ėmė dusti, nusė- 
do nuo žirgo ant jaunos žolės. Jo palydovai tinkamai atliko 
savo pareigą, nukirto tam niekšui galvą. Tidėjas parkrito 
vidur gražios pievos, kraujas ištryško iš žaizdos. Graikų 
kariai šoko ant arklių, atlėkė šuoliais: visi apstojo Tidėją; 


miesto gynėjai atsitraukė; jie džiaugiasi Tidėjo nelaime, 
tėbiečiai linksminasi ir džiaugiasi, o graikai verkia ir šaukia. 
Tidėjas jau bemirštąs, kraujas trykšte trykšta; jis neteko 
kraujo ir išblyško, ir miršta ant žolės didžiuose skausmuo- 
se. Karalius Adrastas kaip gyvas dar taip nesielvartavo; 
apgailėjo Tidėją, jo narsą, drąsą ir šaunumą, jo dosnumą 
ir kilnumą; bet per daug nerodė savo nusiminimo, nors ši 
mirtis sukrėtė visus; Adrastas neprarado šaltakraujiškumo; 
aš nepažįstu vyro, išmintingesnio už šį karalių: jis mokėjo 


paguosti karius ir save patį. 


7317-7336 


Polineikas grįžo iš miško, kur prižiūrėjo karo įtaisų gamy- 
bą; dvi mašinos ir keturios katapultos turėjo palengvinti 
sienų griovimą. Iš tolo išgirdo verksmus ir šauksmus: visas 
šis sąmyšis jį išgąsdino; atšuoliavo į lauką, kur graikai buvo 
susirinkę; čia išgirdo nelemtą žinią, išvydo nublyškusį ir 
kruviną kūną; krito ant jo apalpęs: jam negėda rodyti savo 
skausmą, Polineikas atsidavė didžiam sielvartui, rankove 
vis šluostėsi akis; ašaros liejosi iš jo akių, aimanos draskė 
krūtinę, o širdį apėmė baisus pyktis. Jis raudojo ir vaitojo, 


švelniai minėjo savo draugą: 


7337-7398 


„Bičiuli, - aimanavo jis, - jūs žuvote! Bus neteisinga, 


jeigu aš liksiu gyvas, po jūsų mirties nebeprivalau gyventi, 

nes joks klerkas neapsakys tų didelių vargų ir nuostolių, 
kuriuos jūs patyrėte iš palankumo man. Buvote tikras 
draugas, tvirtai pažadėjote, kad grąžinsite iš manęs atim- 
tas žemes, ir štai — jūs žuvote, nes norėjote jas užkariauti. 
Iškentėte visus vargus, visus pavojus, baisius siaubus, o 
man liepdavote save patausoti; visada rūsčiai priekaiš- 
taudavote, kai norėdavau pasmarkauti, nes mane be galo 
branginote ir nenorėdavote, kad kas bloga nutiktų nei kad 
aš kur kiščiausi. Ketinau eiti ir pareikalauti savo karalystės 
prieš prasidedant karui; tai išgirdęs, jūs mane išbarėte ir 
neleidote ten keliauti iš baimės, kad brolis mane nužu- 
dys; ir, aš manau, jis būtų taip padaręs; jeigu tik būčiau 
pakliuvęs jam į rankas, nebūčiau likęs gyvas. Jūs ėmėtės 
pavojingos pasiuntinio užduoties ir parodėte didelę drą- 
są; didžiojoje menėje viso dvaro akivaizdoje apkaltinote 
karalių priesaikos sulaužymu ir jį paraginote gerbti duotą 
žodį; visi tai išgirdo, net kurtieji. Jūs nepaprastai ryžtingai 
apsigynėte, nukovėte penkiasdešimt karaliaus šalininkų; 
pražudėte penkiasdešimt jo karių, išskyrus vieną, kurį 
pasiuntėte atgal; palikote gyvą vienintelį jo riterį, kad jis 
papasakotų jūsų žygdarbį. Jūsų dėka ir tik jūsų paraginti 
visi šie baronai čia susirinko; niekas tiek nepadarė kiek 
jūs, kad aprūpintų visą kariuomenę: dieną prižiūrėdavote 
pašaro tiekėjus ir dažnai pats palaikydavote tvarką; naktį 
pats vienas apeidavote visas sargybas; alkti ir budėti naktį, 
kautis ir joti - jūs neieškojote kitų malonumų ir niekada 
nemiegodavote savo lovoje. Mums atvykus į Graikiją, 


pačią pirmą dieną Arge, karaliaus rūmų prieangyje, mudu 


susiginčijome dėl nakvynės vietos ir susikovėme dvikovo- 
je; karalius, savo menėje mus išgirdęs, atkūrė tarp mūsų 
santarvę ir taiką; nuo to laiko jūs mane mylėjote labiau už 
brolį ar tikrą pusbrolį. Jums žuvus, aš nebenoriu gyventi: 
"Tada išsitraukė plieninį kalaviją ir norėjo juo persidurti 


krūtinę, bet atbėgęs karalius ištraukė jį iš rankų. 


7399-7450 


Karalius pačiupo jo kardą ir maldavo nesižudyti. Visi 
riteriai jį guodė ir nuvedė tolyn nuo minios; tolyn nuo 
minios jį nuvedė ir atitraukė nuo draugo kūno. Išgirdęs 
šauksmus ir verksmus, Tėbų valdovas tuoj suprato, kad 
Tidėjas žuvo, suprato tikrai iš verksmų ir šauksmų. 
Tidėjas, būdamas gyvas, jam buvo padaręs daug blogo, 
ir tada jam atėjo į galvą žiauri mintis: sumanė pagrobti 
jo kūną iš graikų, kad jie negalėtų palaidoti, kad šunys, 
vanagai ir varnai jį surytų; panoro atkeršyti mirusiajam, 
sušerdamas jį šunims, nes priešų sielvartas dar padidės, 
kai jie pamatys šunų draskomą Tidėjo kūną. Tėbiečiai 
apsiginklavo ir visi kartu pasuko vartų link; jūs būtumėte 
išvydę visą minią! Karalius atskubėjo prie saviškių ir tarė 
jiems juokdamasis: „Viskas puiku! Melanipas gražiai 
pataikė vienu šūviu, jis nužudė Tidėją; žiūrėkite, jo 
kūnas ten drykso. Į tą, kuris nori gauti vertingą dovaną, 
kreipiuosi su tokiu prašymu: pabandykime pagrobti jo 
lavoną; jeigu staigiai užpuolę įstengsime jį pasiimti, graikų 

kariai didžiai nusimins. Mums nebus smagumo, jeigu 
to žuvusiojo iš jų nepagrobsime ir čia neatgabensime“ 
Jo pulkai nušuoliavo kiek įkerta ir nusitaikė pagrobti 
lavoną. Tuo tarpu graikų kariai sielvartavo, daugelis alpo 
iš širdgėlos; staiga jie išvydo atšuoliuojančius tėbiečius; 
Adrastas vienu ypu šoko į balną. Šokdamas ant žirgo, jis 
neužtruko: „Baikite raudas! - sušuko. - Pažvelkite, jūsų 
priešai čia pat, Tidėjo žudikai: narsus atkirtis parodys, 
kurio iš jūsų sielvartas tikras. Atkeršykite už mūsų didžiulį 
skausmą, kirskite negailestingai, žiūrėkite, kad būtumėte 


taiklūs kirsdami ir kapodami“ 


7451-7471 


Polineikas alpo ir skendo ašarose, bet karalius nuskubėjo 
prie jo: „Nustok, - sušuko jis, - verkti. Jeigu jo žūtis tave 
skaudina, atkeršyk už ją! Žiūrėk, štai tie, kurie jį nužudė 
ir dėl to tarp savęs džiūgauja; pasistenk liūdesiu paversti 
jų džiaugsmą ir linksmybę. Tavo pareiga — už jį tuojau 
atkeršyti, o jo žmonos - verkti amžinai; ašaros - moterims 
ir vaikams, o riteriai privalo narsiai kautis. Būdamas gyvas, 
jis dėl tavęs padarė gražių žygdarbių; mano dideliam 
nusiminimui šis narsuolis žuvo dėl nepaprastos savo 
ištikimybės ir tavo pradėto karo; tad stok dabar į kovą 
ne dėl savo žemių ir karalystės, bet iš meilės jam. Jeigu jie 
panorėtų tau sugrąžinti šią karalystę, tu neturėtumei jos 
priimti, kol neatkeršijai už jo žūtį ir pats neužbaigei karo. 

7473-7482 


Polineikas kaip mokėdamas ramdė apėmusį sielvartą; 
kaip mokėdamas ramdėsi; užšoko ant žirgo, greitai 
nujojo. Jie abu, ir jis, ir karalius, labai nelaimingi, bet 
šiandien pasiruošę suduoti galingus kirčius. Anie kaposis 
ne mažiau: jie joja drąsiai paskui savo karalių; drąsiai joja 


iš paskos Eteokliui, vedančiam į mūšį. 


7483-7490 


Adrastas atakavo Kreontą ir nusviedė jį nuo žirgo; jeigu 
kiti nebūtų Kreonto jam iš rankų išplėšę, būtų išsyk 
jam galvą nurėžęs. Kariai graikiškai kalbėjosi: „Karalius 
niekada nepasens! Žiūrėkite, kaip vikriai jis puola, kaip 
metasi pirmyn, paraginęs pentinais! 


7491-7514 


Polineikas puolė savo brolį: kokia nelaimė, kad viena mo- 
tina juos pagimdė! Jie taip žiauriai vienas kito neapkenčia 
ir trokšte trokšta vienas kitą pražudyti. Bet dar neišmušė 
jų valanda; broliai nuskubėjo susiremti; jie pasiryžę kau- 
tis tol, kol sulaužys vienas kito skydus; nors skydai kaip 
reikiant sutrūkinėjo, jų šarvai niekaip neperkertami; 


stiprios ir tvirtos šarvų grandelės apsaugojo nuo mirties. 

Abi kariuomenės susipynė, abi pusės kirto ir gavo atgal 
daug smūgių; nemažai narsių žygdarbių padaryta šiame 
lauke; abiejose pusėse - karių be skaičiaus, žėrinčių auksu 
ir sidabru. Visi pasklido po lauką, kuris buvo labai ilgas 
ir platus; man atrodo, karių gretos nutįso per gerą mylią 
ir dar toliau; tie, kurie kaunasi kairiajame sparne, nežino, 


kas dedasi dešiniajame. 


7515-7524 


Polineikas jojo paskui savo karalių, labiau nerimaudamas 
dėl jo, o ne dėl savęs. Tądien jie neatsiskyrė vienas nuo 
kito, kautynėse vienas kitą saugojo; grumtynėse abu sykiu 
stūmėsi į priekį, baisioje spūstyje laikėsi vienas greta kito; 
drauge ragino žirgus, drauge puolė. Karalius pasirinko kai- 
rįjį sparną, nesustodamas atakavo ir kirto staigiais smūgiais. 


7525-7552 


Tuo tarpu Hipomedontas kovėsi žemiau, dešiniajame spar- 
ne, ir visoje kariuomenėje nebuvo geresnio kovotojo. Hipo- 
medontas buvo vienas iš tų, kurie saugojo Tidėjo kūną. Ten 
jūs būtumėte matę atskubančius nesuskaičiuojamus pulkus 
miestelėnų, norinčių jį pagrobti; pats Tėbų karalius nėrėsi iš 
kailio, kad pasisavintų lavoną, vedė didelį būrį karių jį pa- 
grobti, vadovavo visai miniai. Hipomedontas jam neleido 

to padaryti, gynė nuo jo kūną, atakavo ir pats gynėsi nuo 
smarkaus puolimo; kirto galingus smūgius: jau seniai jums 
neteko girdėti panašių pasakojimų. Hipomedontas turėjo 
daug mūšiuose patyrusių karių; jų buvo visas tūkstantis 
ir, man rodosi, dar daugiau: visi kilę iš jo gimtojo krašto; 
kiekvienas vertas pagarbos dėl gebėjimo kautis ir suduoti 
smūgius. Pusei iš jų jis įsakė nusėsti nuo žirgų, penkiems 
šimtams paliepė stoti ant žemės; penki šimtai nušoko 
nuo balnų: štai, Tidėjo kūnas jau tinkamai apsaugotas! 
Anotjų žodžių ir kalbų, priešai jo nepagrobs, nebent juos 
nužudytų; aš manau, kad šiandien žuvusiojo iš jų nepaims, 


saugotojai dėl jo pasiryžę visą savo kraują pralieti. 


7553-7572 


Hipomedontas mokėjo suburti karius, jis jau buvo pa- 
kliuvęs į daugelį pavojingų situacijų. Suformavo riterių 
pėstininkų pulką, sudarytą iš vikriausių jaunuolių; turėjo 
gerus septynis šimtus raitelių — aukštos kilmės riterių, 
jaunuolių, smarkių karių; visoje kariuomenėje nebuvo 
labiau pašėlusio, grėsmingesnio, pavojingesnio nei geriau 
organizuoto pulko. Miesto gynėjai išsisklaidė; jie didvy- 
riškai kovėsi, ir su savo karaliumi liko tiktai, man regis, 
du tūkstančiai karių. Su likusiais kariais jis iš visų jėgų 
veržėsi į priekį, neleisdamas savo vyrams nukrypti į šalį 
nei atakuoti iš šono, nei lakstyti po mūšio lauką; jie puolė 


visi iš karto, vienu frontu, ir štai abi kariuomenės susidūrė. 

7573-7590 


Kai ietys sulūžo, jie išsitraukė lenktus kardus: tą vakarą 
jūs būtumėte pamatę aršias kautynes; suduota daugybė 
smūgių ir jūs būtumėte regėję, kiek daug kirsta atgal, 
norint pagrobti taip atkakliai ginamą kūną. Kunigaikščio 
pulkas ne per didžiausias, karaliaus Eteoklio pusėje - 
daugiau vyrų, bet kunigaikščio kariai geriau organizuoti, 
tinkamiau pasirengę kovai. Karalius neteko nemažo 
skaičiaus žvalgų, tų, kurie eina priekyje; jo pulke nuos- 
toliai itin dideli, nes raiteliai su savo žirgais juos puola ir 
pargriauna ant žemės; apsiginklavę pėstininkai kaipmat 
juos sučiumpa ir paima į nelaisvę, o jeigu iš jų pačių kuris 


parkrinta, jie ryžtingai apgina saviškį. 


7591-7644 


Tėbų karalius gerai suprato, kad jėga nieko nelaimės; 
jis liepė pašaukti vieną graikų kariuomenės riterį, kurį 
anądien buvo sugavęs, bet palikęs laisvą šiam davus žodį, 
nuo kurio jis šiandien buvo atleistas. Karalius jį pašaukė ir 
tarė: „Nueik pas anuos, - pasakė jis, - kuriuos ten matai. 
Pasakyk jiems, kad nugalėti visi, kovojantys kairiajame 
sparne, Adrastas paimtas į nelaisvę, o graikai bėga; jeigu 
anie neateis jam į pagalbą, jis pražus. Tu sugebėsi juos 
įtikinti, nes šis dalykas panašus į tiesą. Jeigu anie tavo 
dėka pasitrauks, atleisiu tave nuo man duotos priesaikos, o 

jeigu norėsi palikti su manimi, priimsiu tave kaip pridera 
ir puikiai aprūpinsiu. Jeigu ne, prisiekiu savo galva, tu 
daugiau neberegėsi mūšio, ir tavęs lauks žiaurus likimas, 
kentėsi nuo bado ir alkio“ Tada riteris paragino savo žirgą 
ir apsimetė atjojęs nuo graikų karaliaus; jį siunčiąs kara- 
lius, tvirtino, garsiai šaukdamas Hipomedontą; nenustojo 
šaukęs, kad nori jam pranešti blogą žinią. Hipomedontas 
grūmėsi be atvangos, žudė tėbiečius, bloškė ant žemės ir 
kovojo narsiai. Riteris prijojo prie jo verkdamas, aimanuo- 
damas, raudamasis plaukus nuo galvos: „Senjore, - suriko 
jis, - ką tu čia veiki? Dėl Dievo, pasigailėk karaliaus! Ateik 
į pagalbą valdovui, savo viešpačiui, iš kurio gavai valdas! 
Palik mirusiuosius, pagelbėk gyviesiems, nes mūsų prie- 
šai sugavo karalių. Dievo vardu pasigailėk Adrasto, kurį 
priešai sučiupo mūšyje! Jeigu tu nepaskubėsi jam padėti, 
tikrai pavėluosi; jeigu tiems kariams leisi jį nusivesti, bus 
nebeįmanoma jį išgelbėti“ Hipomedontas, vos išgirdęs 
šią žinią, susirūpino, galite būti tikri; jis iš karto patikėjo 
tuo, ką anas jam kalbėjo, nes tas riteris buvo Mileto grafo, 


vieno kilmingiausių graikų didikų, sūnus. 


7645-7676 


Hipomedontas sukvietė saviškius ir subūrė visus savo 
riterius: „Verčiau aš, — tarė jis, - neteksiu gyvybės, negu 
patirsiu tokią Graikijos negandą; geriau mane tesučium- 


pa drauge su karaliumi, negu priešai jį vieną nusiveda!“ 

Jis patikėjo Tidėjo kūną pėstininkams; laikydamasis ano 
riterio nurodymų, jis, drąsuolis, su savo raiteliais pasuko 
į slėnį. Paslapčia perlėkė slėnį ir čia atliko daug narsių 
žygdarbių; nors kartu tebuvo septyni šimtai riterių, jis 
prasiveržė pro visas miesto gynėjų gretas. Bet kol vaikėsi 
tai, ko nėra, Eteoklis negaišo laiko veltui: pasišaukė visus 
savo vyrus į pagalbą, ir jo pulkas gerokai išaugo; jėga 
pagrobė kūną ir parsigabeno į miestą. Tėbiečiai dėl to 
pasijuto išdidūs, džiūgavo ir šaipėsi iš žuvusiojo; moterys 
jį rūsčiai prakeikė, iš susijaudinimo verkė ir šaukė, nes pri- 
siminė savo mielus draugus, kuriuos Tidėjas iš jų atėmė; 
jos nepamiršo savo sielvarto ir ketino kūną sudraskyti į 
gabalėlius. Vargiai karalius jį ištraukė iš moterų ir mies- 
telėnų rankų, paskui perdavė penkiems šimtams vergų: 


jeigu šie lavono neišsaugos, praras savo galvas. 


7677-1696 


Vergai pasitraukė į šalį, pririšę virvę, nusitempė Tidėją. 
Graikai viską matė nuo kalvos viršaus: patikėkite, jiems 
buvo be galo skaudu regėti paniekinamai velkamą kūną; 
jie taip susisielojo, kad negaliu apsakyti; didelis, neapsako- 
mas skausmas juos apėmė. Kilnūs baronai kalidoniečiai, jo 
tėvynainiai, garbingų giminių vyrai, sielvartavo taip, kaip 
jums niekada neteko girdėti. Jie nusiuntė savo atstovą pas 
Tėbų karalių, drąsos ir išminties nestokojantį riterį; tegu 
maldauja jiems sugrąžinti žuvusįjį, o jeigu nenori grąžinti, 

tada — parduoti, už jį pažadėjo tikrą lobį: tiek aukso, kaip 
dešimteriopas jo kūno svoris, ir pridėti jo ristąjį žirgą, į 
kurį panašaus nėra visoje Graikijoje. 


7697-7708 


Bet Ereokliui nerūpi jų pasiūlymai; jis neleis palaidoti 
kūno ir uždraus jį paguldyti į žemę, kad ir kokie būtų 
graikų pažadai. Nebėra ką daryti: pasiuntinys grįžo at- 
gal, perdavė atsakymą; graikus jis prislėgė. Jie parsigavo 
į stovyklą, graudžiai verkdami ir dejuodami; tą naktį nei 
žaidimų žaidė, nei pramogavo ir kaip nors kitaip nesi- 
linksmino; kas įstengė užmigti - miegojo, bet nebuvo 
nei džiaugsmo, nei malonumo. 


7109-7736 


Ankstų rytą kalidoniečiai prabudo ir apsiginklavo; nuėjo 
pas karalių Adrastą prašytis atleidžiami, nes nuspren- 
dė grįžti į gimtinę; kadangi neteko savo senjoro, likti 
kariuomenėje jiems buvo kančia; jis žuvo; jie trokšta 
pasitraukti, nebėra prasmės čia pasilikti. Tidėjo pulką 
sudarė penkiolika šimtų ir net daugiau: jie visi drauge 
sustojo prie karaliaus palapinės; paniurę ir nuliūdę, 
mintyse paskendę, nusėdo nuo žirgų po kukmedžiu. 
Karalius išėjo iš palapinės jų pasitikti; čia jų sielvartas 


247 


pratrūko: karaliaus akivaizdoje baronai pravirko, ašaros 
pasruvo per jų veidus; jie rauda ir apgaili savo nelaimę, iš 
sielvarto beveik paklaikę. Karalius niršo ir rūstavo, jam 
vos nesustojo širdis: dėl savo bičiulio žūties jis baisiai 
sielvartavo ir gailėjosi tų, kuriuos čia matė; gilus liūdesys 
jam taip suspaudė širdį, kad jis būtų parkritęs, jeigu jo 
nebūtų prilaikę. Senešalas kreipėsi į karalių ir paprašė 


atleisti jo žmones ir jį patį. 


7737-7774 


Bet Kapanėjas pasirodė iš kitos pusės ir pasivedė karalių į 
šalį; jis tarė aniems: „Palaukite truputį, karalius dar nieko 
nenutarė. Valdove, - kreipėsi jis, - aš tau pasakysiu tiesą, 
kaip ją suprantu ir matau: jeigu jie pasitrauks, tau — galas, 
nes prarasi visus savo karius. Mūsų pulkai sutrikę, jie neteko 
labai svarbios paramos; priešai kupini pasitikėjimo savimi, 
o visi mūsiškiai - suglumę. Jeigu šitie dabar pasitrauks, kiti 
pasielgs taip pat: pasakys, kad tu nepajėgus jų sulaikyti ir 
nori paleisti kariuomenę. Jeigu tarp mūsų kils ginčas, tiktai 
kvailys patikės, kad įstengsime juos sulaikyti; tokiu atveju 
mes veltui būsime čia atžygiavę; man atrodo, jums bus gėda 
matyti mus, taip gėdingai ir netvarkingai pasitraukiančius. 
Tarp jų yra nemažai riterių — tai stiprus, pašėlusiai drąsus 
pulkas; aš manau, kad jūs pasielgtumėt beprotiškai nuo 
jų atsiskirdamas, tepadeda man Dievas! Kol sielvartas ir 
skausmas toks aštrus, būtų neprotinga leisti šiems žmonėms 

išvykti; pasiūlyk jiems daug aukso ir sidabro ir sulaikyk savo 
kariuomenėje tol, kol tavo kariai jausis sukrėsti. Kai miesto 
apgultis sustiprės, o mūsų sielvartas apmalš, - maždaug 
po dviejų mėnesių, kai visų skausmas aprims, tada jie galės 


pasitraukti, jeigu nebenorės likti su tavimi. 


7775-7782 


Karalius atsakė: „Galite būti tikras, kad jie nepasiliks dėl 
pinigų; tai galingi ir turtingi riteriai, ir jie trokšta grįžti 
namo. Reikia kitu būdu juos palenkti ir klasta priversti, 
kad pasiliktų“ Karalius jų nebevertė ilgiau laukti, sugrįžo 


pas juos ir pradėjo verkti. 


7783-7832 


„Senjorai, - kreipėsi jis, - mes turime teisę verkti, nieko 
nuostabaus, kad liejame ašaras; aš graudžiai apraudu savo 
žentą, kaip jūs — savo brangų senjorą. Bet tokia Dievo 
valia: jam pasipriešinti mes negalime! Bet man baisiai 
gaila jo tėvo, nes jis nusilpęs, senas ir drebantis; kai tik 
išgirs apie sūnaus žūtį, mirs iš sielvarto, taip ir žinokite, juk 
neturi kito įpėdinio, kuris valdytų tą kraštą po jo mirties. 
Tačiau Tidėjas paliko dar žindomą kūdikį; jeigu atsiras, 
kas kūdikį ten nuves, aš seneliui vaiką atiduosiu, ir anūkas 
jam bus didelė paguoda; išliejęs savo širdgėlą, jis toliau 

galvos apie tą kūdikį ir visai nusiramins, matydamas jame 
savo sūnaus palikuonį. Aš tuojau pasiųsiu čia atvežti kūdi- 
kį, o per tą laiką jūs pasiliksite kariuomenėje; ir, žinokite, 
aš jums patikėsiu mažąjį paveldėtoją su gausiomis dova- 
nomis; mano vardu jūs savo karaliui perduosite kūdikį ir 
pinigus. Jums tarpininkaujant, maldausiu jį nejausti man 
pagiežos dėl jo sūnaus žūties; tai nelaimė man, o jam - 
dar skaudesnė; atiduodu jam vienintelį įmanomą atlygį; 
ir jums nuoširdžiai pažadu: kiekvieną jūsiškį, grįžtantį 
namo, nepaprastai gausiai apdovanosiu“ Ilgiau pasakoti 
neverta: jie padarė, kaip jis sakė; pasuko atgal, nusėdo nuo 
žirgų ir pasiliko kariuomenėje, laukdami vaikelio. Štai ką 
jums pasakysiu apie tą berniuką: jis tinkamai pakeitė savo 
tėvą, nes, vos sulaukęs vyro amžiaus, pagarsėjo nepaprasta 
drąsa, padarė žygdarbių be skaičiaus, o jo vardas buvo 
Diomedas. Dalyvavo Trojos kare puolančiųjų pusėje, 
vienas prieš vieną kovėsi su narsiuoju Enėju - tik Hektoras 
buvo stipresnis už visus; jeigu Enėjas nebūtų sulaukęs 


pagalbos, pergalė būtų atitekusi Diomedui. 


7833-7850 


Adrastas sušaukė savo baronus ir jų paprašė patarimo 
vienu klausimu: kadangi žuvo tas, kuris vadovavo ka- 
riuomenei, ką paskirti į jo vietą? Reikia paskirti vieną iš 
baronų, gebantį užsidėti ant pečių visą naštą: tapti an- 
truoju asmeniu po karaliaus. Baronai vienbalsiai pasiūlė 

Hipomedontą; aš manau, pasirinko geriausią, nes jis buvo 
drąsus, aukštos kilmės, pačiame amžiaus stiprume, daug 
riteriškų žygdarbių atlikęs. Perdavė jam valdžią, paprašė 
nuo šiolei imtis vadovavimo naštos: karaliaus įsakymu 
jis bus jų kapitonas; Hipomedontas neprieštaravo, nors 


ir nelengvai sutiko. 


7851-7880 


Hipomedontas iš karto pradėjo vadovauti armijai; taip 
gerai išstatė sargybą, kad ji daugiau nebeprarado budru- 
mo. Paskirtieji baronai kas naktį ėjo sargybą; jis liepė 
budėti septyniems šimtams riterių, kad miesto gynėjai 
jų neužkluptų, ir pats kartu ėjo sargybą, drąsindamas 
ir duodamas patarimus; jis buvo iš tų, kurie niekada 
neatsisakydavo, apsivilkę šarvus, budėti per naktį. Dieną 
saugojo pašaro tiekėjus, o jiems grįžtant, likdavo jų arier- 
garde; mažais žingsneliais sekdavo jiems, apsikrovusiems 
ir pavargusiems, iš paskos. Buvo dosnus, bet taktiškas: 
paslapčia liepdavo surasti tuos, kuriems trūksta pinigų, 
o paskui, su jais susipažinęs, duodavo kiek reikia, pagel- 
bėdavo, kad dvare jie galėtų užimti garbingą padėtį. Kai 
jiems pritrūkdavo pinigų, paimdavo iš karaliaus iždo; 
paisydamas kariuomenės išlaidų, su visais elgėsi labai 
kilniai ir kas dieną ragino karalių dosniai aprūpinti 
baronus. Savo didžiadvasiškumu ir drąsa juos skatino 


kovoti narsiai. 

7881-7892 


Apgultis truko gana ilgai; abi pusės kovėsi įnirtingai: 
kariuomenė puolė miestą, o apgultieji gynėsi. Gausūs 
pulkai siaubė kraštą, turėjo toli nukeliauti ieškodami 
maisto: tiesą sakau, Hipomedontas, tris ilgas dienas žy- 
giavęs, nepajėgė rasti maisto. Paprasti žmogeliai baisaus 
vargo prispausti, bet ir didieji turtuoliai nelaimingi, nes 


negali nei plėšti, nei grobti ir beveik neturi ką parduoti. 


7893-7930 


Hipomedontas labai nerimavo, matydamas kariuomenei 
gresiantį badą; verkė, niekaip liautis neįstengė ir pasiva- 
dino bulgarus. Kreipėsi į juos ir pažadėjo savo lėšomis 
gausiai atlyginti; pasiūlė iš savo iždo septynis auksu ir 
sidabru apkrautus mulus: tegu jie, vietiniai žmonės, gerai 
pažįstantys karalystę, jį nuveda į tokį turtingą kraštą, 
kur maistas pigus; prisiekė juos nubausti mirtimi, jeigu 
atsisakys paklusti. Tie pabūgo netekti gyvybės: „Gana 
toli, - pasakė jie, - šalia Rusijos, Dunojaus pakrantėse 
yra turtinga žemė; bet iškilęs aukštas kalnas skiria juos ir 
mus. Anoje kalno pusėje matyti lyguma plati: ten ariama 
žemė gerai įdirbta ir išlyginta; galima rasti stipraus Tulės 
vyno ir drėgnose žemėse išaugintų puikių kviečių; jų 
varpos didelės ir stambios, ir ten dar yra plačių vynuo- 
gynų; o sodai tokie, kad mes visi juose prasimaitintume. 

Ten neaprėpiami dirbami laukai ir didžiulės kiaulių ban- 
dos, avių ir kiaulių; miškuose - galingi briedžiai, elniai ir 
danieliai, stirnos ir šernai; pievose ganosi daug jaučių ir 
karvių. Jie nesibaimina užpuolimų, nes tą kraštą sunku 
pasiekti, tėra vienas patogus kelias; jeigu įsiveržtumėte į 


tą kraštą, galėtumėte pragyventi tris ar keturis mėnesius“ 


7931-7964 


Hipomedontas labai apsidžiaugė ir linksmai tarė 
bulgarams: „Jeigu sakote teisybę, aš jums duosiu daug 
pinigų“ — „Sire, — atsiliepė jie, - mes kalbame tiesą; bet 
jūs turite žinoti vieną dalyką: toji šalis labai sunkiai priei- 
nama, daugybė blogų kelių; ten keliauti itin pavojinga 
ir mums labiausiai rūpi, kaip saugiai ten patekti. Perėjos 
sudėtingos ir tokios siauros, kad greitai nepajudėsi; 
išdidus ir žiaurus senjoras turi didelį būrį riterių“ Bet 
Hipomedontui - tik juokas: „Apsiginkluokite, - įsakė 
jis, - kaip reikiant; stokite mano karių priekyje ir būkite 
jų ir mano vedliai“ Bulgarai grįžo į stovyklą ir užsėdo 
ant žirgų. Hipomedontas nedelsė, greitai pasirengė 
kelionei; liepė sušaukti pulką, įsakė tuoj pat balnoti ar- 
klius ir stovykloje pūsti ragą. Drauge pasiėmė nemenkas 
pajėgas: išsivedė tūkstantį visiškai apsiginklavusių karių, 
nes ketino užtrukti ilgiau nei savaitę. Jeigu jūs būtumėte 
matę, koks sujudimas kilo tarp karių! Jie metė valgyti, 
vienas per kitą stovykloje susišūkavo, skubiai pabalnojo 

mulus ir kupranugarius. Didžiulis pulkas karių išsirengė 


ieškoti maisto. 


7965-7983 


Hipomedontas paprašė karaliaus tėviškai rūpintis ka- 
riuomene: tesulaiko ir teprižiūri pasiliekančius, kad jie 
neišsiskirstytų. Su bulgarais leidosi į kelią, juos pasiuntęs 
pirma savo vyrų. Nusiaubtomis žemėmis buvo gana sunku 
joti; tie žmonės, kurie turėjo duonos, jos niekam nedavė; 
kelyje jie nerado jokio maisto, išskyrus tai, ką patys buvo 
pasiėmę. Ištisas penkias dienas jų ekspedicija buvo tikra 
kančia; jūs nebūtumėte išgirdę nei pokštų, nei juoko, nes 
daugelis alpėjo iš alkio, keikdami ir priekaištaudami savo 
vedliams: šie būtų brangiai sumokėję už produktus, jų dar 
neradę. Bulgarai juos ramino, ragindami ištverti dar vieną 
dieną: rytoj bus kelio pabaiga, ir jie gaus pagalbą maisto 
produktais; jau kitą rytą jiems valgį pažadėjo. Pulko kariai 
nepaprastai apsidžiaugė: jie neskelbs atsitraukimo, nes 


pagalba jau čia pat. 


7984-8020 


Bulgarai labai bijojo karių ir ilgos alkanos kelionės; jeigu 
jiems nepavyks gauti maisto, kuo tikriausiai savo galvas 
praras. Slapčiomis pasikvietė Hipomedontą, norėdami 


su juo pasikalbėti: „Senjore, - tarė jie, - aprarkime žygį, 
į kurį išsirengėme, ir mes jums pasakysime tiesą: jeigu 
ano krašto gyventojai apie tai sužinos, jeigu bent žodį 
apie tai išgirs, tai - mes nenorime jums meluoti — prie 
perėjos atskubės ir užkirs kelią į savo kraštą per kalnus ir 
tarpeklius, ir jūs niekada ten nepateksite. Jokite, - patarė 
jie, - per visą naktį; kad teks nemiegoti, nesvarbu; vos 
išaušus, pirmą ryto valandą, rūke ir šaltyje mes perkirsi- 
me kalnus ir patyliukais nusileisime į jų kraštą“ Neverta 
jums ilgiau pasakoti: jie kaip tarė, taip ir padarė. Jojo 
per naktį šviečiant mėnesienai; paryčiais palijo, rytas 
išaušo padūmavęs; perėjo tarpeklį niekieno nepastebėti 
ir pasklido po kraštą. Štai tada būtumėte išvydę niokoja- 
mas žemes, užmuštus ir išvarytus gyventojus; jie norėjo 
pasigrobti viską, ką mato, bet už tai buvo rengiamasi 


jiems žiauriai atkeršyti. 


8021-8034 


"Tėbų karalius viską žinojo, nes graikų kariuomenėje turėjo 
savo šnipų: tuo metu, kai pulkas išvyko, šie atbėgo pas 
karalių; jie smulkiai jam papasakojo apie karius vargi- 
nantį badą: „Valdove, - pasakė jie, - jie iškeliavo į tolimą 
kraštą ieškoti maisto: Jam pasiteiravus — kur, jie atsakė; 
karalius abejojo, bet jie laikėsi savo žodžių. Čia buvo to 
krašto grafas su penkiais šimtais riterių; karalius jį skubiai 


pašaukė ir pranešė tą žinią. 

8035-8064 


Tai buvo Valfekondo grafas, vardu Faramonas: „Sudeginki- 
te mane, — pareiškė jis, - jeigu aš grįždamas neatžygiuosiu 
visų priekyje; jie gali nusiaubti mano žemes, bet, manau, 
nebus tokie greiti, kad jų nepasivyčiau; juk ne visi iš karto į 
graikų stovyklą sugrįš, nes bus apsikrovę nešuliais, o mes — 
pasirengę pulti; aš užimsiu kurią nors perėją ir esu tikras, 
kad juos įveiksiu: Jie paklausė, kuriuo keliu anie pasuko, kas 
jiems vadovauja, kokio dydžio pulkas. Šnipai atsakė: „Jie 
vyksta Landfleri keliu; Hipomedontas veda į priekį karius, 
kurių koks tūkstantis, be abejonės, ir daugybė tarnų“ Fara- 
monas pasakė karaliui: „Aš jį sučiupsiu į nelaisvę, tikrai! 
Duokite man tris tūkstančius riterių ir tuojau išjosiu iš mies- 
to; puolėjai nieko nesužinos ir nepastebės mūsų pasitrauki- 
mo. Per tiltą šito slėnio pakraštyje pasuksiu į pievą, tokiu 
būdu sraunus upelis mus atskirs nuo puolėjų kariuomenės. 


Po trijų žygio dienų upės aukštupyje aš pereisiu be tilto. 


8065-8082 


Karalius užbaigė pasitarimą ir liepė savo vyrams pasi- 
rengti. Naktį jie išjojo per tiltą: iš viso — trys tūkstančiai, 
patyrę karo žygiuose; jų buvo trys tūkstančiai, visi įgudę 
kovotojai, ir pasuko palei upę. Faramonas - jų vadas, nes 
jis žinojo perėjas ir takus; trečią dieną jie perbrido Alano 


brastą; įsikūrė kitoje pusėje, gražioje paupio pievoje. 

Kaip tik šiuo keliu grįžo Hipomedontas po savo žygio; 
priekyje per penkias mylias jojo žvalgai be nešulinių gy- 
vulių ir krovinių; vadas - už jų su didžiąja pulko dalimi, 
apsikrovusia produktais. 


8083-8094 


Iš miškelio, kuriame atsidūrė, žvalgai pastebėjo priešus 
slėnioje pievoje; sustojo, įvertino jų skaičių, o paskui 
grįžo pas saviškius. Hipomedontui pasakė, kad, be jokios 
abejonės, rytoj jiems reikės stoti į mūšį; jam tai pasakė pas- 
lapčia, ramiai ir be baimės. „Vienas dalykas yra tikras, — 
atsiliepė jis, — jie turi daugiau vyrų negu mes; jų pulkas 
pajėgesnis gintis ir mes nenorime puoselėti iliuzijų“ 


8095-8120 


Hipomedontas sušaukė baronus ir iš stovyklos patraukė 
į smėlėtą lygumą; tarėsi su jais nuošaly, bet nerodydamas 
baimės: „Aš nežinau, - pasakė jis, - kokius žmogelius 
pamatė mūsų žvalgai; tai kalnuose gyvenantys valstiečiai; 
nusileidę į lygumą, jie seka mums iš paskos, taikydamiesi 
pavogti kokį nešulinį arklį. Per daug nepasitikėkime, bec 
ir nebūkime perdėm įtarūs! Anksti rytą kilkime į kelią, 
pasiėmę visus savo ginklus, nusiteikę ryžtingai susigrum- 
ti; būkime pasiruošę taikliai kirsti, nugalėti arba žūti“ 

Pasitarime dalyvavo vienas bulgaras, senas ir žilas išmin- 
tingas riteris: „Jeigu manimi patikėtumėte, - įsiterpė jis, — 
priimtumėte kitą sprendimą; jeigu pritarsite, kitu keliu 
nuvesčiau jus į saugią vietą. Jokime per naktį šviečiant 
mėnuliui ir žygiuokime per Valbriūną: ten aukšti kalnai, 


gilus slėnis, ten galėsime apsiginti nuo viso pasaulio: 


8121-8130 


Baronai atsakė, kad nieko nedarys, niekada nepasuks kitu 
keliu; tikrai nepadarys didelės klaidos - vengti mūšio iš 
baimės; ir pareiškė: kad ir kokia būtų Dievo valia, rytoj 
lygumoje jie susidurs su priešo kariais. Taryba išsiskirstė; 
jie nusėdo nuo arklių, visoje stovykloje paskelbta, kad 
visiškai tikra ir aišku, jog rytoj teks pradėti mūšį. 


8131-8136 


Tarp karių pasklido žinia, kad reikės kautis; visi labai ap- 
sidžiaugė; ruošėsi kovai, o sargybiniai tapo dar budresni; 
sekė priešą, kad naktį nebūtų užklupti. 


8137-8144 


Savo palapinėje Hipomedontas budėjo visą naktį, ieško- 
damas būdo apgauti priešą; nė akimirką akių nesumerkė, 

tą naktį nepajėgė užmigti, nes iš žvalgų pranešimo gerai 
suprato, kad priešo pajėgos pranašesnės: jie ne taip pa- 
vargę ir jų daugiau. 


8145-8174 


Paryčiu, aušrai prašvitus, Hipomedontas pakilo iš guolio; jo 
nurodymu šaukliai visoje stovykloje įsakė greitai pasiruošti 
žygiui. Ankstyvą rytą visi apsirengė ir leidosi į kelią. Bet 
prieš pajudant, Hipomedontas juos sugrupavo: atskyrė visus 
ginklanešius ir surado tarp jų gerą tūkstantį lankininkų; juos 
pastatė sau iš kairės: jie puls priešą iš dešinės pusės. Jiems davė 
gerus eiklius arklius, kad susirėmime užtikrintų puolimą, 
o kitiems paliepė prilaužyti šakų ir vilkti jas sau iš paskos. 
Nurodė laikytis gerokai atsilikus; taip jie sukėlė didžiulį 
dulkių debesį, nes tai buvo labai gausus pulkas, voromis 
šuoliavęs per lygumą; jodami vienas greta kito traukė žeme 
šakas, sukeldami dulkių šuorą; dulkės kilo iki pat dangaus, 
atrodė, kad čia joja minia nesuskaičiuojama. Smarkiai apsi- 
ginklavę riteriai — toli priekyje, jie laikėsi visi kartu; riteriai 
žygiavo tvarkingai išsirikiavę, o viename šone ėjo lanki- 


ninkai: jų būrys šaunus ir ryžtingas, visi nusiteikę kautis. 


8175-8228 


Aš turiu šį tą pasakyti apie antrąją kariuomenę: jų pulkas 
buvo daug didesnis; gerokai didesnis buvo jų pulkas, ir 

jie lygiomis eilėmis žygiavo per lygumą. Ėjo pirmyn kaip 
kautynių rikiuotėje ir ketino brangiai sumokėti už maisto 
produktus; už maistą jie galvojo brangiai atlyginti, ruo- 
šėsi paimti į nelaisvę visus tiekėjus; jie spėriai traukė per 
lygumą pasitikti priešo. Abu pulkai taip priartėjo vienas 
prie kito, kad jų avangardai susigrūmė, bandydami savo 
jėgas. Tai nutiko tarp pirmos ir trečios ryto valandos, tuo 
laiku, kai saulė išsklaido šaltą rūką; diena skaisti, lyguma 
graži, matyti žalia jauna žolė. Čia pulkai pradėjo ataką 
smarkiais smūgiais; bet graikų pusėje stovėję lankininkai 
padarė priešininkams daug žalos: vos tik šie stoja į kovą, 
tūkstantis lankininkų pradeda šaudyti, nesislėpdami visi 
drauge paleidžia strėles, sužeisdami raitelius ir arklius. 
Hipomedontas turėjo mažai karių ir atkakliai gynėsi; 
jis nebūtų ilgai atsilaikęs ir būtų turėjęs pasitraukti; tą 
akimirką anie išvydo milžinišką dulkių debesį, kurį arier- 
garde kėlė tarnai. Tas debesis baisus, ir jie pamanė, kad čia 
visa kariuomenė atskubėjo; ši mintis juos taip išgąsdino, 
kad visi netvarkingai išsilakstė. Pasileido bėgti į savo 
kraštą; lyguma buvo platutėlė ir ilgutėlė, jiems — atviras 
kelias, niekas jo nepastojo: nei griovys, nei kelmas, nei 
smėlis. Graikai juos bėgančius nusivijo, lygumoje aidėjo 
šuoliuojančių arklių kanopos; kojos gelbėjo bėglius, net 
pamiršusius paspausti pentinais; persekiotojai jiems 
negailėjo smūgių ir nėrėsi iš kailio, sviesdami žemėn iš 
balnų. Tas, kuris nukrypo nuo tiesaus kelio arba nepajėgė 
pasiekti brastos, neišvengė vienos iš dviejų lemčių: arba 


paskęsti, arba būti sučiuptam. Kuris krito, tas nebepasi- 

kėlė, nes daugybė rankų jį čiupo. Mažiausiai du trečdaliai 


buvo arba užmušti ietimi, arba paskendo. 


8229-8248 


Hipomedontas, nieko nelaukęs, susirinko grobį ir grįžo 
kariuomenės stovyklon. Tarp karių siautė baisus badas: 
beveik neliko miltų; duoną parduodavo už gryną auksą, 
viena riekė kainavo auksinį pinigą. Gyvenimas virto 
kančia, daugelis neteko skaistumo; vargšai žmonės - ne- 
sibaigiančio alkio aukos - sunyko, pagelto ir nublyško; 
karalius dėl to labai kentėjo. Hipomedontas pasielgė 
išmintingai: pirma savęs pasiuntė žygūnus, kad perspėtų 
valdovą. Pasiuntiniai atvyko į stovyklą: karaliui ir visiems 
baronams, taip pat ir vargšams papasakojo, kaip viskas 
buvo. Džiaugsmas kilo dvigubas: viena vertus, dėl maisto 


produktų, kita vertus, dėl susirėmimo. 


8249-8266 


Karalius Adrastas drauge su visais graikų baronais išėjo 
pasitikti pulko; su daugeliu baronų jojo per pievą palei 
upę. Nepaprastas džiaugsmas apėmė stovyklą: dabar ka- 
riai nebebadavo ir turėjo maisto. Kitą dieną jie susirinko 
belaisvius: net septynis šimtus sukaustė grandinėmis; 


puikus graikų galybės ir drąsos paliudijimas, kai belaisviai 

žengė per stovyklą, žvangindami grandinėmis! Tarp suim- 
tųjų buvo vienas jaunuolis, neseniai įšventintas į riterius: 
tėvas jo labai gailėjo, o motina verkė ištisas dienas, abu jį 
labai mylėjo, nes vieną teturėjo. 


8267-8274 


Polineikas jį atpažino ir pagerbė kaip privalėjo; pagerbė 
ir brangino, apnakvindino savo palapinėje, valgė ir gėrė 
kartu su juo, stengėsi jam įsiteikti: norėjo stipriai prie 


savęs pririšti, nes tikėjosi iš to turėti naudos. 


8275-8294 


Vieną dieną pasikvietė belaisvį ir prie keturių akių taip 
kreipėsi: „Mano bičiuli, - pasakė jis, - visą šį laiką su 
jumis labai gerai elgiausi: leidau patogiai gyventi, visą 
dieną laisvai vaikštinėti, kur tik norite; niekada joks 
sargybinis jūsų nesaugojo. Dieną, davęs garbės žodį, 
vaikštote, kur patinka, o naktį sugrįžtate pas mane; 
leidžiu jums miegoti minkštoje lovoje ir daryti, ką su- 
manote. Aš jūsų niekada neprašiau užmokesčio, todėl 
turite būti už tai dėkingas. Jeigu padarysite man vieną 
dalyką, mūsų draugystė bus tikra ir tvirta“ - „Senjore, - 
atsakė jaunuolis, - žinokite, žemėje nėra to, ko dėl jūsų 
nepadaryčiau, dėl to neabejokite: 

8295-8306 


Polineikas jam nusišypsojo ir ranka apkabino jo kaklą: 
„Jeigu pajėgsiu, - pasakė jis, - užkariauti savo karalystę, 
padovanosiu jums dvigubai daugiau žemių, nei turėjo jūsų 
protėviai, bet už tai turėsite man atiduoti savo gynybos 
bokštą“ - „Leiskite man, - paprašė belaisvis, - išeiti davus 
užstatą, nes aš neturiu tokio patikimo pasiuntinio, kuriam 
išdrįsčiau pavesti šią užduotį: Jis paliko užstatą ir leidosi į 


kelią; palikęs užstatą, nuėjo į miestą pas savo tėvą. 


8307-8346 


Visi jo giminaičiai dėl to labai apsidžiaugė, kaip įmany- 
dami skubėjo jo pasitikti; motina bėgo pasitikti sūnaus 
ir negalėjo sulaikyti ašarų; motina verkė iš didžios meilės 
ir šimtą kartų jį bučiavo. „Mano brangus sūnau, - tarė 
ji, - pasakykite, ar jus išlaisvino be jokių sąlygų, ar tikrai 
esate laisvas?“ Jis atsakė: „Mane paleido už užstatą, aš 
jiems daviau žodį kaip savo laidą; mane išlaisvino gavę 
garbės žodį, galiu čia pabūti tik vieną dieną“ Išgirdusi, 
kad reikės sugrįžti ir jis negalės ilgiau pasilikti, ji sušuko: 
„Koks trumpas mano džiaugsmas!“ Krito apalpusi, ir 
sūnus ją pakėlė. Jis praleido šį vakarą su savo tėvu; vylėsi 
atgauti laisvę, nes tėvas tvirtai, žodžiais ir priesaikomis, 
pažadėjo padaryti viską, ką galės, kad ištrauktų jį iš ne- 
laisvės. Kitą dieną po pietų jaunuolis paprašė tėvą leidimo 

išvykti; pasakė, kad turi grįžti į savo kalėjimą, kuris labai 
žiaurus. Elgėsi gudriai: verkė, aimanavo ir tėvams kalbėjo, 
kad nori mirti; verčiau mirti, sakė, negu toliau gyventi 
taip, kaip dabar gyvena. Motina verkė, šaukė ir rėkė; tėvas 
pasivadino sūnų į šalį: „Aš turiu, - pasakė jis, - didžiulį 
lobį: šilko audinių, sidabro ir aukso; eik, paimk viską ir 
jiems atiduok, kad tau leistų čia laisvai pareiti. Grįžk ten 
ir apmulkink juos, sudaryk dešimties tūkstančių markų 
sandėrį; jeigu jie tau leis sugrįžti namo už tokią menką 


sumą, tavo išpirka man bus atsiėjusi vienus niekus: 


8347-8360 


Jaunuolis atsakė: „Tai tušti žodžiai, aš niekada neatgausiu 
laisvės už pinigus; Polineikas buvo teisus: aš pakliuvau į bai- 
sius spąstus, jeigu jūs gynybos bokšto jiems neatiduosite; bet 
jeigu tai padarysite, aš iš karto būsiu laisvas. Tėvas jam tarė: 
„Kaip tai galėtų būti padaryta? Mūsų karaliui aš prisiekiau, 
padėjęs savo dešinę ranką ant relikvijų, bokštą išsaugoti ir 
jam ištikimai tarnauti; niekada neišduočiau, net tam, kad 
tave išvaduočiau iš nelaisvės. Mano brangus sūnau, - tęsė 


jis, - Dievui nepatiktų, jeigu dėl tavęs sulaužyčiau priesaiką. 


8361-8364 


Motina prisijungė prie jų pokalbio ir išgirdo šiuos žodžius; ji 
suprato, kad jos vyras, atidavęs bokštą, gali išlaisvinti jų sūnų. 

8365-8376 


„Senjore, — tarė ji, — tu neturi sakyti, kad dėl to bokšto 
leisi pražudyti savo sūnų. Kam mums pinigai, kuriuos 
kaupiame, jeigu sūnaus neteksime? Man nerūpi nei 
bokštas, nei pinigai, jeigu įpėdinį prarasime: - „Aš taip 
kalbu, - atsiliepė jis, - ne dėl bokšto, bet dėl valdovui 
duoto žodžio; labai negarbingai pasielgčiau, blogiausią 
dalyką padaryčiau, didžiausias niekšas būčiau, jeigu 


SV ve . “a 
išduočiau miestą: 


8377-8386 


„Visa tai, - atskirto ji, - mane mažai jaudina, nes jūs visi, 
baronai ir vasalai, sulaužėte anam broliui duotą žodį, 
mat jau buvote pritarę jų valdymui pamečiui. Jeigu vėliau 
prisiekėte Eteokliui, tai netesėjote pažado jo broliui; man 
atrodo, verčiau reikėtų gerbti ir ištikimai laikytis teisėtai 
duotos priesaikos negu kitos, duotos priverstinai. 


8387-8400 


„Aš nenoriu, - atrėmė tėvas, - skydu gintis nuo žodlau- 
žystės; mes buvome priversti atsimesti nuo vieno iš jų, 
nes abiem buvome prisiekę. Bet kai tenka pasirinkti tarp 
dviejų blogybių, dera kliautis ta, kuri mažiau negarbinga: 

juk iš visų padaromų nusikaltimų išdavystė laikoma pačia 
niekšiškiausia. Verčiau kartu su visais sulaužysiu žodį, 
negu pats vienas išduosiu savo senjorą; jeigu nusikalsiu 
kartu su visais, man to prikišti negalės; čia yra didesnių 
už mane senjorų: tikiuosi, jie niekada negaus progos 


*-« 
mane pasmerkti: 


8401-8412 


Jis buvo žmogus išmintingas, nemažai metų nugyvenęs 
ir lankęsis ne vieno senjoro dvare; jo veidas atšiaurus, 
plaukai rudi, o kalbos sumanios. „Eik atgal, — patarė 
jis, - į savo kalėjimą; aš pasikalbėsiu su karaliumi. Jeigu 
sugebėsiu kokiu nors būdu išvengti kaltinimo išdavyste, 
tau apie tai pranešiu per pažą ir perduosiu tvirtovę; bet 
jeigu negalėsiu remtis teisėtais argumentais, neverta nė 
kalbėti apie bokšto atidavimą“ 


8413-8502 


Motina verkė ir skundėsi, bet vyras ją nuramino: „Aš jums 
paaiškinsiu, ką jis padarys: jis sugrįš į nelaisvę, o rytą, po 
pusryčių, eisiu pasikalbėti su karaliumi. Jam patarsiu 
ruoštis sudaryti sutartį su savo broliu, nes nėra nei gera, 
nei kilnu, kad jie abu pykstasi. Karalius aršiai nusiteikęs, 
dar niekam jis nėra jautęs tokios neapykantos; |...] ir apie 


266 


tai nenori nė vieno klausyti: net jei aukščiausios kilmės 
senjoras, susijęs artimiausios giminystės ryšiais, jam patars 
nusileisti, jis tokį apipils keiksmais; o jeigu kas nors atvirai 
viską išdėstys, aš manau, kad karalius iškart jį užmuš. Jis 
negarbingai elgiasi ir įžūliai nesilaiko priesaikos, todėl aš 
puikiai žinau, kad mano žodžių nepaisys ir mane baisiai 
išplūs; išsyk galėtų man pasakyti tokių dalykų, dėl kurių 
vėliau gailėsis; ir jeigu pamažiukais, pasirėmus teisėtais 
argumentais, man pavyks įrodyti jo suklydimą, tai aš 
neleisiu tau pražūti dėl kažin kokio bokšto: Polineikas 
gaus bokštą, o paskui — visas mano valdas. Bet dabar turiu 
apsvarstyti, ar galiu staiga atsisakyti Eteoklio tarnybos, 
kaip apie tai pranešti graikų kariuomenei ir kokiu būdu 
ji užims bokštą, nes karalius visur išstatė sargybinius, 
o jų yra be dvidešimties šimtas; savo ruožtu, aš ten 
pasiunčiau šešiasdešimt saviškių ir bent penkiasdešimt 
taiklių lankininkų. Jeigu įsakysiu jo vyrams palikti 
bokštą, jie būtinai ginsis, ir jeigu suriks: „Pagalbon!“, 
tuojau pat tos pagalbos sulauks; juk kariai, kurie laikosi 
netoli bokšto, išsyk visi drauge atbėgs pas juos, o bokšte 
esantieji kausis, ir graikų kariuomenė mus atakuos: vieni 
kovotojai - viršuje, kiti — apačioje, aš nepajėgsiu prieš 
juos visus atsilaikyti. Geriausia išeitis būtų, jeigu kokiu 
nors būdu ar klasta man pavyktų įvesti graikus į bokštą 
jo gynėjams nežinant ir jeigu graikų būtų pakankamai 
daug, jie pajėgtų užimti bokštą, nesibaimindami viduje 
tūnančių gynėjų; aš manau, kad pasielgsiu taip, kaip 
pasakiau. Bet savo sūnui pasakysiu, kaip graikai pasielgs 

ir kokiu aplinkiniu keliu jie pasirodys: čia, šiame uoste, 
tarp man priklausančio parko ir šio sodo, stovi laivelis, 
kurį būsiu paruošęs, ir jiems liepsiu atplaukti iš tos pusės. 
Tearplaukia tylutėliai, nesukėlę nė mažiausio triukšmo, 
tebūna gerai apsiginklavę, tepasiima kardus ir alebardas, 
teapsivelka šarvus ir tepasikabina skydus ant krūtinės, 
kad turėtų kuo apsiginti, jeigu bus priversti susiremti. Jie 
galės įeiti pro parko vartus, kuriuos būsiu palikęs atvirus; 
iš parko pateks į sodą, praeis tarp pušies ir lauro medžio 
iki pat griovio; tesilaiko visi vienas greta kito. Vos tik juos 
pamatysiu, tuoj liepsiu įleisti: bokšto viršuje pastatysiu 
nemažai savo vyrų, kurie juos virvėmis užkels, maniškiai 
budi ištisą naktį, kol karaliaus riteriai miega; bokšto 
gynėjams nė nepajutus, ten atsiras daugiau kaip septyni 
šimtai graikų. Dabar sūnui jau laikas iškeliauti, bet jam 
nebeteks ilgiau ten užtrukti. 


8503-8530 


Mano brangus sūnau, — tarė jis, — keliauk ir štai ką per- 
duok savo senjorui: neturėsiu nei laimės, nei ramybės, 
kol tavęs vėl nepamatysiu, nei aš, nei tavo vargšė motina, 
nerimaujanti dėl tavęs. Perduok jam viską, ką tau išdės- 
čiau. Ponia, pakartokite jam mano žodžius, kad jų neuž- 
mirštų“ - „Aš nieko nepamiršiu, ponia, esu tikras; viską 
gerai įsidėjau į galvą“ - „Pasiimk mano gryno aukso taurę, 
tą, kurios dugne pavaizduota pušis; ši taurė ir dangtis ant 

jos viršaus - nepaprasto darbo; taurės vertė — daugiau 
kaip septynios markos, o dangtis vertas penkių. Paimk 
mano kurtą ir sakalą, padovanok juos Polineikui; viską 
įteik savo senjorui, kuris taip garbingai tave priėmė. Po 
trijų dienų tau pranešiu, ką būsiu gavęs iš savo karaliaus: 
Jaunuolis paėmė gryno aukso taurę ir sakalą ir patraukė į 
kalnus; jo ginklanešys vedėsi kurtą už pavadėlio; nuliūdęs 
ir prislėgtas grįžo pas graikus ir susirado Polineiką. 


8531-8546 


Polineikas pamatė ateinantį savo belaisvį, kuris jam nešė 
sakalą; paskui pastebėjo kurtą: „Štai, - sušuko jis, - ko- 
kia graži palyda! Kalbant trumpai, aš jums pažadu, kad 
nebebūsite surakintas grandinėmis“ — „Sire, — atsakė 
šis, — dėkoju; čia mūsų dovana: prisiekiu, ji verta šimto 
sidabro markų. Tada jam įteikė taurę; Polineikas ją paėmė 
ir pagyrė dirbinį: neįmanoma aprašyti, kaip taurė pada- 
ryta; kaip Stacijaus knygoje pasakyta, jos dangčio viršus 
buvo iš topazo; niekas dar nėra matęs panašios taurės, nei 


tokios dailios, nei tokios puošnios. 


8547-8580 


Polineikas negailėjo pagyrimų: šis daiktas jam pats 
brangiausias, tiesa, labiau tinkamas įteikti karaliui, negu 

sau pačiam pasilikti. Paskui pasivadino jaunuolį į šalį ir 
paklausė, ką jis nuveikė; šis buvo toks atviraširdis, kad 
nedrįso jam sumeluoti: „Sire, — tarė jis, — aš jums viską 
pasakysiu, nieko neslėpdamas. Nuėjau tiesiai pas savo 
tėvą ir jam papasakojau apie savo išlaisvinimą, vadovau- 
damasis jūsų patarimais ir tokiais žodžiais, kokius tik 
sugebėjau rasti. Tėvas atsakė, kad Dievas jam neleidžia 
dėl manęs tapti išdaviku, bet jis pasikalbės su karaliumi: 
jeigu galės sugalvoti būdą, kaip jums perduoti bokštą ir 
nebūti apkaltintam išdavyste, jis tai padarys, ir bokštas 
bus jūsų, kad tik nors tokiu būdu išsaugotų savo teises; 
bet jeigu nepavyks pasielgti teisėtai, neverta net kalbėti 
apie bokšto atidavimą“ Polineikas paklausė: „Kaip mes 
tai sužinosime? Kada gausime kokią nors žinią?“ - „Po 
trijų dienų, - atsakė jaunuolis, - brangus senjore, aš galė- 
siu jums apie tai pranešti O kitą dieną dar prieš devintą 
valandą karalius pasišaukė jo tėvą; kitą dieną jis nuėjo 
į Eteoklio dvarą: prieš pasitraukdamas iš jo, jis valdovą 
didžiai nuliūdino ir įskaudino, nes sužadino vaidą ir tarp 


jų įskėlė didelį pyktį. 


8581-8594 


Savo sode karalius surengė pasitarimą, ir čia buvo trys 
pasiuntiniai; pečenegai atsiuntė pas karalių tris labai 
mandagius baronus to paties tikėjimo, kaip ir jis, ir tie trys 
pasiuntiniai per vertėją kalbėjo savo kalba: karaliui ir jo 

pulkams jie pasiūlė pečenegų pagalbą; atvesti dvidešimt 
tūkstančių skydininkų, kurie padėtų įveikti graikus; bet 
su sąlyga, kad karalius jiems perduos visą pasienio ruožą 
nuo Dunojaus iki Uzarko, ruožą, kurį jo tėvas neteisėtai 


užgrobė ir kurį po šio mirties Eteoklis valdė. 


8595-8660 


Karalius išklausė jų žodžius, ir šis pasiūlymas jam buvo 
labai prie širdies; paliepė pasiuntiniams grįžti į savo 
būstą ir pradėjo tartis dėl jų pasiūlymo. „Senjorai, - tarė 
jis, - ką man patarsite?“ Pirmasis prabilo Rudasis Deras: 
tai jaunojo belaisvio tėvas, tas, kuris ketino pasikalbėti 
su karaliumi, ir labai galingas senjoras. „Jie reikalauja, - 
pasakė jis, - per didelio atlygio. Tas pasienio ruožas jums 
turi būti nepaprastai svarbus, nes žemė ten itin derlinga, 
ir tas kraštas mums tiekia daug riterių; ten gyvenantys 
vyrai yra geri kariai. Pečenegai visada mus užpuola per tą 
pasienį, paprastai iš tos pusės įsiveržę niokoja mūsų šalį. 
Tas žemės ruožas — jūsų nuosavybė, ją turite branginti 
labiau už bet ką kitą. Jūsų tėvas daug sunkumų patyrė, kol 
ją įsigijo; daug vargo, kad ją užimtų ir pasiskelbtų jos val- 
dovu; narsusis karys nemažai prisikentėjo žvarbiais rytais 
šaltame rūke, ne vieną smūgį patyrė ir pats ne mažiau jų 
sudavė savo kardu. Jeigu neapsvarstęs tą ruožą atiduosite, 
jo nebeatgausite, ir aš užtikrinu, kad to prarasto pasienio 
jums niekas neatstos. Pečenegai sugeba nusiaubti kraštą, 

jie mielai leidžiasi ieškoti grobio, bet nemoka pasipriešinti 
organizuotam mūšiui ir visada pakyla tik vienai atakai. 
Susirėmus su graikais, jų būrys menkai papildys jūsų pul- 
kus: net jei šio miesto gyventojus paremsite dvidešimčia 
tūkstančių pečenegų, vis tiek neturėsite pakankamai 
karių kautis su graikais lygumoje. Mes patys galime jiems 
pasipriešinti savo įtvirtintame mieste, neverta kviestis 
kitų karių; turime daug miesto gynėjų, nereikia atiduoti 
pasienio ruožo. Verčiau atsisakykite šito pasiūlymo ir 
susitarkite su broliu; jūs vedate jį į pražūtį, o jis — jus; 
dėl šito karo sudarote labai nuostolingas sutartis: nėra 
nė vieno kaimyno, kuriam neatiduodate kurių nors savo 
žemių; dėl to netenkate didelės dalies karalystės, kurią 
valdė jūsų protėviai; kiekvienas gauna lopinėlį, o paskui 
nebesirūpina sužinoti, kaip reikalai pasisuks. Nebesvar- 
bu, kuriam iš judviejų atiteks karalystė, kad tik jie patys 
valdytų savo žemes. Kuo mažiau plaukų ant galvos, tuo 
ji plikesnė; jūs turite didžiulę karalystę, kadaise buvome 
įpratę jūsų bijoti, bet dabar jums teks numušti savo kainą. 
Pamirškite nesantaiką, naują dainą pradėkite; susitaiky- 


kite su broliu: visi jums išsyk paklus: 


8661-8680 


Toks patarimas nepatiko karaliui, jis visas paraudo iš 
pykčio: „Aš gerai žinau, - pasakė jis, - kodėl taip kal- 
bate: dėl jūsų sūnaus, kuris tokiu būdu atgautų laisvę! 

Pasakokite savo pasakas kurčiam asilui! Tuščias kalbas 
varinėjate, veltui neriatės iš kailio. Nejaugi manote, kad aš 
jūsų nepažįstu? Jūs sugebėtumėte kito rankomis ištraukti 
gyvatę išjos urvo, pačiupti kąsnį kitam iš panosės; bet aš 
nesu toks kvailas, kad padalyčiau savo karalystę dėl vasalo 
sūnaus: manau, jūs jį išpirksite kitu būdu, o ne mano 
karalyste arba manimi! Savo pinigus panaudokite, tuos 
pinigus, kurių turite ne vieną maišą: jeigu norite atgauti 


sūnų, išpirkite jį savo lėšomis: 


8681-8694 


Tas jam atsakė: „Aš kalbu dėl savęs ir dėl visų, kuriuos čia 
matau, dėl mūsų sūnų ir giminaičių, kurių daugiau kaip 
septyni šimtai paimti į nelaisvę. Jie, jums tarnaudami, buvo 
sučiupti ir nužudyti; taigi turėtumėte sudaryti sutartį dėl 
jų arba ne tiek dėl jų, kiek dėl savęs paties, savo brolio ir 
mūsų. Nes jūs teisėtai jam prisiekėte, kad, atėjus jo eilei, 
valdys karalystę vienerius metus, ir mes galime patvirtinti, 
kad girdėjome jūsų priesaiką: todėl privalote jam atiduoti 


tai, kas priklauso, kad nebūtume apkaltinti žodlaužyste: 


8695-8712 


Karaliaus širdis užsiplieskė iš pykčio, jis beveik įsiuto; 


išgirdus žodžius apie netesybas, jo įniršis nebeturėjo 


273 


ribų: rankoje karalius laikė trumpą lazdą ir norėjo ją 
sviesti Derui į galvą. Bet motinai pradėjus priekaištauti, 
susilaikė ir nepalietė jo: „Dink, - suriko jis, - išnyk man 
iš akių! Tu iš tiesų labai ištikimas valdinys! Šitai sugalvojai 
iš baimės netekti savo denarų, kurių prisipylęs dvi pilnas 
statines. Aš tau suteiksiu visišką laisvę ir net duosiu lei- 
dimą išdavystei: tegul bus prakeiktas tas, kuris sumanys 
tau dėl to priekaištauti! Bjaurus rudi prastakilmi, daryk, 


ką tik nori, aš sutinku“ 


8713-8734 


Deras išgirdo tuos žodžius ir, žinokite, jų neužmiršo, 
galvojo iš tikro jais pasinaudoti ir netrukus atkeršyti už 
savo gėdą. Karalius pyko ir barėsi garsiai ir smarkiai, ir vis 
dėlto gerai žinojo, kad yra neteisus; bet negalėjo remtis 
teise, todėl plūdimais gynė savo reikalą. Deras stovėjo pa- 
čiame viduryje ir nesibaimino jo grasinimų: „Dvare tarp 
jūsų baronų nėra nė vieno, kuris antrajam broliui nebūtų 
sulaužęs priesaikos, žinodamas, kad teisė — jo pusėje, jeigu 
tik tas baronas sugeba išgirsti proto balsą“ - „Jūs sakote, 
kad mes visi - žodžio laužytojai? Aš to nežinojau, tai 
tikras šmeižtas. Bjaurus rudi, žemo prigimimo, tu tikrai 
pilnas klastos: aš dar niekada nemačiau ručkio, kuris 
nebūtų suktas ir pavydus“ Otonas sudraudė Eteoklį ir 
perspėjo kvailai neįžeidinėti barono. 

8735-8760 


Karalius atsakė: „Ką aš galiu padaryti? Kodėl stebitės 
mano pykčiu? Šis žmogus mane neteisingai kaltina: 
kam gi užtektų kantrybės išlikti ramiam, kai kaltina 
žodžio netesėjimu? Jis sako, kad mes visi - žodlaužos, 
bet, mano galva, nepasako teisybės: juk jūsų patartas 
pasiūliau broliui dalį mūsų tėvo karalystės; kai jam tai 
pasakiau, jis pasiūlymą atmetė, jo nepriėmė; atvirkščiai, 
išdidžiai ir įžūliai įžengė į mūsų šalį, atsivesdamas sve- 
timšalius, kad mus užgrobtų ir užkariautų. Jeigu jums 
dėl manęs neskauda širdies, manęs, kurį auklėjote nuo 
ankstyvosios vaikystės, tai turite sielotis bent dėl pačių 
savęs; nes, patikėkite manimi, jeigu jis mus užgrobs jėga, 
nė vienam neliks jokios galimybės išsisukti; būkite visiškai 
tikri: pirmiausia jie mus išžudys, paskui pasigrobs mūsų 


moteris, o vaikus padarys vergais. 


8761-8784 


„Sire, - atsiliepė Deras, - garbės žodis, jūs be reikalo 
pykstate ant manęs; mano žodžiai - tai ne šmeižtas, o 
jums duodamas sąžiningas patarimas. Mes norime, kad 
jūs atitaisytumėte klaidą, kuria esate kaltinamas: mūsų 
susirinkime nė vienas riteris man nepaprieštaraus. Su 
jaunesniuoju broliu sudarėte sutartį dėl šitos karalystės 


valdymo; jeigu jis nori atsisakyti sutarties ir atsimesti 

nuo senojo susitarimo, mes visi privalome jus palaikyti, 
ir bus teisinga, jeigu anam atsitiks nelaimė. Bet jeigu 
norite sudaryti naują sutartį ir išsižadėti to, kas anksčiau 
nuspręsta, tai jūsų brolis gali jo nepriimti ir laikytis senojo 
susitarimo, jeigu naujasis pasiūlymas jam nepatiks; ir 
jūs pats savo širdyje dar nepamiršote, kad mes buvome 
pirmosios sutarties liudytojai. Vadinasi, jūs esate žodžio 
laužytojas, tai tikras dalykas; man, davusiam ištikimybės 


priesaiką, labai apmaudu dėl jūsų ir dėl mūsų“ 


8785-8832 


Šie žodžiai įžeidė karalių, iš pykčio jis išsitiesė ir pašoko 
ant kojų; trenkė Derui su lazda per galvą: smūgis garsiai 
nuskambėjo! Baronai juos išskyrė, apsupę sulaikė karalių 
ir išvedė Derą iš dvaro: jis su saviškiais greitai pasišalino. 
Parskubėjo namo; dabar galvoja turįs svarių priežasčių 
pakenkti karaliui, jeigu tai bus įmanoma ir jeigu galės 
rasti priemonių jam sužlugdyti; jis mano, kad pasielgtų 
teisėtai, jeigu kurią dieną pavyktų atkeršyti. Pasiuntė pas 
sūnų tarną, kad praneštų, kaip viskas yra; perdavė, kad 
atsimetė nuo karaliaus, nebeprivalo būti jam ištikimas: 
dabar yra pasirengęs perduoti bokštą ir išvaduoti sūnų iš 
kalėjimo. Pasiuntinys nuvyko pas graikus ir skubiai per- 
sakė Dero sūnui naujieną: „Papasakok man, kaip viskas 
prasidėjo ir kaip klostėsi“ — „Sire, — tarė jis, - aš jums tai 
apsakysiu, nepraleisdamas nė žodžio. Jūsų tėvas kalbėjo 

su karaliumi ir jam garbingai patarė susitaikyti su savo 
broliu; karaliaus motina jį labai palaikė. Tai ir viskas: 
karalius supyko, ąžuoline lazda taip trenkė jam per galvą, 
kad net kraujas ištryško. Mano senjoras norėjo kirsti at- 
gal, bet pats tuoj buvo užpultas: jeigu nebūtų pasprukęs, 
manau, nebūtų lengvai išsisukęs; kova nelygi, kai už vieną 
smūgį sulauki šimto; jis neturėjo atsivedęs pakankamai 
vyrų, kad pradėtų grumtynes: Jaunuolis viską įsidėmėjo; 
perdavė Polineikui, kad jo tėvas paliko karalių ir atsisakė 
nuo ištikimybės priesaikos: „Dabar jis pasirengęs atiduoti 
bokštą, kad mane iš nelaisvės išvaduotų. 


8833-8900 


Brangus ir mielas senjore, dar šiandien, eidamas pas kara- 
lių, jis man pavedė štai ką perduoti: ketinęs patarti karaliui 
susitaikyti ir laikytis priesaikos, kurią su jumis buvo suda- 
ręs gana seniai, man regis, prieš septynerius metus. Kaijis 
visa tai išdėstė, karalius ant jo įsiuto ir trenkė tiesiai į galvą, 
ir taip apipylė lazdos smūgiais, kad kraujas jį visą užliejo. 
Mano tėvas turi daug gražaus turto, kuris labai erzina 
Tėbų karalių; dar visai neseniai jis parodė tėvui, kad jam 
nerūpi šio draugiškumas. Taigi bus teisinga, jeigu karalius 
dėl to nukentės, ir gėda tekrinta ant jo galvos!“ - „Brangus 
ir mielas drauge, ką mes darysime ir kokiu būdu paimsime 
bokštą?“ — „Mano tėvas viską numatė; jis man viską papa- 


sakojo ir įpareigojo jums perduoti, ką daryti ir kaip paimti 

bokštą. Netoli jo namų plyti parkas, pilnas medžiojamo 
grobio: briedžių, elnių ir danielių, šernų ir laukinių žvėrių. 
Sutemus jūsų kariai patrauks į tą parką kartu su mano tėvo 
atsiųstu vedliu; kol prieis bokštą, jie nesusidurs su jokia 
kliūtimi, išskyrus jį juosiantį griovį, pilną vandens iki pat 
pylimo viršaus. Virš griovio iš visų pusių kyla labai tvirta 
siena; griovys neaprėpiamo didumo ir nepaprasto talpumo: 
trisdešimties sieksnių gylio ir trisdešimties sieksnių pločio 
visame savo paviršiuje; iš šio griovio išteka upeliukas, labai 
sumaniai įrengtas. Virš griovio įtaisytas pakeliamas tiltas: 
jie pereis tiltą ir paskui jį pakels, kad kiti, vėliau norintys 
patekti į vidų, pirmiausia turėtų šūktelėti; per tiltą jūsų 
kariai pereis į kitą pusę, nes grandinė bus nuimta, o viduje 
judės laisvai, nesusidurdami su jokiomis kliūtimis. Kariai 
pasiliks bokšto apačioje, šiukštu neišleisdami nė garso, kad 
karaliaus sargybiniai nepabustų, išgirdę triukšmą; juk jie, 
užsirakinę vartus, miega ant laiptų: niekas negali pro juos 
praeiti, pirma jų neužkalbinęs. Mano tėvas lauks jūsų karių; 
vos tik jus išgirs, atšaus vartus: jis gerai žino, kaip veikia 
spyna. Negalės pro juos įleisti, bet virvėmis visus pakels 
į viršų, kad bokšto gynėjai nieko nepajustų, kol nebus 
sučiupti ir nužudyti. 


8901-9014 
Polineikas negaišo, pasišaukė dalį savo karių. Liepė eiti 


prie kranto, kur jų laukė pasiuntinys, kuo geriausiai pačiu 

tiesiausiu keliu nuvedęs juos ten, kur Deras buvo nurodęs; 
aš manau, kad pasiuntinys puikiai jiems pasitarnavo. 
Viršuje stovėjęs Deras juos atpažino, vos tik pamatęs: 
numetė virves ir lynus, kuriuos šiaip taip buvo suraišio- 
jęs; su dalimi savo padėjėjų skubiai užkėlė juos aukštyn; 
vieniems gerai pasidarbavus, į jų vietą stojo kiti, iki šiol 
nieko neveikę. Karaliaus sargybiniai miegojo bokšte; 
kituose bokštuose sargybiniai keitė vieni kitus: jie nieko 
nežinojo apie Dero sugalvotą klastą; bokšto gynėjams 
net nepajutus, jis užkeldino daugiau kaip septynis šim- 
tus karių. Brėkštant aušrai, juos pastebėjo iš kaimyninių 
bokštų; iš kirų bokštų sargybiniai suriko: „Kilnieji rite- 
riai, — sušuko jie, - ką veikiate? Kelkitės, kelkitės, prie 
ginklų, greičiausiai esame išduoti! Rudasis Deras mus 
išdavė, graikų kariai prasiskverbė į vidų!“ Bokšto saugo- 
tojai apsiginklavo ir, visam miestui skambant ir aidint, 
pasiruošė lipti viršun ir gintis; staiga jie pamatė graikus, 
bepuolančius žemyn: pažvelgę į bokšto viršų, ten išvydo 
du šimtus graikų. Laiptuose jie metėsi atgal ir skubiai 
vartus atkėlė: ten visi baisiai susigrūdo, apgailestaudami, 
kad praėjimas toks siauras; visi didžiai spraudėsi išeiti, 
net kaulai pradėjo traškėti. Jie vargiai išlindo laukan, 
daugiau kaip tuzinas buvo sutraiškyti. Graikai, nusiviję 
juos iš paskos, užtrenkė vartus ir uždėjo ant jų skersinį; 
paskui sugrįžo į bokšto viršų, pirma išmetę laukan ka- 
raliaus sargybinius. Karaliaus žmonės apleido bokštą: 
ten jų nebeliko nė vieno; jie sustojo bokšto papėdėje 
ir šaukė iš visų jėgų: „Kilnieji riteriai, kelkitės, kelkitės! 

Ginkluokitės kuo greičiau! Ginkluokitės ir skubėkite čia, 
nes bokšte — graikų kariai!“ Ant tiltų susibūrė septyni 
šimtai vyrų, norinčių patekti į bokštą, bet šitai buvo 
neįmanoma, nes anie pakėlė tiltą; atskubėję perlėkė tiltą 
ir pakėlė sau iš paskos. Miestas subruzdo; daugiau kaip 
dvidešimt tūkstančių karių apsiginklavo ir nuskubėjo prie 
bokšto, kurį veržliai užpuolė. Bokšto užėmėjai atkakliai 
gynėsi, stovintieji apačioje jiems šaukė pasiduoti; gausūs 
miesto gynėjų pulkai, bent dvidešimt tūkstančių pirmoje 
linijoje; visi greitai susibūrė bokšto apačioje ir smarkiai 
puolė, tikėdamiesi jėga sučiupti užėmėjus, bet šie buvo 
gerai pasiruošę gintis. Didelė kvailystė — taip nertis iš 
kailio, nes jie neatsiims bokšto jėga ir jau prarado daug 
savo vyrų: nuo bokšto viršūnės jie išguldomi būriais; apa- 
čioje tėbiečiai šūkauja ir rėkauja, o bokšto užėmėjai nuo 
viršaus sėja mirtį. Tuo metu aušra paskleidė savo šviesą, ir 
pasirodė bokštas su daugybe užėmėjų; jie svaido apačion 
ietis ir strėles, kaip reikiant išbandydami rankų taiklumą. 
Prie bokšto daugelis šaukia, kad reikia šokti ant pylimų, 
kur graikų kariai jų nepasieks; jeigu jiems pavyktų užimti 
pylimus, aniems būtų labai sunku išsilaikyti; Rudojo 
Dero sumanymas suteikė karaliui daug galvos skausmo! 
Karalius be galo susirūpinęs, nes mato priešą visai šalia 
ir baiminasi dėl saviškių; gerai žino, kad šie jo nemyli, 
sielojasi, matydami karo niokojamą kraštą; jis bijo, kad 
Deras bus susilaukęs žmonių paramos ir, jų padedamas, 
įvykdęs savo sumanymą. Tačiau jie turėjo meistrą, kuris 
sakėsi paimsiąs bokštą. Karalius atsakė: „Kaip tai? Jo pa- 

matai — daugiau kaip dvidešimt pėdų; tu veltui stengiesi, 
niekada bokšto neįveiksi, bet aš būsiu tau dėkingas, jeigu 
sugebėsi jį paimti“ — „Tada siųskite gynėjus ant pylimo, 
nes, sakau tvirtai, dar šį vakarą grąžinsiu jums bokštą; 
perduosiu graikus mirusius arba paimtus į nelaisvę: esu 
tuo visiškai įsitikinęs, žodį ištesėsiu: Prie pylimo nusku- 
bėjo pusė karių su ietimis ir kardais ir kuo greičiausiai, 
saugodamiesi graikų, užkopė ant sienų. 


9015-9076 


Išgirdę triukšmą, puolėjai labai sutriko; kaipmat šoko ant 
arklių ir atšuoliavo per sodus; šimtas tūkstančių tankiomis 
gretomis susibūrė prie miesto pylimų. Tie kilnūs riteriai 
suskato belsti į vartus, trokšdami atlikti žygdarbius ir 
susilaukti savo mielųjų draugių pagyrimo. Stovintieji ant 
bokšto viršaus susivarstė šarvų raiščius; svaidydami žemyn 
aštrias ietis, prakiurdino raitelių skydus, privertė atsitraukti 
nuo sienų ir laikytis per atstumą. Visi, buvę apačioje, susi- 
būrė ir pulku pasuko pylimų link; paraginę arklius, puolė 
priešą, o apgultieji atkakliai gynėsi, drauge svaidydami ietis 
žemyn: čia šimtas riterių rado mirtį, neatlikę išpažinties. Jie 
sulaužė kardus, perskėlė šalmus, sudaužė skydus, sutrupino 
ietis; graikai nuo bokšto viršūnės paleido tokią daugybę 
strėlių, kad privertė priešininkus truputį atsitraukti; puolė- 
jai pasislinko atgal, kad ir kaip troško kautis. Tėbiečių šūviai 


ne vieną sielą atskyrė nuo kūno, o graikai nuo jų neatsiliko: 

pražudė daugiau kaip septynis šimtus. Aplink miestą iš 
visų pusių skraidė spiečiai strėlių, lūžo svaidomos ietys; 
tai didelis puolimas, bet puolėjų šauksmai nieko nereiškia: 
niekada jie miesto šturmu nepaims ir nieko taip nelaimės. 
Karalius stovėjo netoli bokšto kartu su dvidešimt trimis 
baronais; beje, čia dar buvo septyni tūkstančiai karių, pa- 
čių geriausių mieste, pasiruošusių atakuoti įsitvirtinusius 
bokšte; tądien jie užmušė keturis, įsitaisiusius bokšte, bet 
šie nuo kuorų pražudė penkiasdešimt, dar dešimt viršaus, iš 
viso šešiasdešimt. Kiti iš tolo jiems šaukė: „Pasiduokite, nes 
tikrai būsite sučiupti: Bet bokšto užėmėjai ginasi narsiai, 
jie kovoja dėl savo gyvybių. Sako, kad nepasitrauks, gyvybę 
jiems brangiai atiduos; tebus prakeiktas, kuris pasiduos ir 
pigiai parduos savo kailį: „Jūs mums brangiai atsimokėsite 
tuo, ką turite vertingiausia; mes galvas praskelsime, šarvus 
prakiurdysime, šalmus sudaužysime ir - dar blogiau - jūsų 
karius išmušime: Jie skinte skynė karaliaus Eteoklio vyrus, 
ir šis beveik paklaiko iš pykčio. 


9077-9126 


Eteoklis liepė pašaukti meistrą, įsakė paruošti tai, kas šiam 
buvo reikalinga, nes žinojo, kaip ką padaryti. Meistras 
pasakė karaliui, kad dėl meilės jam užgrobsiąs bokštą; ir 
tai padarė: iš tiesų užgrobė bokštą, ir jūs išgirsite, kokią 
gudrybę sugalvojo. Pradėjo rausti žemę, kad pasiektų 
bokšto pamatus, o priėjęs prie pamatų, kirstuvu juose 

prakalė skylę. Meistras buvo labai sumanus: iš apačios 
pagraužė pamatus ir įsmeigė atramas, kurios išlaikytų 
bokšto svorį; paėmęs gyvsidabrio ir pakulų, ten uždegė 
graikišką ugnį; vos tik ugnis apėmė atramas, jis išlindo iš 
duobės. Paskui garsiai sušuko bokšto užėmėjams, paskelb- 
damas blogą naujieną: jeigu skubiai neišeis laukan, visi 
žus, tai jau tikrai. Atramos supleškėjo, bokštas sugriuvo, 
graikai išbėgo laukan, karalius juos sučiupo; bokštas skilo 
per pusę, jo pagrindas nebeišlaikė. Deras buvo paimtas į 
nelaisvę, surištas ir atskirai nuo kitų nuvestas pas karalių: 
„Ak, senas išdavike, - jam pasakė karalius, - aš jus išsyk, 
nieko nelaukdamas, sudeginsiu ir vėjyje išbarstysiu jūsų 
pelenus, nes toks galas turi ištikti išdaviką“ Deras atšovė: 
„Jūs galite tai padaryti, dabar jūsų jėgos pranoksta maną- 
sias; bet dvare nėra nė vieno, kuris galėtų mane apkaltinti 
išdavyste; atvirkščiai, galingesniam už save galėčiau įro- 
dyti, kad buvote man neteisus. Aš jums sąžiningai daviau 
patarimą pagal priimtus papročius; jūs trenkėte man lazda, 
sukruvinote nuo galvos iki kojų; ir taip davėte leidimą jums 
kenkti pagal savo jėgas; sugalvojau geriausią, kokią tik 
įstengiau, klastą, tikėjausi sėkmės, bet sužlugau. Stengiausi, 
kaip sugebėjau: man apmaudu, kad toji klasta nepavyko. 


9127-9134 


Karalius atsakė: „Aš tai žinau. Bet ir jūs žinokite vieną 
dalyką: manau, atlyginsiu jums tokiu būdu, kad tie, kurie 


jus labiausiai myli, pasitrauks raudodami, ir jeigu jūs nuo 


manęs išsisuksite, niekada už tai nepadėkosite: 


9135-9154 


Susirinko visas dvaras; Deras prieš jį nenulenkė galvos, 
tačiau nebuvo tikras, kad pavyks likti gyvam; jis niekuo 
nepasitikėjo; nė nemaldavo karaliaus pasigailėti, nes 
žinojo jo piktumą. Karalius virte virė iš pykčio: norėjo 
atiduoti Derą kankinimams, sudeginti ant didelio laužo 
arba užmušti kardo kirčiu; visi susirinkusieji baisiai pyko 
ant Dero ir kurstė jį sudeginti ant laužo. Otonas girdėjo 
jų kalbas, kurios jam nepatiko; pakilęs iš savo vietos, atsis- 
tojo priešais karalių: „Valdove, - kreipėsi jis, - paklausyk 
manęs. Pirmiausia tegul teismas jį teisia ir paskiria baus- 
mę; jūs susilauksite neapykantos ir pasmerkimo, jeigu jį 
nužudysite be teismo. Pirmiausia tegul teismas jį teisia ir 


paskiria bausmę: 


9155-9204 


Įsiutęs karalius atsakė: „Jis pats save nuteisė; nuosprendis 
jau paskelbtas žmogui, padariusiam tokią piktadarystę; 
niekas nepakeis mano sprendimo jį sudeginti arba pa- 
karti“ Otonas atsiliepė: „Garbės žodis, valdove, aš jums 
pasakysiu vieną dalyką: jeigu Deras bus sudegintas arba 

pakartas ir pasirodys, kad jūs suklydote, vėliau dėl to 
gailėsitės; aš puikiai Žinau, kad taip bus. Juk Deras kilęs 
iš galingos giminės, ir didelės valdos yra jo žinioje; šiame 
mieste jam priklauso viena gatvė; iškilus pavojui, iš savo 
valdų jis gali pasitelkti šimtą riterių; nėra nė vieno, kuris 
pareigos neatliktų. Daugelis šios karalystės baronų yra jo 
giminaičiai; kiekvienas iš jų kuo nors susisaistęs: arba per 
sūnų ar tėvą, arba per seserį ar brolį. Jie visi labai susisielos, 
jeigu jį be teismo sudeginsite; jeigu nubausite nusikaltimo 
nepadariusį ir jūsų neišdavusį jų giminaitį, sakys, kad jų 
nevertinate ir laikote niekingais žmonėmis. Visi drauge 
siūlo atlyginti nuostolius ir, garbės žodis, aš manau, kad 
neprivalote to atsisakyti. Čia susirinkusiems baronams 
liepkite tinkamai išnagrinėti bylą, ir tiesa paaiškės; jeigu, 
vadovaudamiesi papročiais ir protu, jie nutars, kad pikta- 
darystė pakankamai didelė ir galima nusikaltėlį nubausti, 
tada galėsite pasielgti, kaip jums patinka, pirmiausia su 
juo, o paskui - su jo giminėmis: tarp mūsų neatsiras nė 
vieno, kuris jūsų neparemtų ir jums nepritartų, vos tik 
įsitikins, kad teisė - jūsų pusėje: Visi vienu balsu įtikino 
karalių: „Iš tiesų, — tarė Otonas, — prisiekiu, jūs turėtu- 


mėte taip pasielgti, tikrai nieko neprarasite. 


9205-9210 


„Prisiekiu savo galva, puikiai suprantu, kad nieko ne- 


prarasiu; svarstykite bylą, man nerūpi: aš gerai žinau, 

kad jam tai niekuo nepadės, ir niekas manęs neįtikins jo 


tuojau pat nesudeginti“ 


9211-9222 


Otonas atsakė karaliui: „Jeigu baronai suras tam pagrin- 
dą, spręsdami jo bylą pamatys, kad jis įvykdė tokį didelį 
nusikaltimą, kokio neįmanoma jokiu būdu atlyginti, 
tuomet galėsite atiduoti jį kankinti: tada tikrai neišgirsite 
nei jo paties, nei jo pusbrolių, nei giminaičių skundų, 
nes pasielgsite pagal teismo nuosprendį; bet jeigu De- 
ras nepajėgs apsiginti, tai turės būti tikrai nepaprastas 


nusikaltimas“ 


9223-9260 


Karalius paėmė Otoną už rankos: „Ką sako įstatymas 
apie išdavystę?“ — „Iš tiesų, — atsiliepė Otonas, - aš tai 
gerai išmanau ir, jeigu norite, jums pasakysiu. Tas, kuris 
apkaltins kitą išdavyste, privalo turėti rimtą pagrindą; 
jeigu nepavyksta įrodyti apkaltinto asmens kaltumo ir 
šis siekia atmesti kaltinimą, tada pirmasis asmuo turi 
pareikalauti ginklu išspręsti ginčą: taigi nė vienas neturi 
teisės kaltinti kito, jeigu galiausiai nepajėgia įrodyti jo 
nusikaltimo, nebent kas nors kitas jo vietoje įrodytų tą 
nusikaltimą; ir jeigu apkaltintasis nenori gintis, teisinga 

jį sudeginti arba pakarti. Jeigu esu visiškai įsitikinęs savo 
teise ir nusikaltimas akivaizdus, privalau nedelsdamas 
įvykdyti teisingumą, už tai nesusilaukdamas jokio keršto. 
Vadinasi, jeigu kaltinamasis nepripažįsta savo nusikalti- 
mo, o jūs man patariate priimti jo pasiteisinimą, manęs 
dėl to nepasmerkite, bet aš jums sakau ir patariu vykdyti 
teisingumą dalyvaujant baronams ir veikti atsižvelgiant 
į jų nuomonę. Jeigu jie matys, kad bylos nagrinėjimas 
įrodo, jog Deras jums padarė tokių piktadarysčių, už 
kurias privalu sudeginti arba pakarti, tada tikrai galėsi- 
te pareikšti sprendimą: jeigu jums pasirodys tinkama, 
pareikalauti savo teisių, o jei norėsite, jų atsisakyti; tada 
niekas jumis nepasipiktins, nes būsite teisėtai pasielgęs. 
Tepadeda man Dievas! Man atrodo, aš jums patariu są- 
žiningai“ Tada visi baronai pareiškė: „Tai tiesa, valdove, 
pasitikėkite Otonu“ 


9261-9334 


Karalius pašaukė baronus vardais vieną po kito: „Eikite 
ir išnagrinėkite bylą; spręskite greitai, neverskite manęs 
laukti“ Baronai pasitraukė spręsti bylos; daugelis širdyje 
jautė didelį pyktį. Deras buvo aukštos kilmės: kai kurie iš 
jų priklausė jo giminei; dvare jie turėjo daug draugų, ku- 
rie būgštavo, kad Derui blogai nesibaigtų; jie bijojo, kad 
karalius jo nenužudytų, jam dar nepasitraukus iš rūmų. 


Išėję iš menės, užlipo į pirmą aukštą ir atidarė langus, 

paskui susėdo ant grindų ir pradėjo svarstyti bylą. 
Šiame aukšte kilo didelis šurmulys: visi kalba, Otonas 
klauso. Širdyje jis pradėjo mąstyti, kokiu būdu galėtų 
išlaisvinti Derą, ir po kurio laiko prabilo: „Žinokite, - 
tarė jis, — vieną dalyką: valdovas labai nusiteikęs prieš 
Derą, ir širdyje esu įsitikinęs, kad jeigu pasmerksite jį 
mirti, Deras iš karto bus nužudytas. Bus didelė nelaimė, 
jeigu Rudąjį Derą taip mirčiai atiduosime: savo gimi- 
ne ir kilme jis priklauso mūsų ratui. Paprašykime iki 
rytojaus atidėti mūsų sprendimą; per tą laiką karalius 
nusiramins ir jo pyktis apmalš. Rytoj iš naujo čia susi- 
rinksime ir maldausime Derui malonės: jeigu viską iki 
rytojaus paliksime, galėsime savo tikslą pasiekti; šiuo 
metu nematau palankios išeities, kol jis tebėra įsiutęs: — 
„Dėl Dievo, senjore Otonai, jūs visiškai teisus! Eikite ir 
pasikalbėkite su juo“ — „Aš jau daug su karaliumi apie 
Derą kalbėjau, jis net supyko ant manęs; ant manęs jis 
net įniršo; jūs patys, trys ar keturi, nueikite pas jį: jis 
verčiau sutiks dėl jūsų, o ne dėl manęs“ Jie visi pritarė 
šiems žodžiams ir pasiuntė pas karalių tris baronus; 
šie nulipo į menę - Kreontas kartu su Itjė ir Alisu; jie 
paprašė savo viešpatį jiems duoti vieną dieną. Karalius 
juos sutiko labai santūriai ir tebejautė pagiežą: „Iuščiai 
vargstate, — pasakė jis, — jūs viršijate savo teises, nes aš 
tikrai neleisiu atidėti sprendimo dėl to, kad tas niekšas 
mane įžeidė ir pažemino, ir neklausysiu jūsų kalbų. No- 
rite, kad pratęsčiau laiką, o paskui manęs paprašysite jam 
atleisti! Nuteiskite jį pagal įstatymą, nes aš kaip dabar, 

taip ir po metų nieko nebūsiu pamiršęs. Neatsisakysiu 
keršto net už pilną statinę aukso, gerai atsimenu mūsų 
protėvių paliktą ištarmę - sudeginti išdaviką ant laužo! 
Tokia bausmė teisėta, jos neatšauksiu, savo dvare nieka- 


da nepakęsiu prieštaravimų“ 


9335-9342 


Kreontas jam tarė: „Sutikite, valdove, nesileiskite užval- 
domas pykčio; paklausykite mūsų patarimo, jūs tinkamai 
pasielgsite: atidėkite terminą iki rytojaus. Paklausykite 
mūsų patarimo: atidėkite terminą; rytoj įvykdykite tei- 
singumą pagal nuosprendį, kuris bus paskelbtas: tebus 
prakeiktas tas, kuris jam dovanos!“ 


9343-9374 


Karalius kuo tik nori prisiekė, kad nė už ką nesutiks 
palaukti. Kreontas buvo smarkesnis už liūtą: jis išdidžiai 
kreipėsi į karalių. Mieste turėjo daug vasalų, jis - galingas 
senjoras, turėjo daug aukso ir sidabro; buvo giminė kara- 
liui, todėl drąsiai prabilo: „Aš bjauriuosi užsispyrimu ir 
piktnaudžiavimu tų, kurie turi didelę valdžią. Tegu Dievas 
prakeikia užsispyrusį valdovą, nes toks niekada tinkamai 
nevaldys savo karalystės; visi, vargšai ir turtingi, jo nekęs, 
jeigu nebus linkęs atsisakyti piktos valios. Valdove, - tęsė 

jis, - paklausyk manęs. Jaunas, proto balso nelabai klau- 
santis vyras turi vadovautis išminčių patarimais, tada eis 
teisingu keliu. Todėl nereikia stebėtis, jeigu bylą prakiša 
tas, kuris nieko neišmano ir nesileidžia patariamas: Ka- 
ralius išklausė jo žodžių, pakilo, priėjo prie jo ir apkabino 
per pečius. Karalius per pečius jį apkabino ir tarė šypsoda- 
masis: „Palikite mane ramybėje, nes aš neatsisakysiu net 
ir savo gyvybės kaina padaryti tos kvailystės. Jūs norite, 
kad duočiau jam laiko, o paskui manęs paprašysite jam 
atleisti: jūs man duodate vaikišką patarimą, leiskite įvykti 
mano kerštui. Tada senjoras Kreontas vogčiomis pratarė: 


„Aš pasieksiu, kad Deras būtų išteisintas: 


9375-9392 


Pamatę, kad nieko nelaimėjo, trys baronai išėjo. Jie pasi- 
traukė, užlipo į antrą aukštą, sunerimę dėl savo kaimyno; 
dėl artimojo nerimauja, nes nei terminas buvo atidėtas, 
nei susitarė. Otonas paklausė: „Ar terminas atidėtas?“ - 
„Ne, mes išties turime laiko tik iki nakties“ - „Dievo var- 
du, - paprašė jis, - tada tylėkite, būtų nereikalinga sukelti 
triukšmą. Tegu vieni leidžia ramiai kalbėti kitiems, patys 
nesikišdami, o tie, kurie neturi nieko pasakyti, teklauso, 
ką kalba kiti“ Jie susėdo svarstyti bylos, ir visi iki vieno 
buvo susirūpinę; kurį laiką tylėjo, nė vienas iš jų nenorėjo 


pradėti pirmasis. 

9393-9444 


Teisės žinovas Itjė pirmasis tarė žodį: „Ištirkite, ar blogas 
Dero poelgis tikrai yra išdavystė. Jeigu teisite jį kaip bokštą 
atidavusį išdaviką, tada labai aiškiai, užtikrintai pamatysite 
ir suprasite, kad jis nebuvo palankus karaliui. Visai nesi- 
jautė jam privaląs ištikimybę: nebenorėjo ilgiau laukti ir 
parodyti, kaip karalių brangina, kaip jį myli iš širdies, todėl 
atidavė bokštą priešams; manė atimti iš karaliaus sostą, 
netgi jį patį sučiupti ir išduoti. Derui reikia pripažinti: jis 
būtų liepęs karalių pakarti, bet kad jo neišdavė graikams, 
tai ne nuo Dero priklausė; jis dėl to padarė viską, ką galėjo, 
todėl tegu dabar pasiima atlygį! Be savo senjoro leidimo 
jis neturėjo atiduoti bokšto; Deras tikrai išdavė ir turi už 
tai atsakyti galva ir gyvybe. Otonas kalbėjo po Itjė ramiai 
ir be pagiežos: „Brangus senjore Itjė taip nekalbėkite! 
Būkite palankesnis, prašau jus. Bet dėl vieno esate teisus, ir 
aš negalėčiau jums prieštarauti: jis nebūtų turėjęs atiduoti 
bokšto, negavęs karaliaus leidimo; čia jūs pasakėte tiesą, aš 
jums visiškai pritariu. Bet žinokite tikrai ir nesuabejokite, 
Deras niekada nebūtų sumanęs to padaryti, jeigu karalius 
nebūtų davęs tam leidimo. - „Kaip jis tai padarė? Jam 
davė leidimą? Garbės žodis, karalius apie tai net negal- 
vojo“ - „Dėl pagarbos, kurią man privalote, paklausykite 
manęs truputį. Leiskite kai ką pasakyti; kai jūs kalbėjote, 
kantriai jūsų klausiau: plačiai dėstėte savo nuomonę, kol 
viską pasakėte; dabar, savo ruožtu, parylėkite truputį. — 
„Sakykite, ką norite, nebepertrauksiu jūsų. 

9445-9548 


„Pradėsiu nuo pradžių: Deras tikrai atėjo pas valdovą į 
rūmus, kur šis tuo metu buvo, ir ramiai kalbėjosi su juo. 
Jam bešnekant su karaliumi, atvyko trys pasiuntiniai 
iš anos sienos pusės, iš pasienio ruožo tarp Dunojaus 
ir Uzarko; jie buvo tos šalies grafai, atkeliavę tartis su 
mūsų valdovu jiems grąžinti kraštą nuo Dunojaus iki 
Utos tilto. Norėjo su juo sudaryti sutartį, duodami tokią 
priesaiką: vos tik pradėję valdyti pasienio žemę ir gavę 
oficialius įgaliojimus, jie ateitų jam į pagalbą su patyru- 
siais lankininkais ir dešimčia tūkstančių riterių; ir tada 
karalius galėtų būti tikras ir tikėtis, kad apgultasis miestas 
niekada graikams neatiteks į rankas. Ir dar jie sakė: jiems 
pradėjus valdyti tą žemę, būtų labai gerai, kad karalius 
visam laikui atsisakytų savo viršenybės; už galimus pra- 
radimus dosniai jam atlygintų. Tarp jūsų nėra nė vieno, 
kuris nežinotų, jog pečenegai turi įprotį, kurio niekada 
neatsisakys: ką jie šiandien pažadėjo, rytoj neištesės; tų 
žmonių reikia saugotis ir vengti jų draugystės, nes jie 
niekada nepaisys savo pažadų ir savo žodžių nesilaikys. 
Deras žinojo šią jų savybę ir turėjo pagrindo jais nepa- 
sitikėti; taigi jis taip prabilo, iš dalies - dėl karaliaus, o 
dar labiau - dėl savęs: „Palikite tai, jūs net neturėtumėte 
jų klausyti; palikite visą šį reikalą ir sudarykite sutartį su 
savo broliu. Jūs vienas kitą naikinate: geriau susitarkite 
tarpusavyje; jūsų brolis eikvoja tai, kas jam priklauso, 
taip pat — ir jūs, ir mūsiškiai šitaip daug ką praras. Būtų 

labai gražu, kad susitaikytumėte, kol padėtis nepablo- 
gėjo, pasikviestumėte brolį ir susitartumėte su juo; juk 
ši karalystė taip nusiaubta, kad, man rodos, daugiau 
nebeatsigaus nei valdant jums, nei jūsų vaikams. O da- 
bar šitie reikalauja pasienio žemių, geriausios viso jūsų 
krašto ir jūsų valdų dalies, tų žemių, kurios jums turėtų 
būti pačios brangiausios; aš patariu jokiu pretekstu ne- 
leisti joms išslysti jums iš rankų“ Tokia buvo jų konflikto 
pradžia. Daugiau Deras beveik nieko nepasakė, tiktai 
pridūrė, - ir karalius dėl to ant jo supyko, - kad turėtų 
savo broliui užleisti tas žemes tarp Dunojaus ir Uzarko, 
nes verčiau tegu brolis jas valdo negu kas kitas, visai 
jam nereikšmingas. Todėl karalius supyko ant Dero, ir 
aš tai žinau, nes ten buvau; beje, buvau ne vienas, jūs 
visi taip pat matėte ir patys girdėjote ginčą: jūs žinote, 
kas teisus, o kas — ne. Žinokite, kad Deras kalbėjo vien 
tik gindamas karaliaus teises, bet karaliui tai nė motais: 
rankoje jis laikė storą lazdą, ketindamas trenkti jam per 
galvą, tiktai jo motina jį sulaikė. Ir, man girdint, karalius 
jam taip atsakė: „Niekingas rudi prastakilmi, aš jums 
leidžiu padaryti tiek niekšybių, kiek pajėgsite, ir išpirkti 
savo sūnų už tiek aukso ir sidabro, kiek turite“ Aš manau, 
ištarus tokius žodžius, jam buvo suteikta teisė atiduoti 
bokštą, kad ištrauktų sūnų iš nelaisvės už bokštą arba 
bet kokį kitą laidą, kad tiktai jį atgautų; bet jis negalėjo 
susigrąžinti sūnaus nei už auksą, nei už kitokį lobį, todėl 
atidavė bokštą valdovo leidimu. Jeigu jūs nors kiek pasi- 
stengsite, tikrai neleisite nubausti jį mirtimi“ 

9549-9674 


Po Otono prabilo Sikaras, nepaprastai įgudęs kalbėtojas; 
jis nešiojo Frigijos drapo apsiaustą, apkraštuotą pilku 
kailiuku; užsimetė jį ant pečių ir ištiesė dešinę ranką: 
„Senjorai, - kreipėsi jis, — jeigu tarp savęs susitarsite ir, 
laikydamiesi Otono ištarmės, nuspręsite, kad kaltina- 
masis turėjo teisę nusikalsti karaliui taip, kaip nusikalto, 
aš, garbės žodis, su tuo nesutiksiu. Todėl privalau jums 
atskleisti, kodėl jokiu būdu neturite taip nuspręsti; gerai 
žinau, kaip šis reikalas prasidėjo, nes mačiau visą tą sceną. 
Siras Otonas gerai pakalbėjo, bet praleido kai kuriuos 
dalykus; tuojau jūs išgirsite tiesą: visa tai pasidarė dėl 
Dero sūnaus. Deras manė esąs pažemintas, sužlugdytas 
ir didžiai įžeistas, kad graikai laikė nelaisvėje jo sūnų ir 
atsisakė jį sugrąžinti; jis — labai išradingas vyras, pilnas 
piktumo ir klastos. Aš nežinau, kokį sąmokslą jis sugalvo- 
jo, bet žinau, kad užvakar pavalgęs išėjo iš namų ir nujojo 
į rūmus; čia, prie šitos lipynės, nusėdo nuo arklio kartu 
su saviškiais; paskui užkopė šiais laiptais ir įėjo į menę, 
o tada atsisėdo šalia manęs, nes aš buvau greta karaliaus. 
"Tuomet, mums visiems esant menėje, jis kreipėsi į karalių 
tardamas: „Verčiau susitarkite su savo broliu, nes tikra 
gėda jums likti priešais, jūs turėtumėte taikoje gyventi 
kaip tie, kuriems gyvybę davė vienas tėvas ir pagimdė 
viena motina“ Tai, ką jis sakė, buvo labai pagirtina, jeigu 
tik karalius būtų norėjęs jo paklausyti; bet valdovas gerai 
žinojo, suprato, nė trupučio neabejojo, kad taikos, kurią 

Deras jam patarė sudaryti, tikslas — ištraukti sūnų iš ne- 
laisvės. O dabar paklausykite, ką valdovas atsakė ir kaip 
Deras prasikalto. Karalius jam atkirto: „Palikite mane 
ramybėje! Jeigu turite ką kita pasakyti, sakykite, jūsų 
valia, bet to klausimo daugiau man neminėkite“ Argi jis, 
gavęs tokį įsakymą, dar galėjo apie tai užsiminti? Garbės 
žodis, ne, tai visiškai aišku, bet aš žinau, kad Deras ieš- 
kojo progos, kuri jam suteiktų pretekstą ir leistų atiduoti 
bokštą; taigi jis nepasitraukė nuo karaliaus ir tęsė: „O ką 
mes darysime su savo sūnumis, kurių jau nebežinau kiek 
paimta į nelaisvę? Dėl jūsų jie buvo sučiupti ir nužudyti, 
todėl dėl jų turėtumėte sudaryti sutartį“ — „Ak, Dieve 
mano, Derai, - sušuko karalius, - koks kilnus elgesys! 
Jūs norite su manimi susikivirčyti, nors aš to netrokštu; 
visaip stengiatės man įkyrėti. Pasinaudokite savo turtu, 
kurio turite tiek daug, kad nežinote, ką su juo daryti, tuo 
žėrinčiu sidabru ir spindinčiu auksu, kurio prisikrovėte 
pilną skrynią; šiais pinigais išpirkite įkalintą sūnų, jeigu 
norite jį išlaisvinti, tiktai palikite mane ramybėje. Išpirkite 
jį, jeigu norite, arba palikite nelaisvėje, kaip jums geriau 
patinka; prisiekiu, man nerūpi, kokiu būdu sūnų išvaduo- 
site“ Štai kas Derui pasitarnavo kaip pretekstas, karalius 
pareiškė, kad jam nesvarbu, kokiu būdu šis išpirktų savo 
sūnų; bet karalius su juo kalbėjosi kaip su savo vasalu; jis 
negalvojo, kad tas jį išduos, pasinaudojęs ištartu žodžiu. 
Deras paspendė spąstus, per jėgą susiginčijęs su karaliu- 
mi ir tiktai siekęs jį taip įpykinti, kad šis ištartų tokius 
žodžius, kuriuos paskui galėtų panaudoti kaip pretekstą; 

nejaugi jūsų nuomone Deras tuo nepasinaudojo? Argi 
jis nebūtų turėjęs klausytis karaliaus, neprieštarauti jo 
žodžiams, kad ir ką šis sakytų, nes karalius - jo viešpats? 
Šitaip jis būtų parodęs jam pagarbą, draugiškumą ir 
pripažinęs jo autoritetą; nes jiedu — nevienodo rango, 
kad jis sau leistų ginčytis su valdovu ir žūtbūtinai jį 
įpykinti. O jeigu norėjo ko nors paprašyti, turėjo duoti 
karaliui laiko pagalvoti, palaukti kitos dienos, nutaikyti 
palankesnį momentą, užuot išsyk su juo susiginčijęs tarsi 
paprastas miestelėnas. Deras sunkiai nusikalto karaliui ir, 
garbės žodis, man dėl to labai pikta; taip jaučiamės ir mes 
visi, čia susirinkę. Nebėra ką pridurti, tegu jis maldauja 
valdovo gailestingumo; jeigu karalius sieks jį sudeginti 
arba pakarti, jūs neturėsite teisės jam sutrukdyti savo 
sprendimu pasielgti taip, kaip trokšta, kaip pridera ir kaip 
jam patinka, ir kaip tik panorės, nes Deras - jo vasalas: 


9675-9770 


Otonas pareiškė nesutinkąs, kad Deras būtų atiduotas 
karaliaus valiai: žinoma, jis neneigia, kad Deras - jo pa- 
valdinys, bet neprivalo nubausti galingo barono griežčiau, 
negu pridera; Deras nepadarė nieko, kas jo atžvilgiu leistų 
peržengti įstatymą; jis pasirengęs įrodyti, kaip viskas yra, 
pasitelkdamas protą ir teisę. Ir Otonas paaiškino: „Kad ir 
kokios padėties būtų baronas, jis turi teisę sulaukti gero 
patarimo, jeigu dėl ko nors kreipėsi į savo senjorą iš drau- 

giškumo ar pagarbos; o jeigu senjoras, savo ruožtu, nori 
išgirsti protingą patarimą iš savo senjoro, tai prisiekiu, 
tas baronas turi ne nusišalinti, bet štai ką padaryti: duoti 
senjorui patį geriausią patarimą ir atkalbėti nuo neprotin- 
gų veiksmų. Karalius paklausė siro Dero nuomonės, kad 
išgirstų, kaip šis pataria pasielgti su pečenegų jam siūloma 
sutartimi, kad pasakytų, ką apie tai mano. O siras Deras 
puikiai žinojo, kad sutartis visai neatitinka karaliaus in- 
teresų, todėl karštai patarė jos nepriimti, bet, priešingai, 
pasiūlė ją atmesti, nes širdyje žinojo, kad pasekmės būtų 
pražūtingos; mano nuomone, jeigu tas pasiūlymas būtų 
buvęs geras, jis būtų pataręs jį priimti. Taigi pasvarstykite 
gerai, kuris klysta, o kuris teisus; siras Deras patarė karaliui 
geriausiai, kaip mokėjo, davė jam draugišką patarimą kaip 
savo teisėtam valdovui; beje, jis pasirengęs prisiekti, kad 
negalėjo sugalvoti nieko geriau. Aš manau, kad karalius 
neteisus, nes, paklausęs patarimo, neturėjo jo įžeidinėti 
už tai, kad kalbėjo ne taip, kaip šis troško, ko siekė savo 
širdyje ir kaip tada norėjo pasielgti: kadangi jis norėjo 
priimti tą sutartį, kodėl teiravosi Dero nuomonės? Bet 
tuomet karalius būtų pasielgęs — ir jis pasielgs — kaip 
tikras riteris, išklausydamas, ką sako kitas žmogus; be to, 
jeigu jis būtų norėjęs tos sutarties, jeigu tai būtų atitikę 
jo interesus, būtų galėjęs ją sudaryti laisva valia; o jeigu 
pamatė ir suprato, kad Deras jam blogai pataria, galėjo 
gražiausiai pasakyti, kad niekada nesivadovaus tuo patari- 
mu. Vos tik jis būtų taip pasakęs, manau, Deras nebebūtų 


apie tai nė užsiminęs; jeigu būtų toliau įkalbinėjęs, būčiau 

jį už tai išbaręs, žinokite, į nieką neatsižvelgdamas. Bet 
karalius pasielgė ne taip, nes to ir nenorėjo, nemanė, kad 
jo barono patarimas ko nors vertas; jis pradėjo ginčytis 
su baronu, grubiai įžeidinėti ir pavadino jį „klastingu 
rudžiu prastakilmiu, niekšingu žmogumi“, pavadino 
taip garsiai, kad visi dvaro tarnai išgirdo, ir net visiški 
kurčiai. Apie save iš pagarbos jums pasakysiu vieną da- 
lyką: jeigu karalius manęs klaustų patarimo bet kokiu 
klausimu, mane, dar neištarusį nė vieno žodžio, apimtų 
didžiulė baimė. Jeigu kreipsis į mane, kaip ištikimą vasalą, 
norėdamas išgirsti mano nuomonę, aš mielai atsakysiu 
dėl jo naudos ir garbės, nes tai - mano pareiga senjorui. 
Bet jeigu atsakysiu ne tai, ką jis trokšta išgirsti apie tai, 
ką yra nusprendęs, ir nori žūtbūt savaip pasielgti, nes dėl 
mūsų visų jis niekada neatsisakytų savo sumanymų, tai 
jis mane iškeiks taip pat grubiai ir visiems girdint, kaip - 
jūs girdėjote - iškeikė Derą, tokios pačios padėties vyrą, 
kaip ir aš. Prisiekiu savo garbe, tai neteisinga, joks jūsų 
argumentas neleidžia to pateisinti, ir niekas neturi teisės 
pasakyti, kad mano senjoras pasielgė teisingai: 


9771-9814 


Salenas Pontietis buvo labai išmintingas, ir pagrįstai - jau jo 
protėvių išmintis buvo pagarsėjusi; mano nuomone, nė vie- 
noje šalyje, sakau, net ligi pat Romos nebūtumėte galėję rasti 


išmintingesnio nei jo tėvas vyro. „Sire Otonai, baikite tas 

kalbas! Atsakykite į klausimą: ar siras Deras buvo nusiteikęs 
palaikyti sutarties sudarymą?“ — „Taip, iš tiesų, garbės žodis, 
jeigu tame numatė naudą karaliui“ - „Dalykai galėjo vykti 
taip, kaip jūs sakėte, bet net ir tokiu atveju jis nebūtų teisus. 
Aš tvirtinu, kad jis blogai pasielgė: prieš išeidamas iš namų, 
gerai apgalvojo būdus, kaip supykinti karalių, paskui, užva- 
kar atėjęs į rūmus, susiginčijo su valdovu; jis buvo numatęs 
kreiptis tokiais žodžiais, kurie valdovui labai nepatiktų. Ir 
Deras tikrai tai padarė, įvykdė, ką sumanęs: visa, ką buvo nu- 
matęs pasakyti, karaliui pasakė; jis ginčijosi atkakliai, kaip su 
žmogumi, kurį menkai tegerbia ir nelaiko savo valdovu, taip 
smarkiai užsipuolė, kad net apkaltino priesaikos laužymu, 
taip pat ir mus visus, kurie ten buvome. Žinokite, karalius 
dėl to supyko, įsižeidė dėl jo žodžių, ir aš tuo nesistebiu, 
nes anas elgėsi kaip beprotis. Pasakysiu jums vieną dalyką, 
aš, kuris nesu lygus karaliui: nežinau nė vieno, kuris, šitaip 
su manimi pakalbėjęs, ilgai manytų esąs teisus; užtikrinu, 
jeigu jėga būtų mano pusėje, greit tokį priversčiau atsiimti 
savo žodžius. Dabar žiūrėkite, ką padarė kaltinamasis ir ką 
karalius jam atsakė; jeigu siekiame nešališko sprendimo, tai 


siras Deras bus pripažintas visiškai kaltu: 


9815-9888 


Otonas atsiliepė: „Tai jūs taip manote, dabar norėčiau, 
kad tai įrodytumėte; ir jeigu Deras kaltas, norėčiau, 
kad pasakytumėte, kodėl“ — „Norėčiau tęsti savo kalbą 

dabar, kai jūs žinote, ką galvoju apie ginčą, kilusį dėl 
jo kaltės; parodysiu, kaip viskas yra ir kaip buvo. Tas 
pagiežos ir klastos pertekęs žmogus nei iš šio, nei iš to 
atėjo pas karalių į rūmus, kur šis ramiai sau sėdėjo, nė 
kiek nenusiteikęs kivirčytis; taigi siras Deras kreipėsi į jį 
ir pradėjo raginti sudaryti taiką su priešais. Bet jis gerai 
žinojo, kad mano valdovas taip nepasielgs, ir karalius 
juokdamasis jam atsakė ir pridūrė, jog anas atėjęs ne tam, 
kad jųdviejų ginčą įskeltų, bet tą kartą daugiau nieko 
nebesakė. Deras pastebėjo, jog karalius į jį nekreipia 
jokio dėmesio; valdovas nepaisė jo žodžių, kad ir kokiu 
tonu ištartų; tada ėmė aštriau kalbėti, kad įgeltų karaliui, 
pradėjo prieštarauti ir prikaišioti netektis, karalystės su- 
dėtas aukas, nesibaigiantį karą ir visa tai, ką prarado, kas 
buvo iš jo pagrobta, siekdamas jį sugėdinti, sužadinti jo 
širdyje pyktį ir sielvartą: — „Ką jūs sakote? Ar toks buvo 
jo tikslas? Ne, netiesa, Deras taip nesielgė“ - „Senjore, 
kodėl taip nekantraujate? Aš dar ne viską išdėsčiau; 
jeigu turite ką pasakyti, kalbėkite paskui, bet pirmiausia 
paklausykite manęs; žinokite, aš niekada nenusižengsiu 
teisingumui, nes aiškiai matau tikrąją padėtį. Šioje byloje 
Deras kaltas nuo pradžios iki galo, ir pagrįstai; jeigu mes 
šitai nutylėtume, pasirodytume kaip tikri išdavikai, nors 
abu, jūs ir aš, apgailestaujame dėl tokio jo elgesio su kara- 
liumi. Kaip dar labiau įsiutinti žmogų, jeigu ne prikišant 
jo klaidas? Koks priminimas jam būtų skaudesnis? Labiau 
užgauti neįmanoma ir Deras iš tiesų puikiai suprato, kad 


karalius supyks; dar prieš ateidamas į rūmus, kai sumanė 

savo klastą, jis gerai suvokė, kad karaliui tai nepatiks; jokia 
paslaptis, jog tai buvo tikrai neabejotina išdavystė, kai jis 
atidavė priešui bokštą, norėdamas valdovą išvyti iš savo 
karalystės. Valdovas jam nieko nei pasakė, nei padarė, kas 
nebūtų leidę susitarti dar prieš jam pasitraukiant, jeigu 
jis, siras Deras, būtų teikęsis paklausyti. Be to, te Dievas 
mane saugo, jis apkaltino karalių žodlaužyste! Deras labai 
nusikalto. Tegu dabar karalius imasi keršto ir pareikalauja 
atlygio už tą išdavystę, nes, prisiekiu, jis turi teisę sudeginti 
arba pakarti nusikaltėlį, jeigu nori įvykdyti teisingumą“ 


9889-9922 


Otonas negalėjo pritarti nuosprendžiui, kurį išgirdo: „Sa- 
lenai Pontieti, - jis tuojau įsiterpė, - jūs siūlote beprotišką 
nuosprendį. Ar būtumėte pasiruošęs apginti nuosprendį, 
kurį norite iš mūsų išplėšti ir kurio teisėtumą palaikote, 
jeigu kas norėtų jį užginčyti?“ — „Aš dar nežinau, kaip 
pasielgčiau, kol nematau tokios būtinybės ir nejaučiu 
didelio pavojaus: - „Bet esate netoli nuo to. Būkite ramus 
ir tegu Dievas jus savo gėrybėmis apdovanoja! Nereikia 
nieko perdėti, jūs šitoje byloje įžiūrite daugiau, negu buvo, 
dalykus, apie kuriuos Deras nė neužsiminė; pavadinęs ka- 
ralių priesaikos laižytoju, jis buvo teisus, nes turėjo tikslą, 
kurį jums atskleisiu; būkite tikri, aš nemeluosiu. Tebus 
prakeiktas Otonas, jeigu sąmoningai, būdamas aiškaus 
proto, pameluos dėl karaliaus arba dėl Dero; težiūrės jis 

grynos teisybės! Deras tikrai žinojo, kad karalius atsimetė 
nuo priesaikos, ir iš tiesų jį paragino gerbti žodį, kurį 
buvo davęs savo broliui tuoj po jų tėvo mirties, ir Dievo 
vardu imtis priemonių, kad juos abu nuo tos priesaikos 
atpalaiduotų; kadangi jis kalbėjo, turėdamas tokį tikslą, 
pagalvokite, ar padarė blogą darbą“ 


9923-9968 


Salenas atsakė: „Aš nieko daugiau nė nereikalauju, nes jūs 
negalite paneigti, kad jis pavadino karalių žodlaužiu, o 
tai buvo neteisėta. Dabar galvokite, ką daryti ir kaip visa 
tai paaiškinti; nieko nebijokite; tebus prakeiktas Otonas, 
jeigu neapgins kaltinamojo! Dėl jūsų pastangų baronai 
niekada nepamirš savo pareigų, todėl sakykite viską, mes 
jus išklausysime“ - „Gerai kalbate, ir aš už tai jums dėkoju, 
jeigu sutinkate mane išklausyti ir baronai neatsisako gerbti 
karaliaus brolio arba bet kurio kito teisių, kurių garantas 
esu drauge su jumis visais. Senjorai baronai, prašau jūsų 
dėmesio. Jeigu mano senjoras sudaro sutartį, davęs prie- 
saiką arba žodį, ir man pačiam įsako duoti priesaiką, kad 
įsipareigojimas būtų tvirtesnis arba kad nedera tik jam 
vienam prisiekti, tai paklausykite: kai nustatytą dieną jo 
pareikalauja įvykdyti sutartį, o jis siekia išvengti teisėtos 
pareigos, nes nenori laikytis duoto žodžio, tokiu atveju jam 
bus apie tai priminta; kita vertus, bus paprašyta susitaikyti 
su tuo, kuriam buvo prisiekęs. Ar jis mane atlaisvins nuo įsi- 

pareigojimo, ar privers jo laikytis, aš negalėsiu nė pajudėti, 
jeigu jam tai nepatiks; jam nepanorėjus mane atleisti nuo 
priesaikos, dėl to man nuo jo gali dar daugiau kliūti. Jeigu 
aš, senjorui viską pasakęs, išdėstęs visas manęs laukiančias 
pasekmes, griežtai pareikalausiu atleisti nuo priesaikos, kad 
nesulaužyčiau duoto žodžio, tai žinokite, kad aš teisus ir 
nesielgiu kaip išdavikas. Jeigu kas nors ketina užginčyti 
tokį požiūrį, esu visiškai pasiruošęs jį apginti“ Nė vienas 
nedrįso pakilti ir susikauti ginklu. Vis dėlto vienas iš jų 
išėjo į priekį; tai buvo Alisas, kuris tarė: 


9969-10020 


„Senjorai, - prabilo jis, - kam baratės? Paklausykite 
manęs. Ką būtų turėjęs padaryti siras Deras, jeigu būtų 
galvojęs, kad tai gera, ir būtų to norėjęs? Prieš atiduo- 
damas priešui bokštą, jis bent būtų turėjęs mesti iššūkį 
karaliui. Tegu Dievas mane apsaugo ir tepalaimina! Jis 
neištesėjo žodžio karaliui; juk valdovas nesitikėjo to, ką 
šis padarė, pats vienas sugalvojęs: Visi pritarė, kad Alisas 
teisus: „Taigi atsakykite, sire Otonai. Otonas paėmė Alisą 
už rankos: „Pasikalbėkime, sire Alisai. Kodėl jūs įteikėte 
karaliui tokią dovaną - tapote jo vasalu; susirišote sau 
rankas? Pasakykite, nieko nenurylėdamas“ — „Žinoma, 
dėl to, kad suvienytume mūsų jėgas ir vienas kitam pa- 
gelbėtume: - „Ir dėl nieko daugiau? Tęskite“ — „Taip, 


jeigu pageidaujate, dar ir dėl to, kad jis turi mane saugoti 

kaip save patį, o aš, savo ruožtu, privalau jį saugoti, kaip 
ir save“ — „O tada, kai jis jus apleis, kai netesės jums 
duoto pažado, jeigu jus sukiršins, kaip pasielgsite? Ar 
liksite jam ištikimas?“ - „Nejau manote, kad laikysiuosi 
jam duoto žodžio, jeigu jis nuo savojo atsimes? Tebus 
prakeiktas kiekvienas pakliuvęs man į rankas, vos tik 
sulaužęs pasižadėjimą!“ — „Patikėkite, karalius sviedė 
iššūkį Derui, ir šis nebežinojo, kaip išsaugoti savo palan- 
kumą jį provokavusiam karaliui; Deras pasitraukė kaip 
galėdamas greičiau. Jis neišdrįso atsiliepti į provokaciją, 
nes buvo, galima sakyti, vienas ir greitai išėjo; jeigu 
nebūtų to padaręs, jam būtų štai kas atsitikę: karalius 
būtų jį išsyk suėmęs ir iš karto ėmęsis smurto, jei tik būtų 
panorėjęs, o paskui - užgrobęs jo namus, ir jis ten kojos 
daugiau niekada nebūtų galėjęs įkelti. Ir dar noriu jums 
pasakyti: įsidėmėkite, jeigu senjoras priverčia savo vasalą 
pažeisti įstatymą, šis nebegali likti jam ištikimas; nuo tos 
akimirkos, kai senjoras jį sukurstė, - tegu Dievas mane 
apsaugo ir tepalaimina! - vasalui neprivalu nei ištikimybė, 
nei duotas žodis; vasalas turi teisę senjorui pasipriešinti; 
kadangi šis jam taip padarė, tegu vasalas atsako tuo pačiu, 


jei tik yra neatidėliotinas reikalas: 


10021-10064 


„Dėl Dievo, sire Otonai, - atsakė Alisas, - Deras tikrai 
blogai pasielgė. Kadangi buvo pasiryžęs palikti karalių 

tokiomis nepalankiomis aplinkybėmis, būtų galėjęs pa- 
kentėti dvi ar tris dienas (nes iš tiesų būtų privalėjęs laukti 
visą mėnesį) arba bent ligi rytojaus. Būtų pasilaikęs bokštą 
savo žinioje, niekam kitam jo neatidavęs; paskui ištyręs 
padėtį, palaukęs, kol karalius pasiūlys atlyginti žalą ir 
įžeidimą, pačiam dar nė nepareikalavus; tokiu atveju siras 
Deras būtų galėjęs svarstyti, kaip reikėtų elgtis: priimti ar 
atmesti tą atlygį; jis būtų turėjęs laiko apie tai pagalvoti. 
O jeigu karalius nebūtų parodęs tiek pagarbos, kad atsi- 
teistų kaip dera, tada būtų buvęs tinkamas laikas padaryti 
tai, ką dabar taip skubėjo nuveikti; tada teisė būtų buvusi 
jo pusėje, nes nebūtų galėjęs kitaip pasielgti. Dabar siras 
Deras nieko nebeturi, viską prarado; bet reikia įsitikinti, 
ar dar liko nors kiek išminties, ar dar geba išgirsti proto 
balsą, ar jis tikrai neieškojo dingsties, nes jam net pritrūko 
kantrybės palaukti tiek, kiek sakiau. Vienas dalykas tikras: 
jis neįstengs grąžinti to, kas prarasta, nei atgauti mūsų 
senjoro karius, kurių daugiau kaip du šimtai tūkstančių 
paimta į nelaisvę. Dėl šito ginčo, Dero sumanyto ir įvyk- 
dyto, jie visi buvo sučiupti, ir jo išdavystė niekada nebus 
užmiršta. Tegu karalius atkeršija Derui ir jį pakaria arba 


sudegina, nes jis to nusipelnė" 
10065-10150 
Įsiutęs Otonas jam atkirto; kaip sėdėjo, taip ir pašoko 


ant kojų; visa, ką ligi šiol buvo pareiškęs, yra niekai, 

palyginti su tuo, ką pasakė dabar: „Alisai, mielas senjore, 
pakeiskite nuomonę, nes aš su ja nesutinku. Išskyrus vieną 
smulkmeną, jūsų kalba gera ir negaliu jums nieko prikišti; 
pasakėte absoliučiai visą tiesą, dėl to jums pritariu. Jeigu jis 
išdavė karalių, netinkamai pasielgė; bet aš, kreipdamasis į 
teisę ir protą, jį apginsiu nuo kaltinimo išdavyste. Žmogus 
turi gerai pagalvoti, pasmerkdamas kitą žmogų mirti; jo 
nuosprendis turėtų būti toks, kad pajėgtų paremti jį teise. 
Kai savo paskelbtu nuosprendžiu būsite pražudęs žmogų, 
nebejstengsite to atšaukti, mirusįjį prikelti, net jeigu labai 
to trokštumėte; vėliau dėl to gailėtumėtės. Visi privalote 
slopinti blogį, saugoti ir puoselėti gėrį. Karalius didžiai 
įžeidė savo baroną, sudavęs jam lazda, ir, kaip girdėjau šne- 
kant, davė pilnutinį leidimą tuo pačiu atsimokėti; baronas, 
paskubėjęs pasinaudoti leidimu, neišdavė ir nenusipelnė 
mirties bausmės. Senasis Kreontas buvo prityręs teisėjas; 
atsistojo menės viduryje, laikydamas pirštinę dešinėje 
rankoje. Jis buvo aukštos kilmės, kaip tokio amžiaus žmo- 
gus - drąsus ir labai narsus; aukšto ūgio žilagalvis, dar ne 
karšinčius, labai patyręs ir protingas. „Senjorai, - sušuko 
jis, - paklausykite! Blogai elgiasi tas, kuris sąmoningai pa- 
laiko blogą nuosprendį. Otonas pareiškė savo nuomonę, ir 
mes jį išklausėme; bet aš, su visa pagarba, su juo nesutinku. 
Karaliui įžeidus baroną, Deras tylėdamas ištvėrė įžeidimą, 
nesikreipė į karalių ir nepareikalavo teisėto atlygio; nemetė 
karaliui iššūkio, o šis neatsisakė jam tinkamai atlyginti. Jis — 
vasalas, o karalius - senjoras; mano nuomone, dėl ginčo ar 
nedidelio susikirtimo Derui nereikėjo ieškoti būdų atimti 

žemes iš savo senjoro ir skubiai pragaišinti jo paveldą. Būtų 
reikėję pareikalauti atlygio ir jį priimti, o paskui - palaukti 
keturiasdešimt dienų; būtų reikėję pareikalauti ir priimti 
atlygį, o paskui — pakentėti keturiasdešimt dienų. Karaliui 
tinkamai neatsiteisus, jis bent būtų galėjęs padaryti vieną 
dalyką: palikti tarnybą, prieš imantis neleistinų veiksmų; 
net jeigu karalius nusižengė, Deras neprivalėjo siekti jo 
pražūties, bet taip padarė, nukreipęs prieš valdovą mir- 
tinus jo priešus, kurie būtų su džiaugsmu jį nužudę, vos 
tik sučiupę. Teisės klausimais nereikia meluoti nei teisinti 
išdavystės; Deras tikrai išdavė, jis neturi teisės likti gyvas; 
aš nemanau, kad bent vienas iš čia esančių dėl to labiau 
apgailestautų negu aš, bet dėl draugiškumo nepakeisiu 
nuosprendžio. Žmogus, prisiekęs kitam ištikimybę, neturi 
kenkti nei jam, nei sau: 


10151-10168 


Otonas pratrūko: „Po velnių tokią draugystę, nes ji 
priveda prie negarbės! Jeigu jūs nors kiek jį mylite, ne- 
paskelbsite tokio nuosprendžio. Sire Kreontai, pakeiskite 
savo nuomonę, aš su ja nesutinku. Jeigu senjoras atima 
mano žemes ir turtus, privalau reikalauti už tai atlygi- 
nimo, o jam atsisakius, - laukti keturiasdešimt dienų, 
prieš imdamasis veiksmų; bet jeigu jis man sudavė, tebus 
prakeiktas tas, kuris užginčys mano teises, remdamasis 


taisyklėmis! Toks senjoras nebetenka jokių galių į mane, 

nes savo poelgiu sulaužė žodį. Tegu jis saugosi mano 
teisėto keršto ir mano ieties! Nėra kito atlygio už gautą 
smūgį kaip atsakas kardu: 


10169-10244 


Visas dvaras sukrėstas, baronai beveik susikivirčijo, nesi- 
baigiantys ginčai suskaldė juos; tada atsistojo Amonas, 
galingas, plačiai pagarsėjęs senjoras: „Senjorai, - prabilo 
jis, - nusiraminkite, didelė gėda šitaip ginčytis. Mes 
išklausėme ginamąsias kalbas, kurias jūs čia pasakėte; 
prisiminkime nuosprendį, nes, prisiekiu jums, niekada 
nieko nenuspręsime, jeigu nerasime sutarimo, aš taip sakau 
ir dėljūsų visų, ir dėl savęs. Apibendrinkime visas kalbas ir 
paskelbkime nuosprendį“ Ar dar verta tęsti pasakojimą? 
Nuosprendis nebuvo paskelbtas. Kol jie aiškinosi, o dvariš- 
kiai laukė sprendimo, Jokastė nuošaliai paslapčia kreipėsi 
į karalių: „Mano sūnau, - tarė ji, - verčiau nuolaidumas 
negu nuosprendis, nors ir teisėtas. Tu galėtumei pagrįstai 
nubausti tą išdaviką, bet tau tai atneštų daug žalos: jis 
turi giminių, kurie tau keršytų ir turėtų pamatuotą galią 
už jį atsimokėti. Tu žinai, kas tavo priešai, ir - paklausyk 
mano žodžio - kurią nors naktį Dero giminaičiai juos įves 
į rūmus; jie taip padarys, jeigu tik norės. Tikėk manimi, 
susitaikyk su juo, bet jis privalo tau pažadėti ištikimybę“ 
Kol motina šitaip kalbėjo, Antigonė atėjo pas brolį; kara- 
liaus sesuo Antigonė atsivedė Dero dukterį. Ar žinote, kaip 

atrodė Dero duktė? Jos gražus kūnas ir veidas, skruostai 
gaivūs ir rausvi, burna maža ir daili, lūpos pilnokos: Gamta 
jas bučiniams sukūrė; akys šviesios, linksmos ir meilios, 
kaip gaila, kad pasruvusios ašaromis! Oda balta, lygi ir 
švelni, širdis atvira, o kalba maloni. Jos liemuo plonytis, 
o ūgis vidutinis, nei per aukštas, nei per žemas; ji vilkėjo 
šilkinę tuniką, tikriau tariant - marginto šilko su dailiai 
išaustomis gėlėmis; ant pečių buvo užsimetusi naujutėlį 
pilką apsiaustą, prilaikomą sagtelių. Jos plaukai ilgi, ploni 
ir šviesūs, kasos apsuktos aplink galvą; ji nenešiojo jokio 
papuošalo ir tuo nereikia stebėtis, nes mergelė nepaprastai 
sielvartavo, bet ir sielvartaudama liko be galo graži. Didžiai 
liūdnu veidu nedrąsiai prisiartino ir tyliai verkė; veidas 
ašarose paskendęs, bet jos rauda prilygo kitų moterų šyp- 
senoms. Mergelės veidas ir laikysena sugraudino ne vieną 
baroną; ne vienas pajuto gailestį, matydamas neslepiamą 
sielvartą. Karalius buvo ją be galo pamilęs, bet ji elgėsi su 
juo itin santūriai; jis mylėjo ją karščiau už bet kurią kitą 
būtybę, bet ji vis atmesdavo jo maldavimus. 


10245-10278 


Karalius žiūrėjo, kaip ji artinasi, tramdydamas norą bėgti 
pasitikti ir jai nusišypsoti; kai tik ją pamatė, sutvardė savo 
pyktį; jeigu būtų labiau pasitikėjęs savimi, būtų tuoj pat ją 
užkalbinęs. Jokastė šypsodamasi atsigręžė į karalių: „Senjo- 


re, — tarė ji, — tu nebūsi vertas savo rango ir nepateisinsi riterio 

vardo, jeigu neužkariausi šitos mergelės. Ar kada matei kitą 
tokią įstabią būtybę, tokią gražią ir skaisčią? Atiduok jai 
tėvą ir tebūna ji tavo mieloji: šitaip tu pasielgsi kaip tikras 
riteris“ Karaliui patiko tokios šnekos, ir jis nusišypsojo dėl 
motinos žodžių. Abi mergelės verkdamos priėjo artyn, ant 
žemės prie karaliaus kojų parkrito, apsipylusios graudžio- 
mis ašaromis, viena maldauja atleisti jos tėvui, kita kreipiasi 
į savo brolį. Karalius atsisuko į seserį, dėl savo draugės 
nuliūdusią ir susisielojusią: „Sesele, — tarė jis, - jums gerai 
žinoma, kad aš vis veltui ją meldžiau, todėl neprivalau jos 
pasigailėti, nes ji niekada nepasigailėjo manęs: Toji atsilie- 
pė: „Dabar - jūsų viršus ir nebereikia nieko prašyti; taigi 
abu pagailėkite, jūs - jos, oji - jūsų“ Mergelė neprieštaravo: 


„Bet aš nežinau, - pasakė ji, - ar galiu jumis pasitikėti: 


10279-10314 


Jokastė patikino: „Pasitikėkite, aš garantuoju, kad pa- 
žadas bus ištesėtas“ Ir ji žinojo, ką sako: Jokastė — labai 
garbinga moteris, nepaprastai gailestinga ir dorybinga; 
ji siekė išgelbėti Derą nuo mirties ir būtų klaida ją dėl to 
pasmerkti. Karalius pasitraukė į šalį pasitarti su trimis 
damomis; jauni svetimšaliai riteriai prašė malonės Derui; 
jie gailėjo mergelės ir dėl jos kreipėsi į karalių, meldė 
pasigailėti Dero ir, aš manau, gaus, ko prašė. Jų žodžiai 
labai patiko karaliui, bet jis apsimetė esąs nepatenkintas, 
nes visaip stengėsi nuslėpti mergelės jam duotą sutikimą. 

Atrodė nelabai nusiteikęs suteikti malonę ir delsė, nors 
dabar buvo tikras dėl verkiančios ir maldaujančios savo 
mergelės, vis dėlto neskubėjo dovanoti kaltės; jis kentėjo, 
matydamas ašarų merkiamą švelnų veidelį. Aš neturiu 
versti jus ilgiau laukti: jis nenoromis sutiko paklausyti 
baronų sprendimo. Vienas pasiuntinys nuėjo pas teisėjus 
perduoti, kaip pasielgė karalius. Dauguma baronų didžiai 
apsidžiaugė ir palaimino savo viešpatį, atleidus; už tokį 


didelį nusikaltimą; dėl to visi jį dar labiau brangino. 


10315-10328 


Kreontas tarė: „Neslėpsiu nuo jūsų: kvailas to jaunuolio 
noras! Aš taip kalbu, - tęsė jis, - apie karalių, kuris ne- 
paisė nei jūsų, nei manęs; jis nepaisė nei manęs, nei jūsų, 
visai nieko dėl mūsų nepadarė, mums net neleido atidėti 
nuosprendžio priėmimo. O dabar vienos mergelės ašaros 
jį paskatino atleisti! Aš taip sakau ne dėl to, kad pykčiau, 
juk ir man nepaprastai malonu, kad karalius atsisakė 
vykdyti savo teisę; bet jeigu jis ketino taip pasielgti, turėjo 


tai padaryti dėl savo baronų. 


10329-10336 


Otonas paprieštaravo: „Meilės ir riterystės srityje galioja 
kitos taisyklės. Nesistebėkite: karalius laikosi jų vertybių; 

kas jums - kvailystė, jam - nepaprastai riteriškas poelgis. 


Ligi pat Sirijos pakraščių nėra kito tokio riteriško vyro“ 


10337-10356 


Baronai grįžo pas karalių ir paskelbė jam ištarmę dėl 
Dero; šis išėjo į priekį ir iškilmingai pasižadėjo visų miesto 
baronų akivaizdoje. Draugų apsuptas Deras stojo prieš 
karalių: „Tepadeda man Dievas! - pareiškė jis. - Aš pats 
supratau, kad padariau beprotystę. Padariau dalyką, kurio 
niekada neturėjau griebtis, ir tai buvo mano nelaimių 
pradžia, todėl jūs mane įkalinote ir, tam tikra prasme, 
turėjote tokią teisę. Atleidęs už tokią beprotystę, galėsite 
mane priskirti prie pačių ištikimiausių draugų, kurių 
jums netrūks, kol gyvi būsite. Kaip sakiau, pasielgiau it 
beprotis, bet atmetu kaltinimą išdavyste; esu pasirengęs 


pats paneigti kaltinimus išdavyste ir niekšyste“ 


10357-10390 


Kreontas, jį provokuodamas, prabilo: „Sire Derai, 
nusiraminkite! Be abejonės, kova bus, bet vietoje jūsų 
kausis kitas“ Niekas nesuprato, ką jis tuo norėjo pasakyti, 
išskyrus karalių, dėl to labai nepatenkintą, nes Kreontas 
turėjo omenyje Dero dukterį. Karalius nuleido galvą ir 
prisidengė apsiaustu: jūs galite numanyti, kaip jam tai 

nepatiko! Jeigu jie būtų buvę vieni du, jis būtų mielai 
išbaręs Kreontą, bet visiems matant nenorėjo ginčytis ir 
atsikirsti į tuos žodžius. Visiems baronams karštai prašant, 
sutiko užbaigti tą reikalą: gavo ištikimybės laidą ir grą- 
žino Derui visas jo valdas. Graikų armijos kariai apverkė 
saviškius, kurie buvo užmušti bokšte arba sučiupti; jų 
neapykanta nukrypo į Dero sūnų: jie manė, kad šis juos 
išdavė, ir norėjo pakarti belaisvį, nubausdami už išda- 
vystę. Jų išsyk susirinko net dvidešimt tūkstančių, ir visi 
pasuko Polineiko palapinės linkui; ketino jėga pagrobti 
Dero sūnų, jį nužudyti pakardami; riteris, vardu Ponsas, 
greitai perspėjo Polineiką; šis pasielgė kilniai: užsodino 
jaunuolį ant savo žirgo; su tuo žirgu, kuris vertas šimto 


livrų, laisvai parjojo į miestą. 


10391-10494 


Puolėjai ir gynėjai jau kurį laiką nekovojo, bet vis dėlto 
jie nemylėjo, nekentė ir bijojo vieni kitų. Hipomedontas 
nemiegojo: mąstė, kūrė klastas, sekė apgultuosius, ieško- 
damas būdo jiems žiauriai pakenkti; širdyje nuolat svarstė, 
kaip aniems padaryti kuo daugiau žalos. Nuėjo pasitarti 
su karaliumi, kartu pasikvietęs Kapanėją; jie nulipo nuo 
arklių prie Adrasto palapinės ir pasivadino valdovą į šalį. 
Hipomedontas prabilo pirmasis: „Toks neveiklumas, - 
pastebėjo jis, - mums kenkia; esame čia jau seniai, nieko 
gero nepasiekę; per ilgai užtrukome svetimoje šalyje ir 

nepasiekėme jokių pergalių. Niekada nepaimsime šito 
miesto ir nepriversime pasiduoti; jums neteks jo užimti 
badu, nes iš jūros atplaukė laivas, jiems atplukdęs daug 
maisto produktų; jie nesibaimina staigaus mūsų puoli- 
mo. Negalime prieiti prie sūriosios jūros, neturime nei 
laivų, nei galerų, nes čia atėjome ne iš jūros pusės, bet 
per Nemėjos dykumas. Iš kitos pusės miestą juosia srauni 
Ismenės upė; pievose anapus tilto ganosi didelės karvių 
bandos; perėję pievas ir smėlynus, jie pasiekia dirbamus 
laukus; iš ten mulais, kupranugariais, nešuliniais arkliais 
atsigabena javų ir vyno. Mums po nosimi jie smagia ei- 
dine pereina tiltą apsikrovę ryšuliais; negalėdami patekti 
į kitą krantą, mes matome, kaip jie krauna aruodus. Tai 
ne miesto apgultis: niekada jo nepaimsime jėga; niekaip 
jiems nepakenksime, jeigu nepavyks jų iš ten išvilioti; bet 
aš galiu jums pasakyti, kaip paspęsti žabangas. Netrukus, 
kai tik pakils mėnulis, liepkite riteriams pasirengti kautis; 
jų susidarys daugiau kaip trisdešimt tūkstančių; tegu jie 
pasislepia Malpertiuji, o kiti, kurie čia pasiliks, tegu rytą 
apsiginkluoja. Įsakykite visiems pasiimti ginklus, paliepki- 
te tarnams nugriauti palapines ir visoje stovykloje garsiai 
šaukite, kad krovinius skubiai užkeltų ant nešulinių ar- 
klių. Varykite arklius pirma, o riteriai tejoja iš paskos; tegu 
iškeliauja mūšiui pasirengę pėstininkai. Mieste yra didelis 
riterių pulkas, visi prieš jus nusiteikę; karalius išdidus ir 
pašėlęs, labai nepastovaus būdo; būkite tikras, kad jis mus 
persekios, su savo galinga riterių armija leisis iš paskos ir 
tuojau atsidurs mūšio lauke, kaip ir mes. Aš pats laikysiuos 

ariergarde, ten nebeliks nei gyvulių, nei krovinių; ten 
būsime mes - dvidešimt tūkstančių rinktinių karių, aukš- 
takilmių riterių; leisime jiems prieiti arti, mus įžeidinėti 
ir niekinti. Prisiekiu jums: nekils sumaištis, neprasidės nė 
viena ataka, kol nepamatysime saviškių, užėmusių pasalą. 
Miške pasislėpę kariai tenekelia nė mažiausio triukšmo; 
tegu įsitaiso miško glūdumoje palei kalną ir težiūri, kad, 
peranksti pasirodę, visko nesugadintų. Tegu jie netrukdo 
vytis mūsų pulką ir daugybei priešų sueiti į vieną vietą; 
paskui tie trisdešimt tūkstančių tegul užima kelią tarp jų 
slėptuvės ir miesto. Tuo tarpu mes, ariergardo kariai, juos 
smarkiai pulsime: esu tikras, kad nė vienas nepaspruks, 
nes neturės jėgų pasipriešinti. Kapanėjas nenorėjo nei 
uždelsti, nei atmesti šį sumanymą: „Žinokite, — tarė 
jis, — aš tikrai įsitvirtinsiu pasaloje. Tegu karalius šią pat 
minutę slapčia sušaukia baronus: Hipomedontas atsakė: 
„Aš viską padarysiu, paveskite man šį reikalą; šį dalyką aš 


pats apsiimu sutvarkyti: sušauksiu karius kaip paprastai. 


10495-10508 


„Senjorai, - pasakė karalius, - jūs tikrai žinote, kad 
neturiu artimesnių už jus baronų, tokių, kuriais taip pa- 
sitikėčiau. Jūsų patarimu leisiuosi į tą žygį; pasistenkite, 
kaip galite, kad jis pavyktų; už tai susilauksite daug garbės 
ir naudos; už meilę savo senjorui nusipelnysite didelės 
šlovės. Iki šiolei viską gerai darėte, ir aš už tai jums karštai 

dėkoju. Pamėginkite įvykdyti sumanymą ir patys viską 


atlikite, man patinka jūsų išdėstyta mintis: 


10509-10534 


Atėjus nakčiai, Hipomedontas sušaukė baronus į savo 
žygį. Jie pasiruošė išjoti, sėdo ant žirgų ir pasitraukė į 
pasalą. Išjojo bent dešimt vadų ir net daugiau - karalių, 
grafų ir kunigaikščių. Pirmasis pajudėjo Partenopajas 
su savo pulku - penkiais tūkstančiais nesutramdomų ir 
žiaurių karių ir, pasakysiu jums, su šaunia ekipuote; kas 
matė jų aprangą, galėjo suprasti, kad pulko vadas - ne 
šykštuolis. Paskui išjojo Kapanėjas, atsakingas už visą 
sumanymo sėkmę; kartu su juo - trys tūkstančiai drą- 
suolių, įpratusių prie riteriškų žygių. Taip pat iškeliavo 
Amiklėjos kunigaikštis tiktai su dviem tūkstančiais sky- 
dininkų, bet šitie du tūkstančiai su savo senjoru atstoja 
keturis tūkstančius kitų. Meleagras iš Amfigenijos, kilnus 
aukščiausio rango kunigaikštis, - jis buvo tikras karaliaus 
pusbrolis - išsivedė šaunų pulką: tris tūkstančius narsuo- 


lių, apsiginklavusių frankų pavyzdžiu. 


10535-10550 
Tą vakarą atvykęs Kretos karalius papildė graikų armiją 


reikšmingomis pajėgomis. Iš Adrasto jis nebuvo gavęs 


nei valdų, nei žemės, bet atsiliepė į kvietimą pagelbėti; 

Kretos karalius buvo jo draugas nuo pat vaikystės, jam 
prisiekęs, pasižadėjęs ir nenorėjęs sulaužyti duoto žodžio: 
dėl pagalbos prašymo bei savo malonumo greitai susiruošė 
ir prisidėjo prie graikų su dideliu pulku. Kretos karalius, 
vardu Minojas, plačiai garsėjo bebaimiškumu; buvo drąsus 
ir gražiai sudėtas. Iš Kretos atvyko su septyniais tūkstančiais 


laukinio būdo vyrų; kur jie praėjo, ten tarsi audra praūžė. 


10551-10570 


Anuko grafas Agenoras turėjo krūvą aukso bei sidabro ir 
nereikėjo prašyti, kad prisidėtų prie armijos; jis atsivedė 
penkis tūkstančius karių. Laertas Lakedaimonietis ne- 
bandė nusišalinti, teisindamasis savo žaizda, jis pakilo, 
nors ir vargiai; atėjo su tūkstančiu apsiginklavusių riterių. 
Už teismą ir bylas atsakingas rūmų grafas Piras turėjo ne 
daugiau kaip tūkstantį riterių, o jo sūnus Triptolemas — 
penkis šimtus. Po jų išjojo Palemonas, galingas aukštos 
kilmės kunigaikštis, valdęs Karminą ir Azoną; jo pulką 
sudarė to paties amžiaus jauni nesuvaldomi riteriai, pa- 
siryžę pirmi kirsti smūgius. Trys tūkstančiai beprotiškų 
narsuolių, tik ir svajojančių apie kautynes. 


10571-10612 


Iš Trojos atkeliavo vadas, vardu Atenoras, kartu su pulku 


plačiastrėnių, šviesiaplaukių karių, dėvinčių ilgus ligi žemės 

rūbus, neminint šarvų svorio; jiems pavesta atakuoti priešą 
iš šono su tvirtomis ietimis aštriais antgaliais, nes jie ne per 
daug vikrūs svaidyti kitus riterius nuo žirgų. Iš Afrikos atsku- 
bėjo vieno karaliaus sūnus, kilęs iš klaidatikių tautos, drauge 
su juo — du tūkstančiai almoravidų, smarkių ir patyrusių 
kovotojų; jie perplaukė jūrą, kad pasitarnautų graikų kara- 
liui; girdėjau kalbant, kad jaunuolio vardas - Salamandras. 
Prisijungęs prie žygio, trisdešimčia tūkstančių papildė armiją. 
Visi pulkai išjojo šviečiant mėnuliui ir pasislėpė Valbriunėje, 
Malpertiuji miške, ten, kur anksčiau kovėsi Tidėjas, kur buvo 
užmušęs penkiasdešimt tėbiečių, išskyrus vienintelį gyvą, kurį 
pasiuntė į Tėbus. Rytą visi sušlapo nuo rasos, krintančios nuo 
medžių šakų. Likusi armija pakirdo anksti, susirado ginklus 
ir juos užsidėjo. Tarnai išardė palapines, ir visi pasirengė iš 
ten pasitraukti; neskubėdami apkrovė nešulinius gyvulius, 
paskui pasuko iš stovyklos. Hipomedontas liko paskutinis, 
ėmęs vadovauti labai ryžtingam ariergardui; jį sudarė dvide- 
šimt tūkstančių karių, be ginklanešių ir amunicijos. Niekas 
dar neregėjo tokių riterių pulko, tokio nepaprasto ir gerai 
apsiginklavusio, su šalmais, šarvais, gūniomis ir daugybe 
vėliavėlių. Toji diena išaušo graži, skaisti ir maloni: auksas 


ir sidabras spindėjo, laukai ir kalnų šlaitai švytėjo. 


10613-10646 


Laukas driekėsi ilgas ir platus, o ariergardas buvo darniai 
išsirikiavęs; keturiuose Rolando armijos, kurios žonglie- 

riai nesiliauja šlovinti, pulkuose nebuvo tokio puikaus 
ir galingo ariergardo: jeigu kas teigtų priešingai, būtų 
melagis. Priekyje ėjo riterių tarnai, o po jų - karalius 
su savo mūšio korpusu; už jo - keturi pulkai, joję palei 
upę; kiekvienas, einantis armijai iš paskos, sudarytas iš 
penkių tūkstančių vyrų. Viename pulke buvo Polineikas, 
o Hipomedontas - kitame; trečiame pulke - Akvilonijos 
atstovai ir Kalidono baronai; ketvirtame - mikėniečiai. 
Pulkai laikėsi vienas greta kito, glaudžiomis gretomis jojo 
per pievą nedideliu atstumu. Armija traukėsi; apgultieji 
tai pamatė ir iš pradžių netikėjo savo akimis; bet išardytas 
palapines jie palaikė tikru įrodymu: šis dalykas juos įti- 
kino. Mieste kilo didelis triukšmas: visi išskubėjo iš savo 
namų, kaip galėdami greičiau apsiginklavo, ir, žinokite, 
susirinko daug žmonių. Jie negaišo laiko rikiuotei, bet 
nusivijo priešą kaip papuola; Eteoklis šoko ant žirgo, kad 
juos sulaikytų, bet kai jie pamatė atlekianųį karalių, dau- 
giau kaip mylią spaudė pentinais, kad tik jų nepasivytų. 


10647-10682 


Eteoklis turėjo nepaprastą žirgą: jis pasuko iš kelio, šoko į 
pievą, smarkia risčia perlėkė lauką, kad pasivytų jojančius 
priekyje; ragindamas žirgą skriete skriejo, bet atsitrenkė 
į uolą. Žirgas suklupo, o karalius persirito per jo galvą; 
jeigu nebūtų nupuolęs ant minkštos žemės, bet nukritęs 
ant kietai suplūkto vieškelio, būtų tikrai užsimušęs. 

Karalius turėjo sunkius ginklus, o pailsęs žirgas lėkė 
dideliais šuoliais visu greičiu; patikėkite manimi: jeigu 
būtų parpuolęs ant kieto kelio, būtų tikrai nebevaldęs 
savo galūnių. Tai buvo minkšta, pelkėta žemė, ant vešlios 
žolės parkrito karalius, o tie, kurie sekė jam iš paskos, 
visi kartu sustabdė arklius. Jie paėmė karaliaus ginklus 
mauras ją greitai atstatė į vietą. Jie pasodino karalių į balną 
be ginklų; užkėlė ant risto žirgo; jam sunku vadovauti 
savo pulkui ir jis vos išsilaikė balne, nes pėda išnarinta 
ir vienas šonas sumuštas. Visi judėjo lėtai, palengva, bet 
Eteoklis neleido jiems išsiskirstyti: kai tik kuris nors kiek 
nutolsta, tuoj pat sugrįžta atgal, vos tik karalius pasuka 


galvą į tą pusę, vos tik valdovas į jį pažvelgia. 


10683-10708 


Pirmieji, kurie buvo toli nulėkę, pasiryžo persekioti 
toliau; jie prajojo pasalą, jos nepastebėję; graikų kariai 
vykdė savo planą. Tie, kurie įsitaisė pasaloje, buvo gerai 
pasislėpę; pačioje pušies viršūnėje patupdė seklį, kuris 
matė visus, einančius keliu. Jis pastebėjo priešus, pamatė, 
kad šie nebetoli nuo ariergardo, ir perspėjo saviškius, jog, 
jo nuomone, jų dešimt tūkstančių, ir tai buvo tiesa; jis ne- 
pamatė likusių užpakalyje, jojančių palei upę, nes tie buvo 
už gerų dviejų mylių, už gero nuotolio nuo Malpertiuji. 
„Išeikite, - pasakė jis, - aš daugiau jų nebematau: Tada 


320 


graikai staiga šoko pirmyn, pasipylė iš miško, nuo kalno 
šlaitų, atšuoliavo į lygumą, ragino arklius, skubino ir puo- 
lė, leidosi į kelią, vydamiesi tėbiečius. Kai šie pastebėjo, 
kad tie kariai — ne jų, per vėlai suprato savo klaidą — tas 
netvarkingas vytynes. 


10709-10736 


Hipomedontas juos išvydo, atpažino, parodė saviškiams: 
„Sukime atgal, - sušuko, - štai mūsų priešai!“ Tuoj metėsi 
ant tėbiečių, išsyk puolė juos kapoti, o šie nepajėgė gintis, 
nes buvo užklupti ir iš galo, ir iš priekio. Jie pasileido netoli 
tekančios upės link, Hipomedontas juos nusivijo. Ten buvo 
brasta, kurią tėbiečiai gerai žinojo; sugarmėjo į ją, kas tik 
galėjo, ir Hipomedontas - jiems iš paskos. Iki brastos viskas 
ėjosi gerai, bet toje vietoje pasitaikė gilus vanduo; būta 
potvynio, vanduo pakilo. Brastos nebeliko, pirmieji būriai 
pradėjo skęsti. Kiti brastoje apsisuko ir susiėmė su priešu, 
nenorėdami žūti gėdinga mirtimi; jie verčiau žus ginda- 
miesi, kaudamiesi, negu bėgdami ir pranykdami bangose, 
kurios pasirodė tokios gilios. Dvidešimt tūkstančių murk- 


dėsi vandenyje, o trisdešimt tūkstančių liko ant kranto. 


10737-10782 


Hipomedontas nepabūgo brastos, visas ariergardas į ją 
sušoko, o tie, kurie buvo įsitvirtinę pasaloje, pastebėjo 

atjojantį karalių; veržliai paraginę žirgus, pasileido jo link, 
o karaliaus kariai juos pasitiko. Karalius Eteoklis išgirdo 
sąmyšį, tuoj nušoko nuo svetimo žirgo, pareikalavo savojo, 
kurį jam ir atvedė; atsisėdo į balną, nors ir vangiai; nebuvo 
nė kalbos užsidėti šarvus, jis nebūtų jų pakėlęs, nes krisda- 
mas smarkiai užsigavo. Paėmė skydą, užsidėjo šalmą, ant 
kurio nešiojo Dero dukters padovanotą rankovę, pamuštą 
voverės kailiukais. Jis tikėjosi padaryti tvarką savo pulke ir 
besikaunančius priekyje atskirti nuo kitų, bet šie neklausė 
savo senjoro, visi jo vyrai jau kovėsi su priešu. Pievoje ant 
upės kranto virė baisi kova. Ietys lūžo, skydai skilinėjo ir 
trūko: jūs būtumėte išvydę krūvas skydų nuolaužų, būrius 
iš balno išmestų riterių, daugybę mirtinų smūgių ir suka- 
potų tvirtų šarvų! Graikų armijoje - mažiausiai trisdešimt 
tūkstančių, ir tėbiečių — tiek pat, mūšis vyko vienodai ir 
nežinia, kas nugalės; visi kapojosi įnirtę, niekas negalvojo 
bėgti, ir štai tada kelyje pasirodė Adrastas, atsivedantis 
didžiulį pulką. Adrastas, išvydęs susirėmimą, visu greičiu 
pasileido į kelią. Miesto žmonės nebepajėgė priešintis, nes 
graikų skaičius buvo gerokai didesnis: vienam tėbiečiui - 
septyni graikai. Nebeverta toliau pasakoti: Eteoklis liepė 
pasitraukti, jis pabėgo, nes buvo bejėgis. Graikai pasiekė 
pergalę ir privertė priešą pakrikai trauktis. 


10783-10824 


Turiu jums papasakoti, ką veikė atsidūrusieji vandenyje: 


abi pusės atkakliai kovėsi, plačioje brastoje mėtė vieni 

kitus nuo žirgų. Graikų raiteliai puolė smarkiai, nieko 
nelaukę kirto kardais; jau per pirmąjį susidūrimą sulaužė 
savo ietis ir išsitraukė plikus kardus. Miestiečiai gynėsi 
rimtai, norėdami išlikti gyvi, atmušė priešą; kiekvienas, 
matydamas, kad teks žūti, laikėsi iki paties galo. Iš visų 
jėgų su didele drąsa jie išstūmė graikus iš brastos į krantą, 
ir jeigu jų būtų buvęs vienodas skaičius, manau, jie būtų at- 
silaikę, bet kovotojų skaičius buvo nelygus, graikų armija 
— du kartus didesnė. Vis dėlto tėbiečiai atmušinėjo graikų 
smūgius kaip tik galėjo; tačiau jie nepajėgė ilgiau ištverti 
smarkaus puolimo: mūšio lauke būtų pasipriešinę, o čia 
jų laukė dviguba žūtis. Jūs būtumėte matę, kad daugelis 
paskendo brastoje, o kitus užmušė ietys; tas, kuris neju- 
dėjo iš vietos, krito nuo smūgio, o kuris bandė pasprukti 
plaukdamas, vos pasiekė vandenį gilų, sunkūs jo dėvimi 
šarvai įtraukdavo nelaimingąjį į gelmę, nespėjus ištiesti 
jam pagalbos rankos. O sykį panirę, nebepajėgdavo iškilti 
į paviršių: vandens sūkuriai juos prarydavo. Paviršiuje 
plūduriavo ietys, plaukiojo daugybė vėliavėlių, vėliavų ir 
išpieštų skydų; arkliai kapanojosi, pavadžiai supančiojo 
jiems kojas: srovė juos nunešė tolyn, ir jie ten paskendo 


kartu su savo šeimininkais. 


10825-10886 


Hipomedontas matė, kad yra ko džiūgauti, jis garsiai 
šaukė, net užkimo, užkapojo tiek karių, kiek įstengė. 

Jojo Tidėjo žirgu, vertu šimto aukso livrų ir net daugiau: 
jokia kumelė dar niekada neatsivedė arklio, kuriam nieko 
nereiškia nuplaukti mylią; plaukdamas ištisą mylią, jis jėgų 
nepritrūko. Nebuvo kito mūšyje ištvermingesnio žirgo, bet 
jis jo negailėjo, rūpinosi ne daugiau, negu būtų jojęs kieta 
žeme; Hipomedontas pasitikėjo tvirtu gyvuliu, lėkė per 
brastą — tarsi laivu plaukė. Įsiutęs ant tėbiečių, nėrėsi iš 
kailio juos žudydamas. Ką jums dar pridurti? Jis taip varė 
žirgą, kad šis patrūko; žmonės sako: „Kas pakelia kalaviją, 
tas būtinai nuo jo žūsta: Kaip ir kiti, Hipomedontas neiš- 
vengė gelmės, toks tai buvo jam atlygis. Gaila, bet narsusis, 
išmintingasis Hipomedontas paskendo, pradingo gilioje 
upėje: tegu Dievas nubaudžia tą, kuris dėl to apsidžiaugs! 
Nuo tada, kai Dievas sukūrė pasaulį, pirmą kartą toks ne- 
paprastas žmogus buvo prarytas bangų; ir žirgas paskendo 
drauge su juo: ak, kokia nelaimė juos abu ištiko! Pasaulyje 
nebūtų įmanoma surasti narsesnio raitelio ir eiklesnio 
žirgo, vienas kitam nepaprastai tikusių. Iš tėbiečių nė 
vienas neišsigelbėjo: kas nebuvo užmuštas, tas paskendo. 
Karalius Eteoklis jautėsi laimingas, nes be galo mylėjo 
Dero dukterį. Ji buvo tikrai verta meilės: nerasi puikesnės 
už ją šioje jūros pusėje, šioje pakrantėje ji - pati gražiausia. 
Mergelės vardas - Salamandra. Karalius karštai mylėjo 
Salamandrą, paslapčia ir niekam nesigarsindamas; jis 
buvo labai drąsus ir dėl savo mielosios atliko daugybę 
žygdarbių. Karalius nestokojo narsumo: pats vienas, ne 
daugiau kaip su dviem palydovais, paslapčia ištrūkdavo iš 
miesto, iškėlęs ietį, pasukdavo graikų armijos link; iškėlęs 

ietį, nulėkdavo tenai ir, jų nelaimei, užpuldavo graikus; 
nutrenkdavo ne vieną riterį, o tada su savo ristūnu par- 
šuoliuodavo atgal. Nuo įtvirtinimų viršaus ji žvelgdavo į 
slėnį ir jai labai patikdavo karaliaus žygiai: kai jie dviese 
nuošaliai nuo visų susitikdavo, ji tuo noriau atsiguldavo 


šalia jo. 


10887-10910 


Vieną dieną karalius išjojo ant savo žirgo Blanšniu, kuris jam 
buvo atsiųstas iš Nubijos; tas žirgas labai tiko žygdarbiams 
atlikti. Karalius dėvėjo šalmą, turėjo skydą, laikė ietį ir 
šilkinę vėliavą: taškuoto mėlyno audinio, dailiai išsiuvinėtą 
auksiniais siūlais. Žirgui nebuvo sunku jį nešti, nes šarvus 
paliko namie; savo mielajai buvo pasigyręs narsiu ir bepro- 
tiškai drąsiu sumanymu: be šarvų nujoti į graikų stovyklą; 
nedaug trūko, kad būtų ten atsidūręs per anksti. Išjojo pro 
slaptus vartus, esančius palei šiaurvakarinį bokštą. Karalių 
lydėjo du riteriai, visi trys risnojo mažu būreliu; vienas iš jų, 
vardu Aleksandras, tikras Salamandros pusbrolis; jis buvo 
jos pusbrolis, ir karalius jį labai vertino dėl meilės jai; nese- 


niai su džiaugsmu įšventino į riterius ir apipylė gėrybėmis. 


10911-10938 


Žinokite, kad jaunasis Aleksandras buvo labai išvaizdus. 


Karalius jį labai mylėjo ir pasiėmė kartu, stengdamasis 

padaryti iš jo tikrą riterį. Išsivedė į kautynes ir paragino 
drąsiai kirsti. Jis taip ir darė, niekada nesulaukė papeikimo: 
kovojo veržliai net be šarvų. Kito kario vardas Drijasas: be 
galo riteriškas ir linkęs pokštauti; tai buvo galingas vyras, 
aukštos kilmės ir didelės drąsos; jis įpratęs prie žygdarbių: 
kai tik matydavo progą, nesvyruodavo. Už visus geriau 
gebėjo pulti ir smarkiai atakuoti. Drijasas aukštas, stiprus ir 
tvirtas, apskritaveidis ir rudaplaukis; plačiai švaistydavosi 
ietimi, o žengdamas pėsčias kardu kirsdavo taiklius smū- 
gius. Aš nepažįstu kito vyro, taip gerai mokančio apsiginti: 
jeigu apie tai papasakočiau, manytumėte, kad meluoju. 
Abu išjojo kartu su karaliumi, visi trys nedėvėjo šarvų; 
būtų labiau norėję eiti gerai apsiginklavę, bet užsidėję 
šarvus būtų padarę didelę klaidą, nes karalius jų neturėjo. 


10939-10968 


Karalius išjojo iš miesto: nuo pylimų viršaus trys šimtai 
tūkstančių karių lydėjo jį akimis; atvirai kalbant, kiekvie- 
nas būtų norėjęs eiti kartu su visais ginklais; bet vartai 
tvirtai užsklęsti, uždaryti ir įtvirtinti; kariai apieškojo nuo 
viršaus iki apačios, niekas negalėjo ištrūkti raitas. Pievoje 
karalius paspaudė pentinais, ieškodamas nuotykio, kuris 
galiausiai pasibaigė dideliu sielvartu, baisia nelaime; ten, 
padaręs daugybę žygdarbių, žuvo Arkadijos karalius - 
narsus, išmintingas vyras, tikras riteris. Partenopajas 


atsitiktinai greita risčia išniro priešais juos, jis turėjo tiktai 

vieną palydovą, kurio vardas - Dorcėjas; savo riksmais jie 
ketino išprovokuoti tėbiečius ir, beje, buvo menkai apsi- 
ginklavę. Partenopajas pasuko prie trijų tėbiečių; karalius 
pasielgė tikrai pagirtinai, nenorėjo trise užpulti du karius. 
„Drijasai, - kreipėsi jis, - palaukite, leiskite man pasirū- 
pinti šiuo berniuku ir jį pamokyti kario amato. Leiskite 
man pamokyti Aleksandrą, jis turi kautis, kol nugalės arba 
žus: Drijasas sustojo, ir jie dviese puolė graikus, lygiomis 


jėgomis susirėmė vienas prieš vieną. 


10969-10984 


Antigonė ir Salamandra siuvo šilkinį rūbą, kurio audinys 
atvežtas iš Andro salos, jos sėdėjo viename pylimo bokšte, 
vadinamame Blanšefleru; ten siuvo prie lango. Pažvelgu- 
sios žemyn, kairėn pusėn, išgirdo žirgų žvengimą ir pa- 
matė pievoje šuoliuojančius karius su iškeltomis ietimis. 
Antigonė atpažino abu karalius, ir jos širdis pasidalijo per 
pusę: matė, kaip jie vienas prieš kitą paragino žirgus; jai 
abu vienodai brangūs, bet giliai širdyje jautė, kad dvikova 


nepasibaigs laimingai. 


10985-11038 


Salamandra labai būgštavo dėl karaliaus Eteoklio, nes jis 
net neturėjo kuo apsiginti; matydama jį beginklį, jautė 

baimę, ir tai nieko nuostabaus, nes stipriai jį mylėjo. Štai 
abu valdovai susikovė: Antigonė sudrebėjo iš baimės. Ete- 
oklis buvo labai stiprus ir prityręs karžygys; jo ietis tvirta, o 
kardas aštrus: jis kirto Partenopajui per skydą ir nutraukė 
nuo krūtinės su tokia panieka, tarsi tai būtų kopūsto lapas. 
Partenopajas nenorėjo jo užmušti, vengdamas užkliudyti 
skydą ir taip sužeisti, kirto jo žirgui tiesiai į kaktą ir par- 
trenkė raitelį kartu su žirgu. Aleksandras ir Dorcėjas sviedė 
vienas kitą iš balno, žydinčioje pievoje pašokę ant kojų, 
pasirengė kautis kardais. Drijasas pamatė karalių, gulintį 
ant žemės: „Aš netesėsiu savo priesaikos, - pamanė jis, — 
jeigu nepadėsiu savo senjorui: Tada pavarė savo rinktinį 
žirgą, nukreipė į priekį rankoje laikomą ietį ir grėsmingai 
pasuko Partenopajo link: „Jeigu nenusėsite nuo arklio, - 
pareiškė jam, - kirsiu jums į šoną“ Partenopajas nežinojo, 
kaip pasielgti: matė atskubanųį jam grasinantį priešą, pats 
neturėjo nei skydo, nei ieties, o pabėgti būtų negarbinga; 
net jeigu jį pavadins bailiu, jis paspruks, bet jau per vėlu! 
Nenorėjo leistis kvailai užmušamas: per staigiai apsuko 
savo arklį: vešlioje žolėje susipynė gyvulio kojos, ir šis 
parkrito. Štai Drijasas atskubėjęs sustojo virš žemėje 
išsitiesusio karaliaus; Eteoklis jam garsiai suriko nekirsti, 
nežudyti. Bet Drijasas, šuoliais atlėkęs, įsibėgėjęs kirto 
Partenopajui; sudavęs negarbingą ir neteisingą smūgį, 
pervėrė krūtinę ir sužeidė mirtinai. Paskui Drijasas pasu- 
ko prie Dorcėjo: kadangi ietis ką tik sulūžo, jis išsitraukė 
kardą; sudavė Dorcėjui per skydą, kurį visiškai sulaužė, 
o Aleksandras jį sučiupo už kojos. Jie paėmė į nelaisvę 

nesužeistą Dorcėją: Aleksandras paėmė kardą iš jo rankų 


ir prisaikdino belaisvį, paskui pasivijo ir sugavo arklį. 


11039-11060 


Karalius nuskubėjo prie sužeistojo, vidur pievos parkri- 
tusio ant nugaros. Žemė paraudo nuo kraujo, o sužeis- 
tojo veidas išblyško; jis tapo baltas kaip lavonas ir nuo 
skausmo apalpo. Karalius nubėgo ten, kur šis gulėjo, ir 
išsyk atpažino jo veidą: ne vieną kartą mūšyje buvo su juo 
susidūręs. Karalius apgailėjo aukštą jo kilmę, drąsą ir jau- 
numą; karalius apverkė riterišką jo kilmę, grožį ir narsą: 
„Man būtų, - kalbėjo jis, - labai pavykę, jeigu būčiau jį 
paėmęs sveiką ir gyvą; jeigu būčiau galėjęs sučiupti sveiką 
ir gyvą ir graikams grąžinti, karas būtų pasibaigęs, o mano 
žemė išlaisvinta, nes dėl šito belaisvio graikų armija būtų 


neprieštaraudama pasukusi atgal: 


11061-11086 


Tėbų karalius didžiai sielvartavo dėl kilniojo kario, 
kenčiančio nuo skausmų. Buvo karšta diena, jis gausiai 
kraujavo; karalius perplėšė savo tunikos šoną, šia atraiža 
aptvarstė jo žaizdą, kad sulaikytų bėgantį kraują. Uždėjus 
tvarstį, žaizda nustojo kraujuoti, ir sužeistasis pasivertė 


ant šono; užspaudus žaizdą, jis šiek tiek atsigavo ir kiek 

atsipeikėjo iš nuoalpio. Atmerkė akis ir išvydo karalių, 
pamatė jį karčiai raudantį šalia: „Jums tikrai dera, - 
prabilo jis, — sielvartauti, nes aš atvirai sakau: būčiau 
nuraminęs šito karo siautulį, jeigu būčiau jums pakliuvęs 
ne mirtinai sužeistas; atkurdamas taiką, būčiau padaręs 
galą šiai baisiai nelaimei. Bet aš mirštu ir kitaip nebus. 
Kreipiuosi į jus, prašydamas dėl savo palydovo: neimkite 
jo į nelaisvę; tai jaunas riteris iš mano giminės namų, ir 
išpirka už jį bus labai menka“ Iš draugiškumo sužeistajam 
karalius jį išlaisvino, būtų taip padaręs, net jeigu tas būtų 
buvęs imperatoriaus sūnus; Dorcėjas apalpo ant sužeistojo 


kūno, verkė ir nežinojo, kur dėtis iš sielvarto. 


11087-11155 


„Dorcėjau, - kreipėsi Partenopajas, - neraudok; paklau- 
syk manęs atidžiai, turiu daug ką pasakyti. Neverk, - kal- 
bėjo jis, - brangus drauge, bet sugrįžk į mano kraštą; eik 
tiesiai pas mano motiną jai pranešti liūdnosios žinios. 
Kai ji pradės tavęs klausinėti, ir tu jai pasakysi, kas man 
nutiko, ji mirs tą pačią minutę, aš taip manau; todėl 
pasakyk jai, kad mūšyje buvau sužeistas ir kad dėl to tave 
atsiunčiau pas ją; paprašyk, kad ji dėl manęs nesijaudintų. 
Pasistenk per staigiai neatskleisti šios didžios nelaimės ir 
jai nesukelti gilaus sielvarto; pripratink ją prie smarkaus 
skausmo po truputį, bet ne iš karto. Tu mokėsi sušvelninti 
jos širdgėlą: pirmiausia papasakok apie sužeidimą, ir ji 

pati atspės didžiulį savo praradimą ir nelaimę. Motin, - 
tęsė jis, - tu buvai perspėjusi, kad gyvas negrįšiu; kai 
skubėjau iškeliauti, norėjai mane sulaikyti, bet likimas 
buvo nusprendęs kitaip. Visą dieną mane lydėjai, man 
paliekant savo kraštą su nesutramdomų ir bebaimių karių 
pulku, kuris dabar čia stovi nuliūdęs. Mes atsisveikinome 
pievoje, kur tu likai gulėti apalpusi tarsi moteris apleis- 
ta. Dorcėjau, pasakyk mano motinai, kad kuo greičiau 
ištekėtų. Ji valdo plačias žemes ir didelį dvarą; kliaučių 
ieškotojai pradės į jas pretenduoti; vaidų kurstytojai 
paskelbs jai karą ir nusiaubs jos valdas. Pasakyk, kad 
nieko nelaukdama ištekėtų už karaliaus, kunigaikščio ar 
galingo grafo; daugelio žemių nuo čia iki Trojos karaliai 
ir kunigaikščiai bus laimingi, galėdami ją vesti, nes ji 
graži, dora ir išmintinga ir, nors karalienė, dar gana jau- 
na. Savo kilme ji yra karalienė, dar visai jauna moteris; ji 
jauna, aukštos kilmės, buvome beveik vienmečiai: mane 
pagimdė vienuolikos metų, anksčiau nebūtų galėjusi; ji 
atrodo ne kaip mano motina, bet greičiau - kaip sesuo, o 
aš - kaip jos brolis. Atsisveikinu su ištikimais savo kariais: 
paliepk mano senešalui, kuriuo visiškai pasitikiu, išdalyti 
visą turtą, pulko kariams atiduoti mano auksą; tegu pa- 
dovanoja mano pulkui tą auksą ir indus. Tegu jaunuosius 
pulko karius ir ginklanešius padaro turtingais riteriais; per 
gyvenimąjuos dosniai esu apdalijęs, nes daugybę riteriškų 
žygdarbių atlikau; dabar jų prašau manęs nepamiršti: kai 
stos į didelius mūšius, kautynes, susidūrimus, tešaukia 


visada: „Partenopajas!“; palieku jiems savo vardą kaip 

karo šūkį, dėl meilės man tesaugo jį amžinai: Sitaip jie 


darė ir tebedaro; toks yra Arkadijoje paplitęs karo šūkis. 


1156-1196 


Baronas pasikėlė ant rankos ir jo žaizda iškart atsivėrė. 
Dorcėjas matė mirštantį savo senjorą: jo skausmas pra- 
trūko dar smarkiau nei pirma; bet jam atrodė, kad dar 
yra truputis vilties: ėmė vėduoti kūną plačia šermuonėlio 
kailio rankove, kurią Antigonė ir karalienė buvo davusios 
Partenopajui kaip meilės ženklą tądien, kai mergelė jam 
prisiekė meilę. Ten gulėjo keturi skydai; jis paėmė du ir 
pastatė stogelį; nusivilko purpurinę tuniką ir kartu su 
nuo žirgo nuimtu balno užtiesalu padėjo po nulinkusia jo 
galva, nes neturėjo kitos pagalvės. Kilnūs veiksmai, bet kas 
išjų? Anas nebejaučia nei šalčio, nei karščio; jie nebejaučia 
nieko, kas jam daroma, jis sustingęs, šaltas kaip ledas; visas 
sustingęs, ir veidas blyškus, jis šaltesnis už sniegą ant me- 
džio šakų. Dorcėjas vis dar vylėsi, kad Partenopajas gyvas, 
bet kai palietė visiškai atšalusį kūną, iš karto suprato, kad 
miręs ir niekuo jam nebepagelbėsi. Tada jūs būtumėte pa- 
matę, kaip Eteoklis ir Salamandros pusbrolis Aleksandras 
pratrūko iš sielvarto, rovėsi nuo galvos plaukus. Drijasas 
seniai buvo pasprukęs; regėdamas taip susisielojusį savo 
senjorą, nebedrįso ilgiau pasilikti nei laukti, nes pabūgo, 
kadjo nepakartų, juk gerai suprato, kad nužudė nuo žirgo 
nukritus; Partenopają. Gudriai pasielgė pabėgdamas, nes 

jeigu karalius būtų galėjęs jį sulaikyti arba būtų stovėjęs 


šalia, būtų liepęs pakarti arba užmušti. 


11197-11222 


Karalius nuoširdžiai sielvartavo, graudžiai raudojo prie 
Partenopajo kūno. Pagaliau pastebėjo beatsigaunantį 
Dorcėją, kuris buvo nualpęs; atgavęs sąmonę, pašoko ant 
kojų tarsi pamišęs, paskui pradėjo apraudoti savo senjorą, 
kurį labai mylėjo: „Sire, - verkė jis, - ką man daryti, juk jūs 
daugiau nebeprabilsite? Kai jūsų motina išgirs šią žinią, 
ji nuliūs ir sielvartaus; ji neteks savo valdų, nes nebeturi 
nei sūnaus, nei vyro; jūsų žemės liks be paveldėtojo ir bus 
dažnai nusiaubiamos. Sire, kokia nelaimė jūsų narsumui 
ir didžiam kilnumui, gražumui ir drąsai, ir tam dideliam 
turtui, kurį turėjote, sire, savo valdose, kai čia atvykote ieš- 
kodamas žygdarbių. Svetimame krašte mirtis jus ištiko ir 


be galo mane nuliūdino; aš jau neišvysiu savo karalystės. 


11223-11232 


Dorcėjas garsiai aimanavo, verkė, raudojo, skundėsi ir 
dejavo; kumščiais daužė sau per veidą ir maldavo mirtį 
jį pasiimti. Karalius jautė pyktį ir sielvartą, girdėdamas 
tokius jo skundus ir šauksmus. Raudos ir aimanos 
patraukė tėbiečių dėmesį; jie šuoliais atjojo ten, kur gir- 
dėjo raudant, apstulbę sustojo dvikovos vietoje. 


11233-11254 


Karalius Eteoklis paklausė savo baronų: „Senjorai, - tarė 
jis, - ką darysime? Štai ką tik nužudytas Partenopajas, kuris 
buvo mano draugas; ketinau užjo išleisti savo seserį; neslėpsiu 
nuojūsų, dėl šio įvykio labai apgailestauju. Drijasas jį nužudė, 
nepaisydamas mano draudimo; bet aš, jeigu tik galėsiu, liep- 
siu jį pakarti arba užmušti, sudeginti gyvą arba ketvirčiuoti. 
Tie jam atsakė kaip dera: „Brangus senjore, mūsų karaliau, 
palikite tai. Jeigu jo žūtis jus liūdina, liepkite atnešti į mūsų 
miestą, supilti jam kapą, jeigu jis taip jums rūpi: Karalius 
atsakė: „Taip ir padarysiu“ Jie nusėdo nuo savo ristūnų, pa- 
guldė Partenopają ant skydo ir parnešė į miestą. Išrinko pačią 
gražiausią šventyklą ir labai iškilmingai palaidojo. 


11255-11276 


Pasiuntinys šuoliais spėriai pasiekė graikų stovyklą ir tuoj 
pranešė žinią karaliui Adrastui. Tai išgirdęs, šis nuliūdo 
taip, kaip dar niekada gyvenime; jo širdis beveik plyšo iš 
skausmo. Pasivadino Polineiką į šalį: „Bičiuli, - paklausė 
jo, - ką mums daryti? Jeigu jų nepulsime ir neužbaig- 
sime šito karo, nebebūsime verti valdyti savo žemių“ 
Tada sušaukė visus baronus ir pačių artimiausių paprašė 
patarimo: „Senjorai, — tarė jis, — patarkite man. Dievo 
vardu prašau jūsų stoti į kovą su tais, dėl kurių ši netektis 


mus ištiko; praradome Partenopają — patį geriausią mūsų 


kovotoją. Jeigu pritariate, rytoj iki vidudienio įsakysiu 


pulkui pasiruošti ir žygiuosime kautis su jais: 


11277-11318 


Visi vieningai nutarė: „Mūsų nuomone, tai geriausias spren- 
dimas; tas, kuris nepaklus, liks išdavikas; kol gyvas, bus jums 
prasikaltęs“ Anksti rytą, vos prašvitus, karalius Adrastas 
pakilo iš guolio ir tyliai įsakė kariams greitai pasiruošti. Ka- 
ralius apsiginklavo pirmasis, taip pat — ir tūkstantis riterių; 
visa stovykla sujudo, paskui visi išjojo darniomis gretomis. 
Girdėjosi mušant būgnus, skambant trimitus; paprastus ir 
medžioklinius ragus; šauksmai, riksmai ir pučiamų ragų 
garsai nuaidėjo kalnais ir slėniais; graikų keliamas klegesys 
pažadino tėbiečius. Iš miesto Eteoklis išjojo toli į laukus, link 
graikų pievos šalia tvenkinio, prie kiparisų šaltinio; su juo — 
dvidešimt tūkstančių vyrų ir dar daugiau; karalius Adrastas 
ėjo jam priešais. Abi kariuomenės, vos viena kitą pamačiu- 
sios, nekantravo stoti į mūšį; kad jūs būtumėte matę, kaip 
sujudo kariai, kaip sukruto riteriai! Kiekvienas pašaukė savo 
tarną ir liepė paruošti ginklus; jie užsirišo šalmus, užsivilko 
šarvus ir ištraukė iš makštų aštrius kardus. Jeigu kas būtų 
pamatęs, kaip prie iečių kotų pritaiso vėliavėles ir vėliavas, 
užsikabina ant rankos skydus ir sugniaužia kumštyje plieno 
kardą, tas būtų niekuomet nepamiršęs šitų laukinių karių, 
pasiryžusių kautis. Išrikiuoti batalionai nušvietė lygumą, ir 


mūšio laukas sužėrėjo patekėjusioje saulėje. 

11319-11404 


Polineikas su savo pulku, kaip reikiant apsiginklavę, jau 
sėdėjo ant žirgų, greitai jojo tankiomis eilėmis. Jų buvo 
dvidešimt tūkstančių ir dar daugiau. Polineikas - jų vadas; 
Eteoklis buvo juos išvijęs iš to krašto ir atėmęs žemes: 
„Senjorai, - sušuko Polineikas, - parodysim dabar, kaip 
mokame kautis; jeigu kuris nori gauti iš manęs žemių, 
tegu šį kartą jas atsikariauja!“ Jie paleido žirgus risčia, 
šuoliais per žaliuojantį mūšio lauką; ir greitai lekiančių 
arklių kanopos sudrebino žemę. Puolimo pradžioje atsta- 
tė į priekį ietis ir kotais trenkė vieni kitiems per skydus; 
kotai garsiai sutraškėjo, ir nuolaužos ėmė skraidyti ore; 
daugiau kaip du šimtai apgultųjų ir puolėjų iškrito iš 
balnų; vėl užsiropštę ant arklių, kirto galingus smūgius 
plikais kardais. Kiek kritusių žirgų ir karių negyvų, kiek 
kūnų, kojų, vidurių ir kiek po šarvais galvų nukirstų, 
išblaškytų po pievą, būtumėte regėję! Nesibaigiančios 
mirštančiųjų sužeistųjų ir besikaunančiųjų aimanos ir 
verksmai, ir skausmo šauksmai skambėjo. Riteris, vardu 
Nestoras, buvo Šarijono kunigaikščio sūnus; jis čia atvyko, 
trokšdamas nuotykių, dėl to paliko gimtąją šalį; jis atsi- 
vedė daug palydovų, tūkstantis ginkluotų karių sudarė jo 
būrį. Buvo dar labai jaunas ir dailus; jeigu būtų pasitikėjęs 
dieviška galia, būtų buvęs gražiausias iš visų, nešančių ietį. 
Jo galva gražios formos, o veidas pailgas, nosis daili ir tiesi; 
kūnas išlakus ir gražiai sudėtas, lieknas liemuo. Dabar 


apsakysiu jo ginkluotę: net karalius neturėjo geresnės; jis 


dėvėjo stiprius, tvirtai suveržtus ir prie kūno prigludusius 
šarvus; nešiojo lengvą ir tvirtą šalmą, kuris būtų gerai 
atlaikęs mirtinus smūgius; jo kardas tvirtas ir šveitrus, kito 
tokio nerasi visoje armijoje; dešine ranka laikė labai dailią 
pažiūrėti ietį. Puikus jo skydas - iš dramblio kaulo, o jojo 
jis ant ilgakarčio nepaprastai eiklaus ristūno: ištvermingo, 
greito ir sunkiai sutramdomo žirgo; jo vėliava pasiūta iš 
tamsaus šilko, atgabento iš Tesalijos; tas pats audinys den- 
gė žirgą. Nestoras paspaudė pentinus, atleido pavadžius, 
ir Aleksis jį atpažino; jie pasileido šuoliais vienas prieš 
kitą, ragindami ir spartindami žirgus, ir trenkė smarkiai 
vienas kitam per skydus. Grafas Nestoras pataikė į savo 
priešininką ir jo sielą nuo kūno atskyrė. Aleksio sūnėnas 
tai matė; Nestorui sudavė galingai, netikėtai, jo dėmesio 
neatkreipęs, tiesiai į krūtinę po širdimi, sudavė taip, kad 
nebegyvą nutrenkė nuo balno. Polineikas, tai regėdamas, 
visu greičiu pasuko jo link, o jojo eikliu žirgu; stipriu 
šveitriu kardu skėlė Agenorui per šalmo viršų ir perkirto 
kūną iki pat balno. Kovotojų gretos tokios tankios, kad 
kiekvienas jų išpuolis didvyriškumu nenusileidžia kitiems 
ir yra vertas būti paminėtas; ietys lūžta, skydai trūksta, o 


lankininkai laido spiečius strėlių. 


11405-11432 


Pirmose gretose Polineikas vedė savo riterius į mūšį; 
kitoje pusėje Eteoklis juos atpažino vos metęs žvilgsnį. 

Jie nustatė tarp savęs dviejų arpanų atstumą; šiame su- 
sidūrime vienas iš jųdviejų turės žūti. Veržliai pasikeitė 
smarkiais smūgiais; metėsi vienas prie kito; bet karalius 
nepataikė, o antrasis kirto jam kardu tiesiai į krūtinę, 
nusviedė žemyn nuo žirgo Blanšniu. Polineikas, tai re- 
gėdamas, matydamas parkritusį mirtinai sužeistą brolį, 
nušoko žemėn; suvokdamas, kad jo kirtis buvo mirtinas, 
nulipo nuo žirgo. Nubėgo prie jo, pamatė žaizdą ir iš jos 
srūvantį raudoną kraują. Gailestis suspaudė jam širdį ir, 
nepajėgdamas susilaikyti, prisiartino paguosti; apkabino 
rankomis, prispaudė prie krūtinės, pabučiavo akis ir veidą, 
paskui sušuko: „Brangus senjore, brangus broli, mūsų 
nelaimei motina mus pagimdė; jūsų puikybė nulėmė jūsų 


mirtį, niekas nebeišgelbės“ 


11433-11466 


Eteoklis buvo pritvinkęs pykčio, o jo širdis kupina ap- 
maudo; gerai suprato, kad teks mirti ir joks chirurgas jo 
nebepagydys. Kadangi buvo pilnas neapykantos, troško 
atimti savo broliui gyvybę: nemačiom suėmė kardą ir 
atsargiai šiek tiek pasikėlė; praskleidė žvilgančius šarvus ir 
suvarė jam ginklą į šoną. Polineikas, pajutęs dūrį, nuvirto 
ant žemės; jis tarė jam: „Mielas broli, kam mane nužu- 
dei? Žinok, kad tu blogai padarei: iš gailesčio, kurį tau 
pajutau, aš be baimės nulipau nuo žirgo; šičia tu užbaigei 
mūsų karą, nes nei tu, nei aš nebeturėsime karalystės. 

Jo balsas nutrūko: pažvelgė į brolį, paskui numirė čia, jo 
siela atsiskyrė nuo kūno; antrasis pradėjo švokšti: nori ar 
nenori, tenka mirti; jie buvo nesutaikomi priešai ir štai 
dabar vienas kitą nužudė. Karalius Adrastas matė, kas 
įvyko, matė, kaip Polineikas parkrito ir kaip abu broliai 
mirė, ir niekas nebegalėjo jo paguosti: „Senjorai, - pratarė 
jis, - aš nežinau, ką pasakyti, dabar mano gyvybė man 
mažai berūpi. Jeigu išsyk jų nepulsime, niekada daugiau 
miesto nebeužimsime: eikime tiesiai į Tėbus ir suduokime 


galingą smūgį!“ 


11467-11522 


Visi vienu balsu atsiliepė, kad klausys jo įsakymų, nes visi 
žinojo, kaip orakulų buvo išpranašauta, kad yra pasmerkti 
mirti. Adrastas - priekyje, o kiti — iš paskos, visi drauge 
lėkė kiek įkabina; bet tėbiečiai pradėjo bėgti, slėpdamiesi 
kur papuola, ir puolėjai mynė ant kulnų, stengdamiesi 
visus sumušti. Graikai atakavo, o anie skubiai traukėsi, 
vildamiesi greitai pasislėpti už miesto sienų. Graikų kariai 
ilgai juos vijosi, persekiojo iki pat vartų ir kapojo be persto- 
jo. Bet tėbiečiai viesulu sugriuvo į miestą, užtrenkė vartus 
sau iš paskos, gerai juos užsklendė ir užrakino. Pasislėpę 
mieste, visi drauge suplūdo ant pylimų: nešėsi akmenis 
ir smailius mietus, smeigenas, ietis ir skydus; įsitaisė prie 
šaudymo angų ir apžvelgė graikų pulkus, besirengiančius 
juos paimti šturmu; bet nuo įtvirtinimų viršaus jie juos 


339 


pražudys. Graikai pasistatė kopėčias ir atkakliai veržėsi, 
bet gynėjai juos stūmė žemyn; kuris parkrito, nebepasikė- 
lė - iš aukštai krisdami išsimušdavo ir griūdavo vieni ant 
kitų. Jūs būtumėte galėję matyti, kaip galingais smūgiais 
buvo pražudyta nemažai tvirtų riterių: stovintieji viršuje 
atkakliai grūmėsi, mušė ir žudė priešus, nes vieni - aukštai, 
okiti - žemai; nieko nelaukdami nusitaikydavo į pačią tirš- 
tumą, kol vienu ypu nustumdavo visus žemyn: tūkstantis 
mirė be išpažinties. Stovintieji apačioje atakavo iš naujo, o 
tėbiečiai dar kartą juos atmušė, žiauriai kapodami ir triuš- 
kindami; gavusieji smūgį taip ir liko gulėti. Aš nebežinau, 
ką pasakyti apie puolėjus: jie yra žudynių aukos; ir miesto 
įtvirtinimų gynėjai užmušė daugybę puolančiųjų, pylimas 
ištisai nuklotas žuvusiųjų kūnais, nuo miesto sienos paleis- 
tomis strėlėmis kiekvienas šaulys pataikydavo į sužeistąjį 
arba nuo žirgo nukritusį raitelį. 


11523-11576 


Apgultieji, patyrę, kad graikų ūpas smarkiai nukrito, visi 
kartu išsiveržė iš miesto ir išsyk puolė. Su didžiule jėga 
visus iškapojo, visi žuvo, išskyrus tris: vienas iš jų — kara- 
lius Adrastas, kitas - Kapanėjas; trečiasis, taip pat kilęs iš 
Graikijos, buvo sužeistas į krūtinę. Tėbiečiai, pamatę juos 
tris likusius gyvus, du karius ir patį karalių, pasitraukė į 
šalį; graikas kreipėsi į karalių: „Sire, - pasakė jis, - aš josiu 


namo parnešti blogų naujienų. Adrastas atsakė: „Keliauk, 
mano bičiuli, papasakok viską mano krašto žmonėms“ 
Tas paragino arklį, sudavė pentinais ir tuoj nujojo tiesiai į 
Argą; pranešė moterims liūdnas naujienas: jūs numanote, 
kadjo žinia sukėlė nepaprastą sielvartą; baisi netektis: grai- 
kų kariuomenė pražudyta, nė vienas neliko gyvas, išskyrus 
karalių ir Kapanėją, o pasiuntinys - trečiasis: daugiau gyvų 
nebėra. Moterys didžiai susisielojo, išgirdusios, kad jų vy- 
rai sumušti ir, anot jo, nužudyti; jos nebežinojo, kur dėtis iš 
siaubo, ir kone pamišo iš didžio skausmo. Miesto gatvėse 
sielvartavo be galo be krašto: moterys apverkė savo vyrus, o 
motinos apraudojo sūnus, seserys liejo ašaras dėl brolių, o 
dukterys verkė dėl tėvų. Jos mirtinai nublyško, persimainė, 
visai neteko jėgų. Šaukė ir rėkė iš sielvarto, neįstengdamos 
sutramdyti nusiminimo, raudojo ir gailavo dėl tų, kuriuos 
mylėjo. Grąžė rankas, laužė gražiausius aukso ir sidabro 
žiedus, rovėsi plaukus, daužė sau per veidą, visaip rodė 
savo skausmą. Keturi tūkstančiai apalpo ir nebepakilo: 


tos laimingosios mirė, sielos paliko jų kūnus. 


11577-11590 


Tėbuose vyravo sielvartas, sumišęs su džiaugsmu, bet tė- 
biečių džiūgavimas buvo trumpas: nors džiaugėsi sumušę 
graikus, didžiai liūdėjo praradę tuos, kuriuos mylėjo. Jie 
pasiėmė saviškius, gražiai aptaisė ir labai iškilmingai pa- 
laidojo; o graikų karius sudraskė šunys, pesliai, vanagai ir 

varnai; jie neleido palaidoti nė vieno, paliko lauke gėdin- 
gai gulėti, nes iš jų pusės nebebijojo sulaukti kokio nors 


keršto: jie manė, kad karalius žuvęs kartu su kitais graikais. 


11591-11672 


Vieną dieną suėjo visi tėbiečiai išsirinkti miesto kara- 
liaus. Viską gerai ir atsakingai apsvarstę, jie išsirinko 
karalių: senąjį Kreontą apvainikavo, nes mieste nebuvo 
pranašesnės kilmės ir didesnės galios vyro; iš tiesų, jis 
priklausė karaliaus giminei, tiktai neturėjo puikybės; 
buvo garsus riteris, drąsus ir doras teisėjas, be to, aukštos 
kilmės. Jie nerado kito geresnės kilmės vyro, kuriam būtų 
galėję patikėti karalystę: su didžiule iškilme jį karūna- 
vo. Mieste didelė linksmybė kilo. Bet ji ilgai netruko: 
moterys, kurias jums minėjau, kurios apraudojo savo 
mylimuosius, susirinko draugėn: daugiau jos nebepa- 
jėgė ištverti ir, norėdamos pasitarti, nuėjo pas karaliaus 
Adrasto dukteris. Jos laiptais užlipo į rūmus; ten rado 
abi seseris, kurias karalius buvo išleidęs už dviejų karių; 
jis išgirdo juos besikaunančius kieme po prieangiu ir 
išskyrė. Karalius troško juos abu palikti rūmuose, nes 
jie buvo karalaičiai: juk jam tarnauti buvo atvykę. Vieną 
dukterį ištekino už Tidėjo - Kalidono karaliaus ir kuni- 
gaikščio; kitą atidavė Polineikui - Eteoklio broliui. Abu 
žentai vadovavo pulkams, kurie žuvo Tėbų lygumose; 
abu dalyvavo mūšyje ir, be abejonės, abu krito negyvi. 

Seserys, atskirtos nuo vyrų, buvo baisiai sutrikusios; jos 
verkė ir šaukė, kokios yra nelaimingos, apgailestaudamos, 
kad dar tebėra gyvos. Taigi pasikalbėti susirinko daugiau 
kaip dvidešimt tūkstančių moterų; visą dieną truko šių 
nelaimingųjų pasitarimas. Jos visos drauge nusprendė 
pėsčiomis patraukti tiesiai į Tėbus surasti mylimų žuvusių 
vyrų kūnus, likusius gulėti laukuose, - paukščių ir šunų 
grobis. Išėjo į kelią plikomis kojomis, išsidraikiusiais 
plaukais. Didžiulis moterų pulkas pajudėjo, bet jos ėjo 
lėtai, nes nebuvo įpratusios žygiuoti: smarkiai gėlė basas 
kojas. Kalnais ir slėniais nelaimingosios pakrikai ėjo. 
Žygiavo jau tris dienas ir perėjo didelį mišką; išėjusios 
į pamiškę, išvydo besitęsiančias lygumas: labai gražias, 
tolyn besidriekiančias. Tada pradėjo skubintis ir spar- 
tinti žingsnį; tos visos moterys šauniai perėjo lygumą. 
Užkopusios ant kalvelės šalia pievos, apsidairė: pamatė 
du riterius, greita eidine atjojančius ant savo žirgų; vienas 
buvo karalius Adrastas, o kitas - Kapanėjas, grįžtantis 
iš mūšio. Nė vienas karys nebuvo likęs gyvas, išskyrus 


karalių ir jo palydovą, artėjančius dideliais šuoliais. 


11673-11710 


Adrastas pirmasis jas pastebėjo, išvydo šviesius moterų 
veidus. Karalius tarè Kapanėjui: „Pažvelk į tą kelią, ten, 
aukštai; ar matai baltą debesį, didesnį, nei kada regė- 
tas? Bičiuli mielas, ar tai avys taip baltuoja ten toliau? 

Ar jaunos šokančios merginos, atėjusios į šią lygumą 
pasilinksminti?“ Taip kalbėdamas, karalius prisiartino 
prie moterų; jų priekyje ėjo abi jo dukterys, jos iš karto 
atpažino karalių iš akių ir žilos barzdos, iš nosies ir kilnaus 
veido. Tada pradėjo šaukti ir verkti dėl ištikusio sielvarto; 
visas moterų pulkas pasekė jų pavyzdžiu; nė viena neslėpė 
savo gilaus skausmo. Kai karalius Adrastas, tikrai atpa- 
žinęs savo dukteris, tai pamatė, jo širdį užplūdo didelis 
nusiminimas, ir jis apalpo iš nevilties. Atgavęs sąmonę, 
kreipėsi šiais žodžiais: „Ak, - sudejavo jis, — aš vargšas 
nelaimingasis, kaip gaila, kad tebesu gyvas! Kodėl aną- 
dien nežuvau, kai vedžiau į mūšį, kuriame praradau visus 
karius?“ Tada išsitraukė pliką kardą, norėjo jį smeigti sau 
į krūtinę. Kapanėjas atėmė kardą, iš rankos jam ištraukė 
ginklą ir nusviedė toli ant kelio. Karalius iš skausmo trečią 
kartą nualpo, be jėgų sukniubo ant žemės. 


1711-11762 


Aš neįstengiu aprašyti moterų riksmų ir dejonių nei ašarų, 
kurias išliejo kartu su karaliumi. Tą naktį jis apsistojo toje 
vietoje drauge su sutiktomis moterimis ir guodė jas kaip 
įmanydamas. Rytą stojo į kelią ir pasuko į Tėbus. Norėjo 
pasiimti moteris drauge su savimi, nes ketino joms parodyti 
žuvusiuosius; jas nusivedė tiesiai tuo taku, kuriuo vakar 
buvo atjojęs. Bet moterys jau buvo labai pavargusios ir 
taip sunkiai ėjo, kad nebejstengė pajudėti nei pirmyn, 


nei atgal. Karalius nebežinojo, ką daryti, matydamas su- 
stojusias moteris; nebesumetė, ką nuspręsti, ar įkurdinti 
moteris toje vietoje. Pažiūrėjęs į dešinę, kur lygumos ply- 
tėjo, pamatė atlekiančius didžiulius riterių ir pėstininkų 
pulkus su ietimis ir vėliavomis; iš tos pusės aidėjo smarkus 
gaudesys, tie pulkai kėlė nesuvokiamą triukšmą. Visur 
aplinkui šalmai žvilgėjo bei skydai su nupieštais liūtais; 
visa lyguma spinduliavo nuo žėrinčių tų karių ginklų; 
žemė aplinkui drebėjo ir sklido aidas visame krašte. Tos 
kariuomenės vadas - tikras galiūnas, ir žiaurus, ir kautis 
pasirengęs: tai buvo Atėnų kunigaikštis. Nei pagonys, nei 
krikščionys niekada nebuvo surinkę tokios armijos, kurią 
čia vedė kunigaikštis, žygiuojantis užimti vienos šalies; jis 
buvo išsirengęs prieš vieną karalių, savo vasalą, kuris išdavė 
ištikimybės priesaiką. Šis buvo gavęs iš kunigaikščio valdas 
ir turėjo jam, kaip savo senjorui, mokėti duoklę; bet atsisakė 
ir tarnystės dvare, ir tos duoklės; todėl kunigaikštis žygiavo 
pats jos pasiimti ir kitų žygdarbių atlikti; ketino tą vasalą 
sudeginti gyvą arba išvyti, įmesti į kalėjimą arba nužudyti. 


11763-11780 


Kunigaikštis jojo išdidžiai, šauniai vesdamas savo karių 
pulkus; karalius Adrastas žvelgė į juos, nežinodamas, kas 
jie tokie: jis labai išsigando. Kunigaikštis jojo priekyje visų 
ant tamsaus širmio; jam prisiartinus, Adrastas jį atpažino 
ir nuskubėjo pasitikti; tuoj paliko savo moteris, nuėjo 

pas kunigaikštį prašyti užtarimo. Atsidūręs visai šalia jo, 
nulipo nuo arklio; nuskubėjo kunigaikščio link ir nusi- 
žeminęs puolė jam po kojų. Šis, jį išvydęs prie savo kojų, 
nušoko nuo žirgo: galvojo sau nustebęs, kas čia toks, nes 


karaliaus neatpažino. 


11781-11823 


Ant žemės parpuolęs karalius Adrastas sulaikė kunigaikštį, 
nuolankiai į jį kreipėsi, nužemintai prašė pasigailėti ir tyliai 
ašaras liejo: „Sire, - sušuko jis, - dėl Dievo, pasigailėk! Aš 
žinau, jūs dažnai girdėjote kalbas apie mano kariuomenę ir 
jos baisias kovas, apie mūšius ir kautynes, jos padarytą žalą 
Tėbų miesto gyventojams ir apie žuvusius mano graikus: 
visi krito, išskyrus tris. Brangus sire, aš - vienas iš jų, vargšas 
nelaimingasis, kurį vadina karaliumi! Šių baisų žudynių 
priežastis buvo du broliai: Polineikas ir Eteoklis, Oidipo 
sūnūs. Graikai kariavo dėl vieno, kitą tėbiečiai gynė ir labai 
pakenkė graikams. Dievo vardu meldžiu, pagelbėk man 
šitoje baisioje padėtyje: mane vadina karaliumi Adrastu; 
pažvelkite, sire, aš jums pasakysiu, kodėl turite man pa- 
dėti; dėl Dievo manęs pasigailėti. Pažiūrėkite aukštyn, į 
to kalno viršūnę: ten didelio sielvarto apimtos moterys; 
jos nelaimingos ir sutrikusios, vargšės bedalės, nes žuvo jų 
mylimi vyrai. Per didelius vargus atėjo į Tėbus juos surasti 
ir palaidoti, aptaisyti ir paguldyti į kapą, kad nei šunys, 
nei kiaulės jų nesuėstų; jos trokšta palaidoti žuvusiuosius. 


"Tėbiečiai joms neleis to padaryti, aš gerai žinau, kad 
uždraus. Todėl kreipiuosi į jus, gerus ir didžiai kilnius: 
grąžinkite moterims mylimus vyrus, kuriuos tėbiečiai nu- 
žudė; atkeršykite jų priešams, pasigailėkite mūsų nelaimės: 


11824-11849 


Kilnusis kunigaikštis viską išklausė, ir jo širdis sugrudo 
iš didelio gailesčio; paėmęs karalių Adrastą už rankos, jį 
pakėlė: „Senjore karaliau, — tarė jis, - stokitės - gausite 
viską, ko prašote; jeigu anie negrąžins jums žuvusiųjų, 
jiems bus galas“ Jis pašaukė du riterius; vienas vardu 
Žiraras, o kitas - Anželjė: „Senjorai, - pasakė jis, — priei- 
kite ir skubiai nuneškite mano žinią. Tuojau susiraskite 
"Tėbų karalių - senąjį Kreontą, tą senį suvaikėjusį; liepkite 
jam nedelsiant grąžinti graikų kūnus šioms moterims ir 
leisti juos deramai palaidoti. Jeigu skubiai jų neatiduos, 
bus sunaikintas ir jis, ir jo miestas, o jis pats - nužudy- 
tas“ Tada graikų karalius Adrastas paklausė: „Vadinasi, 
Kreontas - Tėbų karalius?“ - „Taip, brangus drauge, - at- 
sakė kunigaikštis, - jie tikrai išrinko jį valdovu; visi miesto 
gyventojai nutarė paskelbti Kreontą Tėbų karaliumi: 


11850-11867 


Pasiuntiniai sėdo ant žirgų ir leidosi į kelią. Jie greitai jojo 
ir atvyko tiesiai į Tėbus; rado karalių Kreontą ir perdavė 

jam pranešimą. Pirmiausia mandagiai pasveikino karalių, 
paskui pasakė, ko nori: „Karaliau, priimkite mūsų svei- 
kinimus, kuriuos perduodame nuo Atėnų kunigaikščio! 
Kilnusis kunigaikštis, galingasis jūsų kaimynas, mus 
pasiuntė čia pas jus, kad atiduotumėte jam visus lauke 
gulinčius graikų kūnus. Žinokite, jeigu tuojau jų neati- 
duosite, čia ateis jis pats ir jo kariuomenė; jie sugriaus jūsų 


miestą, o jus patį nužudys: 


11868-11883 


Karalius Kreontas, išgirdęs tuos žodžius, pašoko iš stai- 
gaus pykčio: „Jaunuoliai, - sušuko jis, — traukitės man 
iš akių, kol dar nepraradau savitvardos! Jeigu tuoj pat 
neišvyksite, aš jus nukirsdinsiu; ilgai kankinsiu, deginsiu 
gyvus arba ketvirčiuosiu. Pasakykite savo valdovui kuni- 
gaikščiui, kad net už visų jo žemių kainą negrąžinsiu jam 
čia žuvusių graikų kūnų, kad ir kaip stengtųsi. Tesaugo jis 
savo miestus, pilis ir tvirtoves; o aš ginsiu šį miestą nuo 


jo, jeigu jis čia ateis, aš nepasitrauksiu“ 


11884-i11915 


Taigi pasiuntiniai grįžo atgal; jie nuėjo pas kunigaikštį ir 
viską jam papasakojo. Kunigaikštis supyko, įniršo ir įsiuto; 
įsakė pulkams tuoj ginkluotis ir skubiai pasiruošti kovai; iš 


visų savo riterių apsitaisė pats pirmas. Visi kariai apsigink- 


lavo, tada įnirtę paragino žirgus; tame krašte triukšmas 
pakilo, nuskardėjus atakos trimitams. Kunigaikštis nuvedė 
kariuomenę tiesiai į Tėbus ir savo pulkais apsupo miesto 
pylimus. Karalius Adrastas sekė jiems iš paskos, vesdamas 
moterų pulką: jos stojo į kovą kartu su atėniečiais. Ku- 
nigaikštis drąsiai puolė miestą su savo kariais; jis pats su 
taranu griovė sienas iš visų pusių. Jūs būtumėte regėję, 
kaip moterys ropštėsi aukštyn, gadino sienas plieniniais 
smaigais; jos nagais iš visų jėgų rovė akmenis, taip pada- 
rydamos daugybę skylių; nebijojo, kad bus užmuštos arba 
sužeistos; kovėsi įnirtingai. Kiti kovotojai jų labai gailėjo: 


verkė dėl jų karčiomis ašaromis ir nėrėsi iš kailio puldami. 


11916-11981 


Bet štai šoko Kapanėjas, apimtas smarkaus tūžmo: „Dievas 
jų neapsaugos, - sušuko jis, - neleis nė vienam iš jų likti gy- 
vam, išvengus mūsų smūgių“ Jis pradėjo ropštis ant sienos 
viršaus, bet jam taip belipant, stambus akmuo pataikė tiesiai 
į galvą ir užmuštą nusviedė žemyn. Narsusis Atėnų kuni- 
gaikštis visaip ragino savo karius: „Ką daro tie baronai ir 
riteriai? Tikėkite, mes užimsime šį miestą! Pirmyn, drąsieji 
riteriai, sugriaukite Tėbų sienas!“ Šitaip jie kovėsi narsiai, nė 
pėstininkai neatsiliko. Apgulcieji gynėsi atkakliai, bet puo- 
lėjai buvo ryžtingai nusiteikę užimti miestą. Kunigaikštis 
buvo puikus raitelis ir atakavo kaip patyręs karys, mušėsi 
kaip liūtas ir riteris narsus; jis nepaliovė drąsinti savo pulkus 

ir grasinti apgultiesiems, grūmodamas į dangų iškeltu 
kardu; vadovavo puolimui prieš miestiečius ir smarkiai 
įkvėpė savo karius. Iš kitos pylimų pusės pasirodė karo 
mašinos, į kurias apgultieji neatkreipė dėmesio, bet jomis 
smarkiai bedaužant ir betrankant, išgriuvo stora siena; toje 
pusėje karo mašinos padarė angą, nuvertė sieną per visą jos 
aukštį. Bokšte vienas arbaletininkas pirmasis tai pastebėjo, 
pradėjo šaukti visa gerkle, kad priešas jau visai čia pat: „Žiū- 
rėkite, sienos griūva, ir puolėjai pateks į miestą!“ Kilnusis 
kunigaikštis, išgirdęs tuos žodžius, su įkarščiu puolė per 
atsivėrusią spragą; „Ugnis! Ugnis!“ — suriko jis ir iš visų 
pusių padegė miestą; supleškino visus namus, gyventojai 
sudegė baisiose kančiose. Jei tada būtume matę svyrančius 
bokštus ir virstančias aukštas sienas, tai būtų buvęs labai 
skaudus reginys — tie griūvantys didžiuliai bokštai. Ku- 
nigaikštis sunaikino visą miestą, įsakęs nugriauti sienas ir 
bokštus; vyrus paėmė į nelaisvę, prisakęs akylai saugoti: 
ketino juos parsivesti į Atėnus, kai jau susiruoš iškeliauti. 
Nenorėjusius pasiduoti įsakė tuoj pat sučiupti ir jo akyse 
ketvirčiuoti, sudeginti gyvus arba nužudyti. Paliepė ieškoti 
abiejų brolių kūnų, norėdamas juos surasti ir palaidoti; po 


ilgų paieškų jie buvo surasti tarp kitų lavonų. 


11982-12019 


Karalius Kreontas atsisakė pasiduoti: kunigaikščio aki- 


vaizdoje jam nukirsta galva. Buvo liepta moterims atiduoti 

lauke pūvančius kūnus; moterys juos karštai apverkė ir su 
didele meile apgailėjo; kilniausiajam kunigaikščiui pasi- 
rūpinus, visi buvo deramai palaidoti. Jis įsakė kruopščiai 
ieškoti abiejų brolių, norėdamas juos surasti ir palaidoti; 
ilgai ieškojęs, surado tarp kitų lavonų. Iškasė broliams kapą 
ir paliepė savo kunigams atlaikyti gedulingas pamaldas; 
abu buvo paguldyti į karstus ir tinkamai palaidoti. Bet 
jie vienas kito negalėjo pakęsti, ir žemė niekada jų nepri- 
ėmė: juos abu rado paviršiuje, tarsi niekada nebūtų buvę 
palaidoti; ir numirę jie troško kautis ir grumtis vienas su 
kitu. Šį stebuklą matė visi, kurie ten buvo susirinkę. Baisiai 
nustebęs kunigaikštis įsakė sudeginti kūnus: užkėlė juos 
ant dviejų aukštų laužų, žiūrėdami, kad gulėtų atskirai; bet 
vos paguldė kūnus ant uždegtų laužų, iš jų abiejų pašoko 
dvi didelės liepsnos, viena priešais kitą, tarsi grasindamos 
susikauti. Kai kūnai pavirto pelenais, kunigaikštis įsakė 
juos susemti ir supilti į dvi urnas; paskui ėmė jas stebėti, 


žiūrėdamas, ar pelenai nepradės judėti ir grumtis. 


12020-12029 


Urnos nepajėgė pelenų išlaikyti, šie veržėsi laukan; jos 
šokinėjo viena priešais kitą lyg iš abipusės neapykantos. 
Kilnusis kunigaikštis jas stebėjo ir matė didelį stebuklą; 
įsakė pelenus iš abiejų pusių supilti į vieną karstą ir san- 
dariai uždaryti: tokiu būdu brolių pelenai susimaišė, kad 
išsipildytų jų lemtis. 

12030-12043 


Taip juos palaidojęs, kunigaikštis nebenorėjo ilgiau 
užtrukti; pasiėmė belaisvius su savimi ir pasuko tiesiai 
į Atėnus. Moterys sugrįžo namo, Adrastas jas nusivedė; 
jos gerai padarė savo darbą ir greitai, kaip pačios norėjo; 
tačiau visos dejavo, gailiai skundėsi ir verkė, nes neteko tų, 
kuriuos mylėjo ir kurie pražuvo prie Tėbų. Gilus jų siel- 


vartas, nenumaldomas liūdesys truko tol, kol buvo gyvos. 
12044-12055 


Štai kaip baigėsi Tėbų karas dėl karalystės. Tokiomis 
aplinkybėmis pasibaigė didelis ir garsus mūšis bei baisi, 
žiauri ir mirtina abiejų brolių dvikova, dėl kurios tas 
kraštas neteko įpėdinio, buvo nuniokotas ir nusiaubtas. 
Nesibaigiantys vargai ir kančios, ir prakeiksmai užgriuvo 
tuos du sūnus: taip tėvas juos taip apdovanojo ir iš anksto 
nulėmė jų likimą. Todėl perspėju jus: saugokitės, gyven- 
kite pagal teisę ir saiką, neikite prieš savo prigimtį, kad 


nesulauktumėte tokio žiauraus galo. 


ČIA BAIGIASI TĖBŲ ISTORIJA. 

KOMENTARAI 


1—48 


„Tenutyla tie mano profesijos broliai, kurie - ne klerkai ir ne 
riteriai: jie geba suprasti ne geriau, negu asilas groti arfa“ 

Šis posakis greičiausiai paimtas iš Boecijaus (Anicius Manlius 
Severinus Boetius, 480-524) neoplatoniško veikalo Filosofijos 
paguoda (Consolatio Philosophiae, VI a. pr.), kurį gerai žinojo 
XII a. klerkai. Tėbų romano autorius galėjo būti susipažinęs ir su 
Langedoko dialektu parašyta Boecijaus knygos parafraze Boeci 
(XIa. pirmoji pusė). Posakiu išreiškiama XII a. intelektualo, klerko, 
panieka tiems, kurie nėra nei klerkai, nei riterių luomo atstovai. 

„Kol kas apie tuodu brolius aš daugiau nekalbėsiu, nes pasako- 
jimą ketinu pradėti vienu jų protėviu, kurį pirmiausia paminėsiu. 

Šiomis eilutėmis pradedama Oidipo istorijos santrauka, kurios 
nėra Stacijaus Tėbaidoje. XII a. autorius savo intarpu siekia pabrėžti 


romano prasmę: jame papasakota tragedija yra dvigubos Oidipo 


nuodėmės - tėvažudystės ir kraujomaišos - pasekmė. 
„Nukeliavo pas dievus pasiteirauti, kokį likimą yra jam paskyrę. 
Romano tekste Antikos dievas rašomas mažąja raide, krikščio- 
nių - didžiąja. 
139-184 


„[...] visame Orchomeno krašte pasklido garsas, jog rastinukas — 


riteris puikus. 

Manoma, kad Orchomenas yra tolesniame fragmente (109- 
226 eil.) minimas Forkės miestas, tapatinamas su Graikijos Fokajos 
miestu — Oidipo įtėvio Polibo sostine. 


455—481 


„[...] čia jūs būtumėte išvydę daugybę žonglierių, dainuojančių 


ir grojančių violomis, rotomis ir arfomis [...] 


Rota - styginis instrumentas, kuriuo grojama braukiant stryku 


arba gnaibant stygas. 


654-723 


„[...] dangaus skliautas susvyravo ir jo dengiama žemė [...]“ 

Aliuzija į Antikoje ir Viduramžiais vyravusį pasaulio įsivaizda- 
vimą, kad žemės rutulį gaubia devynios sferos. 

„Būtent šiuo tikslu liepsnelę uždegė Polinas [...]“ 


Polinas — tai senasis Argo karalius Foronėjas, Inacho sūnus ir 
Ijo brolis. 


744-113 


„Narsusis riteris Tidėjas buvo sūnus Oinėjo; ištremtas iš gimtojo 


krašto Kalidono už tai, kad nužudė savo brolį [...]“ 


Kalidonas - Aitolijos miestas. Brolį nužudęs Tidėjas tarsi išpildė 
slaptą Polineiko norą, todėl nieko keisto, kad jie susidraugauja. 


„Bokšto papėdėje pririšo prie alyvmedžio brangųjį žirgą [...]“ 
Brangus žirgas - originale milsoldor: tas, kuris vertas tūkstančio 
auksinių. 
828-849 


„Tidėjas [...] narsumu prilygsta Rolandui“ 

Rolando giesmė (XI a. pabaiga) - pats populiariausias herojinis 
epas (chanson de geste) prancūzų Viduramžių literatūroje; Rolan- 
das - drąsumo, narsumo, ištikimybės Dievui ir valdovui pavyzdys. 


„[...] Tidėjas - kailį šerno, kuris buvo įnikęs jo kraštą niokoti, ir 


deivė jam šerną atidavė; leido šerną užmušti: 


Romano autorius kalba apie šerną, kurį deivė Diana pasiuntė 
niokoti kraštą; šerną nužudė Meleagras - kitas Oinėjo sūnus, 
Tidėjo brolis. Abiejų brolių vardus supainiojęs autorius šią istoriją 
greičiausiai perskaitė Ovidijaus Metamorfozėse (VIII, 260-444). 


876-911 
„[...] greičiausiai tiedu yra jam pažadėtieji deivės, kuri buvo 
ištarusi, jog šernas ir liūtas žiaurus paims jo dukteris už žmonas“ 


Stacijaus Tėbaidoje pranašystės skelbėja yra ne deivė, bet Apo- 
lonas Foibas, todėl toji „deivė“ galėtų būti Pitija. Kitas variantas - 
deivė Diana, apie kurią užsimenama ankstesniame fragmente. 


944-979 


„[...] kolei gyvens, tolei liks draugai ir bičiuliai“ 

Vienuolio benediktino Raoulio le Tourtier (XII a. pr.) lotynų 
kalba parašytame eiliuotame laiške Polineikas ir Tidėjas vadinami 
draugystės pavyzdžiu. 

990-1021 


„Jo audėja buvo pakarta už tai, kad varžybose įveikė deivę“ 


Turima omenyje Arachnė, kuri audimo varžybose pralenkė deivę 
Atėnę, dėl to pastaroji ją pavertė voru. Autorius šią istoriją galėjo 


perskaityti Ovidijaus Metamorfozėse (VI, 1-145). 


1132-1163 


„Jūs - riteriai jauni [...]“ 


Jauno amžiaus klajojantys riteriai, dar neapsirūpinę valdomis ir 


galintys laisvai pasirinkti senjorą. 


1178-1213 


„Visi susirinko, daugybė dvariškių, didelis pulkas baronų: suėjo 
nemažai kunigaikščių ir grafų, didelių senjorų ir jų vasalų“ 

Jų vasalai (originale - vavasours) - „daugelio vasalų vasalai“, tai 
yra - mažesnės reikšmės bajorai. „Baronai“ (pažodžiui: „kariai“) čia 
reiškia ne bajorystės titulą, bet kilmingą vyrą apskritai; prancūzų 


Viduramžių literatūroje baronais vadinami aukščiausi didikai. 


1332-1373 


„Jis [ Tidėjas] nepaprastai drąsus ir riteriškas: ant žirgo prisiartino 
prie stalo, pasveikino karalių ir baronus [...]“ 

Toks Tidėjo elgesys neprimena riteriško elgesio kodekso. Galimas 
daiktas, autorius čia, kaip ir daugelyje kitų vietų, mechaniškai taiko 
pastovią herojaus charakteristikos formuluotę: „narsus ir riteriškas“; 
kita vertus, galimas ironiškas požiūris: Tidėjas sągmoningai pade- 


monstravo nemandagumą. 


1662-1691 


“u 
. 


„Pirmasis jį puolė Jakonėjas, jų senjoras ir vadas |...) 
Sracijaus Tëbaidoje (II, 538) šio personažo vardas Chtonijas. 
„Kalvis Galantas [kardą] nukalė [...]“ 


Kalvis Galantas - mitinis senųjų germanų legendų personažas, 
žinomas Vylando (Wieland) vardu. Lotynų kalba parašytoje po- 
emoje Valtarijus (Waltarius) (IX-X a.) Vylandas vadinamas kalviu, 
nukalusiu ginklus poemos herojui. Pasak kitos legendos, Henriko II 
Plantageneto (Henri II Plantagenėt) tėvas turėjęs kalvio Galanto 
nukaltą kardą, kurį jam padovanojęs uošvis Henrikas I Bokleras 

(Henri I Beauclerc). Galanto ir Vulkano sugretinimas - įdomus 


Viduramžių mąstymui būdingo sinkretizmo pavyzdys. 


1692-1749 
„Žuvo to krašto žiedas: Tėras ir Neliksas, Dorilas ir Fedinas“ 


Tokie patys arba panašūs vardai aptinkami Stacijaus Tėbaidoje 
(II, 571-575): Tėras, Halis, Dorilas, Faidimas. 


1774-1803 


„[-..] jie mielai atsitrauktų, jeigu ne Galeranas iš Siponto [...] 


Stacijaus Tëbaidoje (II, 613) šis personažas vardu Chromis; 


Galeranas, matyt, paimtas iš Antiochijos giesmės (XII a. pirma pusė). 


1969-1998 

„Tu surezgei klastą ir štai tau atlygis [...]“ 

Šią Eteokliui skirtą tiradą ištaria riteris, likęs gyvas po Tidėjo 
užpuolimo. 

„Aš, vienas tavo pasiųstųjų, sugrįžau [...]“ 

Kreipinio ironija: Eteoklio pasiuntiniai — iš tiesų žudikai, turėję 


iš pasalų užklupti Tidėją ir jį nužudyti. 


2065-2118 


„Didžiulė armija susirinko, jūs niekur nematėte įspūdingesnės; 
tokios gausios kariuomenės dar nėra buvę, išskyrus Cezario ir 
Pompėjo; net Trojos armijoje, apie kurią daug kalbama, nebuvo 
tiek kunigaikščių ir grafų: 

Romano autorius daro užuominą į Lukano (Marcus Annaeus 
Lucanus, 39-65 po Kr.) epą Farsalija, kuriame vaizduojamas pi- 
lietinis karas tarp Pompėjo ir Cezario. Taip pat - į Homero Iliadą, 


tačiau XII a. poetai greičiausiai skaitė ne originalą, bet lotynišką 

jo santrauką (I/ias Latina, I a. po Kr.) arba vėlesnius prozinius 
perrašymus: Diktiso Kretiečio (IV a.) ir Dareso Frigiečio (VI a.), 
kuriuos labai vertino Viduramžių istorikai. 


2399—2404 


„[--.] o mano vardas - Isifilė [...]“ 


Stacijaus Tëbaidoje Archemoro auklė vardu Hipsipilė; Isifilės 
forma greičiausiai paimta iš Fulgencijaus (V a.) kūrinio Super 
Thebaiden, mergelės vardą aiškinantis kaip Isis phileô, „Izidės gar- 
bintoja“, kitaip - pagonė. 


2547-2578 


„[Kapanėjas] ją [gyvatę] perskrodė per pusę, ąžuoliukas per dvi 
pėdas įsmigo į žemę“ 

"Trumpąja vadinamoje Tėbų romano redakcijoje gyvatę prismeigia 
ne Kapanėjas (kaip yra ir Stacijaus Tėbaidoje), bet Partenopajas 
karaliaus Likurgo žmonos prašymu. 

„[...] atsižvelgdami į savo padėtį, susigalvojo visokių žaidimų, 
taip pat — ir palestrą“ 

Palestra - imtynės, gimnastikos pratimai. Iš ilgo Stacijaus Tėbai- 
dos (VI, 25 1—91 1) aprašymo Tėbų romane telieka dvi eilutės. Matyt, 
Viduramžių autoriaus nuomone, toks aprašymas jo skaitytojų 


neturėjo sudominti. 


2595-2614 
„Senjore, - kalba ji, - jūs be reikalo džiūgaujate: gyvatė tikrai 
įkirto vaikeliui, mažajam ponaičiui, valdovo sūnui [...]“ 


Mergelės priekaištas turėtų reikšti, kad graikai nesuvokia susi- 
klosčiusios padėties rimtumo, o jų džiūgavimas (2547-2578 eil.) 
pribaigus gyvatę yra perdėtas. 

2669-2678 
„[...] duokite man tokią dovaną, kokios paprašysiu: 


Literatūros tyrinėtojų nuomone, tai pirmas atvejis, kai senąja 
prancūzų kalba parašytame kūrinyje pasirodo „priverstinės dova- 


nos“ motyvas, vėliau tapęs labai dažnas Viduramžių romanuose. 


2761-2838 


„[...] ir raitomis perkirto kalnus - labai aukštus ir pavojingus“ 


Čia prasideda mįsles menančios senės, Sfingės antrininkės, 
epizodas, figūruojantis ne visose Tëby romano redakcijose. 


„[...] išskyrus Babelio bokštą“ 


Originaliame tekste - Habit, tyrinėtojų nuomone, iškraipyta 


Babil (Babelio) forma. 


2839-2889 


„[...] senė gali visa apsikloti savo ausimis, nes jos didelės ir plačios, 
gauruotos ir beformės“ 


Senės ausų aprašymas primena Plinijaus Vyresniojo aprašytus 
žmones pabaisas (Panotii), kurie gigantiškomis ausimis uždengia 
visą kūną. Viduramžių autoriai apie juos sužinojo iš Isidoro Sevilie- 
čio raštų. Senąja prancūzų kalba parašytuose epuose ir romanuose 
šis dažnai aptinkamas motyvas išreiškia bjaurumą, kvailumą ir 


piktumą. 


2975-3006 
„Eteoklis buvo ją įtvirtinęs, nes norėjo joje viešpatauti“ 


Čia prasideda visose Tėbų romano redakcijose aprašyta Monforo 
pilies apgultis, kurios nėra Stacijaus Zėbaidoje. Apgulties aprašymas 
atspindi Viduramžių skaitytojų skonį: jie mėgsta karinius epizodus 
ir feodalinius ginčus. 

3097-3120 
„Bičiuli, — tarė jis | Meleagas], - daugiau nė žodžio“ 
Originalo tekste - kreipinys „vasale“ (vassa/), šiame kontekste 


turintis familiarią reikšmę. 


3159-3178 
„Achiloras tarė [...]" 
Achiloras - iškraipyta Achilo vardo forma. 


TT 


Greičiausiai tai užuomina apie XII a. viduryje vykusias Venecijos 


kovas su kroatais. 


3213-3222 
„[...] graikiška ugnimi miesto gatves padegsiu [...]“ 
Bizantiečių (IX a.), vėliau saracėnų naudota vadinamoji graikiška 


ugnis, sudaryta iš sieros, salietros ir naftos alyvos mišinio; Vakarų 


Europos riteriai su šia ugnimi susipažino kryžiaus žygių metu. 


3559-3612 


„[...] išstatė postus, sudarytus iš dviejų riterių, savo tėvynainių 
iš Alemandijos [...]“ 


Originalo tekste - dous chevaliers d Alemandie. Greičiausiai kalba- 
ma apie Alabandos vietovę Karijoje, kurios pavadinimas aptinkamas 
Plinijaus Vyresniojo ir Isidoro Seviliečio raštuose. Viduramžių klerkui 


Alabanda turėjo skambėti panašiai kaip Alemandija. 


3613-3730 
„[...] nepanašus nei į pirklį, nei į kvailį“ 


Originalo tekste: Lombart, lombardas, Lombardijos gyventojas, 


Viduramžių žmogaus vaizduotėje - ne karys riteris, bet pirklys. 

3781—3812 
„[.-.] tūkstantį barbarų ir penkis šimtus turkų“ 


Barbarai - originalo tekste Aroparz, ašoparai, pabaisas primenan- 
tys Rytų kraštų barbarai, aptinkami prancūzų herojiniuose epuose 


ir istorinėse kronikose; tyrinėtojai juos tapatina su etiopiečiais. 


4109—4157 
„Tunika iki pat juosmens iškarpyta siaurais rėželiais“ 


Viduramžiams būdinga nešiosenos detalė: pro iškarpytą audinį 
matyti drabužio pamušalas arba plikas kūnas, kaip šiuo atveju. 

„[-..] ji avėjo plonytės vilnos kojines [...]“ 

Originalo tekste: chaucié fu d un barragan. Žodis barragan kildina- 
mas iš arabų k. barakan, reiškiančio kupranugario vilnos audinį arba 
storą šiukščią medžiagą. Romano tyrinėtojai, remdamiesi Viduram- 
žių istoriko Jeano Joinville'io (1224-1 317) veikalais, mano, kad au- 
dinys su kupranugario vilna galėjo būti laikomas dailiu ir elegantišku. 

„[...] balnakilpės ir pakinktai - iš masyvaus aukso [...]“ 

Balnakilpės - speciali lentelė, prilaikanti suglaustas damos 


kojas jojant. 


4228—426i 


„Partenopajas nieko nelaukė ir ją [Antigonę] prašyte prašė tapti 
jo drauge“ 
Antigonės ir Partenopajo meilės istorija - romano autoriaus vaizduo- 


tės vaisius. Stacijaus Tëbaidoje minimas tik Ismenės sužadėtinis Atysas. 


4300-4351 


„Meniškai ir reljefiškai pavaizduotas apvalus pasaulio žemėlapis 
[...]. Žemėlapyje plyti penkios zonos, nutapytos taip, kaip Gamta 


jas sukūrė [...]“ 

Adrasto palapinės aprašymą greičiausiai įkvėpė Saulės rūmai pir- 
mose dviejose Ovidijaus Metamorfozių knygose; penkias žemėlapio 
zonas - Makrobijaus (IV a. pab.-V a. pr.) Scipiono sapno komentaras. 

„[...] taip pat septyniasdešimt du dialektai [...]; čia matyti Raudo- 
noji jūra, inkrustuota juoda emale, ir ją pereinantys Izraelio vaikai; 
keturios Rojaus upės [...]“ 

Romano autoriaus aliuzijos į Viešpaties sumaišytą Babelio bokšto 
statytojų kalbą (Pr 11, 1-9), perėjimas per Raudonąją jūrą sausu 
dugnu (Iš 14, 1 5-3 1), keturias Rojaus upes - Pišoną, Gihoną, Tigrį, 
Eufratą (Pr 2, 10-14). 


4468—4475 


„Jaunieji baronai, svetimšaliai riteriai liko šnekučiuoti su kara- 
laitėmis [...]“ 

Originalo tekste: Li bacheler, li soldeier. Turimi omenyje iš kitų 
kraštų atvykę jauni riteriai, stoję į senjoro tarnybą, - samdiniai. 


4604—4623 


„Mieste buvo laikoma stebuklinga gyvatė [...]“ 


Stacijaus Tëbaidoje kalbama apie dvi prijaukintas ir dievui Bak- 
chui pašvęstas tigres (VII, 564). Romano tekste žodis guivre (iš 
lotynų k. vipera) reiškia gyvatę. 

„[-..] penkis šimtus Manso svarų“ 


Svaras - atsiskaitomoji moneta, kurios vertė atskiruose kraštuose 
galėjo svyruoti. 
4664—4675 


„Jis susidūrė su Tenelaju iš Sidono [...]. Haimonas užmušė 
Archiveneną, o Perifas - Misceneneną. Hipomedontas susidūrė 
su Sibaru [...]“ 

Beveik visi šių kovotojų vardai, kai kurie — šiek tiek pakeis- 
ti, paimti iš Tėbaidos (VII, 632-641): Pterelas tapo Tenelaju, 
Menoikėjas - Miscenenenu. Archivenenas - romano autoriaus 


sukurtas vardas. 
„[-..] ginklas išlindo per uolekųį“ 


Uolekties ilgis - maždaug 1,20 m. 


4676-4719 


„Partenopajas nužudė Irjė [...] 


Stacijaus Tëbaidoje nukauto kario vardas - Itysas. 


4744—4757 
„[...] išlindo per pusę pėdos: 


Pėdos ilgis - maždaug 30 cm. 


4758—4765 
„Garsiavaras atšuoliavo ant savo širmo Navaros žirgo. 


Greičiausiai kalbama apie Kastilijos, Leono ir Galisijos karalių 
Alfonsą VII (1127-1157), Liudviko VII uošvį, pagarsėjusį kovose 


su saracėnais. 


4874-4915 


„Prie vartų užmušė Aleksandrą de Monsenį, markizo Bonifaco, 


kuriam priklausė Verčelis ir Sent Agata, sūnų [...] 


Šiomis eilutėmis romano autorius užsimena apie galingą Monferato 
giminę Šiaurės Italijoje. Markizas Bonifacas - arba pirmasis 
Monterato markizas Bonifacas, kurio duktė Adelaidė ištekėjo už 
Jeruzalės karaliaus Bodueno I, arba ketvirtojo kryžiaus žygio vadas 
Bonifacas II. Sūnus, vardu Aleksandras, - išgalvotas personažas, nei 
vienas, nei kitas Bonifacas neturėjo palikuonio tokiu vardu. 


5042-5143 


„[...] kur nė šventasis Tomas nebuvo nukeliavęs [...]“ 


T. y. toliau nei Indija, nes, anot legendos, apaštalas buvo nuke- 
liavęs į Pietų Indiją ir ją evangelizavęs. 
„Ant vežimo iš eilės pavaizdavo devynias sferas [...]“ 


Šia ir kitomis eilutėmis autorius pateikia trumpą pasaulio, kaip jis 
buvo įsivaizduojamas Antikos ir Viduramžių epochose, aprašymą: 
devynių koncentrinių sferų sistema su nejudančiu žemės rutuliu 
viduryje. Kiekviena sfera turi savo planetą, išskyrus išorinę sferą, 


ant kurios pritvirtintos žvaigždės. 


5144-5159 

„[...] su išpieštais septyniais menais [Í...}“ 

Romano autorius pateikia Viduramžių išsilavinimo pagrindą, 
sudarytą iš ¢riviumo (gramatikos, dialektikos, retorikos) ir gwadri- 
viumo (aritmetikos, muzikos, geometrijos, astronomijos). Tradicija 
pavaizduoti septynis menus kaip septynias mergeles siejama su 
lotyniškai parašytu Martianaus Capellos (V a.) veikalu Merkurijaus 
ir Filologijos vestuvės. 

Trijuose fragmentuose (5042-5143, 5144-5159, 5160-5175) 
pavaizduotas Amfiarajo vežimas nusižiūrėtas nuo Saulės vežimo 


aprašymo Ovidijaus Metamorfozėse. 


5176-5211 


„[...] kunigaikščio Godfrua kardas [...]“ 

Godfrua - pirmojo kryžiaus žygio vadas Godefroi de Bouillonas. 

„[...] o Ispanijoje Turpenas [...]“ 

Turpenas — prancūzų herojinio epo Rolando giesmė veikėjas 
arkivyskupas. 


„[...] svėrė ne mažiau kaip dešimt markų [...]“ 


Marka - aukso ir sidabro svorio matas, atitinkantis aštuonias 


uncijas, t. y. du trečdalius ar pusę svaro, priklausomai nuo regiono. 


5212-5235 
„Nes tą vakarą, jau po devintos valandos [...]“ 


Devinta valanda - maždaug trečia valanda po pietų, Jėzaus 


Kristaus mirties valanda. 
„[...] prarijo tarsi Abiramą ir Dataną“ 


Abiramas ir Datanas - Mozei pasipriešinę levitai, kuriuos žemė 


prarijo gyvus kartu su jų šeimomis ir visu turtu (Sk 16, 20-35). 


5236-5277 

„Amfiarajas įkrito į pragarą [...]“ 

Abu Amfiarajo kelionės per pragarą epizodai (5236-5277, 
5278-5309) įkvėpti Stacijaus Tėbaidos (VIII knyga) ir Enėjo nu- 
sileidimo į požemius ( Vergilijaus Eneida). 

„[-..] šlykšti pabaisa su trimis galvomis [...]“ 

Kalbama apie pragaro vartininką Cerberį. 

„Jo valtininkas - Acherontas su savo porininku Charontu [...]“ 


Šioje eilutėje vienintelis pragaro valtininkas Charontas 
„suporinamas“ su Acherontu, nors šiuo žodžiu vadinama viena 
pragaro upė. 

5326-5383 
„Ne tiek bijojo karo su Tėbais, kiek priešiškos žemės“ 
Žemė prarijo ir pradangino Amfiarają. 

5560-5595 


„Po Amfiarajo mirties mums lieka Tiodamas [...]. Taip pat ir 


kitas, Melampas [...]“ 

Du kandidatai į pražuvusio Amfiarajo vietą yra romano auto- 
riaus sumanymas. Stacijaus Tëbaidoje vyskupu išrenkamas „garbiojo 


Melampo sūnus Tiodamas“ (VIII, 277-279). 


5642-5653 


„Dabar aš jums pasakysiu vartų ir jų gynėjų baronų vardus: 


Stacijus Tëbaidoje tik išvardija septynerius vartus (VIII, 353- 
357). Tėbų romane vartų aprašymas apima septynis fragmentus 


(nuo 5654 iki 5725 eilutės). 


5654-5661 
„Pirmieji vartai vadinosi Ogigijos [...]“ 


Ogigijos, kitaip - Atėnės Onkos vartai, taip vadinami, nes prie 


jų buvo šios deivės šventykla. 


5702-5715 


“u 
. 


„Šeštųjų vartų vardas - Hipsistė [...] 


Hipsistė - tai Šiauriniai arba Aukščiausieji vartai. 


5716-5725 

„Septintieji vartai vadinosi Kulmo [...]“ 

Tėbaidoje septintieji vartai iš tiesų vadinasi Dirkės (Dircaea). 
Tėbų romane šiuo vardu pavadintas šaltinis; Kulmo pavadinimas 
atsirado jo autoriui daiktavardį culmina (culmina... Dircaea, VIII, 
357), reiškiantį „viršus, viršūnė, galas“, palaikius tikriniu žodžiu. 
Dabar nusistovėjęs šių vartų pavadinimas - Šaltinių vartai. 


„Pro šiuos vartus Mezencijus išjojo iš miesto [...] 


Tėbaidoje septintųjų vartų gynėjas yra Menoikėjas (Menoeceus). 
Mezencijaus vardas, matyt, paimtas iš Vergilijaus Eneidos (VII, 648) 
arba iš XII a. Enėjo romano (3909, 4183, 5303 eil.). 


5742-5759 


„Melampas buvo Bajo kunigaikštis [...] 


Šis veikėjas Melampas - ne ankstesniame fragmente paminėtas 
šimtametis senelis, kandidatas į vyskupus (5556-5587 eil.). 
Stacijaus Tėbaidoje jo vardas Menalkas (VIII, 428-431). 

„[...] Laodikėjos mūšyje [...]“ 

Minimas 1 148 m. sausio mėnesį, per antrąjį kryžiaus žygį, įvykęs 
Liudviko VII vedamų pulkų mūšis su turkais. 


5778-5783 


„[...] kardu atskyrė vieną Fegėjo ranką nuo kūno“ 


Beveik pažodžiui nuo Stacijaus Tėbaidos nurašyta eilutė 
(VIII, 441-442). 
5784-5797 


„Amintas buvo Persijos [...] kunigaikštis [...]“ 


Stacijaus Tėbaidoje šis veikėjas yra Amintas iš Dirkės (Dircaeus 
Amyntas, VIII, 453). 
5812-5827 


„[-..] susidūrė su Dafniu iš Sadoko [...]“ 


Sracijaus Tėbaidoje šis personažas yra Dafnis iš Kiros (Daphnaea 
Cirrhae, VIII, 453). 


5948-5973 


„[...] vieną Almoravidų giminės atstovą“ 


Almoravidai - Šiaurės Afrikos vakarinėje dalyje ir musulmonų 


užimtoje Ispanijoje valdžiusi dinastija (XI a. pab.-XII a. pr.). 

6559—6578 
„[-..] susidūrė su Jugurta Edesiečiu“ 


Edesa - Šiaurės Mesopotamijos miestas, pirmoje XII a. pusėje 
buvęs krikščioniškos Edesos grafystės sostinė, įkurta Godefroi de 


Bouillono brolio. 1144 m. Edesą užėmė turkai. 


7027-7052 


„Pirmąją ryto valandą [...]“ 
Apie šeštą valandą ryto. 


7083-7122 


„[...] ten ilsėjosi Nino palaikai [...] 


Ninas - legendinis Asirijos karalius, Semiramidės vyras; iš jo 


vardo kilo Ninivės miesto pavadinimas. 


7123-7136 


« 
. 


„[...] trys šimtai uncijų aukso [...] 


Viena uncija - maždaug 30 gramų. 


7137-7178 


„Karalius buvo paliepęs skydo priešakyje juoko dėlei nupiešti 
savo mielosios kojas [...]“ 

Pikantiška detalė greičiausiai paimta iš istoriko Vilhelmo 
Malmsburgiečio (Guillaume de Malmesbury) raštų: tokį skydą 
neva turėjęs Alienoros Akvitanietės senelis Gijomas IX Akvitanietis 
(Guillaume IX d'Aquitaine). 


7225-7244 


“u 
. 


„[...] anglas, vardu Godrišas [...] 


Tai galėtų būti anglų korsaras Goderikas, kuris 1 102 m. gegužės 
20 d. Jeruzalės karalių Bodueną I (Godefroi de Bouillono brolį) 


pervežė iš musulmonų miestuko Arsiufo į Jafą. 


7591-7644 
„[...] atleisiu tave nuo man duotos priesaikos [...]" 
Pagal Viduramžių paprotį kilmingo įkaito duota priesaika 


nepabėgti nesumokėjus išpirkos. 


7893-7930 


„Gana toli, [...] šalia Rusijos, Dunojaus pakrantėse yra turtinga 
žemė Í...]“ 

Argiečių apsirūpinimo maistu epizodo Tëbaidoje nėra. Romano 
autorius galėjo pasitelkti pirmojo kryžiaus žygio prisiminimus. Šio 
ir vėlesnių kryžiaus žygio istorikai aprašė Bulgariją kaip nepaprastai 
derlingą kraštą, garsėjantį javų derliumi ir vyno gausa. 


8145-8174 
„[...] o kitiems paliepė prilaužyti šakų ir vilkti jas sau iš paskos“ 
Hipomedonto sugalvota gudrybė primena Godetroi de Bouil- 
lono, vadovavusio pirmajam kryžiaus žygiui, pritaikytas karines 


klastas. Panaši strategija buvo priskiriama ir Aleksandrui Didžiajam. 


8175-8228 


„Tai nutiko tarp pirmos ir trečios ryto valandos |...) 


Tai yra - rytą tarp šeštos ir devintos valandų. 


8229-8248 
„[...] viena riekė kainavo auksinį pinigą“ 


Originalo tekste - un marabotin, arabiška auksinė moneta. 


369 


8249-8266 


„Tarp suimtųjų buvo vienas jaunuolis, neseniai įšventintas į 
riterius: tėvas jo labai gailėjo, o motina verkė ištisas dienas, abu jį 


labai mylėjo, nes vieną teturėjo: 


Cia prasideda Dero Rudojo išdavystės ir teismo epizodas, kurio 
nėra Stacijaus Tėbaidoje. Ilgas romano autoriaus intarpas apima 


8261-10390 eilutes. 


8401-8412 
„[-..] jo veidas atšiaurus, plaukai rudi [...]“ 


Viduramžių epochoje rudi plaukai buvo laikomi gudrumo ir 


klastos ženklu. 


8413-8502 
„[...] aš neleisiu tau pražūti [...]“ 
Šiais žodžiais Deras kreipiasi į savo sūnų. 
„Bet savo sūnui pasakysiu [...]“ 


Deras vėl kalbasi su žmona, pavadindamas sūnų trečiuoju 


asmeniu. 


8531-8546 


“u 
. 


„[...] kaip Stacijaus knygoje pasakyta [...] 

Tėbų romane ši eilutė - vienintelė Stacijaus Tėbaidos užuomina: 
karalius Adrastas liepia tarnui atnešti auksinę taurę, norėdamas 
pavaišinti vynu Polineiką ir Tidėją (I, 540-552): „Ji papuošta 
figūriniais raižiniais: aukso sparnų nešamas Persėjas už gyvatiškų 
gaurų laiko nukirstą Gorgonės galvą, ir matyti - bent taip atrodo, - 
regisi, kad anoji [Gorgonės galva] varto savo blėstančias akis ir 
kraipo gęstantį veidą, ir net blykšta ant aukso tarsi būtų tikrai gyva. 


Kitoje pusėje frigų medžiotojas [Ganimedas] nešamas ant laukinio 

paukščio sparnų; jam kylant aukštyn, Gargaro upė leidžiasi žemyn, 
o Troja traukiasi; nustėrę jo palydovai žiūri sustingę, o šunys veltui 
plėšosi lodami; tai šešėlį jie vejasi, tai debesis jie aploja.“ 


8581-8594 


„[...] pečenegai atsiuntė pas karalių tris labai mandagius baronus 
Eik 


Pečenegai - pagoniška tiurkų kilmės tauta, kadaise tarp Dono 
ir Dunojaus įkūrusi didelę karalystę ir kelis kartus užėmusi Trakiją. 
Bizantijos imperatoriai juos sutriuškino XI a. pab.-XII a. pr. 


„[...] pasienio ruožą nuo Dunojaus iki Uzarko [...]“ 

Romano tyrinėtojų nuomone, Uzarko (originalo tekste - 
Usarche) lokalizacija neaiški: tai gali būti Uzeršas Korezės departa- 
mente (Prancūzija) arba sorbų gyvenamas kraštas Lauzicas (vok. k. 
Lausitz) Rytų Vokietijoje. 

8833-8900 

„[...] trisdešimties sieksnių gylio [...]“ 

Originalo tekste — trente teises ad de parfonde; šiuolaikine pran- 
cūzų kalba /a toise - apie du metrus gylio. 

8901-9014 
„Jo pamatai - daugiau kaip dvidešimt pėdų [...]“ 


T. y. apie šešis metrus. 


9261-9334 
„[...] net už pilną statinę aukso [...]“ 


Originalo tekste - de besanz, auksinės Bizantijos monetos. 

9445-9548 


„[...] nuo Dunojaus iki Utos tilto“ 
Originalo tekste - al pun[t] Ute, neidentifikuota vietovė. 
„[...] už galimus praradimus [...]“ 


Originalo tekste - s'il y perdit deux soldz vailant, dviejų sū vertės 
praradimus. XII a. sū vertė buvo nemaža - dvidešimtoji sidabro 


svaro dalis. 


10391-10494 

„[...] tegu jie pasislepia Malpertiuji [...]“ 

Originalo tekste - Malpertus, „sunkiai praeinama perėja“, ta 
pati vieta, kurioje Tidėjas romano pradžioje įveikė penkiasdešimt 
jį persekiojusių tėbiečių (1576-1911). Šis epizodas dar paminimas 
10589-10592 eil. 


10551-10570 


“ 
. 


„[...] valdęs Karminą ir Azoną |...) 
Šių dviejų miestų ar vietovių lokalizacija neaiški. Stacijaus 
Tėbaidoje vietovardis Azan žymi Arkadijos kalną (IV, 292). XII a. 
antros pusės Trojos romane (Roman de Troie) vietovardžiu Azonis 
vadinama viena Frigijos vietovė. Karminas greičiausiai reiškia 
Persijos provinciją Karmaniją, paminėtą Plinijaus Vyresniojo 


Gamtos istorijoje (Historia Naturalis VI, 95). 


10571-10612 


„Iš Trojos atkeliavo vadas, vardu Atenoras [...]“ 


VI a. istoriko Dareso Frigiečio pasakojime apie Trojos karą 
Atenoras vadinamas išdaviku, kartu su savo bendrininku Enėju 
išdavusiu Troją graikams. Jo karių vyriškumo trūkumas, ko gero, 


eyo- 


nusižiūrėtas nuo Vergilijaus Eneidos (IV, 215-217). 

10613-10646 


„[...] Akvilonijos atstovai [...] 


Akvilonija - miestas Apulijoje. 


10825-10886 
„[...] žmonės sako: „Kas pakelia kalaviją, tas būtinai nuo jo žūsta“ 


Šioje patarlėje atpažįstami Jėzaus Kristaus žodžiai Alyvų kalne: 
„Bet Jėzus jam tarė: „Kišk kalaviją atgal, kur buvo, nes visi, kurie 
griebiasi kalavijo, nuo jo ir žus“ (Mt 26, $2). 


11319-11404 

„[...] buvo Šatijono kunigaikščio sūnus [...]“ 

XI-XII a. Šatijono kunigaikščio titulą turėjo viena kilminga 
Šampanės provincijos giminė, iš kurios kilęs popiežius Urbonas II 
palaimino pirmąjį kryžiaus žygį. Kitas šios giminės atstovas, Reno 
de Šatijonas, vedęs Antiochijos kunigaikštystės sosto paveldėtoją, 
tapo jos valdovu (1153-1160). 

„[...] skėlė Agenorui per šalmo viršų [...]“ 


Agenoras - fragmente kiek aukščiau paminėtas Aleksio sūnėnas. 


11591-11672 


„[...] moterys, kurias jums minėjau [...] 


Romano pasakotojas veiksmą perkelia iš Tėbų į Argą. 


11763-11780 


„[...] jam [Atėnų kunigaikščiui Tesėjui] prisiartinus, Adrastas jį 
atpažino ir nuskubėjo pasitikti [...]“ 

Romane aprašytą Tesėjo ir Adrasto susitikimą nulėmė atsitikti- 
numas. Stacijaus Tėbaidoje Tesėjas su savo armija atvyksta į Tėbus 


nelaimingų Argo moterų prašymu (XII, 464-610). 

11982-12019 


„[...] abu [broliai Eteoklis ir Polineikas] buvo paguldyti į karstus 
ir tinkamai palaidoti. Bet jie vienas kito negalėjo pakęsti, ir žemė 
niekada jų nepriėmė [...]“ 

Šiame ir po jo einančiame fragmente (12020-12029) pasa- 
kojama „triguba“ brolių palaidojimo scena: dėl baisios abipusės 
neapykantos jų kūnai neranda ramybės viename kape, susigrumia 
uždegtų laužų liepsnos, urnos nepajėgia išlaikyti pelenų. Stacijaus 
Tëbaidoje pavaizduota tik laužo liepsnų kova, kai Polineiko kūnas 
netyčia uždedamas ant ne visai užgesusio Ereoklio laužo. Vienas 
kitam grasinantys ugnies liežuviai nurimsta, paklausę sesers An- 
tigonės ir Polineiko žmonos Argėjos maldavimų (XII, 416-446). 

